
ARMIA DREPTATII 


Ajuns sus, pe culme, acolo unde Pietrele Doamnei se înalţă 
spre ceruri ca nişte altare de cremene ce proslăvesc 
nemărginitul, Lehaci-neamiş, căpitanul străjerilor câmpulungeni, 
descălică printr-o săritură tinerească. Desfăcu chinga şi aşeză 
şaua şi teltia pe o lespede. Apoi, scoase căpăstrul şi slobozi calul 
său de munte, scund dar vânos şi sprinten, pentru ca bălanul să- 
şi tragă răsuflarea şi să pască pe îndelete iarbă grasă şi 
înmiresmată. Işi descheie mundirul de urşinic, cu bumbi de rubin 
şi ceaprazuri de borangic, spre a se răcori niţel. Apoi, lăsându-şi 
pe ceafă cuşma de miel, împodobită cu surguci din pană de 
cocoş de munte, oacheşul oştean îşi sumeţi capul cu plete 
cârlionţate şi negre şi îşi împlântă adânc privirile în depărtările 
însângerate de trandafirii zorilor de zi. 

Plecase de la schit înainte de cântatul cocoşilor, anume 
pentru a gusta această privelişte neasemuită care este răsăritul 
soarelui pe Rarău. 

In faţa lui, se întindea o mare de spumă, neclintită şi 
neprihănită, pe al cărei liman dinspre soare-răsare se cerneau 
domol foi de măcieş. Curând, petele aprinse începură să se 
lăţească tot mai mult, precum sângele pe scama unei răni 
proaspete. Deodată, un vulcan aflat undeva, dincolo de zări, 
irumpe spre ceruri, în jerbe uriaşe de carmin, potopind cu lavă 
însângerată azurul şi lacul cel alb şi nemişcat. 

Pe urmă, pasămite pentru că viforniţa aceea de roşu îi 
tulburase vederea, i se păru că s-a deslănţuit din înaltul cerului 
o ploaie vijelioasă de stele căzătoare de toate culorile, cari 
lunecau pe boltă, explodând în snopi de artificii arămii, 
portocalii, limonii, verzui şi albăstrui, ca nişte curcubee făcute 
tăndări. 

Inchise ochii ameţit. Ah! roşu ăsta nepământesc de frumos, 
purpura aceasta cerească ce i-a tulburat simțurile şi l-a 


fermecat, culorile acestea vrăjite cari l-au îmbătat, unde le-a 
mai întâlnit el oare?... 

„„. Poate într-un tablou de meşterul venețian Mantegna, văzut 
la şcoala de arte liberale din Liov, unde pribegise câţiva ani 
împreună cu bunul său prieten Gligore, fiul neîmpăcatului 
duşman al Lehacilor, marele vornic al Ţării de Jos, Nistor 
Ureche... Ba nu!... Nu acolo, pe pereţii şcolii iezuiţilor şi nici pe 
cei ai şcolii Frăției Ortodoxe a întâlnit asemenea culori vrăjite!... 

Acum îşi aduce aminte bine unde s-a întâmplat asta. Asta s-a 
petrecut la Suceviţa, an-vară, când privea uimit şi fermecat 
frescele de pe zidurile mânăstirii. Da, acolo a întâlnit culorile 
acestea nefiresc de frumoase, pe cari prietenul său, Alburel- 
zugravul, neegalatul reprezentant al neîntrecutei şcoli româneşti 
de pictură le-a furat de pe bolțile Rarăului, precum Prometeu 
furat-a focul din ceruri. 

Vijelia culorilor începuse să se domolească, para de foc să se 
îmblânzească, în clipa când în zare, printre colţi de stâncă şi 
spinări de munţi păduroşi, se ivi coiful daurit al craiului tăriilor, 
faţa zâmbitoare şi privirea oblăduitoaie a sfântului soare. O 
răsuflare uşoară, pornită dinspre obcini, o şoptire duioasă a firii 
înfioră molizii şi pinii şi clinti marea cea de spumă, care începu 
să se destrame. Printre spărturile ei, se iviră ochiuri de cer 
limpede, ce se lărgiră tot mai mult, sclipind ca solzii albaştri- 
aurii ai lostriţelor din apele repezi din vale. Curând, suliţele de 
aur ale craiului înălțimilor alungară în neființă cele de pe urmă 
frânturi ale mării, de spumă. Strălucirea soarelui izbândi pe 
deplin, în întreaga împărăție albastră a cerurilor. 

Acum că perdeaua de dantelă vaporoasă dintre el şi depărtări 
se ridicase, căpitanul de străjeri privea până în afundul zărilor, 
răsucindu-se uşor pe călcâie, spre cele patru vânturi, ca să 
îmbrăţişeze cu ochii mândra, sloboda şi neatârnata Ţară a 
Câmpulungului, ţara zimbrilor, parte a toată Ţara Moldovei. 

In partea dinspre miazăzi, în hăul văii adânci şi prăpăstioase, 
sclipea ca argintul sprinţara Bistriţă, maica plutaşilor, mândria 
prislopenilor, dornenilor, chirilenilor şi broştenilor. Ochii i se 
opriră uimiţi şi vrăjiţi asupra minunatei dăltuiri în piatră de la 
Chiril, o adevărată dantelă de cremene, săpată în stâncile 
Giumalăului şi Pietrosului de apa vijelioasă a Bistriţei. Apoi, 
privirile sale merseră mai în adâncul zărilor, spre mândrele 
aşezări  munteneşti ale  dornenilor, sate din Ocolul 


Câmpulungului, trup şi suflet din cetatea de scaun a ţării 
zimbrilor. Nu se vedeau de acolo, de pe culme, fiindcă erau 
ascunse prin văile Dornei şi ale Negrei, dar el le cunoştea bine, 
căci bătuse cu piciorul fiecare ulicioară din Dorna Candrenilor, 
Poiana Stampei, Poiana Negrii, Şarul Dornei. 

Toate erau sate de români slobozi, judeci pe ocinile lor, 
stăpâni încă pe munţii lor, pe păşunile lor, pe pădurile şi poienile 
lor, pe iezerile, râurile şi ferestraiele lor, deşi neamul cel lacom 
şi nesătul al boierilor Balş urca ameninţător către ei, dinspre 
Broşteni, ţintind să-i vecinească pe toţi. 

La acest gând din urmă, inima i se strânse în piept. Cunoştea 
bine pofta prădalnică şi puterea Balşilor. Sprijiniţi cu tărie, ca şi 
Urecheștii, de către oblăduitorul /jupanilor, al boierilor mari, 
leremia Moghilă-voievod. Ştia ce mare primejdie îi aşteaptă pe 
dorneni. Avea însă încredere în cerbicia şi virtutea lor, căci le 
cunoştea bine feleşagul, ei fiind, ca şi câmpulungenii şi 
moldoviţenii, străjeri sub porunca sa. 

Căpitanul se răsuci apoi către apus şi mângâie cu privirea 
veşmântul verde de brad şi culmea înaltă şi prelungă a Obcinii 
Mestecănişului, locul de obârşie al apei Moldovei. Pe valea 
aceasta, se înşiruiau satele de munteni dârji şi harnici: Suliţa, 
Breaza, Botuş, Fundu Moldovei. Şi ele făceau, cu rândul, slujbă 
străjerească de oameni de margine. 

În partea dinspre miazănoapte, în depărtări, ochii săi întâlniră 
spinările mătăhăloase ale culmilor Feredeului şi Tomnatecului. 
Din mijlocul lor, izvorăşte şi pogoară, cu unduiri subţiri şi 
sclipitoare, apa Moldoviței, spre aşezările răzăşeşti de la Vama, 
pentru a se îmbrăţişa acolo cu maica ei, Moldova, în preajma 
târgului de scaun al câmpulungenilor. Şi valea Moldoviței, de la 
Argel şi până la Vama, a fost bătută de el cu piciorul de 
nenumărate ori, pentru a-şi vedea străjerii, sau pentru a-şi 
desfăta ochii la măiastră ctitorie a lui Alexandru cel Bun şi Petru 
Rareş. 

In faţa lui, la poalele Rarăului, în valea cea adâncă unde 
şerpuia Moldova, turlele bisericilor şi acoperişurile caselor din 
Câmpulung sclipeau în bătaia soarelui, ca nişte jucării poleite. 
Tare îi mai este drag acest târg străvechi, poate cel mai vechi 
din întreaga Moldovă! Şi asta nu numai pentru că este leagănul 
neamului Lehacilor, locul unde el a deschis ochii şi a copilărit, ci 
şi pentru că aici bate inima celui mai mândru şi slobod ţinut din 


Ţara de Sus şi din toată Moldova, inima Ţării Câmpulungului. 
Inimă de adevărată republică întărită cu străvechi privilegii de 
autonomie. 

Şi ochii căpitanului mângâiară din nou, cu duioşie, mândra 
cetate de scaun a câmpulungenilor, care se înşira ca o salbă de 
argint pe valea îngustă a Moldovei, de-a lungul unui sfert de 
poştă din malurile ei. 

Apa care fermecase pe Dragoş „descălicătorul“ îşi făcea loc 
cu greu de la apus spre răsărit, printre cele două culmi 
împădurite ce străjuiau oraşul, pentru ca s-o cotească apoi spre 
miazănoapte, către locul de întâlnire cu Moldoviţa. Apoi, o cotea 
din nou, spre răsărit, spre a scăpa la larg, în preajma 
minunatelor ctitorii muşatine, Humorul şi Voroneţul, şi a se 
îndrepta de acolo, spre miazăzi, către Baia, întâia cetate de 
scaun a Moldovei măritului Ştefan-voievod. Şi căpitanul încercă 
să însoţească, până dincolo de zare, drumul apei dragi care i-a 
legănat şi i-a alintat copilăria. 

Nu se mai sătura privind de aici, am creştetul Rarâăului, 
mândra patrie a câmpulungemlor cei slobozi şi semeţi, colţul cel 
mai fermecător al Moldovei, leagănul neamului său de răzeşi 
viteji, nemeşiţi şi miluiţi cu ocini, prin uric cu pecete de la 
Ştefan-vodă cel Mare!... Dar, se întreabă Lehaci în gând, soarbe 
el zările, cu ochii însetaţi şi fermecaţi, numai pentru că îi este 
dragă ţara Câmpulungului? Fără îndoială că nu. El face aceasta 
şi pentru că este un mare îndrăgostit al firii. Mai mare decât 
mulţi dintre fraţii săi munteni, născuţi în împărăţia asta a 
frumuseșii şi a vrajei. 

Da, este un mare îndrăgostit al firii! Frumuseţile naturale îl 
mişcă, îl răscolesc, îl înalţă, îi creează o adevărată stare de 
beţie, de extaz. Ele îi dezlănţuie stări de bucurie nestăpinită, 
manifestată adesea într-un chip de-a dreptul primitiv şi 
copilăresc: saltă în mers, chiuie, cântă, se opreşte în loc, pentru 
a-şi întipări adânc în minte un tablou fermecător, porneşte apoi 
brusc înainte, în căutarea de noi privelişti cari să-l desfete. Ori 
de câte ori se află singur în mijlocul acestei naturi măreţe, pe 
crestele munţilor falnici, sub cerul de un albastru atât de pur, 
dominând culmi înveşmântate sărbătoreşte şi văi de argint 
sclipitor, se simte în prada unei patimi adânci şi neostoite, care 
îi răscoleşte trupul şi sufletul... 


Slujba lui de staroste de străjeri îi hrănea şi îi înteţea şi mai 
mult această nobilă patimă. Trebuind să privegheze cum îşi 
îndeplinesc câmpulungenii datoria de străjeri cu rândul, ei bătea 
cu piciorul întregul hotar cu ţinutul transilvan, de la izvoarele 
Dornei, până la izvoarele Moldoviței. Drumul acesta era 
întotdeauna pentru el un adevărat praznic. Un praznic al 
frumuseţii şi al desfătării. 

Se întreba adesea de unde îi vine această patimă pentru 
frumuseţile firii. 

Dacă s-ar lua după foştii lui dascăli iezuiţi, ar trebui să creadă 
că ea reprezintă „aspiraţia către absolut”, sau „unirea dintre om 
şi Creatorul său"... 

Dar el îşi dă seama că la mijloc este cu totul altceva. El simte 
că patima lui pentru frumuseţile firii, aspiraţia lui către frumos 
este cu totul altceva decât un produs al spiritului. El simte la 
originea ei ceva mult mai puternic şi mai concret decât spiritul: 
viaţa însăşi. Setea lui de frumos este sete de viaţă. Instinctul lui 
de armonie este instinct vital, nevoie de trăire. 

Aşadar, îşi încheie gândurile fostul elev al şcolii iezuiţilor leşi, 
frumuseţea este expresia vieţii, a naturii. Legile armoniei sunt 
legile vieţii. Frumuseţea mediului natural este expresia armoniei 
mediului biologic. Frumuseţea animală şi vegetală este armonie 
organică, vigoare, vitalitate. 

Frumos este ceea ce-i apt de viaţă. Tot aşa după cum 
adevărat este ceea ce-i viabil. 

La baza gândirii şi a artei, la baza filosofiei şi a esteticii stă 
deci viaţa, temelia a tot ce este gândit şi făptuit de om. 

Aceste gânduri îl întristară parcă puţin, căci îi aduseră în faţa 
ochilor chipul bunului său prieten, Alburel-zugravul, cu care 
fusese coleg la şcoală la Frăția Ortodoxă, la Liov. Părerile despre 
artă ale acestui mare pictor se deosebesc de ale sale destul de 
mult. În unele părţi, sunt în contrazicere cu ceea ce exprimase 
el acum. Incercă deci să se gândească la altceva. 

Soarele se ridicase cu câteva suliţi deasupra zărilor. Un vânt 
blând şi mângâietor îi alinta pletele, aducând cu el miresmi de 
ciuboţica cucului, vulturică şi clopoței. Lehaci privi spre calul 
care se pierduse în adâncul pajiştei de păruşcă, firuţă şi rugină, 
luându-şi încă prânzişorul. Fluieră prelung, şi apoi îl chemă la el 
cu ţuţuieli drăgăstoase. Când bălanul se înapoie ascultător la 
stăpân, căpitanul puse şaua, strânse chinga şi potrivi căpăstrul 


şi zăbala. Apoi îşi scoase mundirul, îl prinse de ciochină, alături 
de arc şi de cucură, şi dădu semnalul de plecare. 

Calul o porni singur înainte, pe drumul ştiut şi învăţat de mult. 
Poteca şerpuia pe o creastă pietroasă, tărcată cu iarba slincilor 
şi ţăpoşică. O viperă cu corn ţâşni în drum şi întâmpină semeaţă 
bidiviul, şuierând ca un gânsac şi unduindu-şi ameninţător furca 
limbii. Calul n-o băgă în seamă, la fel ca şi pe guşterul cel verde 
şi lucios precum frunza de merişor, care făcea de strajă pe o 
piatră. 

Ajunseră pe o coastă domoală, cu tufişuri de smirdar şi de 
afini. In apropiere, câţiva zâmbri cu tulpini lungi şi ramuri sărace 
prevesteau apropierea pădurilor de molid şi brad. Un zăgan cu 
barbă de ţap, care hălăduia pe o cracă, ţâşni spre tării, şi, în 
câteva clipe, fu în înaltul cerului, de unde le priveghea mersul, 
prin rotiri largi şi legănări line. 

Mai merseră puţin şi ajunseră pe creasta unei stânci 
fierăstruite de vânt şi vreme. Jos, la poalele ei, începea un plai 
larg şi domol, cu o pajişte întinsă, de firuţă, rogoz verde şi păiuş 
roşu. La marginea păşunii, acolo unde începe împărăţia 
pădurilor nesfârşite de molid şi brad, se găseşte stâna lui 
Boldur-judele, vrednicul vătăman de răzeşi din Fundu Moldovei, 
prietenul său preaiubit. 

Va zăbovi un pic şi va sta de vorbă cu el, dacă întâmplarea îl 
va afla acolo. Judele vine destui de des la stână, în vremea asta, 
când se tund oile şi ciobanii nu mai prididesc cu treaba. Vor 
avea nu puţine lucruri de împărtăşit. Amândoi sunt frământaţi, 
în vremea din urmă, de griji apăsătoare şi de gânduri 
răscolitoare, căci amândoi au mult de furcă cu oamenii lui 
Ureche şi cu slugile sprijinitorului marelui vornic al lui leremia- 
voievod. 

Se pare că Ureche a trecut de la harţă la izbeală în toată 
regula. Este limpede că vrea să le ia ocinile, să-i vecinească, să-i 
facă clăcaşi pe amândoi; mai întâi pe ei, capii semeţilor munteni 
din acest ţinut slobod şi neatârnat; apoi, pe toţi câmpulungenii, 
judeci din mogşi-strămoşi, stăpâni peste munţii şi văile lor, cnezi 
pe ocinile lor, oameni volnici, slobozi, încă dinainte de întâiul 
„descălicat“. 

La gândul ăsta întunecat, Lehaci-neamiş simţi cum începe să-i 
fiarbă sângele în vine, de mânie. „Ce vremuri negre şi ruşinoase 


am apucat!“ vorbi el singur, plin de obidă. Apoi, după ce scuipă 
cu scârbă în lături, îsi reluă şirul gândurilor. 

Niciodată norodul din această parte de ţară românească n-a 
fost atât de împilat de boieri, ca acum. Vremurile de volnicie şi 
dreptate, din timpul domniei muşatinilor, au apus de mult. De 
când curţile domneşti s-au umplut de lefegii străini, cei cari 
alcătuiau temelia oştii şi a ţării, răzeşii şi neamişii, vrednica 
oameni slobozi cari hrăneau şi apărau Moldova, adică ţara cum 
li se mai spunea acestor două stări, când se alegea domnul în 
faţa mulțimilor, când se hotăra războiul sau pacea, ori când se 
alcătuia oastea pe jos, nu mai au acum niciun cuvânt în 
cârmuirea statului. 

Puterea a ajuns acum în mâna unui pumn de oameni, în mâna 
boierilor mari, a jupanilor, cari au închinat panilor leşi Moldova, 
fără s-o mântuie de beii turci, în mâna unor vânzători nemernici, 
cari ne-au făcut slugi la doi stâpâni deodată. Acum nu mai e 
nevoie de ţară. Acum e nevoie de o mână de vânzători cari să 
ajute leahului şi turcului, să stăpânească, să robească şi să 
jefuiască norodul. Cu cât frânele ţării sunt strânse în mai puţine 
mâini, cu atât îi este mai uşor stăpânului din afară să-şi facă 
poruncile ascultate, să-şi aducă la împlinire ţelurile lui 
întunecate. 

În schimbul vânzării ţării către străini, liota de jupani 
moldoveni are mână slobodă să jefuiască norodul: să stoarcă 
fără milă pe clăcaşi, să-i vecinească, să-i lase fără pământ pe 
răzeşi, să-i aducă la sapă de lemn pe neamişi - în vreme ce ei, 
boierii cei mari, îşi îndoiesc şi îşi înzecesc, peste noapte, averile. 

Şi Lehaci-neamiş se gândi cu mâhnire, că numai în felul ăsta 
s-au putut naşte domni ca pribeagul leremia Moghilă, care a fost 
pus în scaun de oaste străină, care ascultă de leah, şi de turc, 
care le plăteşte tribut amândoura, care îşi mulţumeşte amândoi 
stăpânii. Numai în felul ăsta s-a putut naşte un asemenea boier 
mare ca Nistor Ureche, care - lucru de necrezut - şi-a sporit 
averea de şapte ori cât avea la începutul cârmuirii lui Moghilă, 
iar asta în mai puţin de zece ani; ori boieri ca Lupu Balş şi 
Nicuară Prăjescu, cari s-au îmbogăţit peste noapte. Ca să nu mai 
vorbim de liota de boieri de viţă nouă, de palicarii în caftane sau 
în odăjdii, stăpâni de clăcaşi boiereşti sau mânăstireşti, venetici 
aduşi din mahalalele Ţarigradului, în chervanele urdiilor turceşti. 
„Da, trăim vremuri de îngenunchiere, decădere şi ruşine! 


Moghilă şi uneltele lui au să ducă ţara la pieire!“' zise Lehaci, 
gândind cu glas tare. Şi stupi, din nou, în lături, plin de scârbă şi 
mânie. 

Drumul intră într-o vale îngustă şi afundă, ca o crăpătură de 
cutremur. Pereţii erau goi şi prăpăstioşi. Jos, abia că se vedea 
sclipind palid pârâul ce izvora de sub stânca despicată de 
zvârcolirile Rarăului, în vremuri străvechi. Poteca pogora, 
răsucindu-se ca un sfredel, în adâncuri, pe umeri şi praguri 
înguste, de cremene. Pe alocuri, brâul de piatră se frângea şi 
era înlocuit cu trepte crestate de munteni, ca un răboj, în 
stâncă. 

Calul deschidea drumul cu călcături mlădioase de capră 
neagră, coborându-se în genună. Căpitanul, întrarmat cu arcul, îl 
urma cu paşi siguri şi sprinteni. După câtva timp, printre 
crăpături de stâncă, se iviră smocuri de zadă plăpândă şi de 
molizi firavi şi gheboşi, cari însufleţiră un pic pustia de piatră şi 
înviorară coborâşul în fundul pământului. 

Cam pe la mijlocul drumului, despicătura în munte se lărgi 
puţin, pereţii îşi îmblânziră lunecuşul, valea se deschise şi se 
lumină puţin. De pe o brână plină de grohotişuri, un ţap îi privea 
încordat şi nemişcat. Părea o sculptură florentină, dintr-un grup 
plastic cu sfântul Antoniu de Padua. 

Căpitanul întinse braţul, încordă arcul, ţinti şi apoi slobozi 
săgeata. Ţapul făcu un salt în loc, se poticni şi căzu pe picioarele 
dinainte. Apoi se înălţă din nou, printr-o zvâăcnitură tremurată a 
trupului, se repezi în jos şi pieri într-un cotlon nevăzut al văii, 
depănând, pe brâul de piatră albă, bete roşii, calde, vii. 

Lehaci se gândi că dacă în locul săgeţii ar fi fost plumb de 
sâneaţă, ţapul nu s-ar mai fi sculat de jos. Dar cinstea lui de 
vânator îl oprea să folosească sâneaţa, chiar şi atunci când era 
vorba de gligan sau de urs. 

Valea se deschise şi mai mult. Pâlcurile de molizi şi de zadă 
începură să se îndesească şi să se amestece cu tufişuri de salcie 
pitică şi anin verde. Covorul viu se înveseli, acoperindu-se cu 
alesături înflorate cu garofiţe de munte, luntricică şi ochii 
şoricelului. Susurul pârâului de jos începu să se audă şi să aline 
singurătăţile cu un zvon dulce de clavecin. Se apropiau de 
fundul văii. 

Lehaci, înviorat puţin, îşi reluă firul gândurilor care îl 
frământau şi-l chinuiau. Este drept că domnia lui Moghilă şi a 


şleahtei lui de vânzători de ţară a fost curmată, acum cinci ani, 
de Mihai-Vodă. Bieţii ţărani, scăpaţi de pani şi de jupani, 
credeau că a venit vremea să se judecească, să redevină 
oameni slobozi şi să-şi primească înapoi ocinile smulse prin 
silnicie de boierii cei mari şi lacomi. Atunci, „în zilele lui Mihai- 
voievod, când s-au ridicat toate satele din ţară şi au jăcuit pre 
boieri” - cum au scris mai târziu diecii lui Moghilă, când leremia- 
vodă şi-a despăgubit uneltele - atunci când Mihai-vodă a fost 
domn şi la Moldova, s-a sculat toată ţara. Oamenii veciniţi cu 
sila au alungat pe boieri de pe delniţele lor cotropite şi au ars 
uricele cele mincinoase, întocmite cu strâmbătate de către 
logofeţii domniei. Apoi au mers cu miile şi zecile de mii la laşi, la 
domnul Mihai, să le dea lor uric. Dar Mihai-vodă, deşi fusese 
numit de către duşmanul său neîmpăcat, pan Zamoisky, 
cancelarul Lehiei, „ţăran ambițios şi lacom de slavă” şi „domn al 
țăranilor”, nu izbutise să facă mare lucru pentru ţăranii 
năpăstuiţi, căci copleşitoarea armie leşească ce s-a năpustit 
asupra sa, curând după ce se urcase şi în scaunul Moldovei, nu 
i-a dat prea mult răgaz să facă dreptate. 

După ce Mihai-vodă a fost silit să ia calea pribegiei la Viena, 
iar Moghilă a fost reînscăunat de leşi în Moldova, sleirea 
clăcaşilor, vecinirea răzeşilor şi sărăcirea neamişilor s-au întețit 
din nou. Singurul colţ de ţară unde Moghilă şi ai săi n-au 
îndrăznit să-şi bage labele a fost ţinutul câmpulungean. Le-a 
fost teamă, desigur, de vitejii din acea parte de ţară, pe cari 
veacurile de  volnicie şi neatârnare i-au făcut semeţi, 
neînduplecaţi şi gata oricând să-şi apere drepturile cu sabia. 

In vremea din urmă însă, lucrurile s-au schimbat. 
Două „căsătorii diplomatice” izbutite i-au adus ca gineri lui 
Moghilă pe doi din cei mai puternici prinți ai şleahtei poloneze, 
gata oricând să-i sară într-ajutor. Aceasta face din leremia-vodă 
stăpânul de neclintit al Moldovei, împotriva căruia nimeni nu 
mai îndrăzneşte să crâcnească. În acelaşi timp, jupanii ridicaţi 
de el, în frunte cu învățatul şi vicleanul Nistor Ureche - pribeag 
şi el de multă vreme în Polonia şi înstrăinat de ţară, ca şi 
Moghilă - au ajuns în culmea puterii lor. 

In felul acesta, simțindu-se mai tare ca oricând, marea 
boierime şi-a întețit asalturile împotriva răzeşilor, neamişilor şi 
clăcaşilor. Aşa se explică faptul că acum Urecheştii şi Balşii s-au 
încumetat să-şi întindă labele şi asupra ţării Câmpulungului. 


„Dar cu noi nu le va merge! îşi încheie Lehaci gândurile sale 
răscolitoare. O să le tăiem ghiarele înainte de a creşte prea 
mari!“... 

Şi trimise în adâncuri un stupit plin de scârbă, privind 
îndelung mărgica de spumă, care luneca iute, de-a lungul 
pereţilor, spre fundul hăului. 


Ajuns jos, la poalele uriaşului de cremene, Lehaci-neamiş, 
furat de gânduri, nu-şi dădu seama decât târziu că a ajuns la o 
azvârlitură de băț de stâna lui Boldur. Privi iute spre un tufan de 
anin, căci ştia ce-l aşteaptă. Se apropie în grabă, frânse o 
tulpină groscioară şi tare şi o trecu în mâna dreaptă, în locul 
arcului. 

Lucrul se dovedi de îndată osebit de înţelept, căci abia apucă 
să facă vreo cinci paşi spre stână, că se şi trezi cu o sotnie de 
dulăi flocoşi, năpustindu-se în zbor de zmeu asupră-i, gata să-l 
facă fărâme cu colții şi să năruie munţii cu urletele lor 
năpraznice. 

Judele ţâşni din comarnic, urmat de trei vlăjgani aprigi şi 
porniţi să se ia de piept cu ursul. Căci despre moş Martin părea 
să fie vorba, judecând după hărmălaia nemaipomenită ce-o 
făceau zăvozii săi. Când văzu însă că are de a face cu oaspete 
drag, Boldur lăsă ciopârlacul în jos, zâmbind cătră cei trei 
ciobani cari îl însoțeau, şi zise îndeajuns de tare pentru a-l auzi 
şi căpitanul: 

— Nu-i urs, dragii mei nepoți, ci pajură!... Pajura străjerilor 
câmpulungeni. 

— Ai dreptate, jude; numai o pajură ar putea scăpa nejumulită 
din labele zăvozilor domniei tale! spuse căpitanul zâmbind şi 
făcând cu ochiul înspre şarle, cari mârâiau amarnic şi-şi arătau 
colții de mistreţ, cu toate că stăpânii le stăteau în cale.... Aştia-s 
pardoşi, nu câni! — adăugă el, prefăcându-se uimit. 

Boldur zâmbi pe sub mustăţi, îşi potrivi mai bine pe trup 
cămaşa cu brezărău, curată şi albă ca neaua, îşi săltă iţarii 
strânşi pe miilocel şi încreţiţi mult pe pulpe, îşi pipăi şerparul 
înflorat, îşi îndreptă cuşma brumărie, şi abia atunci porni cu 


braţele deschise în întâmpinarea bunului său prieten. Lehaci îl 
aştepta pe loc, zâmbind şi privind cu drag mândreţea de 
muntean, care semăna atât de bine, și ca port, şi ca înfăţişare, 
cu chipurile de dachi, din gravurile de la şcoala iezuiţilor. 

— Adă-mi bundiţa, Dragoş, porunci el unuia dintre nepoti, 
după ce îl îmbrăţişă îndelung pe căpitan. Nu se cade să primesc 
aşa, aproape despuiat, oaspeţi de seamă ca neamişul Lehaci, 
prietenul nostru preacinstit şi preaiubit!... lar voi, Călin şi 
Simion, daţi fuga şi pregătiţi cele de cuviinţă pentru un 
asemenea oaspe, care a flămânzit cutreierând munţii. 

— Lasă-i locului, jude, îl încontră, fără prea multă tărie, 
căpitanul, căci mie mi-e foame cum îi cânelui a linge sare. Mi- 
am umplut straşnic burduhanul aseară, la schitul Rarău, c-o 
lostriţă cât pulpa de căprioară şi un colac cât roata carului. 

— Ce-a fost aseară nu mă priveşte! Nime nu se grijeşte de 
ziua de ieri, ci de cea de azi şi de mâne. 

— Într-un fel ai dreptate: trebuie să începem a ne gândi 
temeinic la ziua de azi şi, şi mai avan, la ziua de mâine. De 
aceea am şi dat pe la domnia ta: să ne sfătuim un pic, căci ne 
bat nevoile la uşă. 

— Ne-om sfătui şi mai mult de un pic, şugui judele, dar mai 
întâi să te ospătez, căpitane. Hai şi te dezbracă şi te spală pe 
mânuri, adăugă el, folosind, în glumă, frânturi din graiul 
păcurarilor transilvăneni, de peste munte, cu cari se întâlnea 
uneori pe plaiurile cele înalte de pe lângă Cârlibaba, când căuta 
vreo mioară rătăcită. Hei, băieţi, ce mai staţi, daţi fuga şi 
pregătiţi d-ale gurii! Duceţi şi calul cu voi şi aveţi grijă de el! 

Flăcăii alergară spre împlinirea poruncilor, în vreme ce Boldur 
îl purtă de braţ pe căpitan într-un cotlon mai ferit şi mai umbrit 
al stânii, pentru a ţine sfat de taină, căci ghicise cam despre ce 
era vorba. După ce prietenul său se curăţă şi se răcori cu apă de 
izvor, începură sfatul, în timp ce dinspre comarnic veneau 
mirozne de miel fript, mujdei de usturoi mămăligă caldă şi 
brânză de burduf. 

— Ce veşti mi-aduci căpitane? întrebă Boldur, după ce 
îmbrăcase pieptarul de miel, tivit cu blană de dihor pe margini şi 
înflorat cu cusături meşteşugite, adus de nepot. 

— Nu tocmai bune, jude. Ureche a început să-şi arate iarăşi 
colții. 

— În ce fel? 


— Ai aflat, cred, că în timp ce era de strajă, la locul său de 
datorinţă, un om din satul vostru, Cârstea-prisăcarul, un 
geambaş din Suceava a trecut hotarul dincolo, în Transilvania, 
ocolindu-l pe prisăcar, care se lungise, pesemne, la umbra 
vreunui tufan. 

— Da, am auzit de isprava nevlegului nostru. 

— Ştii că geambaşul ducea cu sine doi cai şi că i-a vândut la 
Năsăud? 

— Da, am auzit şi de asta. 

— Ştii ce urmează acum, după lege? 

— Da, ştiu: obştea noastră trebuie să plătească o gloabă cât 
preţul celor doi cai. 

— Lucrul pare uşor, la prima vedere. Numai că, ştii matale 
câţi aspri o să plătească satul vostru gloabă către domnie? 

— Păi cât să plătească... cred că vreo două mii, căci e vorba 
de doi cai de ham, de soi prost. 

— Ei! aicea-i aicea, jude. Aşa ar fi stat lucrurile, dacă Ureche 
nu şi-ar fi băgat coada în treaba asta. 

— În ce chip? 

— lată cum. Vornicul domnesc din Câmpulung care stă mereu 
cu ochii pe noi doi, susţine că nu-i vorba de doi cai de ham, de 
soi prost... 

Boldur făcu ochii mari şi întrebă plin de mirare 

— Da despre ce e vorba?! Noi avem veşti de la Năsăud că au 
fost cai de ham şi că au fost vânduți cu cinci ughi fiecare, ceea 
ce face cinci zloți moldoveneşti, sau o mie de aspri de talan. 

— Adevărul ăsta este, îl ştiu şi eu, spuse căpitanul liniştit. 
Numai că vornicul din Câmpulung a căpătat de la birăul din 
Năsăud, pe bani şi pe plocoane, carte că gloabele cari s-au 
vândut nu sunt doi cai de ham, de soi prost ci doi cai sirepi, doi 
armigi de câte douăzeci de mii de aspri fiecare. Fireşte, vornicul 
de Câmpulung a făcut asta la rugămintea marelui vornic Nistor 
Ureche... 

— Ptii! Asta înseamnă că obştea noastră trebuie să plătească 
o gloabă de patruzeci de mii de aspri!... 

— Patruzeci de mii în cap, niciun firfiric mai puţin!... Asta face 
două sute de zloți moldoveneşti. 

— Două sute de galbeni!!... Nici nu mă gândesc să-i plătim, 
căpitane! Mergem la judecată! 

Lehaci îl privi pieziş şi spuse: 


— La judecată?! Pesemne că vreţi să plătiţi peste cei 
patruzeci de mii de aspri încă vreo cinci mii, pentru treapăd, 
pentru cheltuielile aprozilor. 

— O să plătim, da scăpăm numai cu o gloabă de două mii de 
aspri, căci vom câştiga judecata, fiindcă avem dreptate. 

— Dreptate aveţi, jude. Dar cine să v-o dea? Vornicul de 
Câmpulung?... Sau marele vornic Nistor Ureche, duşmanul 
nostru care ne vrea pământurile, omul cel mai puternic din 
Moldova, după vodă? 

Boldur se îndârii: 

— Vom merge, după judeţul  vornicilor, la judecată 
domnească, la Divan. 

— Veţi face alte cheltuieli, cu mult mai mari decât treapădul 
judecății  vorniceşti, plătind treapădul, ciubotele, judecății 
domneşti. 

— Vom face, dar vom câştiga judecata, vom plăti numai zece 
galbeni gloabă, nu două sute. 

Căpitanul de străjeri zâmbi trist: 

— Astea-s visuri deşarte! spuse el. Cu cine vrei să ţină 
Moghilă: cu voi sau cu vechiul lui tovarăş de pribegie, sluga lui 
credincioasă şi mâna sa dreaptă, Nistor Ureche?! In afară de 
asta, voi veţi veni în faţa Divanului cu câţiva jurători în opinci, în 
vreme ce oamenii lui Ureche vor aduce diresuri cu pecetea 
birăului de Năsăud. Cine o să izbândească?... 

— Atunci, ce-i de făcut, căpitane? De unde să scoatem noi 
patruzeci de mii de aspri? Ar însemna să vindem mai bine de o 
jumătate din vitele noastre... 

— Asta numai dacă s-ar găsi cine să le cumpere. Dar ce 
neguţător mai are bani acum, la câteva săptămâni după ce 
birarii au strâns cisla? Până la toamnă, când vin gelepii turci şi 
greci după oi şi boi, nu puteţi vinde aproape nimic, căci casapii 
din Ardeal, cari vin la târgul săptămânal din Câmpulung, 
cumpără puţine vite acum, vara. Dar până la toamnă e prea 
târziu. 

— Păi de unde să scoatem bani mai devreme, căpitane, de 
unde??! 

Lehaci privi în gol şi întrebă frământat de gânduri neguroase: 

— Ştii ce vă aşteaptă dacă nu plătiţi gloaba, jude? 

— Ştiu: potrivit legii, dacă obştea noastră nu poate plăti 
gloaba, atunci orice om cu bani o poate face în locul nostru, iar 


noi ne pierdem ocinile şi devenim clăcaşii acelui om, răspunse 
judele cu glas plin de obidă. 

— Aşa este. Văd că ştii bine pravila. Dacă voi n-o să plătiţi 
îndată gloaba, se va grăbi s-o facă Ureche pentru voi, iar satul 
vostru va fi vecinit şi va intra în stăpânirea sa. Va fi al nouăzeci 
şi optulea sat al său. 

— Din nenorocire, aiasta soartă ne pândeşte acum. 

— Da, asta vă pândeşte. Dacă nu găsesc bani pentru plata 
gloabei, fundenni, în cap cu judele lor, Boldur, vor deveni cu toţii 
posluşnici ai lui Ureche, clăcaşi pe veci pe noua moşie a marelui 
vornic şi a urmaşilor săi. 

— Ar fi cel mai mare prăpăd ce s-a abătut vreodată asupra 
satului nostru şi asupra ţării Câmpulungului!... 

— Aşa ar fi, dacă am sta cu mâinile în sân. 

— Păi de unde să scoatem atâta bănet, căpitane?! 

— Strângeţi cât puteţi din satul vostru, tot ce aveţi de o parte, 
până şi ultimul firfiric de prisos. Restul împrumutaţi-l de la 
cămătarii din Baia şi din Suceava, zălogindu-vă pădurea, până la 
toamnă, când vin gelepii. 

— Om face-o şi pe aiasta, că n-avem încotro... 

Lehaci spuse cu glas stingherit: 

— Cu vreo cinci mii de aspri vă pot împrumuta şi eu, fără 
zălog şi dobândă. N-am mai mult, căci după cum ştiţi, birul 
neamişesc s-a mărit de curând, prin „mila” lui Moghilă-vodă, de 
la treizeci de zloți, la patruzeci şi cinci de zloți, de fiecare 
crestare de răboj, ceea ce înseamnă că acum plătim 
cincisprezece galbeni pe an. 

— iți mulțumim,  căpitane, zise Boldur privindu-l cu 
recunoştinţă. Află că şi pe noi ne-a „miluit” Moghilă. leri au venit 
cămărăşeii domneşti să ne spună că strunga s-a mărit de la 
şapte la zece burdufuri mari de fiecare stână. 

— Asta-i numai începutul, jude. În curând au să mărească şi 
sulgiul, ba chiar şi cisla. Il cunosc eu bine pe Moghilă. Acum, 
după ce s-a încuscrit cu şleahtnici foarte puternici, leremia are 
mână slobodă. Mai ales că plăteşte mai departe haraci 
sultanului 

— Plăteşte, că nu dă de la el 

— Fireşte că nu dă de la el, ci de la noi. Tocmai de asta este 
aşa de mărinimos cu turcul. Şi nu numai cu el, căci pe lângă cei 
patruzeci de mii de galbeni, haraciul turcilor, el mai plăteşte şi 


treizeci de mii de galbeni pe an leşilor, tribut statornicit încă de 
la aşezarea lui în scaunul Moldovei de către oastea lui pan 
Zamoisky. 

— Vai de capul nostru! Am ajuns mai rău decât asinul cu doi 
stăpâni! spuse Boldur plin de fiere. 

— De, ce să-i faci, dacă la cârma ţării stau nişte vântură-lume 
şi vânzători de ţară ca Moghilă, Ureche, Prăjescu şi alţii ca ei! 

— Ce să-i faci? Să le dai cu ţapina-n cap!... tună judele. 

— Deocamdată nu putem face asta, îl domoli căpitanul. Aşa 
că, bunul meu prieten, vă sfătuiesc pe toţi fundenii să plătiţi 
gloaba cât mai curând, dacă vreţi să n-o plătească Ureche 
înaintea voastră. 

— Om plăti-o, că altceva ce-am putea face?!... 

— Plătiţi-o, căci nu-i vorba numai de voi, numai de soarta 
voastră. Dacă marele vornic izbuteşte să prindă rădăcini în satul 
vostru, atunci se va întinde repede, ca pirul, în toată ţara 
Câmpulungului. 

— Aşa pare să fie. Nu trebuie să-l lăsăm să puie măcar un 
deşt în ţinutul nostru cel slobod. 

— Da, nu trebuie, jude. Deocamdată îl vom opri, golindu-ne 
chimirul. Numai că pe calea asta nu-l vom putea ţine multă 
vreme în loc, pentru că ne va calici pe toţi şi astfel îi vom face 
jocul; sărăcindu-ne îi va fi uşor să ne vecinească. De aceea, 
trebuie să ne pregătim să-i dăm cât mai curând peste bot, adică 
peste rât... 

— Aşa zic şi eu, căpitane. Trebuie să-l lovim napraznic, ca să-i 
piară pofta să ne mai prade! spuse judele de răzeşi strângându- 
şi pumnii. 

— Aşa va trebui să facem, dar numai după ce vom pregăti 
totul cu chibzuinţă şi fără pripeală, zise Lehaci cu glas sfătos... 

— Fireşte, nu trebuie să ne pripim. 

— Mai întâi va trebui să lovim în slugile lui Ureche. 

— Aşa cum loveşte în ele vestitul Pepelea 

— Da, aşa cum face isteţul şi şugubăţul pribeag. Multe 
minunăţii se povestesc despre acest om. De unde o fi venit? 

— Nu ştiu, căpitane. Se pare că-i un om tare umblat. 

— Da, am auzit şi eu asta. Cică a colindat toată ţara 
romanească a Moldovei, toată Muntenia şi tot Ardealul, a umblat 
peste tot pe unde se vorbeşte româneşte. 


— Aşa spune lumea. Dacă ai apucat să stai mai mult de vorbă 
cu el şi să-i câştigi încrederea, atunci îţi dai seama că ai în faţă 
un om osebit de ager şi de iscusit, înzestrat cu o minte ascuţită 
cum rar se poate întâlni. 

— Da, am auzit şi eu despre asta. Când îl vezi întâia oară, nu 
dai două parale pe el. Dar, după ce l-ai cunoscut bine, rămâi cu 
gura căscată de ce-i poate capul şi pielea. 

— lacă un astfel de om ne trebuie nouă aici, dragă jude. Ne 
trebuie un Pepelea, ba chiar zeci de Pepelea, care să 
batjocorească slujitorii ticăloşi ai domniei, care să lovească în 
uneltele şi slugoii lui Ureche, Balş şi ai celorlalţi jupani hrăpăreţi. 

— Ai dreptate, căpitane, ne trebuie câte un Pepelea sau mai 
mulţi în fiecare sat câmpulungean. 

— Aş? este. Numai că oameni ca Pepelea sunt cam rari Dar, 
oricum, nici cu câmpulungenii noştri nu mi-i ruşine. Aşa că 
trebuie să luăm pildă de la Pepelea, dar să ne descurcăm 
singuri. 

— Adevăr grăit-ai, căpitane! Trebuie să ne strângem rândurile 
si să începem şă-i luăm de chică pe duşmani, înainte de a fi prea 
târziu. 

— Aşa e, jude. Tocmai de asta am venit aici. Să pregătim deci 
totul, cu răbdare şi înţelepciune, spre a ne întâmpina vrăjmaşul 
aşa cum se cuvine! 

— Aşa o să facem, şi asta începând chiar din clipa de faţă. 
Dar, iată, au sosit flăcăii cu masa. Aşezaţi măsuţa şi scăunelele 
aicea, băieţi! Sub bradul ista! 

Şi Boldur curmă sfatul, pentru ca, în loc de cuvinte înțelepte, 
gurile celor doi vrednici munteni să frământe brânză untoasă şi 
miel gras şi fraged, iar gătlejurile lor să se aline cu rachiu trecut 
de trei ori prin cazan. Il îndemnă deci pe căpitan să înceapă 
ospăţul. 

— Ei, şi domnia ta! se codi acesta râzând. Ai adus atâta vipt, 
de parcă ai avea oaspe la masă un zmeu, nu un om neînsemnat 
ca mine. 

— Ba chiar a zmău aduci, căpitane, îl încontră judele. E drept 
că eşti, ca mai toţi muntenii noştri, nici prea nalt, nici prea 
scund, dar ai nişte spete, nişte braţe şi nişte pulpe, că nici ursul 
din pădure nu te întrece. lar la vânătoarea de zimori şi de tătari, 
eşti zmău de-a binelea. 

— Mă lauzi nemăsurat, prietene. Semn că mă iubeşti. 


— Te laudă faptele tale, căpitane. Da ia loc pe scăunel. O să-ţi 
ţin şi eu hangul, însă aşa, mai în şoaptă... 

— Ba fii bun şi ia-te după mine, adică înfulecă zdravăn! îi 
sfătui căpitanul, aşezându-se cu o vădită bucurie pe scăunel. 
Altfel cum o să dovedesc singur un miel întreg şi un burduf 
neînceput de brânză?! Dar cogeamite balercă de rachiu??!... 

— Dacă vrei domnia ta aşa, atunci ţi-oi da şi eu un pic de 
ajutor. Numa să ştii că de mare folos n-am să-ţi fiu, căci zgăul 
mi-e încă plinişor. Nu-i niciun ceas de vreme de când am luat 
prânzişorul. 

— Numai două bătăi strică... 

Cei doi munteni zdraveni se proptiră în scăunele şi se puseră 
temeinic pe treabă. După o jumătate de ceas, pe masă nu se 
mai aflau nici măcar firimituri pentru vrăbii. Muntenii sunt 
oameni iuți şi la treabă, şi la mâncare, ba chiar şi la iubit. 

lar asta numai pentru că aerul tare de pe culmi îi face ageri la 
toate. 

După ce căpitanul mulţumi pentru ospăț şi pentru omenit, îşi 
îmbrăţişă prietenul şi îşi luă rămas bun de la el şi de la nepoţii 
lui. 

Apoi porni pe cărare, în jos. Curând fu înghiţit, împreună cu 
micul său bidiviu, de umbra urieşilor cu plete verzi şi iz de 
răşină. 


Pepelea se aşezase de câtăva vreme în Ţara Câmpulungului, 
după o lungă pribegie prin Ţara Românească a Moldovei. De 
obicei nu sta prea mult într-un loc, căci, deşi nu avea în vine 
sânge de corturar, era amarnic chinuit de chemarea zărilor 
mereu noi, de viaţa slobodă şi plină de neastâmpăr şi 
neprevăzut a omului rătăcitor. Fireşte, el nu era un hoinar fără 
tel, un pribeag fără liman, un vântură-lume fără credinţă. Ţelul 
lui erau aşezările omeneşti din cel mai frumos colţ din lume, 
care este ţara unde locuiesc vrednicii urmaşi ai dachilor şi 
romanilor, adică frumoasele meleaguri din ţările române - 
Muntenia, Moldova şi Transilvania. Credinţa sa era lupta 
împotriva răului şi oblăduirea celor sărmani şi mulţi, iar patima 


vieţii lui era aceea de a lovi şi a batjocori pe cei lipsiţi de 
omenie, lacomi, făţarnici şi vicleni, pe cei cufundaţi şi 
îmbătrâniţi în rele, adică pe cei bogaţi şi puternici, căci în 
vremea aceea, ca mai întotdeauna de altfel, bogaţi şi puternici 
erau numai cei cu apucături de fiară, adică cei cari erau 
înzestrați cu harul de a-şi sfâşia fără milă fraţii întru obşte 
omenească. 

Se aşezase în cetatea de scaun a ţării zimbrilor, în mahalaua 
sărăcimii, de la marginea târgului, alcătuită din ţărani slobozi 
fără pământ, din clăcaşi fugiţi de pe moşiile boiereşti sau 
mânăstireşti şi din tot felul de oameni cari trăiau de azi pe 
mâine, lucrând cu vamă mici petece de pământ ale țarinei din 
ocolul oraşului, ori muncind ca argaţi la negustori, sau calfe la 
meşteşugari. 

Intr-o zi toropitoare din vara leatului 1605 se întorcea spre 
casă, de la un bun prieten al său din ţara Dornelor. Mergea pe 
şleaul cel mare, care coboară de pe Mestecăniş spre Pojorâta şi 
Câmpulung, abia târându-şi picioarele, căci plecase pe 
nemâncate din Şarul Dornei, iar acum, la amiază, arşiţa şi 
drumul îl înfrânseseră. Se lungi într-o rarişte din apropierea 
şleaului şi trase un somn zdravăn fără vise. 

Când se trezi, simţi un fel de leşin la lingurea. Pesemne că 
licoarea de Odobeşti, sorbită la prietenul său, secase de mult, 
iar burţii nu-i prea plăcea să stea pustie. De aceea scoase din 
straiţă un burduf cât o barilcă şi îşi luă un dărap de brânză 
untoasă. Apoi tăie o felie cât toate zilele din hlibanul copt în 
test, sparse o ceapă cât un buzdugan şi lăsă sarea să se moaie 
în ea. Pe urmă, începu să îmblânzească, cu mişcări domoale, 
jivina cea neîndurătoare şi nesătulă din burtă, care îl face pe om 
să se zbată şi să treapăde, de la venirea sa pe lume şi până la 
reîntoarcerea lui în lut. 

Cum sta aşa şi se gândea, nu fără a-i veni să râdă, că viaţa şi 
viul poartă în sinea lor o necontenită şi fără noimă luptă cu 
moartea şi nefiinţa, ceea ce face ca trăirea să pară şi mai dulce, 
auzi în drum tropăituri, glasuri răstite şi oftături. Peste câteva 
clipe, în faţa lui se ivi un jalnic alai. Doi nefericiţi, unul tânăr şi 
altul bătrân, în straie ţărăneşti, zdrenţuite, se târau unul după 
altul. O frânghie făcută laţ în jurul gâtului atârna între ei ca un 
şarpe care îi încolăcise pe amândoi în acelaşi timp. In urma lor, 
doi oşteni cu feţe crunte, cu straie şi ciubote prăfuite, întrarmaţi 


cu tesace boante şi cu harapnice, îi mânau terfelindu-i cu vorbe 
de ocară şi înjurături groaznice. 

Pepelea îşi dădu îndată seama despre ce e vorba. Asemenea 
privelişti  cutremurătoare se întâlneau des pe drumurile 
Moldovei, mai ales de la venirea lui Moghilă- vodă. Clăcaşii cari 
părăseau satele domneşti, boiereşti sau mânăstireşti, din pricina 
birurilor şi dăjdiilor copleşitoare şi a muncilor istovitoare, erau 
adulmecaţi, vânaţi şi apoi aduşi înapoi „cu ştreangul de gât”, 
cum suna porunca domnească. Când nefericiţii fugari izbuteau 
să treacă la leşi sau, la unguri, domnii ori dregătorii trimiteau 
cărţi la stăpânii acelor locuri, iar aceia îi prindeau. Îi aduceau 
până la hotar şi-i dădeau pe mâna zbirilor domneşti. Capii 
Moldovei, Lehiei şi ai Ardealului, precum şi căpeteniile ținuturilor 
de margine aveau tractate şi înţelegeri ca să-şi înapoieze unii 
altora fugarii, clăcaşi sau robi, din ţările lor. Vorba ceea: măgar 
pe măgar se scarpină. 

Pepelea privi cu milă şi plin de simţăminte frăţeşti la cei doi 
prinşi cari, după chip, păreau să fie tată şi fiu. Sufletul său fu 
adânc răscolit de triste aduceri aminte şi simţi dintr-o dată că 
arde de dorinţa de a-i scăpa din labele câinilor de pază domneşti 
şi a-i trimite în locuri ferite, unde sărmanii oameni să-şi facă un 
rost, printre locuitorii viteji şi mărinimoşi ai ținutului acesta 
slobod pe care îl colinda. Din nefericire, însă, aşa ceva părea cu 
neputinţă. 

Cei doi armăşei, văzând masă întinsa şi umbră deasă, 
hotărâră să facă popas în acelaşi loc cu Pepelea. Ei porunciră 
prinşilor să se oprească şi să se aşeze pe iarbă, la marginea 
drumului, spre a-şi trage un pic sufletul. Apoi veniră lângă 
Pepelea şi se aşezară nepoftiţi în preajma burdufului de brânză 
şi a hlibanului, privind ţintă într-acolo. 

Hâtrul drumeţ i-a poftit îndată să se ospăteze după dorinţă. 
Armăşeii n-au aşteptat să fie rugaţi de două ori. 

— Ce-s cu nelegiuiţii ăştia? întrebă Pepelea, arătând cu capul 
spre prinşi şi făcând cu ochiul celor doi clăcaşi. 

— la, nişte bezmetici de vecini din Mălini. Au fugit acum un an 
de pe pământul lui boier Căpătici, au trecut hotarul noaptea şi s- 
au aciuit la un casap român din Năsăud. Au trăit ei bine acolo, 
ca argaţi, până i-au dibuit străjile măritului principe al 
Ardealului, Bocskay, şi i-au izgonit înapoi de unde au venit. 


— Bine le-a făcut! De ce şi-au părăsit ţara?!... Unde-i mai bine 
ca la noi, la Moldova?!... se prefăcu Pepelea că ţine cu Moldova 
lui Moghilă şi cu slugile lui credincioase din faţa sa, cari îi 
dijmuiau fără milă burduful şi hlibanul. 

— Da' bună brânză mai ai frate! zise unul dintre mâncăi, cu 
mustăţi cât coarnele boilor. De unde o ai? Te-o fi costat bani 
buni... 

— Nu m-a costat nici măcar un firfiric. Am primit-o de 
pomană, vorbi şugubăţul pribeag, cu faţa luminată de un gând 
straşnic, 

— De unde? 

— la de colo, de la stâna cea din vale, răspunse Pepelea, 
arătând cu degetul spre o târlă ce se afla la poalele Giumalăului, 
la vreo două leghe de ei. 

— De acolo vii? 

— Da, dintr-acolo. Am prin apropiere o prisacă, şi m-am dus 
după ceva faguri, ca să-mi îndulcesc copiii şi muierea. 

— Da pe noi nu ne îndulceşti? întrebă cu neruşinare celălalt 
armăşel, un om sfrijit şi cu faţa ciolănoasă 

— Vă îndulcesc, cum să nu! Aştept numai să mântuiţi burduful 
de brânză - răspunse batjocoritor Pepelea. 

— Nu te teme. lţi mai lăsăm şi ţie, îl linişti mustăciosul. Zici 
că-l ai de pomană? 

— Da. Mi l-a dat baciul de sufletul pruncului său. 

— Da' cum l-a murit pruncul? 

— Hei... e o istorie lungă... făcu Pepelea, tărăgănindu-şi 
glasul. In timp ce se gândea ce minciuni să mai născocească, 
pentru a-şi bate joc cât mai tare de neruşinaţii de linge-blide 
cari îi prădau merindea şi cari păreau cam plăpânzi la minte. 

— Povesteşte-ne-o şi nouă, îi ceru mustăciosul. 

— Păi, să vedeţi... începu el, baciul era în al noulea cer că cea 
de-a doua nevastă îi dase, tocmai acum, la bătrâneţe un prunc. 
C-o fi fost al lui, ori al vreunui flăcău din sat - ştii, muierea sta 
prea puţin pe la stână - asta-i greu de spus. 

— Nu mai încape îndoială că l-a făcut cu vreun ibovnic! hotărî 
sfrijitul după ce înhăţase, fără să întrebe, încă un dărap de 
brânză şi încă unul de pâine. 

— Aşa cred şi cu, se învoi Pepelea, luând din faţa lingăilor 
burduful aproape gol şi hlibanul hărtănit fără milă şi băgându-le 
în desagă. Numai că baciul socotoa că-i al său şi-şi iubea 


pruncul mai mult ca pe sine însuşi. De aceea îl ţinea tot umpul 
lângă el, împreună cu maică-sa care îl alăpta şi-l îngrijea. 

— Poate ca îl şi drăcuia, căci plodul o ţinea departe de 
ibovnici. 

— Poate, îngădui Pepelea. Însă mama-i mamă. Aşa că ea îl 
hrănea şi-l îngrijea cu dragoste şi cu credinţă. Într-o zi însă, căzu 
năpasta pe capul lor. In vreme ce copilul dormea în copaia lui, 
aşezată la umbra unui tufan de merişor, iar maică-sa îi spăla 
scutecele la pârâul din apropiere, o pajură cât un zgripţor le da 
târcoale în înaltul cerului... 

— Acuma ştiu cum a pierit pruncul... îl întrerupse mustăciosul, 
mândru de descoperirea lui. 

— Cum, ? îl întrebă Pepelea batjocoritor. 

— Vulturul a căzut ca fulgerul, din înălţimi, a înhăţat pruncul şi 
l-a dus plocon la puii lui... 

— Nu-i chiar aşa, îl desumflă Pepelea. Povestea e ceva mai 
lungă şi mai ciudată, adăugă el hotărât să le spună nătărăilor o 
minciună la înălţimea prostiei lor 

— S-o auzim şi noi, zise nerăbdător sfrijitul. 

— Pajura n-a avut vreme să-şi ducă prada la cuib, căci 
muierea a ţipat îngrozită, baciul a ieşit din comarnic, cu arcul în 
mână, a pus repede o săgeată, a ochit şi... 

— ... Şi a doborât pajura într-o clipită, prezise mustăciosul, 
sigur de el. 

— Nu-i chiar aşa, îl dezamăgi Pepelea, căci baciul n-a slobozit 
săgeata. 

— De ce?! întrebară cei doi tonţi, într-un glas. 

— Păi de ce s-o slobozească?! Chiar dacă lovea pajura fără să 
atingă pruncul, odrasla lui tot se făcea fărâme când ajungea 
jos... îi lămuri mucalitul povestitor pe cei doi nerozi. 

— Atunci ce dracu a făcut? întrebă mustăciosul, supărat că nu 
s-a gândit la aşa ceva. 

— Păi ce să facă: a aşteptat omul o clipă potrivită, pentru a-şi 
smulge pruncul din ghearele vulturului, viu şi nevătămat. 

— Păi putea să aştepte mult şi bine!... 

— Vă înşelaţi. Prin apropiere se afla o claie mare de fân. 
Baciul a aşteptat până ce pajura a ajuns cam prin dreptul ei şi, 
cu puţin timp înainte de a fi deasupra ei, a tras, socotind clipa 
aşa de bine, încât, după ce a slobozit săgeata şi răpitoarea 


lovită a scăpat prada din gheare, pruncul a căzut taman pe 
mijlocul clăii... 

— Nu mai spune!... zise batjocoritor sfrijitul. Atunci cum de a 
murit plodul? Doar a căzut pe moale!... 

— Aveţi răbdare, zise liniştit Pepelea. O să aflaţi mai târziu. V- 
am spus doară că povestea e cam lungă şi cam ciudată. 

— Bine, încuviinţă mustăciosul. S-o auzim mai departe. 

— Baciul a alergat într-un suflet ca să-şi ia în braţe pruncul 
preaiubit, care plângea şi se zbătea după mă-sa în vârful clăii, 
urmă Pepelea. Cum se zbătea aşa, a alunecat din vârful girezii... 

— ... Şi a murit în cădere, încercă mustăciosul să prezică din 
nou 

— Nici de data asta n-ai nimerit-o, isteţule! De ce n-ai 
răbdare?! De ce îmi iei mereu vorba din gură? Nu v-am spus că 
istoria e lungă şi ciudată? 

— Păi ce dracu s-a mai întâmplat?! 

— lată ce s-a întâmplat: copilul s-a rostogolit uşor pe claie, la 
vale, şi a ajuns pe iarbă moale. 

— Atunci n-a păţit nimic! Şi totuşi ne-ai spus că taică-so i-a 
făcut pomeni pentru odihna sufletului!... Nu mai înţeleg nimic! 
îşi ieşi din fire mustăciosul. 

— Ce să-ţi fac! Dacă n-ai răbdare! De ce te grăbeşti să faci 
proorociri?! Ştii doar că soarta omului e mai de nepătruns decât 
noaptea cea neagră, fără lună şi stele! 

— Ei şi ce!... mârâi mustăciosul. lac-aşa îmi place mie să dau 
în bobi! Zi mai departe: ce s-a întâmplat după ce pruncul s-a 
rostogolit uşor pe iarbă? 

— Spune dumneata!... o făcu Pepelea pe supăratul. 

— Stăi, bre omule, nu te mânia, căută sfrijitul să-l împace. 
Istoria este aşa de ciudată, iar dumneata povesteşti aşa de 
aţâţător, că nu ne mai putem stăpâni nerăbdarea. Hai. Te rog, 
spune ce s-a petrecut cu pruncul!... 

— lacă ce s-a întâmplat, grăi Pepelea cam îmbufnat: tocmai 
când pruncul a ajuns pe iarbă, trecea pe acolo un lup. 

— Ptiu, drace! Aşa nenoroc n-am mai văzut! izbucni 
mustăciosul. 

— Da, aşa este, încuviinţă Pepelea. Lupul a înhăţat copilul.. 

— Şi s-a înfundat undeva, în vreun hăţiş şi l-a mâncat, zise 
mustăciosul, neputându-şi stăpâni năravul lui de prooroc. 


— Poate că dacă s-ar fi întâmplat aşa ceva, ciobanul ar fi fost 
mai puţin zguduit şi nenorocirea ar fi fost mai mică, grăi 
poznaşul pribeag, cu tristeţe prefăcută, dar bucuros în sinea lui 
că mustăciosul cade mereu în capcană. 

— Dar ce dracu s-a mai întâmplat?!... mormăi acesta din 
urmă supărat din nou că n-a brodit-o. 

— Baciul a ţintit în lup, a tras, dar, cu toate că era un arcaş 
neîntrecut, săgeata a nimerit, de data asta, în prunc, căci lupul 
făcuse, pe neaşteptate, o întoarcere în loc. In felul ăsta, bietul 
tată a ajuns ucigaşul preaiubitului său fiu. Nici că se putea o mai 
mare nenorocire!... zise Pepelea cu nesfârşită întristare. 

— Şi din pricina asta s-a scrântit la cap! descoperi 
mustăciosul, mândru de puterea lui de pătrundere. 

— Aşa este! Ce minte ascuţită ai! îl lăudă Pepelea, ca 
zdreanţă pe milog. Nebun de durere, baciul şi-a izgonit nevasta, 
iar acum îşi împarte tot avutul la trecători, hotărât să se 
călugărească. Mie mi-a dat douăzeci de oi. 

— Douăzeci de oi!!!... se minună sfrijitul. 

— Da, şi pe deasupra, şi două burdufe de brânză. 

— Dar oile şi al doilea burduf unde-s? 

— Le-am lăsat în seama feciorului meu, care îngrijeşte 
prisaca. 

— Şi de când a început baciul să-şi spulbere averea? întrebă 
sfrijitul. 

— De vreo săptămână. 

— Şi i-a mai rămas ceva din ea? 

— l-a rămas destul, căci rar se iveşte câte un trecător prin 
preajma târlei sale. 

— Atunci să mergem iute într-acolo! strigă sfrijitul chinuit de 
nerăbdare şi lăcomie. Rămâi tu aici, Flocosule! 

— De ce nu rămâi tu, Scovergă?! îl încontră mustăciosul. 

— Nu vă certaţi fraţilor, se vâri Pepelea între ei, cu gând de 
împăciuire. Ştiţi şi voi, ca şi mine, că pomana se dă la fiecare 
om în parte, pentru ca fiecare să zică „bogdaproste!“ şi să se 
roage pentru odihna sufletului mortului. Eu cred că e bine să vă 
duceţi amândoi, ca să vă primiţi, fiecare, partea voastră. 

— Şi cu tâlharii ăştia de clăcaşi cine rămâne? 

— Cu „ticăloşii” ăştia rămân eu! răcni Pepelea, privind crunt 
către cei doi posluşnici. 


— Bine, rămâi tu, încuviinţă Flocosul. Sunt sigur c-o să-i 
păzeşti straşnic, căci văd ce mult îi urăşti pe nelegiuiţii ăştia. 

— Îi urăsc din toţi rărunchii!... urlă Pepelea, săgetând podanii 
cu priviri pline de vrăjmăşie. 

— Atunci rămâi cu ei! pecetlui Scovergă învoiala. Ne 
întoarcem îndată. 

Şi cei doi prostovani zburară spre stână, nerăbdători să se 
pricopsească de pe urma baciului cel scrântit la cap. 

Îndată ce plecară tonţii, Pepelea se repezi la cei doi şerbi şi le 
tăie ştreangul ce le spânzura de gât. Sărmanii stăteau pleoştiţi 
şi buimaci, nevenindu-le să crează că sunt slobozi. Pepelea le 
dete iute merindea ce-i mai rămăsese şi apoi le porunci. 

— Hai, ce mai staţi! Tundeţi-o cât mai e vreme! Duceţi-vă 
îndată la Fundu Moldovei, la judele salului, pre nume Boldur. 
Spuneţi-i că v-am trimis eu, proaspătul lui prieten, Pepelea... 

La auzul numelui său, cei doi ţărani îngenunchiară în faţa lui 
şi voiră să-i sărute picioarele. Aflaseră de mult, de pe vremea 
când lucrau la casapul din Năsăud, despre vestitul răzbunător al 
norodului, căci el fusese cândva şi prin părţile acelea, spre a lovi 
fără milă în cei mari şi tari. De aceea se uitau acum la el ca la 
un sfânt. 

Pepelea se feri în lături şi zise cu glas moale, înduioşat: 

— Lăsaţi prostiile astea la o parte! Nu sunt sfânt de pe icoană, 
ci om ca şi voi. Ea sunt un om mai nevrednic decât voi, căci 
umblu teleleu, fără contenire, şi mă latră câinii din toate satele 
ţărilor române. 

— Ba chiar sfânt eşti! strigă cu înflăcărare clăcaşul cel bătrân. 
Un al doilea Mântuitorul eşti! Mântuitorul nostru, al mişeilor şi 
obidiţilor, Dumnezeu să ni te trăiască în vecii vecilor!... Şi nu se 
lasă până nu-i sărută mâna, lucru pe care îl făcu apoi, şi mai cu 
sârg, feciorul său. 

— Duceţi-vă îndată la Boldur, le porunci din nou Pepelea cu 
glas şi mai moale ca înainte si ştergându-şi cu mâneca o lacrimă 
ce-i luneca pe obraz. Spuneţi-i că l-am rugat să vă ţină în locuri 
dosnice, sus, la munte, Lăsaţi-vă iute pe scurtătură, spre 
Pojorâta. Apoi luaţi-o de-a dreptul spre Fundu Moldovii. Repede, 
să nu vă ajungă din urmă zăvozii domneşti! 

Prinşii cei slobozi se prăvăliră pe scurtătură, la vale, ca nişte 
bolovani desprinşi din creştetul muntelui. Curând, se pierdură în 
umbra pădurii. Pepelea îi însoţi o clipă cu privirea, dar nu-şi 


îngădui să guste din plin izbânda binelui asupra răului, căci avea 
treburi grabnice acasă şi era silit să pornească îndată la drum. 


IV 


Când ajunseră sus, pe culmea Holmului, logofeţelul Grigore 
Ureche sări sprinten de pe cal, îşi scoase coantăşul de 
feliandrăs, cu ape albăstrii şi, luminându-şi faţa sa oacheşă cu 
un zâmbet curat şi sfios de flăcăiandru cu tulei sub nas, spuse 
prietenului său, Lehaci: 

— Să ne oprim puţin, neamişe, că le-am scos cailor sufletul. 
Să bem un strop de apă; e mare zăduf astăzi! 

— Facă-se voia ta, Gligore, încuviinţă căpitanul, cu glas 
glumet, în timp ce-şi scotea mundirul leoarcă de sudoare. 

După ce sorbiră cu lăcomie din ploşti, priviră amândoi lung 
spre mânăstirea din vale, care părea o cetăţuie cu ziduri de 
piatră, înalte şi groase, ridicată în mijlocul brădetului ce se 
întindea până la apa Suceviţei. 

— Moghilă şi-a făcut aici mai degrabă o cetate decât un locaş 
de închinăciune, bagă de seamă căpitanul. 

— A făcut ceea ce a făcut şi taică-meu la Secu. 

— Se pare că marele vornic a fost acela care l-a sfătuit pe 
Moghilă să înalte o astfel de zidire. 

— Ba eu cred că lucrurile stau tocmai pe dos, căci tata şi-a 
sfârşit ctitoria abia acum doi ani, pe când leremia- vodă, acum 
nouă ani. 

— Ei, nu s-ar putea spune că Moghilă şi-a sfârşit-o, de vreme 
ce prietenul nostru Alburel mai lucrează la ea. 

— În privinţa picturilor, ai dreptate. Ele n-au fost sfârşite în 
1596, odată cu zidirea, deşi s-a zugrăvit în frescă, adică pe 
tencuiala umedă. 

— Ştiu. Asta din pricină că meşterul zugrav al bisericii a căzut 
de pe schelă şi a murit acum nouă ani, tocmai când mai avea un 
pic până să-şi termine picturile. 

— Da, au mai rămas câteva locuri goale înăuntru — în naos şi 
în gropniță - şi afară, pe peretele dinspre miazănoapte. Moghilă 
a umblat multă vreme după un meşter care să mai fie la 


înălţimea celui răposat. Anul trecut, din îndemnul meu, tata i-a 
vorbit de prietenul nostru, şi cred că n-a greşit. 

— N-a greşit deloc. Alburel este un mare artist. Eu îl preţuiesc 
mult pentru harul lui bogat de zămislitor de frumos şi pentru 
dăruirea lui de artist adevărat. 

— Ai dreptate. Alburel este un mare pictor. Arta sa oglindeşte 
stilul moldovenesc, care, din vremea lui Ştefan-vodă şi Petru 
Rareş, şi până astăzi, culege laude neprecupeţite în lumea 
creştină. 

— Aşa este. Pictura în frescă şi arhitectura bisericească din 
Moldova sunt preţuite mult nu numai în sânul ortodoxiei, dar 
chiar şi în rândurile catolicismului. 

— Eu cred că frescele noastre, mai cu seamă cele pictate de 
Alburel - care, în treacăt fie zis, este un geniu - sunt la înălţimea 
vestitelor fresce de la Florenţa, Padova şi Assisi, ale lui Giotto, 
despre care am auzit amândoi vorbindu-se atât de mult la 
Şcoala lezuiţilor. 

— În ceea ce-l priveşte pe Alburel, deşi îl preţuiesc în chip 
osebit, mi-ar fi foarte greu să-l măsor cu un artist de mărimea 
lui Giotto, căci n-am văzut decât o singură frescă a prietenului 
nostru - care grăieşte totuşi foarte mult despre marile sale 
însuşiri -, anul trecut, când am dat pe la Suceviţa. 

— Acum şi-a sfârşit toate compoziţiile, şi tocmai de aceea m-a 
lugat să te chem şi pe tine. Ţine la părerea ta la fel de mult ca la 
aceea a mea. În afară de asta, vrea să sărbătorim împreună 
terminarea operei sale. 

— Dacă o stropim cu vin vechi si nu cu aghiazmă, atunci mă 
învoiesc s-o sărbătorim, logofeţele. 

— O vom stropi cu mischet de Hârlău şi grasă de Cotnari. 

— Dacă-i aşa, atunci „pe cai“! — porunci căpitanul dându-şi 
cuşma pe ceafă şi plescăind cu poftă din buze. 

Cei doi prieteni încălicară în grabă şi coborâră spre apa 
Suceviţei, aproape la trap. După ce ajunseră în vale, trecură prin 
satul mânăstiresc, stârnind mare zarvă şi răscoală printre 
pruncii clăcaşilor şi câinii aşezării cu numele mânăstirii Suceviţa 
şi, după ce mai străbătură vreo jumătate leghe, ajunseră în faţa 
ctitoriei lui Gheorghe şi leremia Moghilă. 

Mânăstirea părea cu adevărat o cetate. Zidul de piatră, care o 
împrejmuia pe toate cele patru laturi, era gros de zece picioare, 
înalt de douăzeci şi prevăzut cu ochete pentru sâneţe şi arcuri. 


La fiecare colţ străjuia câte un turn puternic, din care se putea 
trage bine cu săcăluşa şi archebuza. La mijlocul laturii despre 
miazănoapte, se afla un al cincelea turn, unde se găsea poarta 
grea, de gorun, pentru intrarea în mânăstire. 

Când auzi tropote de cai, Alburel le ieşi iute în întâmpinare. 

Vestitul pictor era un tinerel înalt, cu plete aurii, cu 
mustăcioară şi bărbuţă ca spicul de grâu copt, cu faţă albă, de 
fetişcană, şi cu ochi de viorea. Pesemne că tot neamul lui era cu 
faţă albă şi gingaşă, de vreme ce purta numele de Alburel. 

Meşterul zugrav îşi conduse prietenii în odaia sa din 
arhondaric, mare, luminoasă şi strălucitor de curată. Îi lăsă să se 
curețe de praf şi să se spele, iar el porni după ale gurii. Dar 
după ce făcu câţiva paşi spre uşă, Lehaci îi stătu împotrivă şi îi 
ceru, în semn de preţuire, ca mai întâi să le arate opera sa, şi 
apoi să-i ospăteze. Gligore se alătură cu plăcere, deşi nu trecuse 
nici două săptămâni de când văzuse picturile murale ale 
prietenului său. Alburel primi bucuros. 

leşiră tustrei afară şi coborâră treptele de piatră ale 
arhondaricului. În mijlocul curţii, se ridica, zveltă şi impunătoare, 
biserica mânăstirii, cu turlă înaltă şi subţiată şi cu bază alungită 
şi treflată. Spre deosebire de bisericile ortodoxe din răsărit, cari, 
potrivit  arhitecturei bizantine, au bază pătrată şi turle 
hemisferice, bisericile din Moldova au bază prelungă, - prin 
adăugarea gropniţei la cele patru părţi obişnuite ale locaşurilor 
de închinăciune ortodoxe, pridvorul, pronaosul, naosul şi altarul 
- şi au siluetă zveltă, prin înălţarea şi subţierea turlei, sub 
influenţa arhitecturii gotice. 

Alburel se opri în faţa peretelui de la miazănoapte unde 
Zugrăvise marea lui compoziţie Scara cerurilor. El o mai numea 
şi Vămile văzduhului, căci ea se întemeia pe legenda cu acest 
nume, care spune că omul trebuie să treacă, după moarte, 
printr-un şir de vămi unde i se cântăresc faptele cele bune şi 
cele rele. 

Fresca înfăţişa o scară cu un mare număr de trepte, pictată 
oblic de-a lungul fațadei. Pe fiecare treaptă era scris numele 
unui păcat sau al unei virtuţi. Un grup de călugări urcau treptele 
apăraţi de îngeri, fiind ei oameni bogaţi în virtuţi şi săraci în 
păcate. Un alt grup sta gata să se prăvălească în hăul iadului, în 
vreme ce un al treilea grup, de oameni păcătoşi, fusese deja 


împins de către diavoli spre străfundurile iadului, unde îi aştepta 
o udubaie înspăimântătoare, cu o mulţime de capete verzi. 

Intreaga compoziţie era pictată pe un fond de culoare roşie- 
purpurie, neobişnuit de frumoasă, care îi aduse aminte lui 
Lehaci de culoarea tăriilor, sus, deasupra piscurilor, când răsare 
soarele pe Rarău. Căpitanul, admirator al clasicismului si al 
Renaşterii, bagă de seamă cu plăcere că talentatul pictor, care 
înlocuise dogma religioasă a judecății de apoi cu povestirea 
populară a vămilor văzduhului, tratase tema cu multă măiestrie, 
simţ al amănuntului şi al pitorescului şi cu multă forţă lirică. 
Rostogolirea păcătoşilor în adâncurile iadului era redată într-un 
chip dramatic, plin de fantezie şi mişcare. Desenul care 
închipuia nefericiţii ce se prăbuşeau în gol, înotau şi se zbăteau 
în aer, era iscusit, exact, natural, viu şi plin de dinamism. Cetele 
de îngeri cu aripi uneori roşii-vişinii, alteori verde strălucitor, ori 
albastru cu sclipiri metalice, îmbogăţeau coloritul fermecător şi 
monumental al frescei. Dracii, desenaţi aşa cum şi-i închipuia 
poporul, cu trup de ţap şi cap de om, erau mai degrabă hazlii şi 
caraghioşi decât înfricoşători. Semn că artistul era îngăduitor cu 
păcatele oamenilor şi ale sale proprii. 

— Te-ai apropiat mult de ceea ce trebuie să însemne arta, 
prietene, zise Lehaci, după ce privise vreme îndelungată 
minunata frescă a lui Alburel. Fireşte, n-ai ajuns încă la arta 
adevărată, la arta clasică, reprezentată de elenism şi de 
Renaştere. 

— Nici n-am să ajung vreodată la asa ceva, căci nu năzuiesc 
la o astfel de artă, grăi Alburel cu modestie în glas, dar cu o 
sclipire uşoară de mândrie în ochi. 

— E lesne de înţeles: asprele canoane ale Erminiei te silesc să 
nu te îndepărtezi prea mult de pictura bizantină, spiritualizată, 
abstractă şi convenţională, şi să nu te apropii prea mult de 
pictura Renaşterii, întemeiată pe senzualism, naturalism şi 
perspectivă. 

—Te  înşeli, căpitane. Eu nu urmez canoanele erminiilor 
greceşti şi nu-s ucenicul umil şi supus al artei bizantine. Eu sunt 
copilul artei noastre, care reprezintă drumul cel drept în artă. 

— Şi care-i „drumul cel drept în artă”? întrebă Lehaci cu o 
uşoară înţepătură în glas. 


— După noi, calea cea dreaptă în artă se află la jumătatea 
drumului dintre Roma şi Bizanţ, dintre Renaştere şi Erminie, 
dintre senzualism şi spiritualism. 

— Foarte adevărat! îl întări Gligore. /n medio stat virtus... 

— Aşa-i, încuviinţă căpitanul. Dar cred că acum nu este clipa 
cea mai potrivită când să frământăm această problemă atât de 
încurcată. 

— Foarte bine! strigă vesel Alburel. O să facem asta când ne 
vom reîntoarce în odaia mea. Bineînţeles, cu ajutorul nectarului 
zeilor de pe culmile Hârlăului şi ale Cotnarilor. 

— Ţi-a ieşit un sfânt din gură! făcu Gligore râzând. 

— Aşa zic şi eu! i se alătură cu bucurie Lehaci. Nimic nu mă 
inspiră mai mult decât vinul de Cotnari. 

— Bun! făcu Alburel surăzând. Vei avea vinul de Cotnari şi tot 
ce-ţi va dori pipota. Deocamdată să mergem înlăuntrul bisericii, 
ca să vedeţi alte compoziţii, în care am pus tot sufletul şi 
meşteşugul de care am fost în stare. 

Merseră tustrei în naos, unde se opriră în faţa compoziţiei lui 
Alburel numită Facerea lumii. Căpitanul fu atras şi mişcat în chip 
deosebit de un minunat peisaj, cu o pajişte fermecătoare, 
bogată în flori, cu soare şi lună cari se strevăd prin norii cerului 
plumburiu, cu planuri suprapuse cari sugerează perspectivă. 

— Văd că ai părăsit stâncile sterpe, atât de des întâlnite în 
picturile bizantine, şi ne-ai redat un îmbietor şi înduioşetor colţ 
de ţară a românilor cu garofiţe şi maci, zise Lehaci cu faţa 
bucuroasă. 

— Da, este adevărat. L-am aşezat pe Creator în mijlocul unei 
pajişte moldoveneşti. Am pus însă, pe ici şi colo, şi chiparoşi 
pentru a păstra tradiţia ortodoxă. Dar am pictat pentru ai noştri. 
Măria sa leremia-voievod şi înalt prea sfinţitul mi-au spus că 
zugrăvelile de pe pereţii bisericii au rostul de a face înţeleasă 
norodului Sfânta Scriptură, căci, din boscorodelile slavoneşti ale 
popilor, oamenii nu pricep nimic. 

— In privinţa asta, grăi Gligore Ureche, se poate spune că tu 
şi ceilalţi meşteri zugravi moldoveni, în frunte cu cei de la 
Voroneţ, Humor şi Suceviţa, aţi izbutit să scrieţi, cu iscusinţă şi 
pe înţelesul poporului, Biblia, pe pereţii bisericilor noastre. 

După ce mai văzură şi câteva picturi ale meşterului căzut la 
datorinţă, cari dovedeau mari însuşiri, merseră în odaia lui 
Alburel, din arhondaric. Acolo îi aşteptau păstrăvi, pui fripţi, cu 


mujdei, sarmale moldoveneşti, poale în brâu şi, pe deasupra, vin 
undelemnos de Hârlău şi nectar verzui de Cotnari. 

După ce se înfruptară din bunătăţi şi închinară o cupă de 
Cotnari pentru picturile lui Alburel, acesta întrebă adresându-se 
lui Gligore Ureche: 

— Dar pentru Letopiseţul tău, să cutezăm a închina o uleieş, 
iogofeţele? 

— De ce nu!... 

— ... Al început să-l scrii? întrebă căpitanul, după ce băură. 

— Am început, răspunse Gligore. Dar îl scriu în grai curat 
românesc. Nu în limba asta „savantă””, învățată în şcoli străine, 
pe care o vorbim acuma. 

— Să bem pentru viitorul nostru mare cronicar, Gligore 
Ureche! strigă Lehaci, spre deplina mulţumire a prietenilor săi. 

Ş închinară până în zori, când limbile li se înţepeniră şi ochii li 
se închiseră singuri. 


Căpitanul de străjeri măsura în lung şi în lat, cu paşi iuți şi 
apăsaţi, odaia sa de slujbă, mare cât o mânăstire. În mână ţinea 
o carte domnească, întărită cu peceţi grele, pe care îşi arunca 
din când în când, ochii. Era din cale-afară de mânios, dar. Deşi 
era singur căuta, din obişnuinţă, ca chipul să-i ascundă 
supărarea. 

Trimisese, de mai bine de doua ceasuri, un vătăjel călare, 
după judele Boldur şi feciorul său, Nicanor. Acum privea, mereu, 
cu nerăbdare abia stăpânită, clanţa uşii. 

O mare năpastă se abătuse din nou aspra bieţilor răzeşi din 
Fundu Moldovei. Şi asta, numai după un răstimp de o lună de 
când izbutiseră să scape, cu grele jertfe, de năpasta cea cu 
gloabele de ham pe cari uneltirile lui Ureche le prefăcuseră în 
cai sirepi, de mare preţ. De astă dată însă, se pare că nimic nu 
va ma putea să scape pe bieţii oameni de robie. Şi nu numai 
atât: se pare că povestea lor nefericită se va sfârşi cu vărsare 
de sânge. In afară de asta, s-ar putea ca mânia cerească, ori, 
mai degrabă, cea domnească, să se abată nu numai asupra lor, 


ci şi asupra nenorocoşilor supuşi ai lui vodă Moghilă, din 
Câmpulung. 

Tocmai de aceea va trebui să facă totul pentru ca treaba ce-a 
plănuit-o să izbutească. Asta va atârna, în primul rând, de 
nefericitul fiu al nenorocosului său prieten, Boldur, de bietul 
Nicanor, care va trebui să pornească în curând pe un drum ce 
poate să-i aducă mântuirea sau pierderea capului. Dar va 
atârna, fireşte, şi de noroc. O asemenea treabă nu va putea fi 
dusă la împlinire, oricât de isteţ şi de vrednic s-ar dovedi băiatul, 
dacă norocul nu-l va sălta un pic de subsiori. 

In sfârşit, clanţa se mişcă. Uşa se deschise încet, cu cuviinţă, 
şi în prag se ivi trupul vânjos al judelui. Chipul lui, senin de 
obicei, părea îngrijorat. Pesemne că vătăjelul apăsase mai mult 
decât trebuia asupra poftirii grabnice pe care o făcuse, prin el, 
căpitanul. Ori, poate, faptul că fusese chemat la căpitănia 
străjerilor şi flăcăiandrul său drag, singura sa odraslă, îl pusese 
pe gânduri pe jude... „Oricum, are de ce să fie neliniştit. Asta o 
va vedea în curând“ - gândi căpitanul. 

Judele se descoperi plin de cuviinţă, mai mult spre cinstirea 
prietenului său decât a stăpânirii, şi se îndreptă spre mai marele 
străjerilor câmpulungeni, care îi ieşi, tot atât de cuviincios, în 
întâmpinare. In spatele lui se ivi, cu paşi sfioşi, un flăcău năltuţ, 
cu obraji şi mijloc de fată, dar cu piept de pajură, ca al lui 
tătâne-so. lţarii strânşi de trup îi desvăluiau pulpele înalte, 
frumos arcuite şi coapsele puternice, bine dăltuite, făcute parcă 
anume ca să îmbujoreze nevestele din sat şi să tulbure 
gândurile neprihănite ale codanelor. Bundiţa, deşi nu era la fel 
de scumpă ca a lui taică-so, căci pe margini n-avea blăniţă de 
dihor, ci de mieluţ nou născut, era parcă mai frumoasă, căci era 
împodobită cu minunate cusături, înflorate si colorate cu 
măiestria pe care numai o dragoste fierbinte de fetişcană o 
poate avea. 

După ce le strânse mâinile, căpitanul îi pofti să stea pe 
scaune, în timp ce el se aşeză la masa lui de lucru. Judele primi 
poftirea, dar fiu-su rămase cuviincios în picioare, îndărătul lui. 
După câteva clipe de tăcere apăsătoare şi nerăbdătoare abia 
stăpânită cei doi fundeni chemaţi grabnic la Câmpulung îl auziră 
pe căpitan cuvântând: 

— Dragii mei, v-am poftit să veniţi neîntârziat aici, şi vă 
mulţumesc că mi-aţi făcut voia. Imi dau seama, după chipul 


vostru, că nu vă aşteptaţi la vreo veste bună. Din nefericire, nu 
vă înşelaţi... 

— Ştiam aiasta de la bun început, căpitane, spuse cu tristeţe 
Boldur. Binele şi-a luat rămas bun de mult de la noi. 

— Ai dreptate, jude. Se pare că se codeşte mult până să se 
reîntoarcă în satul vostru. 

— Te ascultăm, căpitane. După cele ce am pătimit în vremea 
din urmă, când am fost siliţi să ne vindem şi cămeşile de pe noi, 
ca să nu ne vindem vecini lui Ureche, nimic nu ne mai poate 
zgudui. Altceva mai rău decât lanţurile n-ar putea să ne-aştepte. 

— Fireşte, un lucru mai rău decât lanţurile n-ar putea să vă 
aştepte, spuse cu strângere de inimă căpitanul. S-ar putea însă 
să vă aştepte ceva la fel de rău ca robia, cu singura osebire că 
lanţurile robiei pot fi totuşi fărâmate, mai devreme sau mai 
târziu... 

— Vrei desigur să spui că ne aşteaptă moartea, căpitane, căci 
numai lanţurile ei nu pot fi frânte de către om. 

— Într-un fel ai dreptate, jude: odată ce moartea ne-a 
înlănţuit, nimic nu ne mai poate smulge din îmbrăţişarea ei de 
gheaţă. Totul este însă ca să ne ferim, cât putem, din calea ei... 

— Da, să ne ferim! Câtă vreme avem copii şi muieri şi câtă 
vreme mai avem zile, să ne ferim de coasa morţii! Dar vorbeşte, 
căpitane, grăieşte pe şleau, nu ne lua pe ocolite, că inimile 
noastre, de atâta venin, au ajuns nesimţitoare ca piatra. 

Căpitanul îşi privi lung şi cu drag prietenul, îl încurajă din ochi 
şi zise, silindu-se să zâmbeaseă: 

— Se pare că vătăjelul meu călare a cam sărit peste cal şi v-a 
făcut să credeţi că-i vorba de o năpastă de neînlăturat. Ori 
poate eu însumi v-am făcut să credeţi asta, în clipa de faţă. 
Lucrurile însă nu stau chiar aşa. Este adevărat că vă pândeşte o 
mare nenorocire, şi nu numai pe voi, ci şi pe noi, cei din 
Câmpulung. Asta nu înseamnă însă că-i vorba de o năpastă de 
neînlăturat. Totul atârnă de noi, şi, fireşte, puţin, şi de noroc. 

— Dacă-i aşa, căpitane, atuncia zi-ne cât mai repede despre 
ce-i vorba! — grăi judele înseninat un pic la faţă. 

Lehaci se ridică de pe scaun. 

Se plimbă niţel, spre a-şi aduna gândurile, şi apoi se opri 
lângă băiatul judelui. Îi mângâie pletele bogate şi lucitoare, 
privind cu mare plăcere chipul lui de muntean sănătos şi tânăr, 
neobişnuit de atrăgător. Apoi trecu alături de taică-so, îl bătu 


prieteneşte pe umăr, în semn de încurajare, şi începu să 
povestească stând în picioare, lângă scaunul judelui, pentru a 
da o desfăşurare prietenească, de la suflet la suflet, consfătuirii 
lor: 

— Acum câteva ceasuri a venit la mine slugerul Căpătici, din 
neamul cel numeros şi lacom al Balşilor. Cred că-l cunoşti, jude. 
E hodorogul ăla puhav, cu nevastă tinerică şi frumoasă. 

— ... Şi cam rea de muscă, adăugă Boldur zâmbind. 

— O ştiu şi eu: ungarca cea aprigă, intră în vorbă fiu-su, 
înveselit. 

— Da, ungarca cea iute de picior, îl întări căpitanul. 

— Păi cu aşa bărbat!... făcu judele cu înţelegere. 

— Nici eu n-o osândesc, zise căpitanul. Numai că, poate fără 
voia ei, femeia asta fâşneaţă ne-a adus o mare nenorocire. 

— Vai de mine, păcatele mele! se miră judele. Păi ce avem noi 
de a face cu fusta ei?! 

— lacă avem, deşi nu ne-am împiedicat niciodată în ea nici 
domnia ta, nici juncanul ăsta focos, nici eu. Ungarca cea rea de 
muscă, sătulă de burduhănosul şi neputinciosul ei bărbat, care, 
precum cânele de la bostană, nici el mănâncă, nici lasă pe altul, 
a plecat de acasă, de la Mălini. Numai că de la curtea 
boierească, nu s-a dus la Baia, la prietenele ei ungarce şi saşce, 
care-i potriveau ploile cu ibovnicii ei, cum făcea de obicei, ci a 
pornit-o încoace, spre Câmpulung. 

— Şi de unde a ieşit năpastă pentru noi?!... Că doar nu s-o fi 
oprit în iatacul domniei tale, de alături, ori în odăiţa lui fiu-miu! 

— Dacă ar fi făcut aşa ceva, nu ne-ar fi lovit niciodată 
nenorocirea care ne-a lovit acum. Din păcate, ea nu s-a oprit la 
Câmpulung sau la Fundu Moldovei, ci a trecut, prin vama 
cucului, în Ţara Transilvaniei şi s-a dus la maică-sa, la Bistriţa. 

— Şi pe unde a trecut? întrebă judele, îngrijorat. 

— Căpătici, care îi luase urma, fără a o putea ajunge, spune 
că a trecut pe la Cârlibaba. 

— Hm! acum înţeleg totul: a trecut prin locurile cari sunt în 
sama străjerilor noştri din Fundu, zise Boldur făcându-se alb ca 
varul, la faţă. Şi în ce zi a trecut? întrebă el cuprins de o şi mai 
mare tulburare. 

— În ziua de Sfinţii Împărați Constantin şi Elena. 

— În ziua de Sfinţii Constantin şi Ileana? întrebă tresărind 
băiatul judelui. 


— Da, întări căpitanul. 

— Păi... în ziua aia am fost eu de strajă la Cârlibaba... 

— Ştiu, zise cu părere de rău mai marele străjerilor M-am uitat 
în terfeloage: rândul tău era... îşi întări el spusele, în timp ce 
judele se făcu şi mai alb la faţă. Cum de n-ai prins de veste? Te 
ştiam băiat ager şi istet. 

— Nu pot să-mi dau seama. Poate că n-a trecut pe la 
Cârlibaba. Dacă mă-sa stă la Bistriţa, era firesc ca ea să treacă 
hotarul pe la Bârgău, căci de acolo nu-i decât o fugă de cal până 
la Bistriţa. 

— În privinţa asta te înşeli, îl încontră căpitanul pe flăcău. 
Grija ei cea întâi a fost ca să treacă hotarul cât mai curând. 
Pentru asta, fugara a ales drumul cel mai scurt, pornind de- 
acasă pe şleaul spre Humor şi, urmând valea Moldovei prin 
Câmpulung şi Fundu, ea a ajuns repede la Cârlibaba. De altfel 
Căpătici i-a adulmecat tot timpul urma, la o mică depărtare de 
ea, iar slugile cari l-au însoţit au jurat în faţa marelui vornic 
Ureche şi apoi în faţa lui Moghilă-vodă că au văzut-o trecând 
prin Cârlibaba, unde s-au găsit urme rămase de la ea. 

— Ştiu eu, aşa o fi... zise înfrânt şi cu capul în jos, băiatul 
judelui, aducându-şi aminte că în ziua cu pricina se lăsase ispitit 
de o ciută, trăsese în ea, o rănise şi îşi părăsise pentru vreun 
ceas de vreme locul de strajă, pornind în căutarea ei. 

Se lăsă o tăcere adâncă. Judele privea cu ochii în gol şi cu faţa 
încremenită într-o durere nesfârşită. O nenorocire mai mare ca 
asta nici că se putea. Cunoştea bine legea. Fuga în altă ţară este 
socotită viclenie, trădare. Pribeagul dacă este prins, îşi pierde 
capul şi averea. Asta dacă e prins... Dacă nu, îşi pierde capul 
străjerul care n-a deschis ochii.. lar prăpădul nu se opreşte aici. 
Pravila lui Moghilă prevede ca satul din care face parte acel 
străjer să fie „prădat“, adică să plătească o gloabă nimicitoare; 
la fel şi oraşul de reşedinţă al căpităniei străjerilor. Vor fi prădaţi 
deci şi fundenii, şi câmpulungenii. Şi vor fi sărăciţi cu toţii. Asta-i 
legea. Ea a fost întotdeauna aspră cu străjerii, dar, de la venirea 
lui Moghilă, este mai aspră ca oricând. Îşi privi o clipă băiatul, 
care, îmbujorat de ruşine şi de îngrijorare, părea şi mai frumos şi 
neprihănit şi se îngrozi la gândul că ar putea să-l piardă. Nu, aşa 
ceva nu ar putea să îndure nici el, nici maică-sa! Este singurul 
lor copil! Doamne, cum îl mai iubesc amândoi!... 

Căpitanul sparse tăcerea: 


— Fii tare, jude! Suntem cu toţii în primejdie, dar încă mai e 
vreme să scăpăm. Scăparea stă în mâinile noastre, iar mâinile 
noastre nu sunt de om slăbănog la trup şi la minte. Trăznetele 
domniei ne pot lovi numai dacă nu prindem şi nu aducem înapoi 
pe fugară. Aşa scrie în cartea lui Moghilă către căpetenia 
străjerilor câmpulungeni. Dacă prindem târfa şi o dăm înapoi 
nemângâiatului ei soţ, atunci suntem iertaţi de orice pedeapsă 
ni s-ar cuveni după lege. 

— Căpătici vrea să meargă numai la câştig, băgă de seamă 
judele. Oricum s-ar desfăşura lucrurile, pentru el e bine. Dacă îi 
aducem înapoi muierea, de care îi vine tare greu să se despartă, 
deşi îi este nevastă numai cu numele, atunci e bine. Dacă nu, 
atunci îşi alină durerea vecinindu-ne pe noi, căci de data asta n- 
o să mai putem plăti duşegubina, gloaba cea mare pentru 
încălcările grele ale legii, iar el va pierde o otreapă şi va câştiga, 
în schimb, un sat. 

— Da, aşa este jude. Trebuie însă să ne dăm peste cap să iasă 
cu câştig şi pentru Căpătici, şi pentru noi. Trebui să prindem şi 
să aducem înapoi fugara. 

— Păi cum s-o mai prindem, dacă a trecut hotarul dincolo, de 
aproape o lună? 

— O putem prinde, totuşi. Eu am chibzuit mult şi cred că vom 
putea să i-o aducem înapoi plocon hodorogului de bărbat-so, cu 
sau fără voia ei. lată care este planul meu: 

ÎI trimitem pe Nicanor cu o carte la Moroşan, birăul românesc 
al Bistriţei. Uitaţi-vă, asta este, zise Lehaci arătându-le celor doi 
răzeşi o carte din hârtie de Lipsca, cu pecetea căpităniei 
străjerilor câmpulungeni, un cap de zimbru cu un corn arcuit, de 
străjer, dedesubt. In carte i-am scris birăului să ne ajute să 
aducem înapoi pe fugară, care va fi iertată de vodă dacă va veni 
de bunăvoie. Altfel, dacă muierea rămâne mai departe în 
pribegie, aducătorul cărţii, mândreţea asta de flăcău, îşi va 
pierde capul, iar noi fundenii şi câmpulungenii vom fi prădaţi de 
domnie şi aduşi la sapă de lemn. De aceea, îl rugăm din suflet 
pe birău să ne ajute, drept care îi trimitem în dar o sâneaţă 
nemţească pentru urşi. Uite, asta-i sâneaţa pe care ai să i-o 
duci, Nicanor, îi spuse căpitanul flăcăului, arătându-i cu mâna 
minunata sculă nemţească, aşezată pe o laviţă, într-un colţ al 
odăii. 


— Şi dacă birăul n-o să vrea sau n-o să poată să ne ajute? 
întrebă, încă neliniştit, judele. 

— Dacă birăul nu ne va putea fi de folos, atunci salvarea 
noastră, a tuturora va atârna numai de îndrăzneala fiului tău, 
jude... 

— In ce fel? întrebă nerăbdător Boldur, în timp ce odrasla sa 
îşi umflă pieptul şi îşi aţinti urechile spre căpitan. 

— Nicanor va trebui să se dea bine pe lângă muieruşcă şi s-o 
ispitească să meargă cu el undeva, ca s-o fericească. Fiul tău e 
voinic şi frumos de pică, şi dânsa n-o să se lase prea mult 
rugată. Băiatul o s-o tragă la un loc mai ferit, cât mai aproape 
de hotar şi apoi, cu voia sau fără voia ei, o va lua cu el şi va 
trece graniţa în Moldova, tot prin vama cucului, cum a făcut şi 
ea când a fugit din ţară. Dacă va fi nevoie, îi va da vreo două 
după ceafă, ca să adoarmă şi să nu facă zarvă. Ei; ce ziceţi? 

— Ce să zicem, căpitane, grăi judele în numele său şi al lui fiu- 
so. O s-o facem şi pe aiasta. Altceva ce-am putea face?... Dar 
dacă băiatul nu izbuteşte să-i aducă iapa înapoi lui Căpătici, 
atunci nu-i cade capul? 

— Nu! Nicanor va rămâne acolo, în Ardeal, în pribegie, până 
se vor schimba vremurile. 

— Aiasta nu se poate, căpitane! Dacă fiu-miu rămâne acolo, 
îşi va pierde capul căpitanul străjerilor câmpulungeni. Nu-ţi 
primesc jertfa, neamişe Lehaci!... Orice s-ar întâmpla, băiatul 
trebuie să se întoarcă acasă. Am să merg la vodă să-i cer milă şi 
îndurare, dacă va fi nevoie... 

— Nu te teme prietene, îl întrerupse căpitanul, eu îţi cunosc 
bine feciorul. Dacă nu ne va salva birăul din Bistriţa, ne va 
mântui vrednicul tău fiu. Eu însă cred că Moroşan ne va sări într- 
ajutor şi va aduce fugara, cu slujitorii lui, până la hotar, unde o 
va da în seama lui Nicanor. Oricum vor ieşi lucrurile, eu sunt 
sigur de izbândă. Aşa-i Nicanor? întrebă Lehaci privind cu drag şi 
cu încredere spre agerul şi voinicul fecior al judelui. 

— Aşa-i căpitane, răspunse flăcăul, sigur de el. Dacă birăul nu 
ne va ajuta, atunci am să fac pe dracu-n patru si am să viu cu 
târfa în spinare. Voi face orice ca să feresc de năpastă avutul 
răzeşilor noştri... şi capul meu cel prost şi păcătos, adăugă el cu 
căinţă în glas, dând a înţelege că-şi are şi el partea sa de vină în 
toată povestea cu fuga muierii lui Căpătici peste hotar. 


Căpitanul îi îmbrăţişă pe amândoi, îi ură noroc şi izbândă 
flăcăului şi îşi însoţi prietenii afară, sfătuându-i şi îmbărbătându- 
i. 


VI 


Hanul lui Prelipcean, aşezat la marginea Câmpulungului, pe 
şleaul cel mare al Sucevei, este vestit în tot ţinutul. Şi este vestit 
nu numai pentru pulpa de căprioară împănată şi tămâiosul de 
Odobeşti, ci şi pentru hangiţa cea tânără, nurlie şi focoasă, cu 
trup de şarpe şi cu unduiri de şolduri pline de făgăduinţe. 

Ridicat într-un luminiş larg din lunca Moldovei, hanul are o 
curte mare, împrejmuită, ca o cetăţuie, cu o palancă înaltă, 
făcută din trunchiuri de brad puse unul peste altul, în care 
pătrunzi printr-o poartă din lemn de gorun. 

În curte sunt şoproane încăpătoare pentru cară şi căruţe, 
precum şi grajduri şi şure, pentru caii şi boii drumeţilor. 

Casa cea mare a hanului este așezată pe o temelie înaltă de 
bolovani. În capul scării de piatră, lungă şi domoală, te 
întâmpină un cerdac larg şi primitor, urmat de o prispă mare cu 
zăplaz, care împrejmuieşte casa pe toate cele patru laturi. 
Pereţii sunt făcuţi din bârne rotunde de molid din soiul cel mai 
bun. Trunchiurile cojite şi netezite sunt încheiate meşteşugit, în 
crestătură căucească, cu capetele prelungite în trepte şi 
încrucişate la colţuri, alcătuind un evantai frumos care creşte de 
la tălpi spre streaşină. Faţa din afară a pereţilor este lipită cu un 
strat subţire de humă cenuşie, care urmează şi vădeşte 
rotunjimea bârnelor. Acoperişul, în patru ape repezi, e făcut din 
draniţă lungă şi crestată meşteşugit pe margini. 

înăuntru, din tindă dai într-o odaie mare aproape cât tot 
hanul, cu o vatră cât toate zilele la mijloc. Mese late şi lungi, din 
lemn de stejar, şi bănci pe măsura meselor, care se prefac 
noaptea în paturi, umplu odaia. 

Alăturea de sala mare a hanului se află o odăiţă cu masă de 
nuc şi scaune cu spătar, pentru feţe alese. De partea ceialaltă a 
tindei se află cuhnia şi cele două odăi ale stăpânilor hanului. 
Slugile au o căsoaie a lor clădită în fundul curţii. 


Mare şi încăpător, hanul poate primi oaspeţi numeroşi, cu vite 
şi poveri multe. 

În seara aceea mohorâtă de octombrie, când Pepelea intră în 
han, în odaia cea largă era mare zaiafet. Hangiţa cea ispititoare 
şi hangiul cel isteţ nu mai pridideau să care mâncare şi băutură 
la una dintre mese, ocupată în întregime de către doi oaspeţi 
înţepaţi şi zgomotoşi. După feţe şi după straie, păreau a fi 
boiernaşi sau mici slujitori domneşti. 

Pepelea se aşază la o masă aflată în vecinătatea lor. Până ce 
stăpânu hanului găsiră un pic de timp şi de ospeţiu şi pentru un 
obraz țărănesc ca al său, agerul pribeag privi pe furiş şi trase cu 
urechea la preacinstiţii şi preafericiţii lui megieşi. 

Unul dintre ei, un grăsun scund şi spân, îl întrebă pe tovarăşul 
său de chef, un zdrahon mătăhălos şi burduhănos ca un urs în 
toiul verii. 

— Crezi c-o să iau bani buni pe vite, cămărăşele? 

— Fără îndoială, slugerele. Mâine vin la târgul din Câmpulung 
casapi dm Ardeal, iar ăştia plătesc mult mai bine decât gelepii 
turci sau greci, care dau preţuri hotărâte cu anasâna de Sublima 
Poartă, răspunse celalalt. 

— Atunci e bine. Cred că şi domnia ta vei lua bani frumoşi pe 
burdufurile de brânză şi pe fagurii de miere care ţi-au prisosit 
după predarea dărilor strânse pentru domnie. 

— La mine e mai uşor: marfa mea are căutare şi bună preţuire 
în rândurile nevestelor de meşteşugari din Câmpulung, aşa că 
nu-i nevoie să aştept cumpărători de peste hotare. 

— Cumpărătorii mei sunt şi mai buni, căci pleacă repede din 
Moldova şi şterg fără zăbavă urmele negoţului meu. 

— Ţi-e teamă că o să afle ceva hatmanul de Suceava? 

— N-are să afle. Eu îi vărs sulgiul după lege şi după 
terfeloage: o vită la fiecare treizeci de capete ale obştiilor 
ţărăneşti. Numa că nime nu ştie că eu, flăcău isteţ, am ales boii 
cei mai graşi ai răzeşilor şi apoi am schimbat o parte din ei, la 
târg, căpătând trei boi slabi pe doi boi graşi şi făcând în felul 
ăsta o economie de douăzeci şi cinci de boi, la cireada mea deo 
sută şi treizeci de capete... 

Când auzi de cireada cea mare, Pepelea îşi aminti că întâlnise 
în apropiere de Frasin o ciurdă nesfârşită de vite, mânată de 
slugi domneşti, şi că s-a mirat de ce unii boi erau graşi şi 
frumoşi, iar alţii, costelivi şi ogârijiţi ca vai de capul lor. 


Vasăzica slugerelui era maimarele alaiului de dobitoace, care 
îşi va ajunge din urmă cireada mâine seară, după ce va lua 
aproape cincizeci de ughi, de galbeni ungureşti, pe „economia” 
lui. Văzuse şi „economia”', o cireadă de boi unul şi unul şi o 
căruţă cu burdufuri de brânză şi oale cu miere, păzite de trei 
ţigani robi şi poposite la loc ferit, într-o poiană, la o depărtare 
bunicică de han. 

Asta înseamnă că cei doi hoţomani domneşti, cari strâng 
dăjdiile pentru hrana Curţii şi a oastei, fac la fel ca toţi fârtaţii lor 
treabă bună pe spinarea bieţilor ţărani! Nu le-ar strica să le 
tragă o scărmăneală. Aşa ca să simtă că au avut de-a face cu 
Pepelea!... Dar cum?... 

Şi în vreme ce-şi pusese la cazne nuntea lui ageră şi 
iscoditoare, spre a descoperi ceva pe măsura nelegiuirilor celor 
doi tâlhari domneşti, intră pe uşă nenorocosul jude şi părinte, 
Boldur. Venea de la Mălini, unde fusese ca să stea de vorbă cu 
potaia de Căpătici. Când îl văzu pe Pepelea, judele zâmbi 
înseninat căci îl recunoscuse îndată pe pribeagul cel vestit în tot 
ţinutul Câmpulungului, cu care legase prietenie de curând. 

După ce îi dădu bineţe şi îi ceru încuviințarea de a se ospăta 
împreună, iar Pepelea primi cu plăcere, judele se aşeză la masa 
lui. li spuse de unde vine şi-l mulţumi pentru cinstea ce i-a făcut- 
O. 

Pepelea i-a răspuns că-i face o mare bucurie să închine o 
ulcică de vin în cinstea şi în sănătatea judelui, şi, mai ales, 
pentru mai mult noroc în viață, căci a aflat de năpăştile care s- 
au abătut pe capul lui, al feciorului său şi al bieţilor răzeşi din 
Fundu Moldovei. Il întrebă ce veşti mai are, de peste hotar, de la 
băiat. 

Boldur îi spuse că n-are nicio veste, că-i tare neliniştit şi că 
tocmai de aia a fost pe la Căpătici, ca să vadă dacă nu cumva 
căpcăunul ăla de boier are ceva ştiri de dincolo, primite pe căile 
lui. N-avea şi nici nu se străduise să aibă. Ticălosul de ciocoi, în 
loc să-i mulţumească judelui că şi-a trimis feciorul ca să-i aducă 
târfa de nevastă înapoi, la curtea boierească, l-a bruftuluit. A 
avut neruşinarea să spuie că din cauza lui fiu-său a rămas 
văduv, căci dacă acesta şi-ar fi făcut datorinţa, muierea n-ar fi 
avut cum să fugă la mă-sa. 


Boldur i-a răspuns hodorogului că s-ar putea să fie aşa, dar 
că, în chip neîndoios, cucoana n-ar fi fugit de acasă, dacă 
boierul şi-ar fi făcut datorinţa sa. 

Căpătici l-a poftit supărat să plece, spunând c-ar fi bine ca fie- 
so să se străduiască a-i aduce muierea înapoi, dacă vrea să 
scape de ştreang şi ţine ca satul său să nu fie vecinit... 

Pepelea trase o înjurătură straşnică în cinstea fiarei 
neobrăzate de Căpătici, la care Boldur adăugă una şi mai şi, în 
cinstea lipitorilor de boieri şi a tartorului lor, Moghilă-vodă. Apoi, 
după ce arătă cu degetul spre cei doi tâlhari domneşti, îi spuse 
ce a auzit din gura lor. Drept care îi cinstiră, şi pe aceştia, în 
acelaşi fel ca şi pe stăpânul lor cel mare. 

Binecuvântările lor fură însă curmate de glasul de scapete al 
slugerului, căruia hangiţa tocmai îi şoptise ceva: 

— Mă, tu lunganul ăla de colo, tu eşti Pepelea, mă? Hai? 

— Da, mă coşcodane, eu îs, îi răspunse Pepelea, piţigăindu-şi 
glasul ca un hadâmb şi făcând-o pe hangiţă să izbucnească în 
hohote de râs. 

— Ştii tu cine sunt eu, mă?! se oţări grăsanul, mâniat foarte. 

— Ştiu, cum să nu: eşti şlotcă, cel ce râde de potcă... îi 
răspunse liniştit pribeagul cel hâtru şi poznaş. De data asta, 
hangiţa fu răscolită atât de tare de hohotele de râs ce o 
cuprinseră, încât vărsă aproape o jumătate din cofa de vin pe 
care o ţinea în mână. 

— Asta-i semn bun, boierilor. O să faceţi mare chef în 
tovărăşia veselului şi vestitului Pepelea, zise ea, cu gând de 
împăciuire. 

— Aşa-i, o întări cămărăşelul, temător c-o să iasă cu păruială. 
Hai Pepelea, vino-ncoa, să ne veselim împreună! 

— Mă simt bine şi aici... mărâi Pepelea, 

— Hai bre, omule, stărui slujitorul domnesc, că n-o să-ţi pară 
rău! Vino împreună cu tovarăşul tău de ospăț. Vino, ne face 
cinste şi plăcere şă bem o ulcică de vin cu oameni vrednici ca 
voi, îi tămâie el, spre a-i face să primească poftirea. 

Pepelea chibzui o clipă şi apoi grăi, luminat şi înveselit de un 
gând straşnic ce-i fulgerase prin minte: 

— Drept să spun, pentru mine şi pentru tovarăşul meu ar fi o 
şi mai mare cinste şi plăcere să ne veselim împreună cu 
domniile voastre. Însă avem şi noi mândria noastră: nu ne place 
să ne îngraşăm pe spinarea altora... 


— Ce vrei să spui cu asta? mormăi îmbufnat hoţul de slugerel, 
bănuind că vorbele lui Pepelea îl împungeau pe el şi pe 
tovarăşul său de jafuri. 

— ...Vreau să-spun că am dori ca fiecare să bea pe banii lui, 
zise Pepelea, sigur că îngâmfaţii boiernaşi nu vor primi aşa 
ceva. 

— Nu, asta nu se poate! se împotriviră cei doi slujitori, într-un 
glas 

— Bine, atunci vreau să facem o altfel de învoială, grăi 
Pepelea, împingând lucrurile pe făgaşul dorit de el. 

— Te ascultăm, vorbi cămărăşelul, în numele lui şi al 
tovarăşului său. 

— Vă plac ghicitorile? întrebă Pepelea. 

— Cum să nu! răspunse cămărăşelul. 

— Atunci facem aşa: cerem câte o cofă de vin şi spunem, pe 
rând, ghicitori. Cine ghiceşte, scapă de plată. Cine nu, se 
scobeşte în pungă. Vă prindeţi aşa? 

Cămărăşelul se sfătui un pic cu tovarăşul său şi apoi spuse: 

— Ne-am prinde, dar nu prea ştim ghicitori 

Pepelea se aplecă la urechea lui Boldur şi-i şopti: „Lasă-i în 
seama mea, că o să-i fac să-şi plătească scump hoţiile”. Apoi 
grăi către boiernaşi: 

— M-am sfătuit şi eu cu tovarăşul meu. Nici el nu ştie prea 
multe ghicitori. Eu însă am un sac de cimilituri în cap. De aceea, 
Zic, să spun numai eu ghicitori, iar domniile voastre să deslegaţi. 
E destul ca numai unul dintre dumneavoastră să deslege 
cimiliturile, pentru ca eu să pierd şi să plătesc, împreună cu 
tovarăşul meu, amândouă cofele de vin. Dacă nu izbutiţi 
niciunul, atunci plătiţi dumneavoastră. Vă prindeţi aşa? Nu uitaţi 
că dumeavoastră sunteţi două capete învăţate împotriva unuia 
singur, capul meu cel slab de minte!... Vreţi aşa? 

— Vrem! răspunseră boiernaşii într-un glas, fără să mai stea 
pe gânduri. 

— Bun! Adă două cofe de vin vechi de Odobeşti, frumoaso! 
zise Pepelea hangiţei. Apoi îi şopti lui Boldur: „La început îi las 
să câştige, ca să-i ispitesc. Apoi îi bag sub masă, pe socoteala 
lor“ După ce chibzui o clipă, vorbi cu glas plin de cuviinţă celor 
doi slujitori domneşti: 

— Cinstiţi boieri, eu cred ca se cade să ne veselim ca nişte 
feţe alese, nu ca nişte mişei de rând. De aceea vă rog să 


mergem alături, în odaia cea mică şi ferită de ochii prostimii, în 
odaia pentru oaspeţi aleşi. 

Merseră tuspatru acolo, şi după ce hangiţa aduse cofele de 
vin, Pepelea spuse întâia sa cimilitură: 


Ita, ita prin păiş, 
Fâta, fâta pe costiş. 
Ghici ce-i! 


— Coasa, răspunseră într-un glas cei doi boiernaşi. 

— Ne-am dus pe copcă!... se căină Pepelea cu deznădejde 
prefăcută. Amândoi aveţi minte ascuţită. O să ne lăsaţi fără un 
galben în chimir!... 

Cămărăşelul şi slugerelul se umflară în pene şi chicotiră 
înveseliţi. Apoi se puseră pe supt, căci beau pe socoteala 
prostovanului de Pepelea şi a tovarăşului său. 

Aceştia din urmă nu se prea înghesuiau la băutură, înţeleşi 
între ei să rămână cu capetele limpezi fiindcă aveau treabă 
bună de făcut în noaptea aceea. Beţivanii intrară şi în porţia lor, 
astfel că cele două cofe de vin fură secate cât ai bate din palme. 

Potrivit învoielii, Pepelea fu silit să poruncească hangiţei încă 
două cofe. Până să vină băutura, Pepelea, urmărind un lucru 
dinainte plănuit, spuse boiernaşilor: 

—Preacinstiţi boieri, noi avem nişte tovarăşi cari ne păzesc 
caii, într-o poiană din preajma hanului. În timp ce noi ne umplem 
burduhanul și ne ungem gâtlejul, ei mor de foame şi de sete 
acolo. Ingăduiţi-ne să le trimetem o parte din porţia ce ni se 
cuvine. 

— Faceţi cum poftiţi, încuviinţară hoţomanii de slujbaşi 
domneşti, siguri că băutura va fi plătită mereu de cei doi 
prostovani. Pepelea îi şopti ceva la ureche lui Boldur, şi acesta 
dădu din cap în semn de încuviinţare. 

Hangiţa sosi cu cele două cofe de vin gros şi înmiresmat, şi 
Pepelea îşi făcu datorinţa, spunând următoarea cimilitură: 


În pădure mă născui, 
In pădure crescui. 

In oraş m-am dus, 
Giudeţ am fost pus. 
Ghici ghicitoarea mea! 


După multă frecare de creier, slugerul spuse că-i vorba de 
scaunul vornicului, iar cămărăşelul, că-i vorba de crucea lui. 
Pepelea însă îi înştiinţă, cu prefăcută părere de rău, că n-au 
ghicit, fiind vorba despre ciomag, şi nu despre alte bâzdâgănii. 
Slujitorii n-avură ce face, ştiind şi ei prea bine că ciomagul e 
acela care împarte dreptatea, de când a venit la cârma Moldovei 
neamul Moghileştilor. Aşa că, de data asta, se scobiră ei în 
buzunar. 

Pepelea, după ce-şi turnă un pic de vin în oală, îi şopti lui 
Boldur: „Du cofa cu vin la cei care păzesc, în poiană, prada 
hotilor ăstora. Du-le şi ceva de mâncare, ca să aibă după ce 
bea. Spune-le că eşti trimis de stăpânii lor”. 

Boldur luă cofa şi plecă îndată, iar boiernaşii nu ziseră nimic, 
căci aşa se învoiseră cu toţii, cu puţin timp înainte. Totuşi, asta 
nu le cădea prea bine la rânză, şi de necaz, se repeziră asupra 
porţiei lor de vin, pe care o deleră gata într-o clipită, nerăbdători 
să-i înfunde pe cei doi ţărani, la cimilitura următoare. 

Însă rămaseră cu gurile căscate când odată cu sosirea 
hangiţei, Pepelea le spuse cimilitura ce urmează: 


Tinghi - Unghi o ia la vale 
Șoldu-boldu-i iese în cale. 
Ghici ce-i? 


După ce îşi sparseră capul vreme îndelungată ca să deslege 
ghicitoarea, spunând tot felul de prostii, pe care Pepelea le 
respinse cu dispreţ, cei doi nevlegi îi cerură isteţului pribeag să 
le spună despre ce-i vorba. Pepelea le spuse că-i vorba despre 
lup şi despre ei. Boiernaşii nu voiră să creadă că-i aşa, şi-i 
cerură să le dovedească. Pepelea le spuse că „tinghi - linghi” 
este turma de oi, cu obişnuitul ei zvon de talangă, iar ,„,Şoldu- 
boldu" este lupul cel cu mers şoldiu, care umblă cu şoalda şi se 
boldeşte lacom de oi. 

Boiernaşii cei prostănaci înghiţiră hapul, plătiră şi, de necaz, 
se puseră şi mai aprig pe supt. Boldur duse încă o cofă de vin 
tare aproape plină celor trei oameni cari păzeau preţioasa pradă 
a celor doi tâlhari domneşti. 

După ce şi-au băut cofa lor de vin şi au mai ciupit şi din oala 
lui Boldur, care era plecat, cămărăşelul şi slugerelul s-au 


cherehelit rău de tot şi s-au întărâtat şi mai mult la supt. Ei 
cerură lui Pepelea care se prefăcea că nu mai vrea să se joace 
de-a ghicitul pe vin, fiindu-i milă de banii şi de balamalele lor, să 
meargă până în pânzele albastre. Şugubăţul mesean făcând-o 
mai departe pe omul mărinimos, îi rugă din suflet pe înţelepţii şi 
învățații boieri să spună ei cimilituri, iar el să le deslege. Aceştia 
însă scuturară zadarnic capul, vreme îndelungată căci nu putură 
să-şi amintească măcar o singură ghicitoare auzită de la alţii. 
Cum setea nu li se potolise încă, şi cum erau nerăbdători să-l 
înfunde pe ţărănoi, îl siliră pe Pepelea să spună, tot el, o nouă 
ghicitoare. Acesta porunci încă două cofe, iar când hangiţa le 
aduse îi pocni în cap cu cimilitura de mai jos: 


Unul ară, 

Doi se miră, 
Patru-mping 

Ș-un coțofling. 

Ghici, ghicitoarea mea! 


Cămărăşelul şi slugerelul rămaseră din nou cu gura căscată 
şi, după ce îşi stoarseră creierul zadarnic vreun ceas de vreme, 
îi cerură lui Pepelea să le spună despre ce e vorba. 

— Este vorba despre porc, îi lămuri isteţul vântură- lume. 

— Care porc?! De unde şi până unde?! săriră în sus cei doi 
capsomani. Cum poate fi vorba de porc?! 

— Foarte bine, îi lămuri Pepelea cu glasul cel mai sfătos din 
lume: „unul ară“ înseamnă râtul porcului, „doi se miră” 
înseamnă ochii lui, „patru-mping“ înseamnă picioarele lui iar 
„coțoflingul“ este coada cea încovrigată. Aţi priceput acum. Prea 
înţelepţilor boieri? 

Boiernaşii turbau de necaz, dar n-avură ce face! De ciudă, 
deteră repede pe gât şi a patra cofă de vin Acum abia se mai 
ţineau pe scaune şi abia mai puteau să îngăime câte o vorbă. 

Credincioşii lor „câini“ de pază din poiană mai primiră încă o 
cofă, hărăzită să-i îmblânzească şi mai mult. 

Pepelea, prefăcându-se din nou grijuliu pentru sănătatea 
cinstiţilor boieri, le spuse că ar fi bine să meargă cu toţii la 
culcare, fiind sigur că sfatul n-o să-i fie urmat. 

Şi, într-adevăr, cei doi beţivani, puşi pe fapte mari, mai cerură 
încă un rând de cofe de vin. 


Pepelea îşi dădu seama că rândul ăsta va fi cel de pe urmă şi 
de aceea, când sosi hangiţa, spuse o cimilitură care să le pună 
vârf la toate cele de până atunci: 


O râmătură de oaie, 

Ș-un corn de porc, 

Le văzu un orb 

Le luă un ciung 

Ș-un despuiat le băgă în sân, 
Ghici ce-i ? 

Cei doi mocofani beţi se căzniră un pic să ghicească ce-i, dar 
cum capetele le erau mai întunecate ca oricând, bolborosiră: 

— Zzi-i ttuu cee-i! Haa?... 

— Păi ce să fie altceva decât o minciună, le răspunse Pepelea 
liniştit şi hâtru. 

Boiernaşii căzură cu capetele pe masă, de necaz, dar n-avură 
ce face. Şi-şi deşertară iar pungile. 

Pepelea întinse lui Boldur cofa de vin ce i se cuvenea, dat 
acesta îi şopti că nu-i mai este de trebuinţă, căci ţiganii erau 
tepeni de atâta băutură, aşa că, până a doua zi, puteai tăia 
lemne pe ei fără să se sinchisească, O dădură boiernaşilor, cari 
izbutiră să mai bea doar vreun sfert din ea, căci căzură pe rând 
sub masă şi rămăseseră acolo pironiţi pe podea de un somn 
greu ca păcatele lor. 

Pepelea chemă hangiţa, îi dete un galben şi o ruga să nu 
cumva să trezească pe boieri înainte de prânzişor, căci sunt beţi 
turtă şi primejdioşi din cale afară când li se urcă vinul la cap. 
Hangiţa îi mulţumi şi îi făgădui că-i va îndeplini întocmai 
rugămintea. 

Apoi şugubăţul pribeag şi prietenul său merseră în luncă, 
unde cei puşi să păzească prada tâlharilor domneşti dormeau 
fericiţi şi sforăiau pe întrecute. 

Boldur despriponi boii şi îi scoase în drum. Pepelea luă în 
primire căruţa cu cai. 

Nimeni nu-i simţi, căci ţiganii dormeau mai adânc decât morții 
din ţintirimul învecinat, iar hanul se afla la o depărtare bunicică 
de locul unde se găseau cei doi prieteni. 

— O să se aleagă cu o bătaie straşnică, bieţii ţigani! zise 
Boldur cu milă. 


— Doar cu atât, spuse Pepelea, iar asta nu le strică, fiindcă şi 
ei sunt la fel de nelegiuiţi ca şi stăpânii lor. Mai mult nu vor 
pătimi, căci celor doi cioflingari domneşti le va fi teamă că vor fi 
pârâţi la maimarii lor şi se va afla despre tâlhăriile lor. 

După asta, cei doi prieteni porniră la drum. Boldur mâna din 
spate, de-a-ncălare, cireada de vite, iar Pepelea strunea caii de 
la căruţa cu brânză şi miere. 

După două ceasuri de călătorie tainică în dricul nopţii, 
ajunseră la Fundu Moldovei şi lăsară prada la oborul satului, în 
paza unui vătăjel. Vitele, brânza şi mierea fură vândute a doua 
zi, la Câmpulung, iar banii luaţi fură daţi obştii. 


VII 


Pepelea se afla in drum spre ţara Dornelor, unde îl aşteptau 
treburi însemnate şi grabnice. Îl chemase un vechi prieten al 
său, Paţa-piuarul din Şarul Dornei, spre a se sfătui împreună 
cum să facă faţă, el şi satul întreg, uneltirilor boierului Balş care 
voia să-i aducă la sapă de lemn şi să-i robească pe toţi. 

Era pe la amiază. Soarele blând de toamnă mângâia uşor 
velinţa aspră şi mereu verde a molidişului şi făcea şi mai aprinsă 
mantia sângerie a ostroavelor de fag, pierdute în marea 
nesfârşită de răşinoase. 

Jos, în vale, risipite de-a lungul Bistriţei, căsuţele ţuguiate, 
munteneşti, din lacobeni păreau o pădurice de căciuli brumării. 

Pe apa cea vijelioasă, mănunchiuri de săgeți învăluite în 
spumă  lunecau cu iuţeala gândului, ca nişte duhuri 
înspăimântate ale pădurilor răpuse de topor. Pe coaste repezi, 
pajişti de firuţă şi rugină, împodobite cu flori de rotunjoară, 
degetăruţ şi brei, îl îndemnau pe veselul şi hazliul drumeţ să 
zburde şi să se tăvălească pe plocada lor moale şi verde. Şi ar fi 
făcut-o, cu toate că trecuse aproape un sfert de veac de când 
era de-o şchioapă şi se împungea cu mieii pe otavă. S-ar fi dat 
de-a berbeleaca pe costişe, căci sufletul îi era tot de copil, deşi 
trecuse prin grele încercări, ani îndelungaţi. Îi era însă ruşine, 
căci prin apropiere se aflau nişte păstori, care îşi privegheau 
turma de mioare şi se desfătau ascultând zvonul de talangă ce 


se înălța spre tării şi binecuvânta raiul lor pitit în singurătatea şi 
măreţia munţilor. 

Când a ajuns la lacobeni, nu mai rămăseseră decât vreo două 
ceasuri până la asfinţitul soarelui. Satul, ca toate aşezările 
munteneşti din ţara Câmpulungului, era bine rânduit, cu case 
frumoase, din bârne rotunde, cu garduri din cepi de brad, cu 
ogrăzi îngrijite şi cu uliţi curate. Părea un sat de văduve şi 
orfani, căci nu se vedea deloc faţă bărbătească pe acolo, deşi se 
apropia înserarea. Dar lucrul acesta nu-i de mirare, într-un sat 
de păstori, tăietori de lemne şi plutaşi, unde bărbaţii, de la 
băieţandru la moşneag lipsesc cu săptămânile de acasă şi sunt 
văzuţi în mijlocul muieretului numai în zilele de sărbătoare. 
Poate că de aia muntencile sunt femei aprige, iar bărbaţii lor 
oameni gata să vâre brişcă în tine, până-n prăsele, dacă-i 
priveşti ceva mai lung muierea. 

Asfinţitul îl prinse pe malul Bistriţei, în apropiere de locul unde 
ea primeşte în dar apele limpezi ale Dornei. Acolo se află o 
aşezare nu prea veche, sătucul Vatra Dornei. Întemeietorii lui 
făcuseră o alegere cum nu se poate mai bună: o cetăţuie verde, 
împrejmuită din toate părţile de munţi înalţi, bine adăpostită de 
vânturi, bogată în păduri, ape şi păşuni. Era o parte din marea 
cetate a Dornelor, aflată între cele patru ziduri de cremene ale 
Bârgăului, Călimanilor, Bistriţei şi Giumalăului. Era un colţ din 
împărăţia vulturească a vitejilor dorneni unde Pepelea voia să 
poposească o bună bucată de vreme. 

Când a ajuns în Vatra Dornei, soarele picura stropi de sânge 
pe piscurile Bârgăului, în timp ce umbrele serii se lăsau încet, 
din creştetul dealului Runcu, spre sat. Pepelea se opri la cea 
dintâi casă întâlnită în cale, aflată într-un luminiş din pădurea 
care cobora până în vatra satului. Se hotărâse să înnopteze în 
locul acela. Hotărâre la fel de fericită pe cât de nenorocoasă, 
care avea să-l coste volnicia şi liniştea întregii lui vieţi. 

Gospodăria la care se oprise avea o casă zveltă şi îmbietoare, 
făcută din bârne rotunde de brad, acoperite cu humă de 
culoarea piersicii. La capul scării de piatră, se afla un foişor înalt 
şi încăpător, cu zăplaz înflorat, aşezat deasupra pivniţei zidită 
din bolovani de grezie. O prispă largă, sub streaşină prelungă, 
înconjura casa pe toate cele patru laturi. Acoperişul era înalt, cu 
ape repezi, învelit cu şindrilă lungă, aşezată în două straturi şi 
crestată pe margini. 


Când ajunse în foişor, o mândreţe de fetişcană îi ieşi în 
întâmpinare, din tindă. Era înăltuţă, cu şolduri gingaşe, cu 
mişcări unduioase şi sprintene. Faţa ei prelungă şi meşteşugit 
dăltuită era de o albeaţă cu totul neobişnuită pentru o femeie de 
la ţară, care umblă toată ziulica prin soare şi prin răbufniri de 
vânt. Părul său negru şi bogat era împletit în cosiţe subţiri, 
strânse într-un conci mare la spate. Sub sprâncenele-i negre, 
lungi şi frumos arcuite, ochii ei migdalaţi, de culoarea agatului, 
priveau neliniştiţi şi iscoditori. Când deschise gura ei mică dar 
cu buze cărnoase şi roşii, ca să-i răspundă la bineţe, Pepelea 
băgă de seamă că albeaţa şi strălucirea dinţilor se potriveau de 
minune cu acelea ale feţei. Fata îl întrebă cu glas plăcut, dar 
hotărât: 

— Cu ce-ţi pot fi de folos? 

Pepelea se fâstâci ca un băieţandru şi-i răspunse aproape 
bâlbâindu-se: 

— ... M-a apucat noaptea pe drum... Te rog să mă găzduieşti 
până mâine în zori. 

Fata îl măsură de sus şi până jos, îl privi cu îndrăzneală în 
miezul ochilor, îi cercetă îndelung obrazul, apoi îmbrăcămintea 
şi, după ce îşi dete seama că are de-a face cu un om de treabă, 
îi răspunse: 

— Bucuroşi de oaspeţi! Stai, matale, te rog, un pic pe laviţă, 
în foişor, până ce merg s-o chem pe mama din staul, de la 
mulsul vacilor. 

În timp ce fata cobora scările în curte, Pepelea se trezi 
urmărindu-i cu încordare fiecare pas şi fiecare unduire de trup şi 
simţi că inima îi bate cu putere. Ceva neobişnuit se petrecea cu 
el. 

După câtăva vreme, fetişcana se întoarse cu maică-sa, o 
femeie scundă, subţirică şi ageră, cu o faţă zâmbitoare şi 
binevoitoare. Îl rugară să poftească înăuntru, în odaia mică, 
până când îi pregătesc patul în odaia mare, de oaspeţi. 

Intrară în tindă, unde atârnau de grindă o geantă de piele şi 
un corn cu praf de puşcă, semn că stăpânul casei era pădurar, 
căci numai pădurarii preţuiau sâneaţa mai mult decât arcul. Pe 
nişte laviţe, se aflau ostii, mreje şi cârlige, semn că pădurarul 
era şi vânător de păstrăvi, scobari, boişteni şi zglăvoace. 

În odaia mică - pe nedrept numită astfel, căci era o încăpere 
destul de mare -, îl întâmpină războiul de ţesut al gospodinelor, 


cu cheptenii, răgeluicele, vârtelniţa şi furca de tors, lângă el. O 
sobă mare, cu vatră de gătit, fumega uşor, în aşteptarea laptelui 
adus de stăpâna casei. In colţul de după uşă, pe blidarul de 
vase, se aflau străchini frumos smălţuite, talgere strălucitoare, 
funduri de lemn curate şi tipare de caş crestate cu mult 
meşteşug. Spre fereastră, o masă rotundă, scundă, cu trei 
picioare şi patru scăunele pitici te îmbiau la lapte cald cu 
mămăliguţă fierbinte. 

După ce stătură un pic de vorbă despre vreme şi alte 
nimicuri, Pepelea le spuse: 

— Vrednice gospodine, vă rog să nu mai vânzoliţi de pomană 
odaia de oaspeţi. Daţi-mi o cergă şi îngăduiţi-mi să dorm afară, 
în foişor. 

— Nu se poate, cinstite oaspe, îi răspunse stăpâna casei. 
Toamna-i pe sfârşite, şi nopţile-s acum friguroase. 

— Azi a fost o zi frumoasă şi caldă, aşa că la noapte nu va fi 
prea rece. Apoi, eu sunt deprins să dorm afară, pe prispă, până 
la căderea zăpezii. 

— Asta înseamnă că eşti bărbat zdravăn, bagă de seamă 
gazda, trăgând cu ochiul la umerii lui laţi. Ţi-oi da o cergă, dacă 
aşa ţi-e voia. Oiţă, adu cerga cea groasă din casa mare. 

După ce fata plecă după cergă, în odaia cea mare de oaspeţi, 
Pepelea îi zise maică-si: 

— Mândră fată ai, cinstită gazdă! Să-ţi trăiască! Şi să-ţi fie 
casa plină de peţitori! 

— De peţitori nu mă plâng deloc, răspunse gazda cu mândrie. 
Numa că nu mă grăbesc de fel să-mi dau fata de-acasă. E 
singurul nostru copil, şi, de altfel, e încă crudă. 

— Păi câţi ani are? întrebă Pepelea, încercând să-şi ascundă 
tulburarea. 

— Optsprezece. 

— Mulţi înainte! Prin alte părţi, la vârsta asta, fetele sunt de 
mult neveste. 

— Mulţumesc! Pentru mine şi pentru taică-so e încă crudă. Da 
de unde eşti matale de loc? 

— la din ţara noastră românească, răspunse Pepelea 
zâmbind. 

— Din ce parte? stărui gazda 


— Drept să-ţi spun, nici eu nu ştiu prea bine. De când am 
venit pe lume, tot pe drumuri mă ştiu... răspunse Pepelea cu 
glas şăgalnic. 

— Că doar n-ei fi fiind Pepelea, cel ce umblă pribeag prin 
toată ţara, cu păcălitorul în spinare!.., 

— Şi dacă aş fi ce s-ar întâmpla? 

— Nu eşti, căci n-aveai în spinare decât o traistă goală, când 
ai intrat pe uşă. 

— M-au prins nişte slugi domneşti pe Mestecăniş, şi mi-au luat 
păcălitorul. Dar îmi fac eu altul... 

— Vra să zică nu vrei să spui cine eşti şi de unde vii! zise 
gazda pe jumătate în glumă şi pe jumătate bănuitoare. 

— Păi de ce să-ţi mai spun, dacă ai ghicit singură? grăi 
Pepelea, zâmbind mai departe. 

— Glumeşti sau spui adevărul? întrebă gazda nevenindu-i să 
creadă că are în faţă pe omul al cărui nume era atât de 
cunoscut şi cinstit în satele dornene. 

— Nu glumesc deloc, deşi sunt din fire om glumeţ. 

— Vasăzică eşti Pepelea, spuse femeia, fără a fi încredinţată 
pe deplin de asta. Atunci fii binevenit la noi! Pe mine mă 
cheamă Rafira. 

— Îmi pare bine, făcu Pepelea, în timp ce pe uşă intră fata 
gazdei cu cerga sub braţ. 

— Oiţă, ştii cine-i dumnealui? o întâmpină maică-sa cu ochi 
miraţi şi bucuroşi. 

— Oi şti, daca mi-i spune. 

— E Pepelea! izbucni ea bucuroasă, de data asta încredinţată 
că spune adevărul. 

Oita îl privi lung pe hazliul răzbunător al norodului, la început 
cu uimire, apoi cu înflăcărare, aproape nevenindu-i sa creadă că 
are în faţa ei un om atât de vestit şi prețuit care, pe deasupra, 
mai e şi tânăr şi nu arată rău deloc. Pe urmă îi zise, cu 
însufleţire reţinută: 

— Bucuroasă de cunoştinţă! Ne face cinste să te avem oaspe. 

Pepelea îi răspunse cu o înclinare cuviincioasă a capului şi cu 
priviri pline de dogoare. Se aşezară cu toţii pe scăunele şi, tot 
timpul cât vorbiră, frumoasa Oita nu mai contenea să-l 
privească cu uimire şi preţuire osebită pe pribeagul cel vestit. 


După ce mai sporovăiră şi glumiră o vreme, iar afară se 
întunecă de-a binelea, Pepelea le spuse noapte bună şi se duse 
în foişor, cu toate rugăminţile gazdelor de a cina ca ele. 

Se înfăşură în cergă şi se întinse apoi cu faţa în sus, pe laviţă. 
Ochii lui priveau visători spre bolta cea scânteietoare, când o 
stea lunecă pe cer, lăsând în urmă un întreg alai de licurici. Era 
oare steaua care îi vestea o clipă de seamă din viaţa lui, o 
răscruce în drumul neştiut de nimeni al ursitei sale? 

Se pare că da, mai ales că n-a închis ochii toată noaptea, 
urmărit şi chinuit de fermecătorul chip al Oiţei. 


VIII 


Când vâtâjelul îl vesti că Boldur - judele şi feciorul său sunt 
afară şi îi cer încuviințarea să stea de vorbă cu el, căpitanul 
străjerilor câmpulungeni se lumină la faţă. Va să zică Nicanor s-a 
întors. Dacă a venit în ţară, înseamnă că lucrurile stau bine, 
adică fugara a fost adusă înapoi. Isteţ băiat! Brava lui! 

Porunci vătăjelului să poftească înăuntru pe cei doi răzeși. 
Când intrară, Lehaci se ridică de pe scaun şi le ieşi zâmbitor în 
întâmpinare. De pe faţa un pic umbrită a judelui, ochii săi 
trecură repede asupra lui Nicanor şi-i cercetă cu stăruinţă şi 
nerăbdare chipul. Tânărul părea liniştit. Fruntea îi era senină, 
obrazul luminos, privirea deschisă. Era puţin cam tras la faţă şi 
ars de soare, ceea ce îl făcea şi mai chipeş şi bărbătos. O 
asemenea mândreţe de flăcău, frumos ca un arhanghel şi ager 
la minte, nu putea să nu fi prins în capcană pe muierea lui 
Căpătici, dacă birăul Moroşan n-a izbutit să facă ceva. Dar poate 
că nici n-a fost nevoie s-o amăgească; Moroşan e om de omenie 
şi dregător de ispravă. Oricum s-au petrecut lucrurile, este 
aproape  neîndoios că fugara se află acum în braţele 
preaiubitului şi preahodorogului ei soţior. 

Căpitanul îmbrăţişă pe cei doi oaspeţi şi-i pofti să şadă. După 
ce îi întrebă de sănătate, îi zise lui Nicanor, având grije să-şi 
ascundă nerăbdarea: 

— Toate-s bune, dacă omul e sănătos. Ce mai face Moroşan- 
birăul? 


— Şi el e bine sănătos, 

— l-a plăcut sâneaţa? 

— l-a plăcut, şi îţi trimete mulţumirile lui. 

— Te-a ajutat cu ceva? 

— A făcut tot ce a putut. Din păcate, birăul unguresc din 
Bistriţa n-a vrut să-l sprijine. A spus că nu se poate vâri în treaba 
asta. Fugara e neam de nemeş, mă-sa e bine văzută, iar el nu 
vrea să-şi aprinză pare în cap cu nobilii oraşului. Fără sprijinul 
birăulur unguresc şi al străjilor crăieşti, Moroşan n-a putut face 
nimic. 

Lehaci se posomori la faţă, pentru o clipă, dar nu-şi pierdu 
nădejdea, şi nici nu-şi arătă nerăbdarea. Il descusu mai departe 
pe feciorul lui Boldur: 

— Asta înseamnă că te-ai apucat singur de treabă. 

— Da. N-am avut ce face altceva. Mi-au trebuit aproape două 
luni până s-o cunosc pe Tereza şi să intru în vorbă cu ea. 

Căpitanul bagă de seamă că flăcăul, care altă dată pomenea 
de fugară cu vorbe de ocară, acum i-a spus pe nume şi cu glas 
muiat. Era semn că muierea îşi făcuse un culcuş bunicel în 
sufletul lui. 

ÎI întrebă cu înţepătură în glas 

— Şi după ce aţi intrat în vorbă, cum au mers treburile cu 
Tereza ta? 

— Era a mea tot aşa de vârtos precum era şi a multor altora, 
răspunse cu glas şăgalnic Nicanor, simțind împunsătura 
căpitanului. 

— Şi tu te-ai dat bătut? 

— Dacă nu mi-ar fi fost capul în joc aş fi dat bir cu fugiţii. Cu 
asemenea pramatie nu trebuie să-ţi pui boii in jug.... Mai ales 
când ai un suflet la care ţii, adăugă Nicanor, lăsându-şi ochii în 
jos şi îmbjorându-se la faţă. 

— lartă-mă! îi spuse căpitanul, zâmbindu-i cald şi bătându-l 
prieteneşte pe umăr. Acum înţeleg şi mai bine la ce treabă grea 
te-am pus. Fii bun şi povesteşte mai departe. 

— Mi-a fost greu să mă dau bine pe lângă muiere, căci era 
bătaie mare pe ea, între oştenii din oraş. Până la urmă însă, tot 
am izbutit s-o încălzesc 

— Brava! îl lăudă căpitanul. Mă aşteptam la asta. Un flăcău 
chipeş si isteţ ca tine nu putea să n-o încălzească. 


— ... Ne-am avut bine vreo lună, urmă feciorul. Cred că 
femeia se înfierbântase rău de tot. Şi, de ce să mint - adăugă el 
un pic stânjenit -, mă cam înfierbântasem şi eu, odată cu ea... E 
o femeie straşnică!... Dar n-am uitat o clipă de datorinţa mea, 
de ştreangul ce mă aştepta pe mine şi de prăpădul ce-i aştepta 
pe bieţii fundeni şi câmpulungeni. 

— Brava! Te-ai dovedit vrednic de încrederea noastră, a 
tuturora, îl lăudă din nou căpitanul. Şi pe urmă? 

— Pe urmă am început să împing lucrurile spre ceea ce mă 
durea pe mine. Trebuia s-o trag undeva, mai la îndemână, şi s-o 
fur ae-acasă, ca pe o fată mare pe care n-o lasă părinţii să se 
mărite. 

— Halal fată mare! făcu judele cu dispreţ şi ciudă. 

— ... Am chibzuit multă vreme cum s-o fur de la mă-sa, urmă 
Nicanor cu glas glumet. Oraşul Bistriţa e cam departe de hotarul 
cu Moldova, cred că-s vreo două poştii până acolo. Trebuia s-o 
atrag undeva mai aproape de vama cucului. Mi-a venit un gând 
bun. Am început să facem preumblări călare. Eu aveam calul cu 
care venisem din Moldova, ea a luat unul de la mă-sa. Călărea 
destul de bine, şi-i plăcea să se grozăvească în şa. Eu am 
început s-o ispitesc înspre munte. Intâia oară am mers numai 
câteva leghe, până la Livezile. Apoi ne-am avântat până la 
Josenii Bârgăului, adică am ajuns la numai o jumătate de poştă 
de graniţă. Planul meu era să trag muierea până la Mureşenii 
Bârgăului, lângă hotar, iar de-acolo s-o duc cu sila, peste 
Bârgău, pe drumul cel îngust, de munte, până la Poiana 
Stampei, la noi, în Moldova. Aşa că... 

— Planul nu era rău, dai întrebarea este dacă ţi-a izbutit!... îl 
întrerupse căpitanul, nemaiavând răbdare să asculte povestea 
până la capăt. 

— Din nefericire, n-a izbutit. N-am avut noroc... 

— Dar ce s-a întâmplat? întrebă Lehaci întristat şi dezamăgit. 

— S-a întâmplat un lucru neprevăzut. Înainte de mine, Tereza 
trăise cu un oştean secui, pe nume Geza. Acesta ne pândea din 
umbră şi ne urmărea fiece pas. Când a văzut că dăm târcoale 
hotarului, şi-a dat seama că nu-i lucru curat la mijloc. De aceea, 
a început să întrebe prin oraş ce-i cu mine şi ce hram port pe la 
Bistriţa. A aflat de la un diac al birăului unguresc că am fost 
trimes la Moroşan, ca să mă ajute să aduc muierea înapoi, în 
Moldova, şi că eu sunt straja care răspunde cu capul pentru fuga 


ei din ţară. Atunci nu i-a fost greu lui Geza să ghicească ce rost 
au plimbările mele prin preajma graniţei. S-a dus îndată la 
mama Terezei şi i-a deschis ochii. Tereza însă n-a vrut să creadă 
nimic şi i-a spus mă-si că astea sunt minciuni de-ale lui Geza, 
care nu se împacă uşor cu gândul c-a fost părăsit. Lucru pe care 
i l-am spus şi eu bătrânei. Baba însă nu prea m-a crezut, şi de 
aceea a mers la birăul unguresc, care i-a spus tot ce ştia de la 
Moroşan. 

Când a aflat adevărul, Tereza a tăcut mâlc, până ce ne-am 
întâlnit la mine acasă. A rămas toată noaptea cu mine şi s-a 
purtat ca şi când nu se întâmplase nimic. Dar asta numai până 
am adormit... 

— A încercat să te omoare?! îl întrerupse căpitanul, plin de 
nerăbdare. 

— Nu. Plănuise numai s-o facă, dar n-a avut puterea să 
încerce. N-apucasem bine s-adorm, când ea izbucni în hohote de 
plâns şi aruncă cât colo un cuţit pe care-l ţinuse în mână, înainte 
de a deschide eu ochi. Apoi se rostogoli în braţele mele şi îmi 
spuse că a vrut să mă ucidă, dar n-a putut-o face, fiindcă mă 
iubeşte încă, deşi m-am purtat cu ea ca cel din urmă ticălos. 

Am fost nespus de mişcat de purtarea ei. l-am cerut iertare şi 
am rugat-o să înţeleagă, că nu puteam face altceva, câtă vreme 
aveam datorinţa de a mântui atâţia oameni nevinovaţi, printre 
care, de altfel, mă aflam şi eu. A plecat fără să mă asculte până 
la capăt. Eu mi-am dat seama că totul e pierdut şi că nu mai are 
niciun rost să rămân la Bistriţa. Aşa că m-am întors în ţară, deşi 
nu mi-am făcut datorinţa... 

— Ai făcut tot ce ai putut, dar n-ai avut noroc, zise căpitanul. 
Însă la ce te-ai întors în Moldova? Nu te-ai gândit că aici te 
aşteaptă spânzurătoarea? Trebuia să rămâi în Ardeal!... 

— Ba aiasta n-o puteam face, căpitane, căci îţi pierdeai 
domnia ta capul, din pricina mea! Aşa zice şi tătuca. 

— Da, aşa-i căpitane, întări Boldur spusele băiatului său. Nu 
puteam să-ţi primejduim domniei tale capul! Om vedea ce-om 
face. Ne-om descurca noi cum om putea mai bine. 

— Nu, dragii mei, n-aveţi dreptate! Nicanor n-a făcut bine că 
s-a întors. Pentru mine era mai uşor să mă descurc. Eu puteam 
câştiga mai lesne mila domnească, pentru că nu eram vinovatul 
de frunte şi pentru că puteam dovedi c-am făcut tot ce-am putut 
ca să îndrept încălcările străjerului meu. In sfârşit, acum că 


Nicanor a făcut greşeala să se întoarcă, să încercăm s-o 
dregem. Trebuie să cerem lui Vodă milostivire, cel puţin pentru 
capul băiatului. Dacă vom vedea că se poate dobândi mai mult, 
vom cere să ne prade mai cu milă, adică să ne pună o gloabă 
mai puţin copleşitoare, mai ales că bieţii răzeşi din satul vostru 
au ajuns la sapă de lemn. 

— Aşa să facem! se alătură Boldur. Să scrim o jalbă de 
milostivire către Vodă, din partea întregului nostru sat. O duc eu 
la laşi. 

— Vom merge împreună, zise Lehaci. O să cer acolo ajutorul 
prietenului meu, logofeţelui Gligore Ureche, care nădăjduiesc că 
va smulge de la taică-so o vorbă bună pentru noi spusă lui Vodă 
într-o clipă potrivită. 

— Îţi mulţumesc că mă însoţeşti la laşi, căpitane, grăi Boldur 
plin de recunoştinţă. Eu cred c-ar fi bine să mă duc întăi la 
Căpătici şi să-l rog să ne sprijine jalba. Dacă el îşi trage înapoi 
plângerea de la domnie, lui Vodă îi este mai uşor să ne dea 
iertare. 

— Da, este bine să încerci şi asta, încuviinţă căpitanul. Spune- 
i lui Căpătici că ai făcut tot ce ai putut, că ai cheltuit mult bănet 
ca să-i aduci nevasta înapoi la vatră, dar n-am avut noroc nici 
noi, nici el. Roagă-l ca cel puţin să ne ajute cu ceva care nu-l 
costă nimic, adică să-şi retragă plângerea de la divan. 

— Da, voi încerca, deşi mă tem că ticălosul ăla n-o să vrea să 
facă pentru noi nici măcar fleacul aista... Dar încercarea moarte 
n-are. 

Boldur şi feciorul său îşi luară rămas bun de la căpitan şi 
porniră spre casă. Amândoi mergeau îngânduraţi. Judele 
chibzuia cum să facă mai bine ca să clintească din loc inima de 
piatră a boierului Căpătici, mâine, când s-o duce la el. Nicanor 
se gândea la frumoasa şi draga lui Minodora, de care fusese 
despărţit vreme atât de îndelungată. S-au întâlnit ieri, când s-a 
întors din pribegie. N-o să uite niciodată ziua aceasta, pentru că 
s-a petrecut ceva cu totul tulburător, care va zbuciuma multă 
vreme sufletul alesei inimii sale. Asta numai din pricina 
nepriceperii lui! „Nici prea hoţ, nici prea cinstit” spune o zicală 
înţeleaptă. Sunt împrejurări când adevărul aduce mai multă 
suferinţă decât minciuna. Așa a fost ieri. Nu trebuia să-i spună 
logodnicei sale, care e încă o copilă crudă şi neştiutoare, tot ce 


s-a întâmplat la Bistriţa. Vai, cum s-a mai zbuciumat când i-a 
mărturisit tot ce-a fost între el şi Tereza! 

Ochii ei albaştri ca cerul de mai erau potopiţi de lacrimi. 
Obrajii ei palizi şi plăpânzi se înroşiseră şi ardeau ca un cuptor 
încins. Pletele-i aurii se zbuciumau ca holda în vânt, iar sânul ei 
neîmplinit se zbătea ca o pasăre în colivie. Ce mai, logodnica lui 
plângea de sărea cămaşa de pe ea! Şi doară el îi jurase că tot 
ce-a făcut la Bistriţa a fost o treabă de oştean la datorinţă, că s- 
a dus acolo nu de bună voie, ci trimes de tatăl său şi de 
căpitanul său, pentru a se salva pe sine şi pe toţi consătenii lui! 

În loc să-i înţeleagă situaţia, ea i-a spus că astea-s vorbe de 
clacă şi l-a întrebat ce-ar spune el dacă tată-so şi oamenii din 
sat i-ar cere şi ei o treabă asemănătoare şi ar trimete-o să-l 
îmblânzească pe Căpătici sau pe Moghilă-vodă? 

Degeaba a încercat el să-i dovedească fără putinţă de tăgadă 
că asta ar fi cu totul altceva şi că la femei lucrurile se petrec cu 
totul altfel decât la barbaţi! Ea plângea de ţi se rupea inima şi 
nu voia să audă de aşa ceva, spunând că, deşi nu ştie prea bine 
cum stau lucrurile la bărbaţi, mare osebire nu poate să fie, de 
vreme ce dragostea se petrece între bărbat şi femeie. El a 
încercat din nou s-o liniştească şi s-a jurat că tot ce-a fost între 
el şi ungarcă nu l-a îndepărtat nicio şchioapă de iubita lui 
Minodora. Dar, în zadar, ea n-a vrut să-l crează! Şi de ce n-a vrut 
să-l crează? Pentru că atunci când l-a întrebat dacă s-a sărutat 
vreodată cu ungarca, el i-a răspuns că da, că nici nu se putea 
altfel, de vreme ce a trăit cu ea mai bine de o lună. Atunci 
logodnica sa a ibzucnit şi mai tare în plâns şi i-a spus că dacă el 
a sărutat-o, înseamnă că a plăcut-o, a iubit-o, şi că ea, 
Minodora, n-ar putea săruta decât un bărbat pe care îl iubeşte. 
El a încercat din nou şi pe larg să-i arate că lucrurile se petrec la 
bărbaţi cu totul altfel decât la femei, dar a fost în zadar! Pentru 
că aşa sunt femeile: nu le scoţi dintr-ale lor, „nici cu căruţa cu 
boi“! 

Şi Nicanor se frământa şi îşi spărgea capul cam ce-ar mai 
putea să-i spună logodnicei sale, la întoarcerea lui în sat, ca s-o 
liniştească. 

„S-o ia dracu pe muierea lui Căpătici, blestemă el în gând, 
căci numai lacrimi şi suferinţă a răspândit în jurul ei! S-o ia, da 
nu de tot, se răzgândi focosul flăcău, căci nu ştiu dacă voi mai 


întâlni vreodată în viaţă o femeie care să mă desfete cum m-a 
desfătat Tereza!...” 


IX 


La marginea satului Şarul Dornei, într-un luminiş din 
apropierea râului Neagra, lângă drumul care duce, peste munte, 
la Broşteni, se găseşte piua lui Balş. Este o piuă cum nu s-a mai 
pomenit prin părţile acelea, deşi pe Neagra şi pe Dorna se află 
tot felul de pive şi de steze pentru prelucrarea ţesăturilor de 
lână ale dornenilor. Este o piuă cu opt ciocane şi patru troace, 
deci o piuă neobişnuit de mare, dacă se ţine seama că celelalte 
pive au numai două ciocane şi o singură troacă. Asta face ca 
piua lui Balş să semene mai degrabă cu o moară mare 
domnească, decât cu o piuă obişnuită, de felul celor ce folosesc 
dornenii pentru nevoile lor. 

De ce şi-a făcut boierul Lupu Balş o comedie atât de mare? 
Întâi, pentru ca să lase oamenii cu gura căscată şi să dea cu toţii 
buzna la piua lui. Al doilea, pentru că piua poate să lucreze 
dintr-o dată pentru patru valuri de dimie, adică este o piuă ce 
poate aduce muşterii mulţi şi câştig mare. Al treilea, pentru că 
fiind o piuă bănoasă, Balş poate cere o vamă mai mică decât în 
altă parte şi deci poate să atragă mai mulţi mugşterii. Asta 
înseamnă că într-un răstimp nu prea îndelungat el va lăsa fără 
lucru pivele mici, ţărăneşti, din partea locului, iar stăpânii lor le 
vor închide unul după altul. În felul ăsta, Balş va rămâne mare şi 
tare, va urca vama pentru prelucrarea ţesăturilor şi va avea 
putere din ce în ce mai mare pe meleagurile dornene. 

Pe urmă, va pune mâna pe ferăstraiele dornenilor, şi apoi pe 
păduri şi păşuni, pe oi şi pe vite şi, la urmă, pe satele lor. Aşa a 
făcut el prin părţile Neamţului, aşa plănuieşte să facă şi aici, 
prin părţile Dornelor. 

Cam astfel şedeau lucrurile cu piua lui Balş şi cam aşa îi 
vorbise lui Pepelea stăpânul pivei ţărăneşti din Şarul Dornei, 
Paţa-piuarul, o veche cunoştinţă a isteţului pribeag. La 
rugăminţile lui venise Pepelea în satul de pe Neagra, pentru a-i 
da o mână de ajutor, lui şi satelor dornene, împotriva 


întunecatelor urzeli ale bogatului şi lacomului neam de jupani, 
Balş. 

— Trebuie să-l facem pe boier să-şi ia tălpăşiţa de aici, înainte 
de a prinde cheag pe meleagurile noastre, grăi Paţa în 
încheiere. 

— Aşa zic şi eu, spuse Pepelea. Dar cum naiba s-o facem? 

—Ştiu eu? Poate c-ar fi bine să-i punem foc într-o noapte, 
spuse Paţa sumeţindu-şi capul său cu plete arămii şi privind 
crunt cu ochii săi sinilii. 

— Asta nu! E un lucru plin de primejdii. Se va afla repede că 
vine de la tine, fiindcă eşti singurul om care are, în afară de 
Balş, piuă în sat. Boierul o să se plângă la vornic, tu o să fii pus 
la cazne şi, până la urmă, o să vorbeşti. 

— Ba te înşeli! N-aş scoate măcar un „văleu”' chiar dacă m-ar 
pica cu ceară! zise Paţa încordându-şi trupul său scund dar 
vânjos şi strângând pumnii săi de Sfarmă- Piatră. 

— Vorbeşti aşa, pentru că nu ştii la ce chinuri ai putea fi 
supus. Picatul cu ceară este o binecuvântare faţă de caznele la 
care te pun armăşeii lui Moghilă. 

— Atunci cum îl alungăm de aici? 

— Asta mă întreb şi eu. Să chibzuim niţel şi să vedem ce 
putem face. Eu am un plan în cap, dar trebuie să treacă câtăva 
vreme până când voi putea să-i dau viaţă. Asta înseamnă că e 
nevoie să poposec aici, la Şarul Dornei, un timp ceva mai lung. 

— Prea bine! O să stai la mine, prietene Pepelea. 

— Nu, asta n-am s-o fac. Nu se potriveşte cu planul meu. 
Trebuie să-mi aleg o altă gazdă şi, mai mult, nimeni nu trebuie 
să ştie că am tras la tine, sau că avem prieteşug. 

— De ce? 

— Pentru că vreau să intru în slujbă la piua lui Balş ca să-l 
lovim de dinăuntru 

— Şi cum să-l lovim? 

— Va trebui să găsim ceva care să-i întoarcă piua pe dos, care 
s-o facă să meargă anapoda, astfel ca muşteriii săi să fie 
nemulţumiţi şi să-l părăsească. 

— Planul nu e rău Dartu te pricepi la pive? 

— Eu mă pricep la mai toate cele... Am umblat pe multe 
meleaguri, şi foamea, nevoia şi pribegia m-au silit să învăţ tot 
felul de meşteşuguri. 


— Bine. Dacă va fi nevoie, te-oi sfătui şi eu, căci e vorba de 
meşteşugul meu. 

— O să-ţi cer ajutor la vremea potrivită. Deocamdată, cel mai 
mare ajutor pe care mi-l poţi da este acela de a nu spune 
nimănui cine sunt. Sau că am poposit la dumneata. Acum du-te 
repede şi-mi cată o gazdă bună, mai pe aproape de piua lui 
Balş. 

Paţa plecă îndaiă ca să-i caute gazdă, iar Pepelea rămase în 
odaie, ca să se odihnească niţel. Peste vreo două ceasuri de 
vreme, piuarul se întoarse şi-şi duse prietenul în gazdă la o 
vădană, pe nume Floarea, în apropiere de marginea satului, la o 
azvârlitură de băț de piua lui Balş. 

A doua zi, Pepelea plecă să vadă piua. Balş o aşezase bine şi 
fără prea mare cheltuială, pe marginea râului Neagra. El a săpat 
un canal de vreo şapte stânjeni lungime, care aduce apa din râu 
până la stavilarul pivei. De aici apa este trimisă pe scocuri la 
fiecare din cele trei căsoaie. Întâi, merge la căsoaia unde se află 
vâltoarea, adică butea unde se învârteşte, se albeşte şi se 
îngroaşă pănura. Apa vine aici cu putere, pe un jgheab înclinat 
mult, cade în viitoare şi izbeşte pieziş pereţii, făcând un vârtej 
care învârte ţesăturile aflate înăuntru, le curăţă şi le îngroaşă. 
Apoi apa merge pe două jgheaburi la căsoaia în care se află cele 
două roţi cu cupe, care învârt fusele ce rotesc coşul de îngroşat 
şi coşul de tras. Coşul de îngroşat este un coş mare, un gard 
împletit din nuiele de brad, înlăuntrul căruia se rostogolesc şi se 
îngroaşă, umezite în aburi calzi, cergile de lână. Coşul de tras se 
aseamănă cu cel îngroşat; el învârte ţesăturile de lână prin faţa 
unei scânduri cu şiruri de cuie care ating stofa şi scot fire lungi 
din țesătură. 

Apoi jgheabul, lăptocul cel mai gros şi cel mai înclinat, duce la 
căsoaia unde se află piua cu cele opt maie, câte două de fiecare 
troacă. Apa izbeşte puternic cupele roții care-nvârteşte fusul ce 
saltă maiele. Pe fus se găsesc nişte labe cari se rotesc, lovesc în 
coada maiului, îl saltă, şi apoi îl lasă să cadă înapoi, în troacă, 
peste stofă. Troaca este aşezată pe o podea groasă de stejar 
sau gorun, scobit. Capetele maielor au crestături în scară, ceea 
ce face ca valul de stofă să se învârtă singur, după fiecare 
lovitură, şi să se subţieze la fel pe întreaga lui lungime. Stofa se 
învârte în troacă, unde este udată cu apă, ca să se moaie. După 


bătaie, care ţine o zi şi o noapte, neîntrerupt, stofa (de obicei 
pănură) se subţiază, se curăţă şi devine mai moale. 

Pepelea cunoştea bine toate treburile astea, căci lucrase 
cândva la nişte pive în Oltenia. Piua lui Balş era foarte bună, 
totul mergea strună şi de la sine, de credeai că ai în faţă un 
ornic uriaș pus în mişcare de curgerea necontenită a apei. 
Pepelea întâlni pe maistorul care se îngrijea de bunul mers al 
pivei. Acesta avea sub porunca sa şapte robi, aduşi de la curtea 
boierească din Broşteni, cari lucrau în două schimburi, câte un 
om pentru fiecare căsoaie şi un om pentru hamalăc. 

Pepelea căzuse bine, căci robul care lucra noaptea la maie se 
schilodise din nebăgare de seamă, cu o zi înainte, când un mai îi 
zdrobise mâna în timp ce voia să potrivească mai bine stofa pe 
troacă. Maistorul şi-a dat seama repede că Pepelea cunoaşte 
lucrul la piuă, aşa că a fost bucuros să-l tocmească îndată, ca 
să-l pună în locul omului schilodit. Pepelea însă n-a primit să 
lucreze noaptea, căci avea anumite socoteli. El a spus că nu 
poate lucra decât ziua, fiindcă n-are văzul prea bun, iar feştilele 
nu fac noaptea destulă lumină, şi ar însemna să se schilodească 
şi el. Maistorul n-a avut ce face, şi l-a pus să lucreze ziua, 
trecând un alt om în schimbul de noapte. 

Câtva timp, Pepelea şi-a văzut de treabă, maistorul era 
mulţumit de el, iar lucrurile mergeau strună la piua lui Balş. 
Muşterii veneau din ce în ce mai mulţi, se lucra fără întrerupere, 
ziua şi noaptea, şi se strângea vamă bună, cară întregi de lână, 
care mergeau la curtea lui Balş din Broşteni şi se prefăceau în 
cergi şi în ştofe. 

După vreo două săptămâni de cuminţenie, Pepelea se gândi 
că nu mai e vreme de aşteptat, şi că trebuie să se ia de piept cu 
Balş, căci de aia venise acolo. Era pe la sfârşitul lui octombrie, şi 
piua lucra numai până la Crăciun, fiindcă pe urmă începea 
vremea îngheţului. Din această pricină, el trebuia să grăbească 
săvârşirea isprăvii menite să-l lase pe Balş fără muşterii şi să-i 
facă de râs comedia în tot ţinutul, astfel că niciun dornean să 
nu-i mai calce pragul. 

Aşadar, într-una din zile, după terminarea slujbei merse la 
prietenul său Pata şi îi dezvălui planul pe care îl clocise în cap, în 
timpul celor două săptămim de lucru pentru propăşirea 
neamului Balşilor. Paţa îl găsi foarte bun şi hotărâră amândoi să- 
i dea viaţă chiar în noaptea aceea. 


Când se întunecă bine de tot, Paţa şi prietenul său încărcară 
într-un car unul dintre cele trei butoaie de păcură, pe care le 
avea piuarul pentru ungerea osiilor de la piua sa şi pentru făcut 
feştile. Porniră cu carul, nevăzuţi de nimeni, pe malul Negrei, şi 
când ajunseră la locul unde canalul de la piua lui Balş se 
împlântă în râu, se opriră. Apoi coborâră butoiul cu cea mai 
mare băgare de seamă, având grijă să nu rămână pe iarbă sau 
pe mal nici cea mai mică urmă de păcură. 

După ce s-au dezbrăcat, au dus pe braţe butoiul până în 
mijlocul apei, îngrijindu-se să nu rămână urme de păcură pe 
pereţii canalului. Apoi au răsturnat butoiul în apă, și păcura a 
început să se lăţească şi să lunece cu repeziciune spre piua lui 
Balș. După treaba asta, cei doi prieteni au dus înapoi în car 
butoiul, s-au îmbrăcat şi s-au întors acasă neştiuţi de nimeni. 

In curând, apa din stăvilarul pivei lui Balş s-a umplut de 
păcură, dar nimeni n-a băgat de seamă, căci era noapte, iar 
feştilele luminau slab piua, în felul ăsta, apa care cădea pe 
lăptoc în vâltoare, unde se spălau stofele, precum şi aceea care 
uda cele patru troace unde se bateau ţesăturile cu maiul, era 
plină de păcură. Este lesne de înţeles ce s-a ales de cergile şi 
stofele de pănură albă, aflate la curăţat, murat şi subţiat. 

A doua zi, când a venit la slujbă, Pepelea a dat alarma cel 
dintâi şi a alergat după maistor ca să-l înştiinţeze despre 
nenorocirea care i-a lovit Când acesta a văzut prăpădul, a 
început să-şi smulgă părul din cap. Opt valuri de pănură albă ca 
zăpada fuseseră prefăcute în boarfe zoioase, pline de catran! 

Tocmai atunci sosiseră şi stăpânii lor, lucru pe care Pepelea îl 
prevăzuse din vreme în socotelile lui. A fost un tărăboi cum nu s- 
a mai pomenit vreodată pe meleagurile acelea! Ţaranii păgubiţi 
înjurau şi blestemau robii, maistorul şi pe Balş, spunând că nu-şi 
cunosc meseria și încurcă lumea de pomană. Ca şi maistorul, ei 
credeau că vreunul dintre oamenii cari lucrau la piuă a uns prea 
tare osiile cu păcură, şi unsoarea s-a prelins în piuă. 

Pepelea însă, urmărind un anumit lucru, dinainte plănuit, 
spuse în auzul tuturora: 

— Fraţilor, degeaba daţi vina pe bieţii robi. Aici nu-i vorba de 
câteva picături de unsoare prelinse din piuă, ci de un adevărat 
potop de păcură. Nu vedeţi peste tot, în stăvilar, pe pereţii 
jgheaburilor, al vâltorii şi ai troacelor, dăre de păcură? 


— Aşa este, zise unul dintre ţărani. Da de unde a venit atâta 
păcură? 

— De unde să vină decât din pământ!!.. spuse Pepelea sigur 
pe el. Trebuie să fie vreun izvor de păcură prin apropierea 
stăvilarului, care s-a revărsat în apă, printr-o crăpătură de 
pământ. 

— Aşa ceva nu-i cu putinţă! urlă maistorul, dându-şi seama că 
o asemenea veste s-ar răspândi ca fulgerul în toate satele 
dornene şi i-ar alunga toţi muşteriii. 

— Şi de ce nu-i cu putinţă? îl încontră Pepelea cu îndârjire. 

— Pentru că aici nu-s izvoare de păcură. Aşa ceva se află 
numai la Moineşti!.. urlă din nou maistorul. 

— De unde ştii matale asta?? ţipă Pepelea şi mai tare ca 
maistorul, ca să-l audă mulţimea de ţărani pagubiţi. De ce n-ar fi 
izvoare de păcură şi aici? Mai ales că lângă piua noastră se află 
un târnov mare, plin de turbă şi nămol negru. 

— Ai dreptate! zise unul dintre ţărani. Şi eu cred că păcura 
izvoreşte din turbă şi nămol negru. 

— Nu se poate! Asta-i o prostie nemaipomenită! tună 
maistorul. Păcura nu are nimic de a face cu turba şi cu nămolul 


— Nu mai spune! îl luă Pepelea peste picior. la zi matale, 
maistore, cum e păcura la culoare? 

— Păi cum să fie, e neagră! 

— Bun. Dar turba şi nămolul cum sunt? 

— Tot negre! Şi ce-i cu asta?! 

— Ai puţină răbdare şi o să vezi, îl domoli meşterul şotiilor. 
Răspunde-mi mie colea, la întrebare: păcura arde? 

— Arde, cum sa nu arză! 

— Dar turba şi nămolul uscat ard? 

— Ard şi ele, știi prea bine! 

— Atunci dacă turba şi nămolul sunt negre şi ard, iar păcura 
este şi ea neagră şi arde şi toate se găsesc sub pământ, de ce ţi 
se pare cu neputinţă ca păcura să se nască din turbă şi din 
nămol? Hai? 

— Aşa este, are dreptate!... strigară în cor ţăranii păgubiţi. De 
la târnovul din apropiere vine murdăria şi păcura cari ne-a 
stricat pănura. Aşa o să fie mereu! S-a zis cu piua lui Balş!... N-o 
să-i mai călcăm pragul în vecii vecilor! 


— Staţi bre oameni, nu vă pierdeţi cu firea! încercă maistorul 
să-i liniştească. Nu vă luaţi după născociri! 

Dar ţăranii păgubiţi au făcut praf piua lui Balş, încredinţaţi că 
nu mai e bună de nimic, de vreme ce nevăzute izvoare 
subpământene murdăresc apa şi le strică stofele aduse la 
curăţat şi subţiat. Ei au spart şi căsoaia unde Balş păstra lâna 
luată ca vamă de la ţărani şi s-au despăgubit singuri, cu vârf şi 
îndesat. Apoi au plecat în satele lor, vestind pretutindeni că piua 
lui Baş nu mai face două parale, drept care dornenii nu mai au 
ce căuta acolo. 

Pepelea s-a prefăcut că-i pare tare rău de slujba pierdută, 
văicărindu-se pretutindeni că a rămas muritor de foame. Peste 
câtăva vreme însă, ţăranii aflară că lui Paţa-piuarul i s-a făcut 
milă de bietul om şi l-a tocmit la piua sa, care acum era plină de 
muşterii. 

Ce se întâmplase? Pepelea se hotărâse să rămână încă o 
bucată de vreme la Şarul Dornei, căci se aştepta ca boierul Balş 
să încerce să se răzbune cumplit pe dorneni, fiindcă era cu 
neputinţă ca el să nu-şi fi dat seama că a fost lovit pe la spate. 


Noaptea de Anul Nou se lăsase veselă peste brazi şi peste sat, 
hârjonindu-se cu fluturaşii cei scânteietori şi neprihăniţi ai iernii 
şi îngânându-se cu clinchetele zglobii ale zurgălăilor, cu 
pocnetele prelungi ale bicelor, mormăitul dogit al buhaielor şi 
glasurile învălmăşite ale colindătorilor. Despre odaia mică 
veneau mirozne de sarmale, caltaboşi, cozonaci şi mere 
domneşti. Vădana îl poftise la masă, dar Pepelea o rugase să-l 
cheme când clopotele vor vesti noul an. 

De ce nu începuse şi el, ca toţi oamenii, cina mai devreme, 
spre a-l prinde Anul Nou cu burta plină şi cu belşug pe masă? 
Pentru că de multă vreme îl părăsise pofta de mâncare. Cădea 
mereu pe gânduri, era moale şi nevolnic. Deseori privea în gol şi 
vorbea singur. 

Gazda a crezut, la început, că-i bolnav. Când a văzut însă că 
n-are fierbinţeli, şi-a dat seama că-i altceva la mijloc. Ea bănuia 


acum că-i vorba de nişte farmece ale ţiganilor de la piua lui 
Balş, căci începuse să miroasă cam ce hram purta chiriaşul său 
prin satul ei. 

Pepelea o lăsase în voia prepusurilor ei, deşi lucrurile stăteau 
cu totul altfel. Poate că i-ar fi spus despre ce e vorba dar, bun la 
suflet cum era, nu voia să-i spulbere nădejdile de vădană 
necăjită şi nemângâiată. Căci biata femeie rămăsese de multă 
vreme fără bărbat şi, cum sărăcuţa de ea era încă în putere, nu 
de puţine ori privea cu ochi jinduitori spatele lat, grumaijii 
vânjoşi şi braţele puternice aie lui Pepelea. Şi nu de puţine ori se 
învârtea şi se sucea prin odaia mică - odaia ei - unde mânca 
voinicul său chiriaş, desfăşurând tot ghemul de ispitiri femeieşti, 
doar, doar l-o face să zăbovească mai mult la ea, ori să se 
încurce prin aşternutul ei. 

Pepelea însă nu vedea şi n-auzea nimic, şi nici n-avea poftă 
de hârjoane vinovate cu vădane stătute, fiindcă gândurile şi 
dorurile sale erau de mult înlănţuite de farmecele neprihănite 
ale unei fete mari. Şi încătuşarea creştea tot mai mult, căci 
gândurile sale zăboveau tot mai mult în casa ei din pădure, iar 
ochii săi aveau în faţă, tot mai des, chipul ei tulburător. 

Robia aceasta care se adâncea mereu îl făcea pe bietul 
Pepelea să se mânie şi să se ocărască pe sine însuşi. Se întreba, 
cu mare mirare şi ciudă, cum se poate ca un om cu fire bărbată 
ca el, plin de tărie şi dârzienie, să ajungă moale ca o cârpă şi să 
tânjească ziulica întreagă ca un copil bolnav de lingoare?! 

De dragoste şi de moarte nu poate scăpa nimeni! 

Ce n-ar da el să poată scăpa de chipul Oiţei, care îl urmăreşte 
pretutindeni, de toate nălucile şi vedeniile, de toate dorurile şi 
zbaterile, de tot zbuciumul şi suferinţa pe care le aduce 
dragostea! Şi ce n-ar da el să scape de moarte, ori s-o alunge 
hăt departe, dincolo de hotarul legiuit, astfel încât să ajungă la 
puterea de vieţuire a stejarului, să trăiască nu zeci, ci sute de 
ani, precum gorunul din curtea casei părinteşti, ori să ajungă la 
anii pietrei, adică să dureze sute de veacuri şi mii de milenii!... 

Şi Pepelea izbucni în râs de unul singur, înveselit de 
năstruşnicia unei astfel de dorinţe. Se gândi că taman în clipa în 
care el vorbea singur ca zărghiţii, în mai toate casele româneşti 
se făceau urări de viaţă lungă şi îmbelşugată pentru toţi cei 
dragi. 


„Fără niciun fel de îndoială că şi Oiţa mea face în noaptea 
aceasta urările de cuviinţă celor apropiaţi şi dragi”, îşi zise 
Pepelea. 

Gândurile lui Pepelea fură curmate de ciocănituri în uşă şi, 
peste câteva clipe, se ivi în prag chipul surâzâtor al lui Paţa. 

— Ce ţi s-a întâmplat, bădie, de stai singur ca un pustnic într- 
o noapte ca aiasta, când tot omul bea şi se veseleşte alături de 
cei dragi?! îl întrebă cu mirare în glas piuarul, după ce se 
scuturase de zăpadă şi se aşezase pe un scăunel în faţa lui. 

— M-a lovit fericea! răspunse Pepelea cu glas hazos şi priviri 
şugubeţe. M-am dus pe copcă! Am legat măgarul la gard! 
Dumnezeu cu mila! 

— Da ce nenorocire te-a lovit, frăţioare? 

— O nenorocire care te face să plângi de bucurie si să râzi cu 
lacrimi. 

— Păi ce fel de nenorocire e asta? 

— E un soi de nenorocire fericită, amestecată cu norocire 
nefericită... 

— Cum vine asta?! 

— lacă bine: e ceva care te face fericit şi nefericit, în acelaşi 
timp. E ceva straşnic de ciudat! 

— Adică? 

— E o boală care începe cu bătaie de inimă, dă în fierbinţeli la 
cap şi vedenii la ochi, apoi în vâjâieli şi şoapte la urechi, 
încremenire la gând şi învălmăşeală la judecată şi, după multe 
alte prefaceri de soiul ăsta, se sfârseşte cu scrânteală la minte... 

— Fii pe pace: după felul cum vorbeşti, se pare că ai şi ajuns 
la sfârşitul acestei boli năzdrăvane. 

— Nenorocirea e că tocmai când crezi că boala s-a sfârşit, o ia 
de la început. 

— Şi asta ce înseamnă? 

— Asta înseamnă că începe cu sfârşitul şi sfârseşte cu 
începutul, si pe urmă te apucă din nou... 

— Dacă mai stau mult de vorbă cu tine mă scrântesc şi eu la 
tigvă. Spune, ce-i cu tine de ai luat-o razna: te-a pălit cineva în 
cap? 

— În cap. Nu! 

— Da unde? 

— In locul unde o bună parte dintre oameni au plumb ori 
piatră. 


— Asta înseamnă că tot despre „,dovleac” e vorba. 

— Nu prea! Capul este locul cel mai deşert al trupului 
omenesc, aşa că nu-i vorba de el. E vorba de acea parte a 
trupului nostru care ne împinge la tot felul de prostii, atunci 
când carnea n-a avut încă timp să se prefacă în piatră. 

— Chiar dacă m-aş pune cu capu-n jos şi cu picioarele în sus, 
şi tot n-aş izbuti să te înţeleg. Rău ţi s-a mai încurcat limba, 
frăţioare! 

— Limba ca limba, dar mintea mi s-a încâlcit de zece ori mai 
răul... 

— Din nefericire, ai dreptate. Cu ce te pot ajuta? 

— Cu orice, afară de minte, şi tocmai de asta am nevoie. 

— Nu deznădăjdui: poate că mi-o fi rămas vreo fărâmă, printr- 
un ungher ascuns al bietei mele căpăţâni. Aşa că spune neichii 
ce te doare, prietene!... 

— Mă doare la „glagore“, mă-njunghie la judecată şi mă seacă 
la inimă. 

— Să ne mărginim doar la cel de-al tieilea rău, căci primele 
două sunt de nelecuit. 

— Fie şi aşa: mi-e inima bolnava, şi-mi poţi fi de mare folos. 

— Bucuros să te ajut, dar cum? 

— Să-mi iei o piatră de pe inimă. 

— În ce fel? 

— Să m-ajuţi s-o prefac din piatră de pe inimă în piatră-n 
casă. 

Paţa se burzului în glumă: 

— Dacă ai să vorbeşti mereu în dodii, o să ne apuce 
Boboteaza, si tot n-o să-nţeleg nimic! Spune-mi colea, pe şleau, 
astăzi, de Sfântul Vasile, adică de ziua mea, după vadra de 
Nicoreşti pe care am judecat-o împreună: despre ce e vorba şi 
ce pot face pentru fratele meu Pepelea? 

— Să zbori îndată la Vatra Dornei. 

— Şi ce să fac acolo, să beau apă acră? 

— Nu. Să bei rachiu cu tatăl Oiţei şi să spui vorbe de duh mai 
izbutite ca acum. Cu alte cuvinte, să pleci îndată în peţit la 
pădurar, să facem încredințarea, pentru ca apoi să împlinim 
repede aşezatul. 

— Aha! Te-am prins, hoţomane! Vasăzică despre asta era 
vorba!... Şi până acum mi-ai tăcut ca un motan! De ce nu mi-ai 


spus mai devreme, macofane? Te-aş fi scutit de atâta suferinţă 
şi ai fi scăpat cu mintea întreagă!... 

— Parcă tu n-ai mirosit despre ce e vorba, prefăcutule! 

— De mirosit am mirosit eu, frăţioare, căci cunosc destul de 
bine boala asta care bântuie printre flăcăii trecuţi, ca tine. Şi 
apoi cum să nu te miros, când de două luni şi ceva, de când ai 
venit aici, priveşti în gol ca un lunetec şi vorbeşti singur ca un 
tehui!... 

— Ce să fac, m-a lovit şi pe mine, o dată dar bine, boala 
legiuită de Cel-de-sus, nebunia fără de care lumea ar fi tristă, 
pustie şi fără rost. 

— Că ţi s-au încurcat băierile inimii, nu-i nimica; aşa ceva nu-i 
lucru de ruşine. Rău e că ai tăcut chitic şi te-ai canonit în 
singurătate şi muţenie. Da tot e bine că-ntr-un târziu, când te-a 
răzbit bine lingoarea, ţi-ai adus aminte că ai un prieten care 
poate să-ţi dea o mână de ajutor. Aşadar, ţi-aştept poruncile. 

— Porunci sunt numai pentru mine, căci vin de la tiranul din 
coşul pieptului; pentru tine sunt rugăminţi. 

— Fie şi cum zici tu! Când să plec în peţit? 

— Eu zic de Sântul lon. O să cazi bine, căci e ziua tatălui Oiţei. 

— Bun. Numai că o să facem logodnă fără peţit. Am să-i dau 
de ştire pădurarului, printr-un om din satul lui, care şi-a adus 
dimia la bătut, la piua mea, iar asta o să ţină loc de peţit. Sunt 
sigur că Boleac n-are nimica împotriva unui ginerică de teapa ta 
şi că deci nu mai e nevoie de încredințare. 

— Poate că pădurarul va fi bucuros să mă aibă ginere, dar 
asta nu-i destul. Lucru de căpetenie este ca să fie bucuroasă 
fiică-sa de aşa ceva... 

— Nădăjduiesc că nu ţi-ai pierdut minţile de tot, şi n-ai pornit 
cu ochii închişi la un asemenea drum. Ţi-o fi dat ea, cât de cât, a 
înţelege c-o să fie bucuroasă de aşa ceva, de vreme ce 
îndrăzneşti să mă trimeţi la încredințare. 

— Se prea poate. Dar parcă poţi să pui nădejde mare pe 
simţămintele muierilor? Au trecut câteva luni de când nu ne-am 
văzut, şi pentru o fată frumoasă şi tânără, care e dorită de toţi 
flăcăii din sat, poate să fie cam mult... 

— Poftim! Acum mai eşti şi gelos!... Nu te teme. Satul e cam 
mic, iar feciori neînsuraţi sunt doar doi: unul şchiop şi allul chior. 

— Chiar aşa n-o fi!.. Şi apoi, mai sunt destule sate prin 
apropiere. 


— O fi, dar unul e Pepelea! 

— Faima atrage pe femei, însă numai pentru că este un semn 
al puterii şi o făgăduinţă a bărbăției. 

— Eu cred că nu numai faima, dar şi capul şi trupul lui 
Pepelea îl vorbesc de bine la muieri. 

— Până una alta, e mai sănătos ca să-l vorbească de bine 
prietenii lui. Aşa că fii bun şi trimite pădurarului vestire de peţit, 
iar de Sfântul lon să plecăm la aşezat. 

Paţa îşi luă rămas bun, trimise veste de peţit şi peţitori, cari 
se întoarseră cu ştiri bune de la părinţii Oiţei; aşezatul, adică 
schimbarea verighetelor şi logodna vor avea loc în ziua de 
Sfântul lon. 


XI 


La începutul lui noiembrie, Boldur s-a dus la Mălini, la fiara 
crudă şi lacomă de Căpătici. Călcându-şi pe inimă şi pe mândrie, 
i-a spus: 

— Milostive boier, nenorocirea mă aduce pentru a doua oară 
la domnia ta. Ajută un părinte lovit de năpastă şi un sat aflat la 
marginea deznădejdii! 

— Eu să vă ajut??! — a urlat jivina boierească. De ce să vă 
ajut?! Voi m-aţi ajutat pe mine?... 

— Te-am ajutat, boierule, din răsputeri te-am ajutat. Dacă am 
fi avut numa un pic de noroc, am fi izbutit să-ţi aducem cucoana 
înapoi, acasă. 

— Nu-mi pasă! Dacă fiu-to n-a deschis ochii când trebuia şi 
nici n-a ştiut să se descurce la Bistriţa, acum să plătească! 
Impreună cu tot satul vostru de adormiţi şi de leneşi! 

— Boierule, gindeşte-te că asta se putea întâmpla oricui, chiar 
şi unui om în toată firea, darămite unui copilandru!... 

— Dacă-i copilandru, de ce l-aţi pus să păzească hotarele 
ţării? 


— L-am pus fiindcă aşa cere pravila, care glăsuieşte că toii 
răzeşii între optsprezece şi patruzeci de ani trebuie să facă 
slujba de străjer cu rândul. 

— Dacă aşa glăsuieşte pravila, n-am ce-ţi face! Trebuia să-şi 
facă datorinţa aşa cum scrie la carte! 

— Boierule, îndură-te de el, de tineieţea lui, de tatăl său 
nefericit, de bieţii oameni din satul nostru, şi trage-ţi înapoi 
plângeiea de la Divan! Te-om răsplăti cum om putea mai bine... 

— Ha, ha, ha! Cu ce să mă răsplătiți milogilor?!... Cu râia de 
pe voi? N-am nevoie să-mi plătiţi voi paguba! O să mă 
despăgubesc eu singur! Ai înţeles? Hai. Pleacă de aici. Ce mai 
stai! Pleacă pâna nu pun slugile să te dea afară şi să-ţi tragă şi 
câteva ciomege pe spinare. 

— Ba aiasta n-ai s-o faci, boierule, zise Boldur strângând 
pumnii şi scrâșnind din dinţi, căci sunt om slobod, neam de 
răzeşi cu uric de la Ştefan-Vodă!... Dumnezeu să te răsplătească 
după inima ta! i-a strigat el fierbând de mânie şi abia 
stăpânindu-se să nu-l strângă de gât. Şi a ieşit furtunos pe uşă, 
întorcându-i hainului boier spatele, cu dispreţ şi ură şi hotărât să 
meargă la laşi, la domnie. 

Apoi, căpitanul de străjeri avu în faţa ochilor călătoria cea 
lungă şi fără de noroc, la laşi. 

Au ajuns în oraşul de scaun al Moldovei, de Crăciun. Era un 
timp prielnic, bine ales. Curtea domnească era în sărbătoare, 
toată lumea era veselă, ospăţurile se ţineau lanţ, inimile se 
muiaseră. Datina cerea de sărbători milostenie de la tot omul, 
mai cu seamă de la cei bogaţi şi tari. De Anul Nou, domnul ţării 
miluia cu iertare de ştreang sau de butuc, ori cu iertare - de 
duşegubină sau alte gloabe grele. 

Au tras în gazdă la un mitoc, la o casă de negoţa mânăstirii 
Suceviţa, unde bogata ctitorie a lui Moghilă îşi ţinea călugării 
cari se îndeletniceau cu precupeţirea sau vânzarea mărfurilor ce 
veneau de la nenumăratele moşii, mori, sălaşe de meşteşugari, 
iazuri, steze şi prisăci ale mânăstirii. Au luat îndată legătura cu 
Gligore Ureche. Logofeţelul a sărit cu inimă caldă în ajutorul 
vechiului său prieten şi coleg de şcoală. Deşi ştia că marele 
vornic ura de moarte pe câmpulungeni şi le purta sâmbetele tot 
timpul, el a încercat din răsputeri să-l facă pe taică-său să pună 
o vorbă bună pentru ei, pe lângă Vodă. Gligore l-a rugat 
stăruitor să sprijine iertarea de ştreang a tânarului străjer şi 


micşorarea duşegubinei ce urmau să plătească răzeşii fundeni şi 
târgoveţii câmpulungeni. 

Marele vornic nici n-a vrut să audă de aşa ceva şi l-a luat în 
râs pe fiu-său. L-a făcut „copil naiv şi visător”, „tânăr cu mintea 
aprinsă şi cu capul plin de idei prosteşti, liberale”, „zgârie-hârtie 
nepregătit pentru viaţă”, care „uită că lumea este o sihlă plină 
de jivine, în care dacă nu sfâşii tu cel întâi, eşti sfâşiat şi 
înfulecat”. 

El a făcut haz de toate păsurile câmpulungenilor, spunând că- 
s milogiri ruşinoase ale unor căscăunzi cari au încălcat pravila 
aspră a oamenilor de margine ce stau de straje la hotarul ţării. 

Aşa stând lucrurile, Lehaci şi Boldur s-au hotărât să vină 
singuri în faţa lui Vodă, cu jalba de milostivire. A trebuit să ungă 
bine uşile curţii domneşti şi să aştepte aproape o lună de zile, 
până când Moghilă a catadicsit sa-i primească. 

In ziua sorocită, au fost conduşi în sala cea mare a Divanului. 
Erau acolo doar leremia-vodă şi postelnicul Başotă. Divanul nu 
fusese chemat, semn că Vodă n-avea de gând să aducă şi să 
chibzuiască cererile câmpulungenilor în faţa sfatului domnesc. 
Cufundat cu trupul său greoi în pernele tronului, Moghilă îi 
privea duşmănos, cu ochii lui bulbucaţi şi îşi strâmba 
dispreţuitor faţa roşie şi puhavă, de mâncău. 

Cei doi munteni au fost nevoiţi să facă toate ploconelile 
umilitoare, obişnuite la Curte, începând cu sărutarea mâinii lui 
Vodă şi sfârşind cu vorbele goale de proslăvire a înţelepciunii şi 
mărinimiei voievodului. Astea fiind sfârşite, a grăit Moghilă cu 
vorba lui lenevoasă şi glasul său dogit, prefăcându-se că nu 
cunoaşte păsul celor doi câmpulungeni: 

— Cu ce vă pot fi de folos, oameni ai munţilor? 

— Cu mila ta, doamne, a răspuns, fără să-şi plece capul, 
judele. 

— O s-o aveţi, dacă sunteţi vrednici de ea! a spus Vodă 
încruntat şi înţepător. 

— Dumnezeu ne miluieşte pe toti, măria ta, fie vrednici, fie 
nevrednici, i-a întors Boldur împunsătura. 

— Atunci cereţi-i milă lui Dumnezeu, nu mie! a răcnit Moghilă 
mâniat foarte. 

— O cerem şi ţie, doamne, stăpânul nostru pe pământ, a 
vorbit Lehaci în locul lui Boldur, dându-şi seama că judele nu se 


pricepe la trebile diplomatice şi se avântă semeţ cu capul în 
stâncă. 

— Şi ce-mi cereţi anume? întrebă Vodă, îmbunat un pic. 

— lertare pentru, feciorul acestui răzeş nefericit, un băietan 
aproape crud, care a greşit în slujba de străjer, răspunse 
căpitanul, mulţumindu-se numai cu atât şi lăsând la o parte 
îmblânzirea duşegubinei, dat fiind reaua voinţă vădită de către 
domn. 

— Ce nelegiuire a săvârşit? o făcu Moghilă pe prostul. 

— A lăsat să i se strecoare pe sub nas, din nebăgare de 
seamă, nevasta boierului Căpătici, care a trecut hotarul în ţara 
voievodului Transilvaniei. 

— Aha! Vasăzică el e nemernicul care a lăsat putoarea să 
fugă la Bistriţa şi să mă terfelească pe mine şi, mai ales, pe 
doamna mea, în faţa rudelor dumneaei, nemeşii Csomortany, şi 
a întregii nobilimi secuieşti! Pentru ticălosul ăsta nu pot avea 
nici milă, nici iertare! 

— lartă-l, mărite doamne, e un băieţandru neştiutor şi e 
singurul copil la nefericiţii lui părinţi!... 

— Nefericiţii lui părinţi nu trebuia să aducă pe lume un 
asemenea ticălos! 

— lartă-l, măria ta, a greşit, e nevârstnic!... 

— Să-l ierte Dumnezeu, după ce şi-o da duhul! Eu nu-l pot 
ierta, fiindcă mi-a făcut, mie şi doamnei mele, un rău cum nu se 
poate mai mare. 

— Milostive doamne, intră în vorbă, deznădăjduit, Boldur, 
îngăduie măcar ca, după lege şi datină, să răscumpăr capul 
feciorului meu. O să mă vând vecin şi o să plătesc duşegubina 
cea mare, cerută de lege. 

— Nu, asta nu se poate! se împotrivi Vodă, întunecându-şi 
chipul şi mai mult. Ticălosul a greşit ca străjer, nu ca un om 
oarecare. A îngădui răscumpărarea capului său ar însemna să 
îngădui desmăţul şi destrămarea în rândul celor ce păzesc 
hotarele ţării. 

— Îndură-te, doamne, sunt neam de răzeş şi, din moşi- 
strămoşi, ne-am făcut cu cinste, întotdeauna, datorinţa de 
străjeri! l-a rugat din nou judele, cu glas tremurat şi căzând în 
genunchi, în faţa tronului domnesc. 

Dar această umilinţă a rămas la fel de zadarnică şi de deşartă 
ca şi cererea de a-şi jertfi bunurile şi volnicia pentru 


răscumpărarea capului feciorului său. Vodă a rămas neclintit în 
hotărârea sa, căci adevărata pricină a îndărjirii sale nu erau nici 
bârfele Terezei în faţa rudelor nevesti-si, nici primejduirea 
rânduielilor străjereşti, ci alta, cu mult mai greu de înlăturat. Ea 
ieşi la iveală când Moghilă dădu cărţile pe faţă şi spuse cu voce 
tunătoare: 

— Da, ştiu: voi muntenii câmpulungeni aţi străjuit cu credinţă, 
din tată în fiu, hotarul. Dar voi v-aţi învăţat să trăiţi, veacuri de-a 
rândul, de capul vostru! Pedepsind pe fiul tău, vreau să dau o 
pildă aspră nu numai străjerilor, ci tuturor câmpulungenilor, 
pentru a le aduce aminte că sunt supuşi ai domnului Moldovei. 

Auzind aceste vorbe, Boldur şi-a dat seama că totul e pierdut 
şi că sărmanul său fiu va fi întâia jertfă în lupta pe viaţă şi pe 
moarte ce a început acum între mândrii locuitori ai slobodului 
ţinut câmpulungean şi marea boierime. Lucru de care şi-a dat 
seama şi căpitanul de străjeri, o dată cu el. Drept urmare, ei şi- 
au făcut, unul altuia un semn tainic că n-are niciun rost ca să 
mai stăruie în cererea lor faţă de Moghilă şi că trebuie să se 
retragă. Ceea ce au şi făcut îndată. 

Cei doi munteni mândri şi viteji şi-au dat seama că de acum 
nu mai pot vorbi decât în limba cea ascuţită a săbiei. De aceea, 
au plecat îndată înapoi, spre Ţara Câmpulungului şi, după două 
săptămâni de călărie prin viscol şi ger, au ajuns acasă. A urmat 
un sfat de taină cu juzii satelor mari şi bine întrarmate, precum 
şi cu pârgarii şi şoltuzul oraşului Câmpulung, hotărând să pună 
mâna pe arme şi să se scoale împotriva lui Moghilă şi a slugoilor 
săi, cari vor să înrobească oamenii din ţara zimbrilor. 


XII 


Veni, în sfârşit, ziua cea mult dorită şi aşteptată, în aceeaşi 
măsură, de Pepelea şi de Oiţa. Era o zi blândă de iarnă 
muntenească, adică de iarnă în locuri ferite de crivăţuri şi de 
viforniţe. Cădeau fulgi mari cât fluturii de câmp, şi valea Negrei 
şi pădurile de brazi îmbrăcaseră mantie albă de helgea. 


_ Pepelea se înveşmântase şi el în alb, din cap până-n ciubote. 
Imbrăcase un suman alb de dimie subţire, cu găitane şi cusături 
negre, nişte cioareci strimţi de pănură şi cizme negre de iuft. In 
cap avea o cuşmă brumărie, iar peste haine, o dulamă de aba 
albă, cu ceaprazuri şi înflorituri de matase neagra. Incălecase pe 
un armig negru focos şi buiestraş, urmat de Paţa, verii săi şi încă 
patru flăcăi falnici din neamul Păţanilor, pe cai albi, îmbrăcaţi cu 
toţii în frumoasele straie de urşinic verzui ale strajerilor 
câmpulungeni și întrarmaţi cu arcuri sângerii şi săbii lucioase. 

Mândrul alai porni pe malul Negrei, la vale, spre Vatra Dornei. 
Drumul muşca din pădure, care cobora până la marginea apei 
îngheţate tun. Brazii presărau pulbere sclipitoare asupra 
falnicilor călăreţi, iai zvonul de argint al clopoţeilor prinşi de 
căpestre mângâia pletele codrului şi tulbura liniștea adâncă a 
văilor nepângărite de picior omenesc. Din când în când, cerbi 
făloşi şi ciute blânde, cu urechile ciulite şi boturile neliniştite, 
ieşeau în drum, atraşi de cântul vesel al zurgălăilor. 

Când ajunse în Vatra Dorne „armia “cea strălucitoare năvăli 
în galop pe uliţa cea mare, cu săbiile în vânt şi cu chiote 
înfricoşătoare, aşa, ca să uimească tot satul şi să bage în 
sperieţi pe duşmanii logodnicului cel venetic al Oiţei Aceştia, nu 
puţini la număr, tăcură chitic după garduri şi-şi azvârliră cu 
obidă ciopârlacurile în ogradă, văzând că nu e de glumit 
cu „,„oastea” lui Pepelea. Când ajunseră în apropierea casei 
pădurarului, călăreţii îşi potoliră caii, Paţa trecu în cap, se 
desprinse de tovarăşi şi ajunse întâiul la poartă, unde se opri 
fără a descălica. Restul ,armiei”, în frunte cu măritul şi 
poznaşul „împărat” Pepelea, se opri cam la cinci paşi în urmă. 

— Ce-i cu voi, mândri oşteni? întrebă pădurarul, care se afla în 
foişor, înconjurat de neamurile sale. 

— Cinstiţi gospodari, glăsui Paţa, noi suntem dvoreni şi oşteni 
ai lui Alb-împărat. 

— Şi ce cătaţi aici? 

— Eram cu prealuminatul împărat la vânătoare de ciute, pe 
aici, prin apropiere, în Pădurea Fermecată, când în calea 
preaslăvitului nostru stăpân a ieşit o căprioară cum nu s-a mai 
văzut prin părţile aistea. Dar n-avu timp să tragă, căci a pierit în 
codru... 

— Şi ce cătati la noi? 

— Păi aici ne-au dus urmele ciutei cea fără de seamăn. 


— Dacă-i aşa, noi poftim pe măritul Alb-împărat să descalice 
împreună cu întreaga sa oaste. 

Paţa îşi încreţi un pic fruntea, pentru aducere aminte, apoi 
glăsui în stihurile datinei: 


Noi am descălca 

Dar ni-e frică c-om înnopta, 
Şi avem să trecem văi adânci 
Cu ape limpezi şi dulci... 


— Dar pe unde aţi venit, mândri dvoreni şi oşteni? întrebă 
Boleac. 
Paţa răspunse iarăşi în stihuri: 


Pe-o căpățână de iepure bălțat, 

Mai era loc de un sat 

Și pe-o țiplă de fereastră 

Era loc să treceti şi dumneavoastră... 


— Noi n-avem nevoie de trecere, Căci ne aflăm la pitrecere, 
răspunse pădurarul, născocind singur două stihuri, spre marea 
încântare a cimotiilor sale. 

— Dumneavoastră vă arde de îndopat, Dar nouă ni-e gândul 
la vânat, scoase şi Paţa, la rândul său, două stihuri măsluite, din 
buzunar, fără a călca însă datina, care glăsuieşte că socrul şi 
colăcerul logodnicului pot schimba între ei vorbe de haz cum 
doresc şi cât poftesc. 

După ce pădurarul îl întâmpină cu o ploaie de săgeți duhlii, 
scoase din tolba sa, iar Paţa îi răspunse cu ale sale, la fel de 
hazlii, în timp ce „,oastea'" lui Alb-împărat- poznaşul şi 
rubedeniile Zânei Runcului se prăpădeau de râs, Boleac puse 
capăt veselei bătălii si rugă pe „măritul împărat" să descalice 
împreună cu întreaga sa „oaste'" şi să poftească în casă, spre a- 
şi lua căprioara, care, într-adevăr, acolo îşi aflase adăpost şi 
ocrotire. 

„Alb-împărat”-Pepelea nu aşteptă să fie rugat a doua oară, ci 
sări îndată de pe cal, urmat de întreaga sa „oaste”. Urcară în 
foişor şi apoi, împreună cu Boleacii, intrară în casă, unde 
neasemuita căprioară se prefăcuse - fără să se dea de trei ori 
peste cap - într-o preafrumoasă zână. 


Când împăratul cel hâtru intră în odaia de oaspeţi, în casa 
mare, împreună cu „,dvorenii”! şi „curtenii” săi, rămaseră cu toţii 
cu gurile căscate în faţa priveliştii ce li se înfăţişa. Este drept că, 
în asemenea împrejurări, potrivit datinei, socrii scot la iveală tot 
ce au mai de preţ, dar la pădurar acest lucru trecea mult dincolo 
de ceea ce se obişnuia pe meleagurile dornene. Pe peretele cel 
mare din fund, şiruri de covoare şi lăicere din lână tesute în 
vergi şi alesături frumoase şi felurite, purtând culorile tuturor 
florilor din grădini şi din poiene, mângâiau ochii şi desfătau 
privirile. Pe ceilalţi pereţi, scoarţe şi scorţărele la fel de 
meşteşugit lucrate, năframe de borangic strălucitor - cu 
alesături în formă de flori, păsărele şi cruciţe, minunat colorate 
-, ştergare cu izvoade în felurite şi măiestre amestecuri de culori 
îţi încântau ochii. Două paturi cu plocade şi lăicere de pănură, 
cu perne mari vrâstate şi perniţe de borangic umpleau golul din 
fundul odăii. La capetele lor se aflau lăzile de zestre, din lemn 
de frasin creţ, cu desene scrijelite si zugrăvite. Deasupra lăzilor 
sta zestrea fetei, înălţată până în tavan: covoare şi scoarţe 
scumpe, plocade, lăicere şi stofe bogate, trâmbe de borangic şi 
de pânză albă şi zeci şi zeci de ştergare şi năframe. Deasupra 
paturilor, pe culmea cea mare, atârnau, vesele şi strălucitoare, 
cămăşi cusute cu fir de aur şi arnici de toate culorile, catrinţe şi 
burneţe din ţesături scumpe, cu stropi de aur şi argint pe ele, 
ştergare femeieşte brodate, pieptare şi cojocele tivite cu blăniţă 
de miel sau de dihor, împodobite cu cusături meşteşugite, de 
toate culorile, precum şi alte veşminte şi lucruri de găteală 
femeiască. 

Ei a limpede că Boleacii voiau să le ia ochii, iar asta îi bucură 
mult pe Pepelea şi pe Păţani, căci era un semn de mare preţuire 
a logodnicului. „Împăratul”' Pepelea şi „dvorenii" săi se aşezară 
pe jilţuri şi se puseră pe glume şi vorbe de haz cu Boleacii, în 
aşteptarea „Zânei Runcului". 

În sfârşit, uşa dinspre tindă se deschise şi în odaie paşi o 
făptură venită de-a dreptul din poveştile cu zâne fermecătoare, 
bungete străvechi şi iezere de cleştar potopind casa mare cu o 
revărsare de strălucire, frumuseţe, fior şi desfătare, ca un imn 
de proslăvire a vieţii, frângând râsetele în gâtlejuri şi vorbele pe 
buze şi înscăunând o linişte afundă, tulburată doar de 
murmurele de uimire şi de încântare din rândurile Păţanilor şi de 
răsuflările apăsate din piepturile înălțate şi fremătând de 


mândrie ale Boleacilor. Pepelea privea şi nu se mai sătura. 
Piuarul făcuse ochii cât roata carului şi amuţise copleșit, buimac, 
vrăjit. Verii săi încremeniseră cu gurile căscate şi, pe cât de 
falnici, voinici şi ageri păruseră până atunci, pe atât de 
mişelnici, neputincioşi şi prostiţi păreau acum, după ce pogorâse 
în mijlocul lor zâna din pădurea Runcului. În spatele ei, micuță şi 
neînsemnată, păşea sfioasă, ca o roabă de împărătiţă, Rafira, cu 
faţa scăldată în lacrimi de fericire şi mândrie, privind ţintă spre 
pădurar, care-şi chinuia amarnic pleoapele, încercând să pună 
stavilă puzderiei de mărgele strălucitoare şi fierbinţi ce i se 
rostogoleau pe obraji. 

Paţa privea uimit şi fermecat. Dar şi chfbzuia în toate felurile, 
cuprins de nelinişte şi de grijă pentru preaiubitul său prieten 
Pepelea. Până a-i vedea aleasa inimii, făcuse haz de lingoarea 
lui, dar acum începu să tremure pentru soarta poznaşului 
pribeag. Merele de aur pot să te fericească, dar pot şi să-ți 
rămână m gât, după cum nestematele pot să te desfete, dar pot 
şi să te orbească. Fata era prea frumoasă ca să poată ferici un 
bărbat. Fiindcă - gândea Paţa - o frumuseţe ca a ei uluieşte, 
copleşeşte, înrobeşte, face cârpă din omul cel mai tare şi-i 
strecoară în suflet teama bolnavă de fiecare clipă că-i va fi 
răpită, că o va pierde. În afară de asta, munteanca aceasta 
mândră ca o crăiasă, semeaţă şi aprigă, este prea sigură de 
vraja ce-o răspândeşte în juru-i, pentru a nu se preface într-o 
stăpână atotputernică, într-un tiran neîngrădit faţă de bărbatul 
pe care l-a subjugat. 

La intrarea Oiţei şi a Rafirei, luată lumea se dete în lături, pe 
două rânduri, şi făcu loc zânei care fu purtată de maică-sa până 
la jeţul crăiesc, pe care ea se aşeza cu mişcări unduitoare „Alb- 
Împărat“-Pepelea merse cu paşi falnici până în faţa tronului 
crăiesc, făcu o plecăciune adâncă în cinstea albei zâne şi-i luă 
mâna pe care Rafira o purtase spre dânsul. Oiţa îl privi cu ochi 
calzi, îi zâmbi cu drag şi clătină din cap într-un chip plin de 
măreție, aşa cum numai crăiesele adevărate fac, lucru ce nu-i 
scăpă agerului Pepelea. 

Mână-n mână, merseră până la masa cea mare din mijlocul 
odăii unde, printre tot felul de bucate şi băuturi, se afla, la loc 
de cinste, o tavă cu o grămăjoară de grâu, tocmită frumos în 
formă de stea. Pepelea o scormoni cu mână ageră şi scoase 
dinăuntru cele două verighete de aur, trimise de el cu câteva 


zile înainte şi pitite în grâu de către Rafira. Pe cea mică o vâri, 
cu mişcări domoale şi prelungi, în degetul Oiţei, înfiorându-se de 
atingerea cărnii ei gingaşe şi fierbinţi, iar pe cea mare o aşeză în 
degetul său inelar. 

Indată după asta, Rafira şi pădurarul luară câte un pumn de 
grâu din tavă şi-l aruncară înspre cei de faţă, urând într-un 
glas; „Să se mlădească ca grâul!'“ La care cuvinte li se 
răspunse: „Deie Domnul! Să fie într-un ceas bun!'“ 

La un semn al Rafirei, Pepelea şi Oiţa trecură, cu mâinile încă 
împreunate, în capul mesei, urmaţi de Păţani şi de Boleaci, cari 
se aşezară amestecați după vârstă sau după plăcerea fiecăruia. 

După urările şi închinăciunile obişnuite, urmă o bătălie cruntă 
cu purceii de lapte, copanele de curcan, porumbeii umpluţi, 
muşchiuleţii de porc, cârnaţii, caltaboşii, sarmalele, ciosvârtele 
de căprioară, păstrăvii afumaţi, cofele şi balercuţele de vin de 
Odobeşti şi cu multe alte bunătăţi, bătălie în care Păţanii, 
înfrăţiţi cu Boleacii, făcură minuni de vitejie. 

Numai Pepelea şi Oiţa nu puseră nimic în gură, fiindcă mâinile 
lor, pe care Rafira le unise la începutul aşezatului, nu s-au 
dezlipit decât târziu, după sfârşitul ospăţului. 


XIII 


Primăvara sosise mai devreme pe meleagurile câmpulungene 
în acest an, al şaselea de la începutul celui de-al 
şaptesprezecelea veac. Un soare strălucitor şi vesel scălda în 
lumină cetatea de scaun a câmpulungenilor, făcând să 
sclipească turlele bisericii străvechi, acoperişul de zinc al 
palatului vornicului domnesc de Câmpulung, olanele smălţuite 
ale casei de sfat a şoltuzului şi pârgarilor şi lespezile de bazalt 
din piaţa cea mare a oraşului aşezată pe malul drept al 
Moldovei. Dincolo, peste pod, în frumoasa vale a Deei, apele 
umflate de topirea zăpezilor vuiau puternic, revărsând în 
Moldova ostroave de gheaţă şi de nea. Piţigoii, sticleţii şi 
ciocârliile zburdau şi cântau în văzduh, hulubii făceau tumbe 
meşteşugite, iar vulturii se măsurau cu tăriile. 


Lumina soarelui şi zarva zburătoarelor spărgeau mohoreala şi 
liniştea adâncă din piaţă, unde tot norodul Câmpulungului, 
adunat în rânduri strânse, înconjurat din toate părţile de lefegii 
domneşti, sta mut şi întristat. În mijlocul pieţii, pe o podea din 
bârne şi scânduri, se înălța hâdă spânzurătoarea, cu ştreangul 
legănându-se în vânt. Alături, într-un foişor, şedea afundat în jilt 
vornicul de Câmpulung, sfrijit şi crunt, având lângă sine pe 
tâmpul şi burduhănosul boier Căpătici, iar în spate, şleahta de 
slugoi şi călăi ai stâpânirii. 

Pe mijlocul podinei, sub stâlpanul cu ştreang, sta gâdele şi 
calfele sale, ţigani buzaţi, cu feţe tuciurii, cu trupuri de bivoli şi 
braţe groase cât bârna. 

Norod era mult, căci fuseseră aduşi cu sila mai toţi târgoveţii 
din oraş, toţi răzeşii din Fundu şi câte cinci din celelalte sate. În 
rândurile din faţă şedeau pleoştiţi şi întunecaţi străjerii 
câmpulungeni, cu straiele lor arătoase, dar fără săbii şi fără 
arcuri. 

Lehaci-neamiş privea în jur cu ochi rătăciţi şi cu faţa 
încremenită în scârbă şi obidă, aproape nevenindu-i să creadă 
că ceea ce vede este adevărat, şi că nu-i o nălucire sau un vis 
urât. Mai mult decât toate, nu-i venea să creadă că a putut fi 
atât de slab la minte, de neprevăzător şi de stângaci, încât să 
ajungă martor neputincios la această ticăloşie nemaipomenită. 

Işi depănă prin faţa ochilor tot ce se întâmplase din 
decembrie, din ziua când se întorseseră de la laşi şi până acum, 
în martie, în această zi primăvăratecă, plină de soare şi lumină, 
dar atât de întunecată şi tristă pentru el şi pentru nefericiţii 
locuitori ai ţării Câmpulungului. 

Momentul declanşării răzmeriţei a fost ales chiar pentru ziua 
în care urma să se aducă la împlinire ticăloasa osândă a lui 
Moghilă, spânzurarea bietului fecior al judelui Boldur. Vodă 
poruncise ca la spânzurarea nevârstnicului străjer să fie de faţă, 
în afară de târgoveţii din Câmpulung, şi o parte din răzeşii din 
satele ținutului şi starostii de străjeri din fiecare sat, împreună 
cu zece străjeri din cei ce-i aveau fiecare sub poruncă, pentru a-i 
înspăimânta şi pe ei. Asta le cădea bine răsculaților, căci 
străjerii umblau întrarmaţi cu săbii şi arcuri şi puteau fi de mare 
folos în ziua şi în locul ales pentru pornirea răscoalei. Se 
hotărâse ca răscoala să izbucnească chiar de acolo de unde 
urma să fie spânzurat Nicanor şi în clipa când acesta va fi purtat 


spre stâlpan. Capii răzmeriţei au decis ca toată lumea să vină 
înarmată; străjerii cu săbii şi arcuri, iar ceilalţi munteni, cu 
baltage şi cuțite de vânătoare. Faptul acesta nu putea stârni 
bănuieli, căci şi unii şi alţii umblau, în chip obişnuit, în felul ăsta. 
După ce osânditul va fi smuls din mâinile călăului, oştenii puşi 
pe fugă şi spânzurătoarea arsă, se vor chema la luptă toţi 
străjerii şi toţi ţăranii şi târgoveţii în stare să poarte arme, se va 
făuri o armie bine rânduită şi bine înarmată. Căpetenii ale 
răsculaților au fost aleşi Lehaci, pentru priceperea lui în trebile 
războinice, şi Boldur, pentru prețuirea şi dragostea de care se 
bucura în rândurile câmpulungenilor. 

Planul dezlănţuirii răzmeriţei fusese întocmit de căpitanul de 
străjeri şi însuşit de toţi cei cari luaseră parte la sfatul cel de 
taină... 

Când ajunse cu gândurile sale aici, Lehaci îşi muşcă pumnii şi 
se huli singur, în şoaptă: „Mare prostănac am fost! Am vrut să- 
mpuşc prea mulţi iepuri dintr-o lovitură să dezlănţui răscoala în 
clipa cea mai potrivită, când norodul vede cât de crud şi nedrept 
este Moghilă, să sfârşesc repede cu oamenii stăpânirii din 
Câmpulung şi să scap pe osândit de ştreang! Nu m-am gândit 
însă că m-am vârât singur în gura lupului!...“ 

Şi chiar aşa făcuse: urmărind să câştige mai multe bătălii într- 
o singură zi, a pierdut din ochi duşmanul, a uitat că stăpânirea 
nu doarme, că a simţit răzmeriţa sau a presupus-o, si a luat 
măsuri de prevedere. In felul ăsta, a picat în plasa lui Moghilă, 
care, sfătuit, desigur, de isteţul Nistor Ureche, a trimis în taină 
un mare număr de lefegii domneşti, cari, împreună cu oştenii 
vornicului de Câmpulung, au înconjurat dis-de-dimineaţă locul 
spânzurătorii. Când au sosit străjerii şi răzeşii, aceştia i-au poftit 
frumos să-şi lepede armele, baltagele şi cuţitele de vânatoare şi 
să le lase în păstrare până se va sfârşi aducerea la împlinire a 
osândei domneşti. În felul ăsta, tot planul întocmit de Lehaci s-a 
năruit dintr-un biet bobârnac, iar el, căpitan pripit şi slab de 
minte, îşi frânge acum mâinile şi e silit sa fie, ca şi ceilalţi 
tovarăşi de luptă, martor neputincios la ticăloşia domnească. Cu 
totul altfel ar fi stat lucrurile dacă ei ar fi ridicat mai din vreme 
armele, ar fi zdrobit oştenii vornicului domnesc, ar fi slobozit 
osânditul din temniţă şi ar fi sculat apoi toată ţara 
Câmpulungului împotriva celor ce voiau s-o înrobească. 


Gândurile răscolitoare ale căpitanului fură curmate de un 
freamăt adine ce străbătu mulţimea. Toate capetele se 
întoarseră spre latura dinspre palatul vornicului domnesc, în ale 
cărui pivnițe se găsea temniţa oraşului. Lehaci întoarse şi el 
capul într-acolo şi văzu o telegă trasă de un măgar, în care se 
afla sărmanul Nicanor, straşnic păzit de către gvardia de oşteni 
cu spăngi lungi şi tăioase. Pe măsură ce se apropia de 
spânzurătoare, freamătul mulţimii creştea. Se auzeau strigăte 
de uimire şi căinare. Când ajunse mai aproape, Lehaci îl văzu 
bine pe tânărul şi nefericitul său străjer şi prieten. Şedea falnic 
în telegă, cu capul sus şi cu priviri semeţe. Era tras la faţă şi 
niţel cam palid, din pricina aerului stricat din pivniţă, dar asta îl 
făcea parcă şi mai frumos. Lucru ce nu scăpă muierilor din 
mulţime şi din balcoane, care strigau cu uimire şi 
înduioşare: ,Vai. Ce frumos e!... Săracul!... Ce nelegiuire!" 

„Da, cumplită nelegiuire! îşi zise Lehaci cu lacrimi în ochi. lar 
eu, cu capul meu prost, i-am uşurat împlinirea!”... 

Când ajunse în apropiere de podina cu stâlpan, Nicanor strigă 
puternic, cu glasul lui melodios: „Să mă răzbunaţi, fraţilor!. Să 
mă răzbunaţi!...“ Dar nu sfârşi, căci fu înlrerupt de o lovitură de 
şpangă în coşul pieptului, dată de starostele gvardiei, care îl 
prinse de cămaşă şi-l aruncă furios spre călău. Acesta îl înşfacă 
lacom cu labele lui de urs şi-l târî sub stâlpan. După ce îşi şterse 
cu dosul palmei scuipatul gros pe care Nicanor îl trimisese drept 
în mijlocul feţei, îi zvârli pumnul său cât un baros în falcă, şi apoi 
îi băgă capul în laţ, ajutat de calfe, cari lăsară funia moale. 
Mulțimea izbucni îndată în huiduieli, fluierături şi înjurături. 

La un semn al vornicului, trâmbiţele răsunară învălmăşit şi 
vreme îndelungată. În sfârşit se făcu linişte şi un crainic borţos 
citi cu glas tare hrisovul domnesc de osândă la spânzurătoare a 
„nevrednicului străjer” vinovat de hiclenie”', adică învinuit de 
trădare. 

Apoi trâmbiţele răsunată din nou. Gâdele cel buzat şi negru 
făcu semn calfelor sale, cari traseră puternic de funie, săltând 
repede în sus pe bietul Nicanor, care începu să se zbată cu 
picioarele în aer. Mulțimea începu din nou să fluiere, să huiduie 
şi să arate pumnii strânşi spre vornic şi spre lefegii. În câteva 
clipe, piaţa cea mare vuia ca un vulcan dezlănţuit. 

Deodată, larma fu străpunsă de un răcnet prelung şi răguşit, 
care se înecă într-un grohăit de porc înjunghiat. Toată lumea îşi 


îndreptă privirile spre locul de unde pornise ţipătul de moarte. 
Lehaci privi şi el într-acolo, adică spre foişorul vornicului 
domnesc, de care era, de altfel, destul de aproape. Îl văzu acolo 
pe Căpătici căzut pe spate în jilţul său, în timp ce şipote roşcate 
îi ţâşneau din piept. În faţa lui, se zbătea pe scânduri, într-o 
baltă de sânge, o fetişcană cu păr bălai, cu două sulițe înfipte în 
spate. Un cuţit de vânătoare, plin de sânge, zăcea alături de ea. 
Lehaci îşi aduse aminte îndată că văzuse fetişcana, cu câteva 
clipe înainte, în preajma foişorului, hârjonindu-se cu oştenii de 
pază şi lăsându-se ciupită de ei. La început, i se păruse că este 
Minodora, logodnica lui Nicanor, pe care o cunoscuse într-o zi, 
după întoarcerea flăcăului de la Bistriţa Nu-i venise totuşi să 
creadă că este ea, căci prea se purta uşuratec cu oştenii din 
gvardia vornicului domnesc. Acum însă, după ce-i privise bine 
capul răsturnat pe spate, era sigur că-i Minodora. Înţelese îndată 
totul. Pricepu şi de ce frumoasa şi neprihănita codană se 
hârjonise cu zăvozii care păzeau foişorul unde se afla Căpătici. 
„Cinste ei! şopti căpitanul. Ea şi numai ea a ştiut cum să se 
poarte cu duşmanul! Capii răscoalei pot lua pildă de la dânsa! 
Numai că biata de ea şi-a pierdut viaţa aşa de timpuriu! Dar 
oare mai avea viaţa sa vreun rost după uciderea iubitului ei 
Nicanor? Minunată fiinţă! Cinste ei!"'... 

Mulțimea pricepu îndată despre ce-i vorba şi salută cu bucurie 
moartea călăului de Căpătici. In acelaşi timp, ea strigă cuvinte 
de laudă şi preamărire a tinerei martire, care acum zăcea 
neînsufleţită pe podea. Pentru a înfrunta norodul aţâţat şi a-l 
înspăimânta, vornicul de Câmpulung, dintr-o  prostească 
socoteală politicească, porunci gâdelui să ia martira şi s-o înalțe 
pe stâlpan, alăturea de spânzurat. 

Roadele acestei nemaipomenite ticăloşii fură cu totul altele 
decât acelea la cari se aşteptase vornicul. În loc să se 
înspăimânte, mulţimea s-a întărâtat şi mai mult, mâniată 
cumplit de ruşinoasa pângărire de morţi şi îmbărbătată de jertfa 
frumoasei Minodora. Fluierăturile, huiduielile, înjurăturile şi 
amenințările se înteţiră şi mai mult şi fură însoţite de pietre şi 
bolovani desprinşi din caldarâm şi aruncate spre oamenii 
stăpânirii. Oştenii şi lefegiii izbiră în mulţime, târgoveţii şi răzeşii 
nu se speriară deloc, şi începu o buluceală cum nu se mai 
pomenise de mult pe meleagurile câmpulungene. 


Lehaci-neamiş îşi strânse în grabă străjerii în jurul său şi, 
folosindu-se de săbii, sulițe şi bardişe smulse de la lefegiii şi 
oştenii răniţi de pietrele mulţimii, lovi din spate oamenii 
stăpânirii, ajutând norodului să se retragă şi să se împrăştie pe 
uliţi, înainte de a fi înconjurat de oastea domnească. 

Apoi se reîntoarse grabnic în piaţă, puse pe fugă paznicii din 
jurul spânzurătorii, îi ciomăgi bine pe călăi şi cobori de pe 
stâlpan trupurile neînsufleţite ale bieţilor Nicanor şi Minodora. 
După ce îi aşeză pe două scuturi mari, purtate de câte doi 
străjeri, trecu cu întreaga ceată podul de peste Moldova şi se 
afundară în pădurea de brazi din valea Deei. 

Apoi făcură un ocol lung pe coastele împădurite ale obcinei 
Feredeului, până ajunseră deasupra Fundului Moldovei, nesimţiţi 
de iscoadele lefegiilor cari îi căutau pretutindeni. Planul lui 
Lehaci era să întărească satul lui Boldur ca o cetate şi să-l apere 
cu ceata sa şi cu răzeşii fundeni, până când se vor aduna acolo 
toţi răsculații, pentru a tocmi marea armată a Câmpulungului. 

Pe o cărare îngustă se lăsară spre sat. Lehaci privea cei doi 
martiri, adânc întristat de moartea lor timpurie, dar mângâindu- 
se că ea nu fusese zadarnică. Rascoala pornise de acum pe un 
drum bun, căci ziua aceasta însângerată adusese dintr-o dată 
tot norodul câmpulungean de partea răzmeriţei. lar asta era cea 
mai bună chezăşie de izbândă în lupta care începuse. 


XIV 


La câtva timp după mistuirea în flăcări a pivei lui Balș, sosiră 
în sat doi neguţători greci, care cumpărau, pe bani buni, 
pielicele de miei nou-născuţi, pentru blănuri scumpe. Grecii 
colindară vreo zece zile casele şi stânele. Ei făcură treabă bună 
şi pentru dânşii și pentru oamenii din sat, cari aveau mai toţi oi 
fătătoare. Se părea că venirea palicarilor în Şarul Dornei era un 
lucru bun pentru toată lumea. 

Din nefericire, însă, aşa, din senin (adică nu chiar din senin!), 
o mare năpastă se abătu asupra satului. Intr-o seară, pe când 
negustorii greci se întorceau de la o stână şi tocmai intraseră în 


sat, în apropiere de casa lui Floarea- vădana, ţâşniră din 
întuneric trei tâlhari cu faţa ascunsă în basmale şi se năpustiră 
asupra lor. Inainte de a avea timp să se apere, unul dintre 
neguţători se prăbuşi fulgerat de un cuţit înfipt în piept. Celălalt 
avu răgaz să-şi scoată de la brâu pistolul său cu două cocoaşe, 
să tragă şi să rănească pe unul dintre tâlhari. Infricoşaţi de arma 
grecului şi de oamenii din apropiere, cari ieşiseră în uliţă la 
auzul împuşcăturilor, ceilalţi doi nelegiuiţi o luară la fugă, 
purtând de subsuori pe tovarăşul lor rănit. Oamenii alergară 
după ei, dar întunericul şi pădurea deasă de brad îi ocrotiră pe 
ucigaşi. 

Grecul cel înjunghiat muri chiar acolo, în uliţă. Tovarăşul său 
nu putu să spună altceva despre tâlhari decât că erau îmbrăcaţi 
într-un port muntenesc. El plecă îndată la Câmpulung, la 
vornicul domnesc, pentru a cere cercetare şi despăgubiri pentru 
familia mortului. 

Pepelea chemă pe judele obştei săteşti, pe bătrânii satului şi 
pe prietenul său Paţa şi le spuse 

— Fraţilor, mâine în zori să începem noi cercetarea, fără a 
aştepta trimişii vornicului domnesc. De altfel, precum ştiţi, 
întrucât omorul s-a săvârşit în ocolul satului vostru, legea vă 
sileşte pe voi să căutaţi pe făptaşi şi să aduceţi cap legat. Dacă 
nu descoperim pe ucigaşi, urmează ca zdrobitoarea gloabă 
prevăzută de pravilă s-o plătească obştea voastră sătească. 

— Aşa este, fraţilor, spuse judele satului. Dacă nu vom prinde 
pe ucigaşi, vom ajunge calici şi robi, căci duşegubina ce se 
plăteşte pentru omor este de cel puţin o sută de boi sau patru 
sute de galbeni, pe cari trebuie să-i dăm într-un răstimp foarte 
scurt. 

— Cum n-avem de unde scoate atâtea capete de vită sau 
atâta bănet, aşa de repede, Şarul Dornei va intra în stăpânirea 
lui Moghilă, iar noi vom fi făcuţi clăcaşi domneşti - zise Paţa, 

— Asta numai dacă nu se va găsi vreun boier mare care să 
plătească gloaba, ca să ia el satul, cum ar fi, de pildă, Balş - 
băgă de seamă Pepelea. Eu sunt sigur c-o va face foarte curând, 
mai ales că nu se poate ca duşmanul nostru, pe care l-am 
văduvit de piuă, să nu fie amestecat în omorârea grecului. 

— Nu cred că zgârcitul de Balş se va grăbi să plătească el 
gloaba în locul nostru, fu de părere Paţa. Neguţătorul grec care 
a plecat la vornicul de Câmpulung mi-a spus că va cere 


despăgubire pentru urmaşii mortului: 150 de boi, 500 de oi, 5 
cai şi 10 iepe... 

— Adică de două ori mai mult decât se obişnuieşte, zise 
Pepelea. 

— Da, aproape de două ori cât e gloaba pentru omor cu 
ucigaşi necunoscuţi, încuviinţă Paţa. Neguţătorul spunea că 
mortul avea o droaie de copii, dar adevărul este că fiind vorba 
de uciderea unui supus al Porții, se poate cere oricât. 

— Eu cred totuşi că Balş va plăti în locul vostru, chiar dacă 
vornicul domnesc îi va intra în voie grecului, zise Pepelea. 
Boierul vrea să împuşte doi iepuri dintr-o lovitură: să se răzbune 
pentru ciomăgeala pe care i-au tras-o şărulenii şi să facă o 
spărtură largă în sloboda cetate a dornelor. 

— Aşa este! încuviinţară într-un glas judele şi bătrânii satului. 

— Trebuie deci să prindem neapărat pe ucigaşi! Mâine să 
pornim pe urmele lor, ceru Pepelea celor de faţă. 

— Să pornim şi să nu ne lăsăm până nu dăm de ei! zise judele 
satului, în numele celorlalţi. 

A doua zi, în zori, merseră cu toţii în pădure, pe urmele de 
sânge lăsate de tâlharul cel rănit. Urmele se opreau în 
apropierea sălaşului de ţigani ai lui Balş, de lângă piuă. Pepelea, 
Paţa şi judele merseră în sălaş şi traseră de limbă pirandele. 
Aflară că un ţigan plecat cu o seară înainte de acasă nu se 
întorsese la ai săi. Mai mult nu putură scoate de la ele, dar şi 
asta era destul: omul care lipsea era desigur tâlharul cel rănit, 
pe care Balş îl ţinea acum departe de ai săi, pentru a nu se da 
de gol. Dar, pentru ca satul să scape de năpastă, trebuia ca 
şărulenii să-l prindă pe ţigan şi să-l silească să facă mărturisiri. 

A treia zi se întoarse grecul de la Câmpulung. Vornicul 
domnesc avea treabă până peste cap cu pregătirea spânzurării 
bietului fecior al judelui răzeşilor fundeni, şi nu putea să vină la 
Şarul Dornei, pentru cercetare. Trimisese în locul lui un vornicel 
şi doi aprozi. Aceştia n-au prea luat în seamă plângerea 
şărulenilor împotriva lui Balş şi n-au vrut să adâncească prea 
mult cercetările la sălaşul de ţigani. Ei s-au făcut că dau crezare 
spuselor boierului, care susţinea că ţiganul ce lipsea de trei zile 
de acasă fusese trimis să caute nişte vite rătăcite pe munte şi 
că pesemne păţise ceva. Fireşte, trimişii vornicelului, la fel ca şi 
mai-marele lor, nu voiau să se pună rău cu un boier atât de 
bogat şi de puternic ca Balş. 


Aşa că, după două zile de pierdere de vreme, trimişii 
vornicului de Câmpulung au hotărât că răspunderea omorului 
săvârşit în ocolul satului Şaru Dornei o are obştea sătească, 
deoarece nu s-a putut afla cine sunt făptaşii. De aceea, obştea 
va plăti, cel mai târziu peste o lună, o gloabă de 158 de boi sau 
vaci, 600 de oi, 7 cai şi 13 iepe, în care intră despăgubirea 
cerută pentru urmaşii mortului-şi partea ce i se cuvine, după 
lege, vornicului domnesc, pentru osteneala cercetărilor şi a 
judecății. Dacă obştea nu va fi mulţumită de giudeţ, atunci să 
facă jalbă la marele vornic al Ţării de Sus şi apoi la Divanul Ţării. 

Hotărârea aceasta strâmbă şi samavolnică a mâniat atât de 
mult pe răzeşii şăruleni, încât trimişii vornicului de Câmpulung 
erau cât p-aci să-şi piardă viaţa. Aprigii munteni i-au bătut crunt 
şi erau gata-gata să-i spânzure, dacă Pepelea şi Paţa nu-i 
domoleau. Ei i-au sfătuit să mai aibă un pic de răbdare, căci în 
curând se vor răfui aşa cum trebuie cu slugile domneşti. 

Şarulenii i-au ascultat şi s-au pus pe ascuţit săbiile, coasele şi 
furcile, în aşteptarea reizbucnirii răzmeriţei. 


XV 


Vorniceii şi colăcerii mirelui şi ai miresei, în haine de 
sărbătoare, cu cuşme împodobite cu flori şi cu bețe de alun 
meşteşugit crestate în mână mergeau în faţă, călare. Armăsarii 
erau albi, iepele tot albe, năframele şi florile de la căpestre, de 
asemenea, albe. 

Unul dintre călăreţi purta bradul de nuntă, plin cu colăcei, 
turte dulci, mere, pere şi smochine. Ceilalaţi purtau ploşti de 
lemn, cu dăltuiri, crestături şi înflorituri colorate, pline cu rachiu 
şi închinau din mers. Dar nu pofteau pe nimeni să bea, aşa cum 
ar fi cerut datina la nuntă. 

Nu se auzeau cântece de lăutari, pentru că lăutari nu erau la 
această nuntă. In locul lor erau fluieraşi, zece la număr, pe două 
rânduri, cu cavale şi fluiere. Cântau ca toţii, dar nu cântece 
vesele şi săltăreţe, ca brâuleţul, bătuta ori învârtita, ci cântece 


cu ghiers tânguitor şi jalnic, adică doineau, nu cântau. lar 
doinele răsunau pe drum prelung, întristător, răscolitor... 

Da, era o nuntă tristă! Nimeni nu se veselea, şi totuşi era 
nuntă. 

Vai ce nuntă!... 

Deodată, peste unguirile cavalelor, se înălţă un glas de 
femeie, puternic şi cam groscior, dar cald şi mângâietor ca 
zvonul bronzului, un glas cum rar se aude, glasul vestit al 
Smarandei, fata cea maie a llincăi-bocitoarea: 


Spune nouă scumpă fiică, 
Mânară floare tinerică: 
Cine ți-or fi vornicei? 
Răspunse, cu adâncă tristeţe, glasul încă tânăr, duios şi 
desfătător al llincăi: 
Vornicei? Doi păltinei!... 

Din nou fiica llincăi întrebă cu glasul ei răscolitor: 
Cine ti-or fi colăceri? 

Maică-sa răspunse cu sfâşietoare întristare: 
Colăceri mi-or fi doi meri!... 
Lăutari fără lăute, 
Cuscre despletite, mute... 

După un scurt răstimp, în care tânguirile fluieraşilor se 
amestecau cu suspinele mulţimii, glasul cu mlădieri de cinghie 
al fetei llincăi străpunse giulgiul cel gros al tristeţii: 

Dragul meu mire gătit, 
Und-eşti gata de pornit? 
Dragul meu mire gătat, 


Und-eşti gata de plecat? 


Răspunse maică-sa cu şi mai mare întristare ca înainte: 


M-am gătit să plec de-acasă 
La iubita mea mireasă. 
Mireasa mi-e lângă lună, 
M-aşteaptă cu voie bună... 


linca se opri o clipă, privi, cu mulţumire ascunsă, de 
tragedian de soi, spre norodul zguduit şi înlăcrimat şi apoi, cu un 
glas ce părea de heruvim, psalmodie stihurile, plângând cu 
adevărat: 


Mireasa mi-e lângă ceri, 
Și nu-i trebuie averi... 
Mireasa mi-e lângă stele, 
M-aşteaptă cu mare jele... 


Toată lumea izbucni în hohote de plâns. 

Plângeau şi vorniceii, plângeau şi fluieraşii, plângeau şi 
părinţii mirilor, plângea şi norodul cel mult, venit din toată ţara 
Câmpulungului la această neobişnuită şi zguduitoare nuntă... 

Plângeau şi caii vorniceilor, plângeau şi boii de la cele două 
sănii înfăşurate în sovon alb. Dar dobitoacele plângeau nu 
pentru că ar fi înţeles uriaşa durere care răscolea văzduhul şi 
oamenii; ele plângeau pentru că stăpânii lor voiseră să plângă, o 
dată cu ei, întreaga fire însufleţită şi neînsufleţită, şi de aceea le 
puseseră în ochi zeamă de ceapă şi praf de puşcă pisat. 

Numai mirii nu plângeau. Ei dormeau liniştiţi în săniile lor. 
Erau purtaţi în sănii, deşi zăpadă nu mai era demult, pentru ca 
mersul să fie lin, şi somnul lor, netulburat. 

Da, mirii dormeau în ziua nunţii lor!... 

Minodora dormea în sania ei, înecată în ghiocei, cu faţa ei de 
lapte mai albă ca oricând şi era gătită cu văl alb, lămâiţă, 
coroniţă, maramă şi beteală, ca orice mireasă. 

Nicanor dormea şi el, în sania de alături. Şi el era gătit de 
nuntă, şi el era cufundat în flori albe, cu obrazul ca spuma 
laptelui, aşa cum fusese întotdeauna... 

Lehaci îsi privea cu ochii scăldaţi în lacrimi pe dragii lui 
prieteni, pe cari nu-i smulsese la timp din mâinile călăilor. Se 
gândea cât de strigătoare la cer fusese moartea lor, curmarea 
vieţii acestor tineri atât de neprihăniţi şi de frumoşi. 


Şi căpitanul de străjeri îşi aminti că încă din ziua 
precedentă, când au început ceremoniile, cu strigarea zorilor, 
tinerii răposaţi sunt numiţi „,miri”', părinţii lor, „,socri" şi „cuscri”, 
pregătirile de înmormântare, pregătiri de „nuntă” iar pomenirea 
într-un fel sau altul de moarte a fost oprită şi socotită păcat. 

Tristul alai ajunse la podul peste Moldova. Toată lumea se 
opri. Preoţii citiră din evanghelie şi cădelniţară văzduhul. Părinţii 
mirilor aruncară bani de argint în apă, vamă pentru apele ce le 
vor trece tinerii pe lumea „cealaltă”. 

Alaiul cel trist porni din nou. Fluieraşii îşi reîncepură doinele. 
Întristarea şi apăsarea erau mari. Pricina nu era numai cumplita 
nedreptate cerească a smulgerii din viaţă a celor doi tineri 
preaiubiţi, soarta lor crudă. La fel de mult zguduise mulţimea şi 
cumplita nedreptate pământească ce lovise tot satul şi toată 
ţara Câmpulungului, nedreptate, nelegiuire pornită de la cei 
mari, cari voiau să sărăcească şi să înrobească pe toţi 
câmpulungenii, ceea ce făcea norodul cu atât mai îndurerat şi 
copleşit. 

Ilinca simţi toate astea, şi încercă să aducă fiecăruia un pic de 
alinare. Pentru aceasta, ea le aduse aminte câmpulungenilor, cu 
filozoficească înţelepciune, de un anume lucru pe care oamenii 
nu trebuie să-l uite niciodată: 


Mult amăgitoare lume, 
Toate câte ai sunt glume 
Și visuri prisositoare, 

Ca negura trecătoare... 


Lehaci zâmbi fără să vrea, plăcut mişcat dc iscusinţa şi 
înţelepciunea cu care bocitoarea îşi făcea meseria. Gândul îl 
purtă la cărţile de latinie citite, cari pomeneau atât de des de 
fortuna labilis. 

Oare o fi ştiind Ilinca de unde-i vin bocetele ei? Desigur că nu! 
De altfel, nici n-o interesează aşa ceva. Ea ştie că-i vin de la 
bunii şi străbunii ei. De buni, parcă îşi mai aduce aminte, dar de 
străbuni... Şi Lehaci zâmbi, din nou, fără să vrea. X 

Pe costişe se ivi cimitirul, înconjurat de brădet tânăr. In 
curând se vor desparţi de mirii atât de dragi tuturora. Un val de 
durere răscoli din nou mulţimea. O răscoli şi pe fata llincăi care 


îşi sumeţi capul, cu părul despletit în vânt. Privi în zări şi grăi 
codrilor, apelor, munţilor, cerurilor, lumii întregi: 


Plângeți voi, codrilor, 
Mânarelor, pădurilor! 
Plângeți și voi,apelor. 
Dimpreună,pietrelor! 
Plângeți, dobitoacelor, 
Dimpreună,lemnelor! 
Plângeți și voi, munţilor, 
Și voi,mândre văilor! 
Plângi tu lună zâmbitoare, 
Plângeți,stele lucitoare!... 
Plângitu,soare daurit; 
Nicanor ne-a părăsit!!... 


Şi tânăra bocitoare îsi şterse cu năframa şuvoiul de lacrimi de 
pe faţă, căci plângea şi ea odată cu mulţimea. Dar ea plângea 
nu numai din pricina mândrului Nicanor si a frumoasei Minodora, 
ci poate şi pentru că îi placea grozav glasul ei, pe care munţii şi 
văile i-l îngânau şi, mai ales, pentru că îi plăcea nespus de mult 
felul în care izbutise să schimbe singură ultimele două stihuri ale 
bocetului strămoşesc, astfel ca să se potrivească cât mai bine 
cu clipa de atunci. 

Muntenii îşi ştergeau şi ei ochii cu basmalele şi gemeau, 
icneau, scrâşneau din dinţi, blestemau şi se jurau că vor 
răzbuna cumplit pângărirea celor doi „îngeri” neprihăniţi şi 
pângărirea drepturilor de veacuri ale câmpulungenilor. 

Deodată se auziră, din depărtare, sunete prelungi de 
buciume, şi pe loc ciuhele, molizii înalţi de pe coline, curăţaţi de 
ramuri şi înfăşuraţi cu paie se prefăcură în făclii uriaşe. 

Lehaci-neamiş tresări şi, odată cu el, toţi străjerii săi şi toţi 
răzeşii fundeni. Era semn din partea oamenilor de veghe că 
vrăjmaşul se apropie iarăşi de sat şi vrea să-l izbească din nou. 
Căpitanul dete porunci în şoaptă, cari fură purtate din om în om. 
Pe tăcute, fără să tulbure pe cei ce însoțeau pe cei doi tineri pe 
ultimul lor drum, toţi cei cari făceau parte din cetele însărcinate 
cu apărarea satului porniră liniştiţi şi siguri pe ei spre locurile 
lor, dinainte ştiute. lar aceste locuri erau în spatele palăncilor 


cari împrejmuiau satul şi tabăra răsculaților din pădurea din 
vatra satului. Palăncile erau făcute din trunchiuri groase de 
molid, prin care nu puteau pătrunde nici săgețile, nici plumbii şi 
erau înalte de patru picioare, deci erau greu de trecut. 

Până acum, lefegiii încercaseră de nenumărate ori să treacă 
de ele şi să zădărnicească adunarea şi tocmirea oastei 
răsculaților. Dar nu le-a mers deloc! Au plecat neputincioşi, 
după ce au umplut de leşuri văile şi luncile, costişele şi poienile. 

Acum încercau din nou. Se vede treaba că vornicul aflase de 
înmormântare şi, cu aplecarea lui spre pângăriri, alesese tocmai 
această clipă ca să încerce nimicirea „viesparului de ţărănoi”, 
cum numea el locul unde se făurea oastea răsculaților. El 
încerca asta în fiecare zi, uneori de mai multe ori pe zi, îngrozit 
de ştirile pe cari i le aduceau iscoadele sale cu privire la „oastea 
răpănoşilor” care creştea, ca voinicul din poveste, într-o zi, cât 
creşteau oştile obrazelor alese într-un an. 

Căpitanul de străjeri se urcă în foişorul său de veghe, un 
prepeleac tocmit într-un paltin înalt, de unde vedea 
împrejurimile satului şi întreaga vale a Moldovei. El scrută zările 
şi văzu venind de-a lungul văii mulţime de darabani unguri, 
aflaţi în leafă la Moghilă, iar în faţa lor, şiruri de husari leşi. 
Lefegiii leşi erau călăreţi înzăuaţi, „cavaleri cuirasaţi'”' cum li se 
spunea în Lehia. lvirea lor neaşteptată, pentru întâia oară de 
când vornicul izbea satul, tulbură niţel pe căpitanul de străjeri. 
Husarii leşi erau destul de primejdioşi căci, ei şi caii lor, la 
adăpostul cuiraselor, se puteau apropia până la câţiva coţi de 
palănci, zădărnicind, cu suliţele şi cu halebardele, apărarea lor şi 
acoperind înaintarea lefegiilor pedeștri, înaintarea darabanilor. 

Lehaci se gândi câteva clipe cu faţa îngrijorată şi fruntea 
încreţită, dar curând chipul i se lumină, căci găsise ac de cojocul 
husarilor înzăuaţi. Se cobori repede şi trecu pe la fiecare ceată, 
le spuse despre ce e vorba şi le împărţi porunci şi sfaturi. Îi 
sfătui, în primul rând, să facă rost îndată de cât mai multe 
arcane şi ştiubee de albini. Starostii cetelor răscoliră pe loc tot 
satul şi împliniră în scurtă vreme poruncile şi sfaturile 
căpitanului lor. 

Ilzbeala lefegiilor avu loc întocmai precum şi-o închipuise 
iscusita şi înţeleapta căpetenie a „oastei răpănoşilor”'. Husarii 
înzăuaţi veniră şi se lipiră de palănci, lovind cu suliţele şi 
halebardele în arcaşii câmpulungeni cari încercau să tragă din 


spatele trunchiurilor de copaci, înlesnind astfel pătrunderea 
darabanilor. Căpeteniile călărimei leşeşti şi a pedestrimei 
ungureşti erau de acum siguri de izbândă. 

Se înşelau însă amarnic, căci deodată escadroanele de husari 
se treziră cu zeci de ştiubeie în cap. Îndată bieţii cai cuirasaţi, 
atât de bine păziţi de săgețile oamenilor, dar neputincioşi faţă 
de cele ale albinelor, cari le străpunseseră ochii şi nările, o luară 
la goană turbati, în vreme ce arcanele ţăranilor culegeau nobilii 
cavaleri cuirasaţi de pe şăi. Hergheliile de armăsari apucaţi de 
streche deteră peste oştile de pedestraşi, îngrămădite una într- 
alta pentru izbeala pălăncilor, le călcară în picioare şi le risipiră 
spre cele patru vânturi, în timp ce arcaşii lui Lehaci le vânau din 
fugă. 

Şi de data asta oastea ţăranilor a spetit în bataie feţele alese! 


XVI 


Doar cîteva zile le-au trebuit câmpulungenilor pentru a-şi 
tocmi oastea Ţării Zimbrilor, oastea răzmeriţei. Veniseră, mai 
întâi, străjerii câmpulungeni, oameni de margine, tineri şi 
zdraveni, oşteni bine întrarmaţi şi obişnuiţi cu bătaia. lar apoi, 
cealaltă parte a muntenilor, locuitorii din mijlocul şi din răsăritul 
Ţării Câmpulungului, aşezaţi departe de hotar, cari erau scutiţi 
de slujba de străjer cu rândul, dar cari, până nu demult, 
făcuseră parte din „ţară“, din glotimea oastei Moldovei. Erau 
oameni zdraveni şi de ispravă: ciobani căliţi în lupta cu fiarele, 
plutaşi oţeliţi în înfruntarea vâltorilor şi colţilor de stâncă şi 
tăietori de lemne învârtoşaţi de mânuirea toporului, securii şi 
ţapinei. Veniseră şi oameni ceva mai trecuţi, foşti străjeri sau 
glotaşi, cari se ţineau încă bine şi se puteau măsură fără teamă 
cu cei sub patruzeci de ani. 


Străjerii purtau armele lor obişnuite, adică săbii şi arcuri. 
Ceilalţi aduseseră care ce putuse: coase, furci, topoare, securi, 
tapine ori ghioage ghintuite. Cu toţii alcătuiau oastea pe jos, 
glotimea. Ei nu erau meşteşugari statornici ai războiului, ca 
lefegiii oştii domneşti, dar ştiau să se bată la fel de bine ca ei, 
ba chiar mai bine, căci se băteau nu pentru leafă, ci pentru 
dreptul lor la viaţa slobodă. Asprimea traiului de muntean şi om 
de margine, pildele de vitejie de la părinţii şi bunicii lor, virtuțile 
moştenite de la străbuni îi făceau luptători dârji, cutezători şi 
gata oricând de jertfă. 

In fruntea oastei răsculaților, care luă numele de Armia 
Dreptății, fuseseră puşi oameni vrednici. Cei doi capi ai oastei se 
dovediseră la înălţimea încrederii răsculaților. Lehaci ştiuse să ia 
din vreme măsuri înțelepte pentru apărarea locului de adunare 
şi alcătuire a oastei. Intărirea cu palănci a satului şi a 
împrejurimilor lui, unde făcuseră tabără răsculații, apărarea lor 
fără greş împotriva izbelilor lefegiilor domneşti, dovediseră că 
Lehaci era un căpitan de oaste prevăzător şi iscusit. Boldur 
dovedise şi el multă vrednicie, mai cu seamă în însufleţirea 
mulțimilor şi alegerea de oameni îndrăzneţi şi gata de jertfă. 
Mulțumită lui, dragostei şi încrederii de care se bucura el în 
rândurile mulțimilor şi darului său de bun cuvântător răspunsese 
la chemarea răsculaților un număr atât de mare de ţărani 
câmpulungeni. 

Oastea era acum adunată, rânduită, întrarmată şi gata de 
luptă. Satul şi pădurile din jurul lui gemeau de munteni aprigi si 
viteji gata să pornească la bătaie împotriva tuturor nedreptăţilor 
şi nelegiuirilor domniei. 

Lehaci şi Boldur făcură sfat de război cu căpeteniile trupurilor 
de oaste. Neamişul le înfăţişă un plan de bătaie întocmit cu 
chibzuinţă şi pricepere, prin care voia să nimicească oastea 
domnească de lefegii din Câmpulung, pe care hatmanul de 
Suceava o întărise, după răscoală, cu încă două mii de darabani 
unguri şi două sute de husari leşi şi care număra acum trei mii 
de săbii. Bătălia hotărâtoare urma să se dea în afara târgului, în 
câmp deschis, într-un loc voit şi ales de răsculați. Încleştarea în 
târg ar fi costat prea multe vieţi pe răzvrătiți şi prea multe 
stricăciuni pe locuitorii Câmpulungului. Lupta în câmp deschis 
va trebui sa aducă, prin manevre iscusite, împresurarea şi apoi 
nimicirea până la unul a lefegiilor domneşti. 


A doua zi după Florii, Lehaci şi Boldur, în fruntea oastei lor, 
alcătuită din vreo două mii de străjeri şi vreo patru mii de 
glotaşi, se puseră în mişcare şi porniră la vale spre Câmplung. 
Cea mai mare parte din oaste mergea de-a lungul apei 
Moldovei, pe şleaul cel mare ce duce la târg. Cam a treia parte 
din ea, însă, se lăsă spre Câmpulung, pe drumuri ascunse, prin 
pădure, pentru ca vrăjmaşul să nu cunoască tăria celor ce 
veneau să-l lovească. 

Când  străjile dinainte ale oastei ajunseră la porţile 
Câmpulungului, unde fură primite cu un potop de săgeți, plumbi 
de sâneţe şi archebuze şi ghiulele de săcăluşe şi pive, Lehaci îl 
luă deoparte pe Boldur şi-i spuse: 

— Dragă jude, aşa cum ne-am înţeles la sfatul de război de 
ieri, astăzi vom lovi trupa domnească din Câmpulung. Acela 
care va lovi cel mai tare va fi trupul de luptători de sub porunca 
domniei tale. Eu, cu temeiul oastei, voi izbi pe vornic pe ici pe 
colo, mai mult ca să-l sparii decât să-l zdrobesc, nimicirea lui 
fiind, după cum ştii, sorocită pentru altă zi şi în alt loc. Aşadar, 
treci în faţă cu oamenii domniei tale, scarmănă-l bine pe sfrijitul 
acela de vornic şi pune-l amarnic pe jăratic... 

— Aşa voi face, căpitane... răspunse Boldur cu glas moale şi 
cernit, căci de când îşi pierduse feciorul se dărâmase rău de tot. 
II voi lovi cu sete pe călăul de vornic! 

— Să-l zgâlţâi bine, pentru ca el să creadă că noi vrem să-i 
luăm oraşul din mâini. 

— Am să-l tărbăcesc aşa cum trebuie, căpitane. 

— Numai că asta s-o faci doar până la asfinţit. După aceea, să 
moi izbeala, arătându-te slăbit, cu multe pierderi de vieţi 
omeneşti. Asta, pentru ca vornicul să înceapă a crede că ne-a 
măcinat rău oastea şi că ar putea să ne pună pe fugă a doua zi. 

— Ne vom purta aşa ca să-l amăgim cât mai bine şi să-l facem 
să creadă ceea ce dorim noi. 

— Foarte bine, jude! Fiindcă e vorba de amăgeli, cred că n-ar 
strica să ţi-l dau pe Pepelea şi pe oamenii săi... 

— N-ar strica deloc. Pepelea se pricepe de minune la 
amăgirea ticăloşilor. 

— Bine, jude. Spre seară dau din nou pe la domnia ta. 

După ce schimbară aceste vorbe, cele două căpetenii merseră 
fiecare la treaba lui. Boldur trecu în faţă cu oamenii săi, iar 
Lehaci rămase cu temeiul oastei ceva mai înapoi şi mai ferit de 


vedere, trimițând înainte, la izbeală, oaste puţină, doar pentru 
a-l hărţui şi a-l nelinişti pe vornic. 

Ajuns cu trupul său de oaste acolo unde fuseseră oprite 
străjile sale dinainte de către lefegii, Boldur îşi chemă starostii 
de cete la el. Le porunci să lovească tare în lefegii şi să „muşte 
niţeluş din târg, fără a pătrunde prea adânc înăuntru, pentru a 
se putea desprinde lesne, când va fi nevoie. 

Urmând aceste porunci, cetele lui Boldur au hărțuit toată 
dimineaţa oştile vornicului şi le-au făcut destulă stricăciune. 
Către chindie însă, izbeala lor slăbi, şi, peste, tot, oastea 
ţărănească începu să şovăie, bineînţeles, pentru a-l înşela pe 
vrăjmaş. Vornicul îşi freca mâinile bucuros, crezând că i-a dat 
gata pe „ţărănoi''. Pentru a-şi da şi mai bine seama de asta, lovi 
cu câteva cruci de husari. Judele porunci oamenilor săi să se 
tragă grabnic înapoi. Făloşi călăreţi leşi înzăuaţi prinseră curaj şi 
pătrunseră adânc în rândurile trupului de oaste a lui Boldur. 
Când se întoarseră înapoi, la vornic, husarii îl încunoştiinţară că 
gloata răsculaților a suferit pierderi mari, e înfricoşată şi intrată 
în neorânduială, încât ar putea fi făcută uşor fărâme. 

La căderea nopţii, Lehaci veni, aşa cum făgăduise, la Boldur 
şi, după ce îl întrebă cum îi merg treburile, iar judele îi răspunse 
pe scurt, îi spuse: 

— După cum vezi, vornicul a început să muşte din nada 
aruncată de domnia ta. Indată ce ai slăbit izbeala şi ai început 
să şovăi, a început să creadă că ţi-a zdrobit oasele; te-a pipăit, 
pentru a-şi da seama mai bine de asta. Acum, după ce ne-a 
străpuns adânc cu husarii lui, crede că oastea noastră e 
şubrezită rău, şi s-ar putea ca mâine să încerce să ne dea peste 
cap, adică să facă ceea ce dorim noi cel mai mult. 

— Aşa se pare, căpitane. Ne crede cu oastea mult împuţinată 
şi slăbită. Ca să-i întăresc credinţa aiasta, o să-mi trag şi mai 
mulţi oameni înapoi şi o să-i pitulez în lunca Moldovei. 

— Asa să faci, dar asta târziu, la noapte, căci altminteri ne 
prinde cu mâţa-n sac. Să cauţi să-ţi îngropi la vedere, în ochii 
duşmanului, oamenii căzuţi în luptă. 

— Aşa am și făcut. Mai mult, am purtat pe nasălie şi am 
„înmormântat” chiar şi boarfe şi butuci, pentru ca lefegiii să 
creadă că am pierderi grele. Treaba aiasta din urmă am făcut-o 
la sfatul lui Pepelea. 


— Bun sfat! Omul ăsta aie un haz care foloseşte tare mult 
norodului! Dar să vorbim despre treburile ce urmează ade face 
în noaptea asta și, mai ales, mâine. 

— Să vorbim, căpitane. 

— La noapte, eu mă voi trage cu tot temeiul oastei înapoi, 
nevăzut şi neauzit de vornic, spre Fundu Moldovei, în sus, şi mă 
voi aşeza, în taină, în locul cel ştiut de domnia ta. Mâine 
dimineaţă va trebui să faci totul pentru a ispiti şi-a trage după 
domnia ta pe vornic, cu cât mai multă oaste după sine, dacă se 
poate, cu tot ce are sub poruncă. 

— Mă voi strădui din răsputeri să-l ispitesc cât mai bine, 
căpitane. Nădăjduiesc că-l voi trage după mine cu cea mai mare 
parte din oastea sa. 

— Si eu nădâăjduiesc la fel. De acum, vornicul ne crede mult 
slăbiţi, şi deci buni de fărâmat. De aceea, el va fi împins să 
gândească mâine, când te vei trage înapoi, că faci asta de 
nevoie, si nu pentru a-l momi spre pierzanie. 

— Îl voi purta pe vornic cât mai repede spre capcana pe care 
i-o pregăteşti domnia ta cu temeiul oastei, căpitane. 

— Bine, jude! Eu plec la ai mei. Îţi urez izbândă deplină! 

Şi cei doi capi ai oastei ţăranilor câmpulungeni se despărţiră, 
plecând fiecare la trebile lor căpităneşti. 


XVII 


A doua zi, în zori, vornicul porni furţunos la năvală cu cei trei 
mii de lefegii ai săi. Lovitura fu foarte puternică, dar fu dată 
aproape în gol. Boldur lăsase numai o pânză subţire de glotaşi în 
faţa năvălitorilor. El trăsese, în timpul nopţii aproape întregul 
său trup de oaste pe margini, în pădurile de pe culmile ce 
străjuiesc valea Moldovei şi se îndrepta cu paşi repezi spre un 
loc pregătit din vreme, unde urma să-l întâmpine pe vornic. 
Când aiunse la jumătatea drumului dintre Câmpulung şi Fundu 
cam prin dreptul Pojorâtei, se opri. Aici, în spatele unor întărituri 
din trunchiuri de copac, cari fuseseră făcute peste noapte de 
către oamenii lui Lehaci şi cari închideau valea Moldovei, destul 


de îngustă în acel loc, întâlni un trup de oaste de vreo mie de 
glotaşi, ce-i fusese lăsat ca întărire de căpitanul de străjeri. 

Boldur, potrivit hotărârilor luate cu două zile înainte, la sfatul 
de război, îşi aşeză oamenii săi în spatele noului val de pălănci 
şi luă sub porunca sa şi pe cei o mie de oameni lăsaţi de Lehaci. 
In felul acesta, în faţa oastei de trei mii de lefegii ai vornicului, 
care urca în susul văii Moldovei, fusese pusă o stavilă de vreo 
două mii cinci sute de glotaşi aşezaţi de-a curmezişul văii, în 
spatele unor puternice întărhuri. Lehaci, cu temeiul oastei, se 
afla undeva, într-un loc tainic, unde aştepta clipa potrivită de a 
se avânta în luptă. 

Vornicul străpunsese şi destrămase uşor trâmba subţire de 
glotaşi care-i fusese pusă în faţă de către Boldur. El înainta în 
pas de paradă pe valea Moldovei, bucuros că a băgat în sperieţi 
„oastea răpănoşilor“. Era sigur că ţărănoii se trăseseră în grabă 
în „viesparul”' lor din Fundu Moldovei şi că până acolo oastea sa 
va merge cântând şi chiuind. De aceea el fu mirat când, la 
jumătatea drumului, fu oprit în loc de săgețile arcaşilor aflaţi în 
spatele noilor întărituri ale oastei ţărăneşti. Cu toate astea, nu 
se nelinişti, căci nu se aştepta la o împotrivire prea puternică din 
partea unor oameni mişei şi nepricepuţi, cum gândea el că sunt 
cei ce-i şedeau în cale. De aceea el hotărî să-i dea peste cap din 
mers, fără vreo pregătire premergătoare. 

Socotelile lui se dovediră greşite, căci oamenii lui Boldur nu 
mai erau aceia pe cari îi cunoscuse vornicul cu o zi înainte. Ei se 
schimbaseră ca prin farmec şi semănau, din spatele întăriturilor 
lor, moartea şi groaza în rândurile darabanilor. Lefegiii avură 
pierderi mari, fără a izbuti să străpungă rândurile apărătorilor 
văii Moldovei. 

Lucrul acesta îl sili pe vornic să-şi ia gândul de la o înaintare 
fulgerătoare şi să treacă la o pregătire temeinică a bătăliei. 
Astfel, el băgă în luptă puternicele sale escadroane cuirasate, la 
adăpostul cărora darabanii puteau să se apropie la o azvârlitură 
de băț de palănci şi apoi, dintr-un salt, să le cucerească. 

Husarii porniră în galop spre întărituri, depăşind darabanii, 
ajungând repede lângă ele. Bieţii glotaşi din spatele palăncilor 
trăiră clipe grele. Călăreţii înzăuaţi se lipeau de palănci şi, de 
sub ele, împiedicau, cu sulița şi halebarda, pe străjerii din 
spatele lor să tragă cu arcul în darabanii ce veneau să 
cucerească întăriturile. Deşi izbuteau, din când în când, să 


doboare din şa, cu ţapina sau prăjina, câte un cavaler cuirasat 
mai neprevăzător, oamenii lui Boldur nu mai puteau păstra prea 
multă vreme întăriturile în mâinile lor. Pepelea, însoţit de Paţa, 
veni în grabă la jude şi-i spuse: 

— Ce ne facem, frate Boldur, am băgat-o pe mânecă! 

— De ce? îl întrebă judele mai liniştit ca oricând. 

— Cum de ce?! Nu vezi că lighioanele cele de fier ne ţin 
arcaşii cu nasul în ţărână? 

— Fu liniştit, frate Pepeleo. Mult n-o să-i mai ţie... 

— Ai găsit cumva vreo prisacă-n luncă? întrebă Pepelea cu 
glas glumeţ. 

— Nu-i nevoie să mai stricăm muştele pe leşi, ca deunăzi la 
Fundu. Avem noi altă papară pentru vornic... 

— Dacă aveţi, daţi-i-o mai repede, ca să-l apuce pântecariţa, 
căci altfel ne apucă pe noi! 

— Mai ţineţi-vă un pic, şi apoi o să-i plângeţi vornicului de 
milă. 

— Dacă-i aşa, e bine! Ne întoarcem la oomenii noştrii, zise 
Pepelea, şi porni în grabă, împreună cu Paţa, spre tovarăşii săi 
de luptă. 

Nici n-ajunseră bine la străjerii şi glotaşii dorneni, când, în 
depărtare, mult în adâncul oastei vornicului, acolo unde se afla 
temeiul pedestrimii lui, se auzi larmă de luptă. Pe măsură ce 
freamătul din spate creştea, darabanii din faţă erau împinşi din 
urmă şi înghesuiți în întăriturile lui Boldur. Un braţ de uriaş 
strângea neîndurător în menghină întreaga armie a vornicului. 
Era trupul de oaste al lui Lehaci, alcătuit din o mie cinci sute de 
străjeri şi tot atâţia glotaşi, cari lovea din spate oastea 
domnească, o împingea şi o înghesuia în pălăncile lui Boldur. 

Cum ajunsese în spatele vornicului? 

lată cum: 

Cam la jumătatea drumului dintre Câmpulung şi Fundu, valea 
Moldovei este tăiată, pe stânga, de o văioagă destul de lungă, 
valea Sadovei, pe care curge un pârâu care se varsă în Moldova. 
Valea se pierde undeva, în adâncul obcinei Feredăului. In 
această văioagă aştepta în taină, încă din zorii zilei, Lehaci, cu 
temeiul oastei răsculaților. Avangărzile vornicului cercetaseră 
valea Sadovei, dar numai la capătul ei dinspre valea Moldovei, 
fără a se afunda prea mult în ea, aşa că nu descoperiseră 
oastea lui Lehaci, care se afla mai către fundul văii. De pe o 


culme înaltă, căpitanul de străjeri urmărise pas cu pas 
retragerea lui Boldur, înaintarea năvalnică a vornicului şi 
încleştarea de la întăriturile înapoia cărora se aşezase judele, 
după retragere. Când a văzut că vornicul trimite în faţă 
cavaleria sa cuirasată, Lehaci a înţeles pe loc că a sosit clipa 
când el să-i dea oastei domneşti lovitura de moarte, pe care o 
pregătise cu atâta râvnă şi într-un chip atât de tainic. 

De aceea, se năpusti în valea Moldovei şi căzu ca un trăsnet 
în spatele oastei vornicului. Ilvirea sa cu totul neaşteptată şi 
izbeala lui năprasnică din spate ului şi îngrozi cei o mie de 
dărabani ţinuţi de vornic ca putere de pândă, mult înapoia 
oastei de navală. Infricoşaţi şi năuciţi, ei o luara la fugă drept 
înainte, pe valea Moldovei în sus. Curând se loviră însă de 
oastea din faţă, care încerca să străpungă întăriturile lui Boldur. 
In felul acesta, întreaga oaste domnească fu prinsă din două 
părţi, într-o vale adâncă şi îngustă, fără putinţă de scăpare pe 
lături. 

Dându-şi seama că-l pândeşte o înfrângere zdrobitoare, dacă 
menghina lui Lehaci se va strânge mai departe, vornicul scoase 
călăreţii înzăuaţi din faţa palăncilor lui Boldur şi-i trimise în 
galop, în spate, în întâmpinarea trupului de oaste al neamişului. 
Dar iscusitul căpitan se aşteptase la asta şi era pregătit să-i 
primească aşa cum se cuvine pe cavalerii de fier. În timp ce ei 
se apropiau în galop năprasnic, Lehaci le scoase în întâmpinare 
glotaşi cu coase, ţapine şi prăjini. 

Când husarii se ciocniră de glotaşi, se iscă o buluceală şi o 
învălmăşeală cum rar s-a mai pomenit. Dârjii şi cutezătorii 
munteni retezau cu coasele picioarele cailor, sau doborau din 
şa, cu prăjinele şi cu ţapinele, pe călăreţii cei încotoşmănaţi în 
fier. Sărmanii cavaleri cuirasaţi, cari fuseseră ridicaţi pe cai cu 
scripetele când porniseră la bătaie, odată căzuţi la pământ 
deveneau la fel de neputincioşi ca o broască ţestoasă răsturnată 
cu burta în sus, şi nu mai puteau face nimic. Tăietorii de lemne îi 
pocneau la mir cu topoarele sau cu ţapinele, fără să ţină seama 
de rangurile lor de nobleţe, şi le zdrobeau capul ca la şarpe 
lăsându-i laţi în strălucitoarele lor veşminte de fier. 

In mai puţin de un ceas de vreme, toată cavaleria cuirasată 
domnească fu făcută fărâme. 

Urmă apoi strângerea nemiloasă a menghinei. Lehaci lovi 
năprasnic din spate darabanii din puterea de pândă, cari se 


înghesuiră şi mai tare în cei din faţă, împingându-i în palăncile 
lui Boldur, de unde acum arcaşii îi săgetau nestingheriţi de 
nimeni. Inghesuiţi ca ştiuleţii în coşar, aproape neputând să se 
mişte şi să se bată, lefegiii cădeau unul după altul. Pe la amiază 
nu mai rămăseseră decât vreo mie de oameni. 

Sătul de vărsare de sânge, Lehaci trimise vorbă vornicului să 
se dea bătut şi să se lase prins, adică „să capituleze“, cum se 
spune în grai căpitănesc. Din nefericire pentru ei, nici vornicul şi 
nici căpeteniile lefegiilor străini nu voiră să încline steagul. 
Făcură asta nu atât pentru a-şi apăra cinstea ostăşească, cât 
pentru a-şi apără pielea, căci nădâăjduiau să-şi deschidă drum pe 
alături, spre Pojorâta ş-apoi spre munţii dornenilor. 

Căpitanul de străjeri le oblici gândul şi pricepu că vornicul şi 
mia de lefegii străini ce mai rămăsese voiau să răzbată până la 
hotar, şi de acolo să treacă în Transilvania. Simţămintele de mila 
şi omenie i se risipiră pe loc. Fu fără cruţare faţă de aceia cari 
aduseseră atâta durere şi suferinţă câmpulungenilor, iar acum 
voiau să scape de răspundere. Aprinse îndată trei clăi de fân, 
ceea ce însemna pentru Boldur, cu care se înţelesese de cu 
seară, „năvală din toate părţile!“. Apoi, lovi cu cei aproape trei 
mii de oameni ai săi mia de darabani, în vreme ce de partea 
cealaltă Boldur făcu acelaşi lucru, cu cei mai bine de două mii 
de oameni ai săi. Lefegiii fură îngrămădiţi ca vitele în ţarc, 
înăbuşiţi si apoi zdrobiţi şi pisaţi ca meiul în piuă. In mai puţin de 
două ceasuri, oştenii cu care mai rămăsese vornicul fură în 
întregime la pământ. Scăpă numai o mica ceată alcătuită din 
vreo cincizeci de darabani şi vreo zece căpetenii de lefegii, cari, 
în frunte cu vornicul de Câmpulung, izbutiseră să se strecoare 
spre Pojorâta şi apoi spre munţi. 

Aflând de fuga sfrijitului, Lehaci se duse într-un suflet la 
Boldur şi-i spuse: 

— Călăul de vornic a izbutit să spele putina!... 

— Ştiu, căpitane. Spre ruşinea mea, nişte neisprăviţi de la 
mine l-au scăpat. 

— Cum? 

— Când ceata de lefegii i-a lovit cu putere, în loc să trimeaţă 
îndată după întăriri la mine, s-au pus să-i oprească ei singuri, 
zece glotaşi împotriva a cincizeci de lefegii! Aşa că, până la 
urmă, au fost răzbiţi... 


— Nu-i nimic, jude! Trimitem îndată oameni călări după fugari 
şi-i prindem înainte de a ajunge la hotar. 

— Îngăduie-mi mie să-i prinz, ca să-mi spăl ruşinea de a-i fi 
scăpat. 

— N-ai de ce să-mi ceri voie mie. Amândoi avem acelaşi rang 
în oastea ţărănească, fiind, împreună, căpeteniile ei. Aşa că ia-ţi 
singur voie şi aleargă după fugari. De altfel, dacă mi-ai fi cerut 
sfatul, n-aş fi putut face o alegere mai bună ca aceea a domniei 
tale: eşti cel mai potrivit ca să-l prinzi pe călăul de vornic, 
pentru că eşti cel mai în drept să te socoteşti cu el. 

— Aşa este: nu voi găsi linişte şi nu voi putea să-mi dau 
obştescul sfârşit până ce nu mă voi răfui cu el... 

— Te înţeleg, jude. Şi eu aş face la fel, dacă aş fi în locul 
domniei taie. la-ţi câţi oameni îţi trebuie şi cai de cei aprigi, 
rămaşi de la husarii leşi. 

— O să-l iau pe Paţa şi pe oomenii săi, căci ei cunosc cel mai 
bine locurile înspre care se îndreaptă fugarii. Îl iau şi pe 
prietenul lui şi al meu, hazliul şi isteţul Pepelea. 

— Foarte bine faci! Îţi doresc izbândă grabnică! 

— Mulţămim frumos! zise Boldur, şi porni în grabă pe urmele 
fugarilor. 

Lehaci puse trâmbiţaşii să sune încetarea luptei. Apoi trimise 
oameni cu poruncă la căpitanii trupurilor de oaste, cerându-le 
să-şi strângă şi să-şi îngroape morţii, dându-le cinstirea 
cuvenită. Morţii cei mulţi, din rândurile lefegiilor, să fie îngropaţi 
de către prinşi, adică de către lefegiii cari s-au dat învinşi şi au 
scăpat teferi. Toţi răniții, fie ei moldoveni, fie unguri sau leşi, să 
fie trimişi la bolnițele mânăstireşti, pentru îngrijire şi tămăduire. 
După ce vor sfârşi aceste treburi, căpitanii să facă tabără cu 
oameni lor în lunca Moldovei şi să ia măsuri de strângere la un 
loc, hrănire si priveghere a prinşilor. Apoi, lăsându-şi oamenii să 
doarmă şi să hodinească, căpitanii să poftească îndată la sfat de 
război, la cortul capului oştii. 

Când toate trebile poruncite au fost sfârşite şi în luncă s-a 
făcut linişte deplină, tulburată doar de sforăiturile sau de 
strigătele prin somn ale oştenilor, straşnic istoviţi după două zile 
de lupte crâncene, căpitanii veniră la Lehaci-neamiş, la sfat de 
război. Chibzuiră mult dacă e bine să plece a doua zi cu întreaga 
oaste spre Suceava ori să rămână câteva zile în Câmpulung, 
pentru refacerea şi întărirea oştii. Până la urmă, hotărâră să 


rămână patru zile în Câmpulung, vreme în care să reîntregească 
oastea, precum şi să schimbe coasele şi furcile cu săbiile, 
suliţele, arcurile şi săgețile luate ca plean de la lefegii. Şi, mai 
ales, să înzestreze oastea ţăranilor cu guri de foc, adicătelea cu 
pivele şi săcăluşele luate pradă de război, pentru că vor fi 
deosebit de trebuincioase. 

Mai chibzuiră apoi asupra soartei prinşilor. Erau vreo două 
sute la număr. La cererea lui Lehaci, se luă o hotărâre cu totul 
neobişnuită faţă de obiceiurile vremii. Anume, se hotărî că acei 
prinşi cari vor jura pe sabie şi pe cruce, în faţa popilor lor 
papistaşi, că nu vor mai ridica niciodată armele împotriva 
norodului cel mult şi necăjit, să fie slobozi a pleca acasă, în Ţara 
Ungurească sau în Lehia. Măsura luată era nu numai plină de 
omenie, ci şi de înţelepciune. Asta, fiindcă ea avea darul să facă 
răspândită peste tot vestea despre tăria oastei ţărăneşti şi să 
taie astfel pofta prinților străini de a sări cu armele într-ajutorul 
lui Moghilă, precum se legaseră prin tractate şi precum se 
întâmpla întotdeauna când se scula norodul împotriva celor mari 
şi nedrepţi. 

Se făcuse miezul nopţii când sfatul de răzbui se sparse şi 
căpitanii plecară, fiecare la oastea lui, pentru a se odihni. 

Rămas singur în cortul cel mare, Lehaci duse la gură cupa cu 
cele de pe urmă picături de Cotnari, căscă şi se întinse amarnic, 
răscolit de o dorinţă adâncă de somn şi hodină. Apoi se aruncă 
îmbrăcat pe aşternutul de fân proaspăt cosit şi dormi neîntors 
până-n zori, îmbătat de miresmele de firuţă, târsă, rotunjoară şi 
degetăruţ. 


XVIII 


Luna cernea lin pulbere de argint peste munţi şi ape, 
învăluind în farmec şi taină întreaga ţară a Dornelor. Piscurile 
încă înzăpezite sclipeau ca nişte palate de cleştar. Brazii 
aruncau umbre tremurinde în apa cea ovijelioasă. Bistriţa 
cuprinsa de furia primăverii clocotea aprig, spărgând liniştea 
blândei nopţi de mărţişor. 


Caii îşi prefăceau trapul în galop, ori de câte ori mugetele 
zimbrilor străpungeau pădurea adormită. Atunci, steiurile 
scăpărau amarnic sub loviturile năprasnice ale potcoavelor de 
criţă. 

Călăreţii săgetau întunecimea codrului ciuruită de suliţele 
crăiesei nopţii. Ochii lor mistuiţi de ură şi însetaţi de răzbunare 
scotoceau adâncurile negre, iscodeau umbrele şi scurmau 
necunoscutul în căutarea nemernicilor fugari. li simțeau prin 
apropiere, şi de aceea le adulmecau răsuflarea şi le pipăiau, cu 
mâna încleştată pe mânerul săbiei, urmele. Nu vorbeau şi-şi 
înăbuşeau piepturile. Aşteptau ca dintr-o clipă într-alta să dea 
peste ticăloşi, să-i înşface de ceafă şi să-i facă să plătească, în 
frunte cu tartorul lor, vornicul cel sângeros şi mişelnic, pentru 
toate fărădelegile lor. 

Drumul intră într-un molidiş des ca peria, cufundat în beznă 
adâncă, nepătrunsă de şpăngile lunii. Din când în când, câte o 
ciută sperioasă ţâşnea ca o săgeată, făcând să le sară tuturora 
inima din piept, înfiorându-le trupurile căznite de înfrigurare. 
Orice trosnitură de vreasc, orice fâşâit de cetină îi făcea să 
tresară şi să dea pinteni bidiviilor. 

De mai bine de şase ceasuri trăiau clipe de încordare 
dureroasă, aşteptare chinuitoare şi sudori reci. lar suferinţa lor 
era cu atât mai mare, cu cât fugarii le scăpau mereu printre 
degete. 

li dibuiseră încă de la asfinţitul soarelui, dar când credeau c- 
au pus mâna pe ei, piereau ca prin farmec. li ajunseseră din 
urmă sus, pe Mestecăniş, dar ei s-au prăvălit spre lacobeni, pe 
scurtătură, lăsând călăreţii mult înapoia lor. l-au ajuns din nou 
pe valea Bistriţei, în apropiere de Vatra Dornei, pe şleaul ce 
duce spre Bârgâu şi spre Ardeal. Tocmai când să-i înhaţe, 
drumul părăsise malul apei şi se înfundase în beznele 
molidişului, iar nemernicii s-au mistuit din nou în întuneric. 

lată însă că şleaul începu să se desprindă de pădure şi să se 
lipească iarăşi de Bistriţa. În curând fugarii şi apoi urmăritorii lor 
intrară în bătaia lunii. Se descoperiră îndată unii pe alţii: cei pe 
jos, cu uimire şi groază, cei călări, cu bucurie şi uşurare. Nu-i 
despărţea decât un zbor de săgeată. 

Un galop scurt, şi ceata de tâlhari fu ajunsă şi împresurată. 
Ticăloşii traseră săbiile din teacă. Făceau o încercare 
deznădăjduită de a-şi croi drum spre beznele pădurii. 


Lupta fu scurtă. Călăreţii îi doborâră la pământ cu piepturile 
armigilor şi cu latul săbiei. Apoi îi luară de ceafă, le duseră 
mâinile la spate şi-i cetluiră cu funii. 

Totul se petrecuse în câteva clipe şi-ntr-o tăcere de mormânt, 
tulburată doar de fâlfiitul aripilor morţii. Două capete făloase şi 
încăpăţânate, de fugar, se rostogoliră în colb, fără judecată. 
Celelalte rămăseseră încă pe umeri, aşteptându-şi judeţul cel 
drept şi fără îndurare, despre care Boldur pomeni îndată ce sări 
din şa. 

— Fraţilor, să mulţumim lui Dumnezeu că i-am prins pe 
ticăloşi în ceasul al doisprezecelea, la doi paşi de hotar! zise el 
vrednicilor călăreţi din ceata sa de urmăritori. Mâine îi vom 
aduce în faţa judeţului oamenilor, pentru a da socoteală de 
faptele lor câinesti, în frunte cu jigodia de vornic, urmă el. Ne 
aflăm la o azvârlitură de băț de Vatra Dornei. Să mergem acolo, 
ca să ne hodinim un pic. După aiasta, i-om judeca împreună cu 
voi şi cu bătrânii satului. 

— Bine ai gândit şi ai grăit, jude! i se alătură Pepelea. Să 
mergem! 

Încălicară cu toţii şi porniră la pas spre sat, târând după cai pe 
ticăloşii prinşi cu funia de ciochinele şăilor. 

Pepelea era în frunte. Când trecură pe lângă casa pădurarului, 
simţi o săgeată în inimă, dar nu se opri. Abia când ajunseră în 
mijlocul satului, în faţa casei judelui răzeşilor vetreni, strânse 
frâiele şi sări din şa. Tovarăşii săi îi urmară pilda. 

A doua zi, după ce s-au spălat şi s-au ospătat, Paţa îi spuse lui 
Boldur: 

— Eu nu pricep, jude, de ce ţii domnia ta să-i aducem pe 
tâlhari în faţa judecății obşteşti. La ce să ne mai pierdem 
vremea făcând judeţ după legea noastră strămoşească? N-ar fi 
mai bine ca fiara de vornic, care ţi-a luat tot ce-ai avut mai 
scump pe lume şi ale cărei nelegiuiri sunt cunoscute de toată 
tara Câmpulungului, să moară de mâna domniei tale, iar ceilalţi 
ticăloşi, de ştreangurile noastre? 

— Dacă am face aşa, atunci ar însemna că degeaba ne-am 
răsculat şi am dat atâtea jertfe de sânge, răspunse judele 
liniştit, dar cu oarecare amărăciune în glas. 

— De ce? întrebă Paţa plin de mirare. 


— Pentru că noi când ne-am sculat cu toţii, ne-am sculat 
împotriva samavolniciei şi nedreptăţii. Acum, după izbândă, vrei 
să le înscăunăm din nou? 

— Păi ce-i samavolnic şi nedrept în pedepsirea unor 
nelegiuiţi? 

— Osândirea fără judecată obştească înseamnă samavolnicie, 
înseamnă încurajarea patimei oarbe omeneşti. Ea înseamnă şi 
nedreptate, căci nu putem osândi învinuitul înainte de a-l 
asculta şi pe el şi nu putem pune pe toţi învinuiţii în aceeaşi 
oală. Şi, ceea ce-i mai rău decât toate, osândirea fără judecată, 
făcută de noi, oamenii din fruntea răzmeriţei, înseamnă pildă 
rea pentru mulţime, înseamnă dezlănţuirea furiei şi a patimei 
oarbe, a dezmăţului, înseamnă statornicirea bunului plac şi a 
samavolniciei la temelia rânduielilor noastre de după răzmeriţă. 

— Judele are dreptate, frate Paţa, intră în vorbă Pepelea. Să 
nu ne dezlănţuiţii patima şi bunul plac, căci s-ar putea să se 
întoarcă împotriva noastră. La începutul stânii, se mănâncă 
câinii: la spartul stânii, se bat stăpânii, grăieşte o zicală. Să 
judecăm pe vinovaţi după datina noastră străbună, după 
obiceiul pământului, adică să facem lege. Să-i aducem pe 
învinuiți în faţa judeţului jurătorilor. 

— Dacă voi vreţi aşa, aşa să fie! se dădu bătut Paţa. Să 
alegem  jurători şi să facem judeţ după legea noastră 
strămoşească, deşi eu cred că jurătorii n-au să dea alte osânde 
decât acelea de care am pomenit eu. Dacă am cerut 
spânzurarea tâlharilor fără judecată, am făcut-o pentru că 
timpul nu ne aşteaptă, iar noi avem destule alte trebi pe aici, 
prin ţara Dornei, crunt prigonită de Balş. Orice zăbavă este în 
folosul cânelui de boier, cam poate să prinză de veste şi să ne 
fugă de sub nas. Dar, în sfârşit, dacă voi vreţi judeţ, să facem 
judeţ! Numa să-l facem cât mai repede!... 

Şi făcură îndată judecată obştească, după legea străbună. 
Adunară tot satul şi toţi oştenii lui Boldur şi aleseră jurătorii. Au 
ales doisprezece jurători: patru fundeni şi patru şăruleni, din 
ceata de urmăritori a lui Boldur, cari aveau anume socoteli cu 
vornicul, şi patru bătrâni din obştea ţărănească din Vatra 
Dornei, locul de judecare a împricinaţilor. Boldur, care era unul 
din cei patru jurători fundeni, fu ales starostele jurătorilor, adică 
omul care avea sarcina să cârmuiască cercetarea învinuiţilor şi 
desfăşurarea judecății. 


Jurătorii merseră, îndată după alegere, la biserica din sat 
unde, potrivit datinei străbune, jurară pe evanghelie că vor 
apăra adevărul şi dreptatea şi că numai ele le vor fi călăuză în 
timpul judecății. 

Apoi a început judeţul. El s-a făcut în faţa întregului sat, 
adunat în curtea cea mare a judelui răzeşilor vetreni. Erau de 
faţă şi împricinaţii, vornicul şi cei patruzeci şi şapte de lefegii 
fugari, aşezaţi în primele rânduri, în faţa mesei jucătorilor. Erau 
spălaţi, pieptănaţi, cu bărbile îngrijite, cu hainele curățate şi 
ospătaţi. Lefegiii se arătau liniştiţi şi semeţi, aşa cum sta bine 
unor oşteni deprinşi să înfrunte moartea. Numai ticălosul de 
vornic se purta ca un mişel ce era: tremura ca varga, gemea, 
ofta, se smiorcăia şi privea cu ochi de milog spre masa 
jucătorilor. O dată mai mult, se dovedea că tiranii cei mai cruzi 
şi neîndurători sunt, în acelaşi timp, şi oamenii cei mai fricoşi şi 
mişelnici. 

Boldur, ca staroste al juratorilor, aşezat în mijlocul mesei lor, 
a stat de vorbă cu fiecare împricinat, după ce i-a adus la 
cunoştinţă fiecăruia învinuirea pentru care este chemat în faţa 
judecății obşteşti. El i-a cercetat pe fiecare în parte, vorbindu-le 
apăsat dar cuviincios, le-a pus felurite întrebări şi le-a cerut să 
se apere și să aducă mărturii, din partea celorlalţi împricinaţi şi 
din partea oricărui om aflător acolo care ar putea să facă vreo 
mărturie în sprijinul spuselor lor. 

Purtarea sa nepărtinitoare n-a fost decât în folosul adevărului 
şi dreptăţii, pe cari jurătorii se juruiseră se le apere. Astfel, s-a 
putut vedea, încă de la începutul judeţului, că nu ar fi fost drept 
să se pună toţi învinuiţii în aceeaşi oală. Patruzeci dintre ei erau 
oşteni de rând, cari nu făcuseră altceva decât să împlinească 
poruncile mai-marilor lor. La cererea lui Boldur, jurătorii au 
hotărât ca aceşti împricinaţi să se bucure de drepturile pleanilor, 
a prinşilor de război şi, drept urmare, să fie scoşi de sub 
învinuire, puşi deoparte şi trimişi, după terminarea judeţului, la 
capul oastei răsculaților pentru a se hotărî asupra soartei lor. 
Dar n-au apucat, să plece într-acolo, căci pe la amiază, a sosit în 
sat o ceată de lefegii, în drum spre Ţara Ungurească, ce 
fuseseră sloboziţi de către căpitanii oastei ţărăneşti, în temeiul 
hotărârii sfatului de război al oastei, după ce juraseră că nu vor 
mai folosi niciodată armele lor împotriva norodului cel obidit din 
Ţara Moldovei, din ţara lor şi din oricare altă ţară. 


Aflând din gura lor despre hotărârea sfatului de război al 
oastei răzvrătiţilor, Boldur i-a slobozit şi pe cei patruzeci de 
lefegii scoşi de sub învinuire de către jurători, după ce i-a pus să 
jure, în faţa unui popă papistaş din ceata lefegiilor sosiți la Vatra 
Dornei, în chipul în care juraseră şi aceştia din urmă. 

In felul ăsta, au rămas să fie judecaţi numai vornicul de 
Câmpulung, pentru nelegiuirile ştiute de toată lumea şi șapte 
căpitani lefegii, învinuiți de ucidere de oameni, pentru faptul că, 
vrând să-şi pună pielea la adăpost, n-au primit îndemnul de 
capitulare şi au jefuit cu bună ştiinţă, pentru ţelurile lor 
murdare, aproape o mie de tovarăşi de luptă. 

Judeţul a ţinut până spre seară. Jurătoiii i-au dat ticălosului de 
vornic două pedepse: una pentru pângărire de morţi, iar alta 
pentru trădare, samavolnicie şi ucidere de oameni. Pentru 
moartea tinerilor Nicanor şi Minodora, nemernicul de vornic a 
fost pedepsit cu batjocorirea trupului său plin de păcate, prin 
bătaie la spate, cu brăcinarii desfăcuţi, în faţa mulţimii, până la 
împlinirea a cincizeci de lovituri. Pentru trădare, samavolnicie şi 
ucidere de oameni, el a fost osândit la moarte prin ştreang. Cei 
şapte căpitani au fost osândiţi, de asemenea, la spânzurare, ca 
ucigaşi sângeroşi de oameni. 

Osândele au fost aduse la împlinire îndată, în faţa mulţimii 
aflătoare la locul judeţului. 


XIX 


Înainte de căderea nopţii, Boldur împreună cu cei douăzeci de 
fundeni ce-l însoţiseră în urmărirea lefegiilor fugari, plecă în 
grabă spre oastea ţărănească, unde îl aşteptau treburi de 
seamă. Era liniştit şi cu cugetul împăcat. Era liniştit, pentru că 
acum fecioraşul său drag putea să doarmă în tihnă somnul său 
cel fără de liman, căci ucigaşii şi pângăritorii săi și ai iubitei sale 
logodnice fuseseră pedepsiţi. Era cu cugetul împăcat, fiindcă se 
făcuse dreptate, şi încă dreptate după lege, după tocmeli 
strămoşeşti, nu după bun plac şi patimă omenească. 

Pepelea, Paţa şi oamenii săi nu-l însoţiseră. Ei căpătaseră voie 
de la al doilea cap al oastei ţărăneşti, bunul lor Boldur, să 


rămână niţeluş prin ţara Dornelor, spre a împărţi mai departe 
dreptatea pe acele meleaguri. Nu înainte însă de a face un mic 
popas la Vatra Dornei, unde Pepelea avea anume trebi 
sufleteşti, iar Paţa, anume trebi obşteşti, căci voia să-şi 
întărească oastea sa de împărţitori de dreptate, cu noi oşteni 
dorneni, doritori, să intre în ea. 

Aşa că, în vreme ce Paţa aduna din sat pe toţi cei ce voiau să 
facă slujbă în oastea dreptăţii, Pepelea poposi la casa 
pădurarului. Acolo se afla draga lui logodnică, fermecătoarea 
Oiţa, care îl mâncase din ochi, în ziua aceea, din zori până-n 
seară, în vreme ce Pepelea se afla la masa jurătorilor, căci 
fusese ales şi el jurător, odată cu Paţa, chipurile ca şărulean. Ce- 
a făcut la casa pădurarului nu se ştie prea bine, dar, a doua zi, 
Paţa îl văzu venind fericit la ceata lui, aducând cu sine, ca oşteni 
noi ai mareei oşti a răzmeriţei, pe Boleac şi pe preafrumoasa lui 
fiică. 

Cu ceata lor de dorneni, binişor sporită, Paţa şi Pepelea se 
îndreptară în grabă spre Şarul Dornei. Oamenii ce acolo, cari 
aflaseră de sosirea lor în ţara Dornelor şi de pedepsirea 
ticălosului de vornic de Câmpulung, care voise să-i sărăcească şi 
să-i prefacă în robi, văzându-se scăpaţi de uriaşa gloabă ce le 
fusese pusă în spinare prin judecată strâmbă, i-au primit pe cei 
doi prieteni şi pe oştenii lor ca pe nişte slobozitori şi mântuitori 
ai norodului ce erau. Ei voiră să-i sărbătorească printr-un mare 
ospăț dat în cinstea lor. Dar cei doi capi ai oastei dornene le 
spuseseră că n-au timp de ospeţe, căci Balş nu vrea să-i 
aştepte, şi de aia trebuie să zboare cu toţii spre Broșteni, înainte 
ca tâlharul de jupan să prindă de veste că-i vin musafiri 
nepoftiţi. Bineînţeles, ei nu vor pleca din Şarul Dornei, fără ca să 
încheie, pe loc, anume socoteli. 

Aşadar, Pepelea şi Paţa, însoţiţi de ceata lor şi de toţi sărulenii 
aflaţi în sat, se repeziră într-un suflet la sălaşul ţiganilor lui Balş. 
II înconjurară şi îi prinseră în plasă pe toţi robii boierului. Nu le-a 
fost greu să afle cine erau ucigaşii grecului, cari aruncaseră, 
pată şi năpastă asupra bieţilor şăruleni. Fără prea multă vorbă şi 
fără judecată, căci nu era vreme de aşa ceva - cei trei ucigaşi 
fură spânzurați. Apoi ceilalţi robi fură poftiţi frumos să-şi ia 
catrafusele şi să plece unde or vedea cu ochii, căci şărulenii vor 
să şteargă îndată orice urmă de înstăpânire în satul lor, lăsată 
de Balş. Ceea ce şi făcură după o jumătate de ceas, când ţiganii 


plecaseră cu tot calabalâcul din sălaş: deteră foc magherniţelor, 
cari au ars până în temelii. Au alergat apoi la piuă. Maistorul 
spălase putina din vreme, aşa că şărulenii amânară încheierea 
socotelilor cu el. Dar nu şi cu piua care a fost prefăcută într-un 
rug uriaş deasupra căruia ardeau şi se schimba în cenuşă 
înstăpânirea ţării Dornelor de către puternicii jupani Balş. 

Pepelea, Paţa şi oastea lor n-au aşteptat până când flăcările 
au şters orice urmă a neamului Balşilor în Şarul Dornei, ci au 
alergat îndată spre cuibul de şerpi din Broşteni. Au ajuns acolo 
la vreme, taman când Lupu Balş se pregătea să fugă spre Piatra. 
Paţa şi Pepelea, însoţiţi de gvardia lor, ce-i urma, ca umbra, 
pretutindeni, alcătuită din verii piuarului şărulean, intrară în 
conacul cel falnic al jupanului. Ceilalţi oameni ai oştii dornene 
înconjurară curtea boierească şi satul, pentru ca cei cari s-ar 
simţi cu musca pe căciulă şi ar încerca să fugă să n-o poată 
face. 

Musafirii nepoftiţi ai lui Balş îl aflară pe boier în mijlocul casei, 
înconjurat de tot felul de boccele pline cu lucruri de preţ. 

— Bine te-am găsit coane Lupe! îi spuse Pepelea cu prefăcută 
cuviinţă şi cu priviri şugubeţe. Bucuros de oaspeţi? 

— Bucuros, de ce nu! răspunse boierul scrâşnind din dinţi 

— Ne cunoşti? 

— Cum să nu! Domnia ta eşti Pepelea cel isteţ, iar domnia lui 
este Paţa, vrednicul piuar din Şarul Dornei. 

— ... Aşa de vrednic, că te-a scos din pâine! băgă de seamă 
Pepelea. 

— Dumnezeu să-i dea câştig şi mai mare, iar mie aşişderea! 

— Văd că ţi-s drag tare, boierule, intră în vorbă Paţa. Eu şi toţi 
şărulenii... 

— Aşa este: sunt un mare iubitor de oameni! 

— Să ştii că robii matale, pe cari î-am spânzurat acum patru 
ceasuri, erau de altă părere... zise Pepelea cu înţepătură în glas. 

— Care robi? 

— Aceia cari l-au ucis pe grec!... 

Boierul se făcu alb ca varul, deşi nici până atunci faţa lui nu 
arata prea bine, și zise cu glas sugrumat; 

— Nu ştiu cine sunt acei ticăloşi... 

— Sunt ticăloşii cărora le-ai poruncit matale ca să-l omoare pe 
grec! 


— Nu le-am poruncit eu, pe Dumnezeul meu! Ţiganii v-au 
minţit!.. 

— Degeaba juri strâmb, boierule, tot n-ai să ne faci să te 
credem! Ai vrut matale ca să lucrezi în taină, dar taina ţi-o ştie 
tot sălaşul de ţigani. Ştie şi câţi galbeni le-ai numărat ucigaşilor 
în palmă! 

La auzul acestor cuvinte ale lui Pepelea, boierul amuţi, căci 
văzu că nu mai are niciun rost să facă pe îngerul neprihănit. 

Deodată se auziră strigăte şi larmă mare afară, în curte. 
Boierul începu să tremure ca varga: de afară se auzeau limpede 
glasuri bolovănoase strigând: „Moarte prădătorului!... Moarte 
tâlharului!... Vrem capul lui Balş!... Capul lui Balş!...” 

— Hai boierule afară, să te vadă oamenii din sat, că i-a apucat 
dorul de matale! îl pofti Pepelea frumos. Hai în cerdac! 

— Îndurare! Îndurare! Fie-vă milă de mine şi lăsa-ţi-mă aici!... 


— Vor dreptate, boierule, n-ai ce face! zise Paţa. Hai afară! 

— In genunchi vă rog: lăsaţi-mă aici! cerşi boierul milă, 
aruncându-se la picioarele lui Pepelea şi ale lui Paţa. Vorbiţi 
domniile voastre cu ei şi spuneţi-le că voi drege tot ce le-am 
stricat până acum, că le voi da tot ce doresc, dacă-mi lasă viaţa! 


— Bine, aşa vom face, zise Pepelea îngăduitor. Numai vino şi 
matale cu noi, că altfel oamenii n-au să ne dea crezare. 

Vrând-nevrând, boierul porni spre cerdac. În vreme ce se 
îndreptau într-acolo, Pepelea îi şopti lui Paţa „E mai bine să dea, 
de bună voie, pământul înapoi ţăranilor, cu diresuri în regulă, 
decât să fie tărbăcit de mulţime şi prădat. În felul ăsta, el nu va 
mai putea să-şi tragă înapoi, în faţa Divanului, scrisurile prin cari 
recunoaşte că le-a luat ţăranilor ocinile cu sila şi strâmbătate, şi 
apoi le-a dat înapoi de bună voie, oricine ar fi domn la Moldova! 

Ajunşi în cerdac, cu boierul între ei, Pepelea şi Paţa făcură 
semn să tacă mulţimii care-l hulea şi-l huiduia pe boier. După ce 
norodul se linişti, Pepelea luă cuvânt: 

— Fraţilor, capul cel prost al lui Balş, pe care îl cereţi, nu face 
două parale, aşa că n-aveţi lipsă de el! Aşa-i boierule? 

— Aşa-i!... zise boierul umil şi cu glas scăzut. 

— Zi mai tare. Să te audă toată lumea! îi porunci Pepelea, cu 
glas batjocoritor. 


— Aşa-i!... recunoscu acum boierul, cu voce tare, în faţa 
nespălaţilor de clăcaşi, că al său cap prost nu face două parale. 

— Asta o ştim cu toţii, nu mai era nevoie s-o spui! strigă un 
clăcaş voinic şi arătos, care părea să fie capul răzvrătiţilor 
broşteneni. 

— Recunoscând asta, grăi Pepelea, boierul recunoaşte că a 
greşit faţă de voi şi vă înştiinţează prin mine că vrea să dreagă 
toate stricăciunile ce vi le-a pricinuit. lar asta, cu scrisuri şi 
peceţi în regulă! Fiţi buni deci, şi spuneţi-i boierului Lupu Balş ce 
vreţi de la el! 

— C.. ă lupe ce-ai mâncat !!... strigă capul răzvrătiţilor, 
dezlănţuind hohote de râs în rândurile mulţimii 

— O s-o facă îndată! zise Pepelea Aşa-i coane Lupe? 

— Aşa.-i... îngăimă Lupu Balş. 

— Mai tare, că nu te aud păgubiţii! îi strigă Pepelea. 

— Aşa-i întări cu hotărâre jupan Lupu, în timp ce clăcaşii 
râdeau pe-ntrecute de felul în care lupanul de boier făgăduise 
că va da înapoi tot ce înfulecase ani de-a rândul 

— Deci, boierul se leagă în faţa voastră să vă dea înapoi 
ocinile cu tot ce-i pe ele, precum şi cuvenita dobândă, 
recunoscând că vi le-a luat cu strâmbătate si prin silă. Toate 
astea, domnia lui le va scrie în hrisov de piele, cu ai săi 
grămătici, semnându-le şi punându-le pecetea dumisale. Bine-i 
aşa? întrebă Pepelea mulţimea. 

— E binee!... strigară clăcaşii. 

— Boierul o să mai facă ceva care o să-l lege de voi mai mult 
decât hrisoavele cu peceţi, zise Pepelea cu zâmbet mucalit, 
aducându-şi aminte de unele întâmplări din vremea răscoalei 
iobagilor transilvăneni. Boierul vrea să se lege cu voi prin sânge! 


— În ce fel? îl întrebă capul răzvrătiţilor. 

— Se va încuscri cu voi!... 

— Nu, asta nu se poate! Nu pot! Nu pot!, scânci Balş încet. 

— Ba ai să poţi, boierule! îl încontră Pepelea în şoaptă. Asta 
dacă vrei să nu-ți pierzi capul, împreună cu nurlia-ţi cucoană şi 
preafrumoasa-ţi fiică. 

Balş bombăni ceva, dar Pepelea nu-l băgă în seamă, şi vorbi 
mulţimii: 


— Boierul zice că se învoieşte să-şi dea fata după un om din 
satul vostru, iar zestrea ei să intre în avutul obştei voastre 
ţărăneşti, pe care o veţi făuri din nou chiar astăzi. E bine aşa? 

— E bine! răspunse capul răzvrătiţilor, în numele celorlalţi 
clăcaşi. 

— Cătati-i un bărbat potrivit!... 

— l-am şi găsit; o să-l ia pe Nădrăgilă!!... răcni din toţi bojocii 
clăcaşul cel arătos, ca să-l audă toată lumea 

Cerul fu gata să se spargă din pricina hohotelor de râs ce 
izbucniră, a chiotelor şi a înjurăturilor de plăcere, căci Nădrăgilă 
era prostul satului. 

— Pe el să-l ia! Pe el, şi nu pe altul! strigă Pepelea ghicind 
lesne, după furtuna de râsete deslănţuită de alegerea făcută de 
starostele clăcaşilor, că viitorul bărbat al domniţei cea de neam 
mare şi vestit trebuie să fie vreun om de batjocură al satului. 

Balş încercă să se împotrivească şi îl rugă în genunchi pe 
Pepelea să-i sfătuiască pe ţărani să se mulţumească numai cu 
zestrea fiică-sei, iar pe fată s-o lase la mă-sa acasă. Dar Pepelea 
rămase surd şi mut, şi nu vru s-audă de aşa ceva. Poate şi 
pentru faptul că Balş voise cândva să-l piardă, cu ajutorul gazdei 
sale, Floarea-vădana, pe care încercase s-o cumpere cu aur. 

— Mergeţi şi luaţi-vă ocinile înapoi şi pregătiţi-vă de nuntă, 
strigă Pepelea către mulţime. Mâine o să fie mare zaiafet aici, la 
curte! Bineînţeles, pe socoteala socrilor, că aşa-i datina noastră! 


— Uraa!!... Să ne trăieşti, frate Pepeleo!!... strigară clăcaşii 
chiuind şi hăulind de bucurie. 

— Boierul vă pofteşte pe toţi la nuntă, mâine seară. Să vă 
ştergeţi bine de glod ciubotele, ca să nu-i băgaţi în boale 
persienile! Mai ales că le dă ca zestre fetei!... le strigă Pepelea 
cu glas hazos... Să vă înnădiţi şerparele, că n-au să vă ajungă!... 
adăugă el după ce furtuna de râsete se mai potolise un pic. 

Clăcaşii râseră din nou şi plecară, chiuind şi hăulind iarăşi, ca 
să se judecească, să-şi ia înapoi ogoarele, livezile, pădurile, 
prisăcile, păşunile, stânile, iazurile, lăpicicurile şi fierestraiele şi 
tot ce le smulsese prin viclenie, înşelăciune, strâmbătate şi silă 
hrăpăreţul boier Lupu Balş. 

Pepelea, Paţa şi starostele clăcaşilor au chemat vechilii şi 
grămăticii lui Balş şi l-au pus pe boier să semneze şi să 
pecetluiască scrisurile prin care el recunoştea că i-a prădat pe 


broşteneni, iar acum le dă totul înapoi, de bună voie. La 
semnarea şi pecetluirea hrisovului, a fost de faţă şi popa din sat. 

A doua zi fu nuntă mare la curtea boierească. Tot satul 
mâncă, bău şi petrecu pe socoteala bogaţilor şi simandicoşilor 
socri. Ba şi dănţuiră cu ciubotele lor grele, unse cu dohot, pe 
duşumele ceruite ale palatului jupanului. Nădrăgilă era în al 
nouălea cer, iar Chiajna, fata boierului, nu se simţea rău cu el 
deloc, cu toate că mirele o călca amarnic cu ciubotele pe 
pantofiori şi se împiedica mereu în preşuri, spre hazul tuturora. 
Şi se simţea bine cu el, pentru că Nădrăgilă, deşi era cam 
tontălău, era flăcău înalt şi spătos, iar capul său, cu toate că nu 
arăta prea bine pe dinăuntru, era cioplit pe dinafară cu destul 
meşteşug, căci aşa cum se spune, Dumnezeu e milostiv şi drept, 
şi dacă i-a dat cumva omului prea puţin în vreun loc, îi dă cu 
îndestulare într-altă parte. 

Nunta a ţinut trei zile şi trei nopţi, cum e datina pe valea 
Bistriţei. După ce s-a spart petrecerea, Nădrăgilă şi-a luat 
nevasta, a aşezat-o deasupra zestrei, în carul cu boi frumos 
gătit, şi s-a dus acasă, în cântec de lăutari. 

Boierul şi boieroaica înghiţiră găluşca, căci n-aveau ce face. Ei 
erau bucuroşi că au scăpat cu viaţă şi că n-au ieşit cu obrazul 
prea terfelit din cele trei zile zbuciumate, de răscoală 
țărănească. Dar le fu dat să mai pătimească încă o palmă 
zdravănă de la foştii lor şerbi. Asta, însă, numai şi numai din 
pricină că n-avuseseră grijă la vreme de fiica lor, deşi era 
singurul lor copil, şi o lăsaseră de capul ei. lată cum s-au 
petrecut lucrurile: 

A doua zi după nuntă, rudele lui Nădrăgilă au venit toate-n 
păr la casa însurăţeilor, pentru ca, potrivit veselei dar plinei de 
primiejdii datini strămoşeşti, să vadă cămeşea miresei, cu pata 
roşie la mijloc, şi apoi să bea rachiu roş, dănţuind cu trofeul 
însângerat pe ulițele satului. Dar spre marea lor mirare, 
Nădrăgilă în loc să iasă cu cămeşea într-o mână şi rachiul într- 
alta, a ieşit cu amândouă miinile în părul nevesticii sale. Toată 
lumea a rămas cu gura căscată, căci fata boierului era o codană 
aproape neîmplinită, şi nimeni nu se gândea că a căzut în ispită 
aşa de timpuriu. Dar ăsta era tristul adevăr: Nădrăgilă, oricât de 
prost era, n-a putut să nu-şi dea seama, în noaptea nunţii, că 
nevestica lui se cam grăbise şi călcase strâmb înainte de a-i 
pune popa pirostriile pe cap. 


După ce a bătut-o bine că l-a făcut de râsul lumii (parcă până 
atunci nu fusese de râsul satului, dar aşa-s bărbaţii!), 
nevârstnica şi cruda domniţă i-a mărturisit că s-avusese bine cu 
maistorul piuar, care-i sucise capul când ea se dusese călare, în 
plimbare, la Şarul Dornei. Asta însemna o nouă pacoste şi ruşine 
pe capul părinţilor ei! Datina străbună este foarte aspră în 
asemenea treburi gingaşe, în multe din satele româneşti, mai 
ales în satele munteneşti, de tăietori de lemne şi ciobani aprigi. 

In temeiul acestei datini, Nădrăgilă, neamurile sale şi cumetrii 
săi s-au dus la curtea lui Balş şi au silit părinţii miresei să 
plătească ruşinea pricinuită ginerelui de către fiica lor, prin 
ruşinarea lor de către ginere şi cimotiile sale. După ce i-au 
îmbrăcat pe boier şi pe boieroaică în straie proaste şi zdrenţuite 
şi le-au pus la gât salbe de ardei roşii, au înhămat doi măgari la 
trăsura jupanului, mânjită cu bălegar şi catran, şi i-au purtat în 
tot satul, în râsul şi batjocura ţăranilor. Pe capra trăsurii, alături 
de vizitiu, şedea maistorul piuar, îmbrăcat în haine zoioase şi 
zdrenţăroase, cu o glugă cu urechi de măgar în cap şi cu colanul 
de ardei la gât, pedepsit aşa cum se obişnuia să se 
pedepsească, prin acele locuri, ademenitorii de copile. Lucru ce 
bucură foarte pe Pepelea şi pe Paţa, cari aveau anume socoteli 
cu maistorul. 

Mireasa a fost trimisă plocon înapoi la părinţi. Zestrea ei a fost 
oprită însă ca gloabă pentru ruşinarea mirelui. 

Până la urmă deci, toată lumea a fost mulţumită, căci a ieşit 
cu câştig și pentru ţărani, şi pentru Balş. 

Văzându-şi fata reîntoarsă în sânul familiei, boierul spuse 
neveste-si: „Să mulţumim lui Dumnezeu că micuța noastră 
Chiajna n-a fost fată cuminte!“ 

Dar câteva luni mai târziu, după ce se mutase la laşi, 
pentru că nu mai avea nimic care să-l lege de Broşteni, nu mai 
gândea la fel, căci târgul de scaun era plin de oşteni, iar fiică-sa, 
de draci. 


XX 


Lehaci mergea călare în fruntea oştii. Boldur era mult înapoi, 
priveghind trecerea oştenilor lui pe la podul de peste Moldova, 
din apropiere de Vama. Căpitanul era vesel, vioi şi cu obrazul 
proaspăt, deşi dormise puţin. Ospăţul dat la plecare, în cinstea 
căpitanilor armiei răzvrătirii, de către şoltuzul şi pârgarii 
Câmpulungului, în numele concetăţenilor viteazului neamiş, 
ţinuse până la ziuă. Lehaci îşi spunea că poate niciodată în viaţa 
lui nu fusese mai fericit şi mai mulţumit de soartă ca acum. 
Ospăţul fusese ca oricare altul: se mâncase voiniceşte, se băuse 
zdravăn, se glumise şi se râsese pe-ntrecute. Ceea ce îi 
desfătase inima şi îi înălţase sufletul nu erau însă obişnuitele 
bucurii venite din alintările burţii. Simţămintele înalte pe cari le 
trăia veneau de acolo că fusese sărbătorit de fraţii lui din 
Câmpulung, oamenii dragi cu care se pomenise de când venise 
pe lume. Cum să nu fie mândru şi fericit - gândea el - când l-au 
prăznuit bătrânii înţelepţi şi preacinstiţi cari se află în fruntea 
târgului din vremuri ce se pierd în negura copilăriei sale! Când |- 
au sărbătorit prietenii lui dragi din pruncie şi ortacii săi de 
scaldă şi hoinăreală! Când l-au prăznuit tovarăşii săi de 
vânatoare şi străjerii lui dragi, precum şi răzeşii şi meşterii de pe 
uliţa sa! 

Fireşte, toţi aceştia prăznuiseră, în primul rând, marea 
izbândă a oamenilor munţilor, a ţării zimbrilor, a ţăranilor şi 
târgoveţilor ei, împotriva boierimii lacome şi samavolnice, era 
de părere Lehaci. 

La ospăț fusese şi bunul său prieten Alburel-zugravul. Şi el 
intrase în Armia Dreptăţii. Voise să lupte în primele rânduri, deşi 
era gingaş ca o domniţă. Dar el, Lehaci, a fost de altă părere, şi 
nu prea l-a lăsat să-şi primejduiască viaţa. Asta, pentru că era 
un om prea preţios ca să-şi îngăduie să-l piardă şi pentru că 
avea de făcut lucruri mult mai bune decât mânuirea săbiei şi 
arcului, deşi în acele clipe aceasta era întâia datorinţă a oricărui 
câmpulungean. Căpitanul s-a gândit că neîntrecutul meşter 
zugrav poate mânui mai cu folos pentru cauza răsculaților 
penelul şi vopselele sale, decât arcul şi săgețile. De aceea, cu 
toată împotrivirea prietenului său, i-a poruncit să se ţină ceva 
mai depărtişor de izbelile tovarăşilor săi de luptă. Atâta cât să le 
poată vedea bine şi să le prindă pe pânză, trecute prin simţirea 
lui adâncă şi pătrunzătoare de artist, în aşa fel încât să lase 


veacurilor icoane neprieritoare ale măreţei bătălii pentru 
dreptate. 

Şi capul oştii răsculaților era acum convins că n-a greşit deloc! 
A văzut pânza cea mare care încrusta în veacuri înălţătoarea 
bătălie din valea Moldovei, atârnată pe unul din pereţii sălii de 
ospeţe. La fel ca toţi mesenii de faţă, nu se mai săturase 
privind-o. Era o pictură în ulei, după tehnica din apus, dar nu şi 
după principiile artei Renaşterii. Exprima exact ceea ce spusese 
cândva Alburel despre pictura sa: o sinteză între arta Renaşterii 
şi arta Bizanțului, o împletire fericită de senzualism şi simbolism. 
Oamenii oştii arătau ca nişte munteni adevăraţi, ca port şi 
înfăţişare, dar chipul lor, feţele şi privirile lor aveau ceva de 
legendă, de basm strămoşesc, păreau chipuri de feţi-frumoşi 
care se bateau cu zmeii, întruchipau lupta binelui împotriva 
răului. Caii erau cai obişnuiţi, armigi aprigi dar aveau aripi, ca-n 
basmele româneşti. Duşmanii erau lefegii obişnuiţi, ca veşminte 
şi arme, dar feţele şi privirile lor îi prefăceau în zmei, întruchipau 
răul, distrugerea, înrobirea. Soarele lumina numai chipurile 
feţilor-frumoşi ai dreptăţii şi arunca sulițe negre asupra 
duşmanilor binelui, întunecându-le feţele, sluţindu-i, 
batjocorindu-i, înfierându-i şi blestemându-i. Pădurea părea 
însufleţită, părea gata să se prăbuşească peste duşman, ca şi 
munţii ţării Câmpulungului, care păreau gata să se prăvălească 
şi să-l îngroape pe vrăjmaş într-un uriaş mormânt, arătând că 
într-adevăr „muntele şi codrul sunt fraţi buni cu românul”. Într- 
un cuvânt, întreg tabloul, cu tot realismul lui, răspândea un aer 
de basm, de legendă, de simbol. El întruchipa străvechea şi 
mereu noua luptă între dreptate şi împilare, volnicie şi robie, 
bine şi rău. Deasupra urii şi încrâncenării, deasupra prăpădului 
şi morții, minunatele culori ale meşterilor zugravi roşul 
Suceviţei, verdele Moldoviței, albastrul Voroneţului se înălţau ca 
un nimb al frumuseţii, ca un imn de proslăvire a vieţii. 

Da, Alburel-zugravul avea dreptate: pictura moldovenească 
găsise drumul cel drept în artă! 

De la prietenul său cel plin de har, gândul cârmuitorului oştii 
câmpulungene trecu la trebile sale căpităneşti. Se afla în fruntea 
unei oşti numeroase şi puternice, care număra acum aproape 
zece mii de săbii, căci, după marea izbândă de la apa Moldovei, 
intraseră în Armia Dreptăţii încă patru mii de glotaşi - ţărani şi 
târgoveţi. Armia aceasta atât de numeroasă, era acum 


înzestrată cu cele de trebuinţă cum nu se poate mai bune: cu 
arcuri şi arbalete, cu sâneţe şi archebuze şi, ceea ce era cu totul 
îmbucurător, cu pive şi săcaluşe, cu harmată, adică artilerie de 
asediu, atât de necesară pentru cucerirea unei cetăţi puternice. 
Primise de la iscoadele sale veşti despre Hatmanul de Suceava. 
Omul lui Moghilă tuna şi fulgera împotriva netrebnicului vornic 
de Câmpulung, care îi irosise cei trei mii de lefegii pe care îi 
dăduse pe mâna lui cea nevrednică, lăsându-l doar cu un pumn 
de oameni, să apere cetatea Sucevei în faţa unei mulţimi 
copleşitoare, după ce dase bir cu fugiţii, ca un ticălos şi mişelnic 
ce era. 

„Va primi sau nu va primi lupta, mie îmi este tot una! Eu mă 
pregătesc ca şi cum ar primi-o, îşi zise Lehaci. Izbânda trebuie 
să vină repede, înainte ca hatmanul să primească de la laşi 
întăririle după cari ţipă întruna, deşi nu văd de unde ar putea să 
i le scoată Moghilă, acum, după ce şi-a trimis la Câmpulung mai 
bine de jumătate din oastea domnească...” 

În vreme ce Lehaci-neamiş frământa asemenea gânduri, în 
capul armiei răzmeriţii, pe la mijlocul ei, unde se afla trupul de 
oaste al dornenilor, Pepelea frământa gânduri nu mai puţin 
plăcute. Se înapoiase în Câmpulung cu două zile înainte de 
plecarea oştii spre Suceava. Luase parte la ospăţul de despărţire 
şi făcuse pe toţi mesenii să se tăvălească pe jos de râs, cu 
glumele şi povestirile sale hazlii. Mai ales cu acelea cari priveau 
noile sale isprăvi, ale sale şi ale vrednicilor săi dorneni pe lângă 
cari se aciuise! Sala de ospeţe se cutremurase de hohotele de 
râs ale celor de faţă, când Pepelea le povestise, cu hazul lui 
neîntrecut, despre nunta cea mare şi cu bucluc, de la palatul 
jupanului Balş şi despre isprăvile lui Nădrăgilă, dinainte şi după 
noaptea când îşi dase seama că domniţa cu care îl însurase 
satul călcase strâmb înainte de a-i pune popa pirostriile pe cap. 
Impreună cu el şi în dreapta sa, băuse, mâncase şi se veselise 
frumoasa Oiţa, care acum îi era soaţă pe viaţă. Se cununase cu 
ea la Câmpulung, în dimineaţa zilei în care avusese loc ospăţul. 

Odată cu el, avusese cununie şi Lehaci-neamiş, care îşi legase 
viaţa de o fată tânără şi fermecătoare din Câmpulung, Dafina, 
îngrijitoare de răniţi în Armie, cu care el era logodit încă dinainte 
de începerea răzmeriţii. Şi unul şi altul se însuraseră cam în 
fugă, între două lupte, căci nu era vreme de aşteptat, deoarece 
pravila oştii ţărăneşti nu îngăduia decât femeilor măritate să-şi 


însoţească bărbaţii în luptă, iar asta numai ca îngrijitoare de 
răniţi, bucătărese sau spălătorese. 

Pepelea mergea călare în fruntea dornenilor săi, zâmbind pe 
sub mustață, gândindu-se la cununia lui cu Oiţa. După ce se mai 
veseli o vreme cu astfel de gânduri plăcute, căpitanul îşi suci 
calul în loc şi luă în răspăr trupul său de oaste. Voia să-şi 
privegheze oamenii, să le dea sfaturi şi să-i muştruluiască. Sta 
tot timpul în mijlocul oştenilor căci se apropia răfuiala cu 
hatmanul de Suceava, şi erau multe de făcut... Capii armiei 
ţărăneşti îi dăduseră lui Pepelea ca şi lui Paţa, rangul de căpitan 
al „Oştii Şugubăţului'”' cum era poreclită acum oastea 
dornenilor, din pricina hazliului ei staroste şi a isprăvilor sale. 

Proaspătul căpitan era însă cam supărat, fiindcă se legase la 
cap fără să-l doară. Lucrul ăsta nu privea însă căsătoria lui cu 
Oiţa, ci cu totul altceva. lată despre ce era vorba: 

Înainte de a pleca din Broşteni, se lăsase înduplecat de un 
călugăr de la mânăstirea Secu, pe nume Avramie, să-l 
primească în rândurile oştenilor săi. Neştiind cu cine are de-a 
face şi crezând că are în faţă un om de ispravă, l-a luat cu sine 
şi l-a pus, cu învoirea lui Paţa, staroste de ceată în oastea 
dornenilor, căci călugărul avea ştiinţă de carte şi, pe deasupra, 
părea isteţ şi descurcăreţ. De fapt n-ar fi fost om rău, căci era 
inimos, priceput la toate şi cutezător, dacă n-ar fi avut un mare 
cusur, destul de răspândit, printre călugări: îi plăcea să 
mănânce şi să bea fără măsură. 

Ceea ce te mira la acest lungan bărbos, deşirat şi scofâlcit era 
faptul că deşi mânca şi bea cât şapte, nici vorbă să prindă carne 
pe el! Lucrurile se petreceau la dânsul pe dos ca la ceilalţi 
oameni: cu cât mânca mai mult, cu atât flămânzea mai tare şi 
se ogârjea mai rău. Că mânca peste măsură, n-ar fi fost mare 
prăpăd, căci oastea avea vipt destul. Din nenorocire însă, 
fiecare înghiţitură era urmată de câte o oală de vin ori un şip de 
rachiu, şi când da gata jumătate de porc, seca şi butea lângă el. 
Poate că nici asta n-ar fi însemnat mare lucru, dacă băutura nu 
l-ar fi împins la tot felul de blestemăţii, cari pătau cinstea şi 
bunul renume al oştii dornenilor. Pepelea îşi frângea mâinile că-l 
luase cu el şi îl pândea mereu la potecuţă, ca să-l potcovească 
în aşa fel încât să-l lecuiască pentru totdeauna de hâdele sale 
beteşuguri, ce aduceau atâtea ruşinări şi belele pe capul 
dornenilor. 


În apropiere de Suceava, sosi, în sfârşit, clipa cea mult 
aşteptată. Dornenii se găseau la străjile dinainte ale oştii 
Câmpulungului. Pepelea şi Paţa primiră poruncă să meargă cu o 
ceată de călăreţi până sub zidurile cetăţii, spre a vedea care-i 
tăria oştilor ce le apărau. Lehaci fusese înştiinţat de către 
iscoadele sale că hatmanul de Suceava se trăsese în grabă spre 
Hârlău. Nu primise nici un fel de ajutor de la Moghilă, și, cu 
mâna de lefegii ce-i avea, nu îndrăznise să se împotrivească 
armiei ţărăneşti, deşi Suceava era o cetate bine întărită şi uşor 
de apărat, îi fusese teamă de împresurare şi de aceea, la 
apropierea lui Lehaci, părăsise oraşul fără luptă. Lăsase totuşi 
câteva sute de darabani, întăriţi cu archebuzieri si tunari, spre a 
înşela şi a întârzia pe vrăjmaş. Deşi le cam ghicise şiretlicul, 
Lehaci voia totuşi să ştie bine ce tărie are oastea dinlăuntru, 
pentru a hotări cu ce putere şă lovească cetatea. 

Aşa se face că Pepelea şi Paţa primiseră poruncă să meargă 
până sub zidurile cetăţii şi să încerce tăria apărătorilor lor. 

Cei doi prieteni porniră spre Suceava, în fruntea unui steag de 
călăreţi. Deşi Avramie era pedestraş, Pepelea îi porunci să- 
ncalice şi să-l însoţească în cercetare, la duşman. Călugărul era, 
ca de obicei, beat şi, deşi se pricepea destul de bine la călărie, 
se urcă în şa cu mare greutate, căci băutura îi turnase plumb în 
vine. 

Pepelea porni şi, la început, merse mai cu milă. Când ajunse 
în apropiere de zidurile cetăţii, iar lefegiii începură să-i 
firitisească pe-ntrecute cu plumbi şi săgeți, el porni în galop de- 
a lungul întăriturilor pentru a-l sili pe vrăjmaş să-şi arate colții 
peste tot, astfel ca să i se poată număra dinţii din gură. Dar 
galopa aprig nu numai pentru asta, ci şi pentru ca să i-o coacă 
lui Avramie. Bietul călugăr încerca zadarnic ca să-şi domolească 
gloaba, căci era cal de oaste şi era obişnuit să ţină pasul cu 
ceilalţi fugari, iar mâinile sale erau prea moi ca să-l ţină în frâu. 
Aşa că Avramie era când pe cal, când pe jos. Puțin a lipsit ca 
până la urmă cuviosul călugăr să nu treacă în lumea drepţilor... 

Când au ajuns la apa Sucevei, care era umflată din pricina 
viiturilor de primăvară, Pepelea a poruncit alor săi ca trecerea 
să se facă înot, de dârlogii sau de coada calului. Decizia fu 
privită de Avramie ca un fel de pedeapsă. Fiind ameţit de 
băutură şi de atâtea burduşeli, el scăpa des coada calului şi 
înghiţea la apă cu nemiluita. Întâmplarea a avut şi partea ei 


bună, căci l-a trezit pe călugăr. După trecerea cursului de apă, 
Pepelea şi Paţa potoliră caii. Unul dintre ei îl sfătui pe Avramie 
mai în glumă, mai în serios, să nu mai plece la luptă cu burta 
plină şi cu capul înfierbântat de rachiu, căci s-ar putea să-i 
rămână oasele pe câmpul de bătaie... 


XXI 


După ce şi-au împlinit treaba pentru care fuseseră trimişi, 
Pepelea şi Paţa s-au dus la Lehaci şi i-au spus tot ce văzuseră. 
Dându-şi şi mai bine seama că au în faţă numai o mână de 
oameni lăsaţi în cetate doar ca să-l înşele şi să-l întârzie, Lehaci 
hotări să le dea şiretlicul îndată peste cap şi să-i pună pe fugă 
fără să se bată sau să piardă vreun om. Pentru aceasta, el trecu 
peste apa Sucevei, la deal şi la vale de oraş, câte un trup de 
oaste de câte cinci sute de săbii. Ameninţaţi să li se taie 
retragerea şi să fie împresuraţi, lefegiii părăsiră în grabă cetatea 
şi se îndreptară în fugă spre Botoşani şi, de acolo, spre Hârlău. 
Lehaci trimise câteva steaguri de călăreţi în urmărirea lor, în 
vreme ce el, cu temeiul oastei, intră în Suceava, fără niciun fel 
de jertfe de sânge din partea sa. 

Tirgoveţii Sucevei îl primiră la fel de bine precum îl primiseră, 
cu câtăva vreme înainte, câmpulungemi săi. Erau sătui de 
Moghilă şi de sluga sa, hatmanul de Suceava, care storsese 
atâtea biruri şi vămi breslelor de meşteşugari români şi saşi şi 
neguţătorilor armeni şi ovrei din oraş, iar acum erau bucuroşi că 
au scăpat de ei. Căpitanii oştii ţărăneşti au fost întâmpinați la 
porţile cetăţii şi primiţi cu pâine şi sare de către şoltuzul Vrabie 
şi ai săi pârgari. 

Armia s-a împrăştiat în tot târgul, în cvartir pe uliţa săbierilor, 
pe cea a scutaşilor, şi cele ale clopotarilor, făurarilor, cojocarilor, 
găitănarilor şi zugravilor, fiecare breaslă primind pe uliţa sa, cu 
cinste şi cu dragoste, pe capii trupurilor de oaste şi îngrijindu-se 
de adăpostirea oştenilor şi a cailor. 

Lehaci, Boldur şi căpitanii de frunte ai Armiei se aşezară în 
palatul domnesc, zidit de Ştefan-Vodă, care fusese locuit, până 


de curând, de hatman. Aici, în sala cea mare a palatului, şoltuzul 
oraşului a dat la prânz un mare ospăț în cinstea căpitanilor oştii, 
ospăț de la care n-au lipsit nici Pepelea, şi nici Paţa. 


XXII 


Doamna Elisaveta şedea în faţa oglinzii. Era singură. În 
curând va împlini patruzeci de ani. Oglinda nu-i amintea însă 
câtuşi de puţin de acest eveniment atât de trist pentru oricare 
altă femeie în afară de ea. 

Işi pipăi pielea albă, mată şi întinsă a feţei. De douăzeci de ani 
era aceeaşi: fragedă şi plină de prospeţime, ca o petală de 
nufăr. Nicio cută în jurul ochilor, în locul unde începe marea 
trădare a timpului! Nici în jurul gurii şi nici în jurul gâtului, deşi 
acolo orice suliman e de prisos! Da, a rămas neschimbată, a 
rămas fetişcana cu faţa albă, neprihănită şi virginală de acum 
douăzeci de ani!... Ori poate se înşeală, sau se minte singura?!.. 
Nu, nu se înşeală, asta-i realitatea! 

Işi mângâie părul des şi mătăsos, cu luciri arămii, care-i cădea 
în falduri bogate pe umerii ei rotunzi şi tinereşti, descoperiţi cu 
mărinimie de croiala rochiei Nici el n-a trădat-o nici un fir de 
argint, măcar unul de noroc. 

Îşi zâmbi sieşi cu plăcere, şi dinţii ei puternici şi strălucitori îi 
spuseră de asemenea că nici ei n-au trădat-o. Nici ochii săi cu 
sclipiri de smaragd, din care ţâşnesc străfulgerări de voinţă, 
energie şi putere de înstăpânire. 

Apoi îşi mângâie mijlocul de amforă, pe care corsetul strâns 
fără îndurare îl făcea şi mai subţire. Nimeni n-ar putea crede că 
pântecul acesta feciorelnic a rodit de opt ori, că a dăruit 
Moldovei trei coconi şi cinci domniţe!... 

Işi preumblă apoi degetele de-a lungul coapselor ei arcuite, 
ce-i drept, cam cărnoase şi plinuţe, dar bine ascunse de faldurile 


bogate ale rochiei sale din brocart. Era o femeie norocoasa: 
mica ei pasiune, consumul exagerat de cofeturi, lăsase urme 
doar acolo, într-un loc uşor de ascuns. De altfel, dacă n-ar fi fost 
aşa, ar fi renunţat de mult la dulciuri. 

Se putea mândri că face parte dintr-un soi de oameni fără 
vârstă, asupra cărora timpul, marele duşman al femeilor, n-are 
nicio putere. Fireşte, această virtute rarisimă n-o dobândise prin 
cine ştie ce practici oculte, ci o moştenise. O datora tatălui ei, 
nemeşul Csomortany. Nobilul husar secui nu arată rău nici 
acum, la şaizeci şi doi de ani, când nu este prea departe de 
frumosul Don Juan care, decenii de-a rândul, se căţărase pe 
iederă sau se strecurase pe uşi tainice în iatacurile 
adoratoarelor sale, ori crestase cu sabia obrazul soţilor 
încornoraţi. 

Da, taică-său îi dase o minunată zestre naturală: tinereţea 
fără bătrâneţe. Poate ca o compensație pentru lipsa zestrei 
adevărate, zestre de care ea, fiică de nobil scăpătat, n-avusese 
pairte. 

Moştenise de la taică-său şi sângele lui fierbinte. N-avuse 
parte însă de un bărbat demn de asemenea moştenire. Moghilă 
părea un om cumsecade, blajin şi supus, dar prea puţin potrivit 
pentru o femeie cu temperamentul ei. Cu toate astea, lucru de 
necrezut, ea i-a fost şi îi este soţie credincioasă, şi toate cele opt 
odrasle ce i le-a dăruit sunt făcute cu el. Şi i-a rămas 
credincioasă numai pentru că el, deşi n-a putut să-i potolească 
patima sângelui ei clocotitor, i-a dat în schimb putinţa să-şi 
satisfacă din plin patima ei cea mare: setea de putere, bogăţie 
şi slavă. 

De unde moştenea această patimă? Nu ştie de unde. Se prea 
poate să nu fie vorba de o moştenire. Este posibil ca patima 
aceasta să se fi născut în ea din pricina lipsurilor şi umilinţelor 
sărăciei în care trăise ca fată. 

Căsătoria cu boierul valah i-a adus satisfacerea crescândă a 
patimei ei neostoite. Moghilă i-a descoperit-o repede şi, pentru 
că i se simţea dator vândut, i-a cultivat-o din plin, şi-a făcut un 
ideal din satisfacerea ei. Tocmai pentru asta i-a trecut în mână 
frânele ţării, i-a lăsat puterea pe mâinile ei. Şi el, şi marii săi 
dregători ştiau că adevăratul voievod al Moldovei era ea, 
doamna Elisaveta, nu leremia-vodă. Lucrul acesta nu-l jignea 
câtuşi de puţin, în fond, el încheiase o înţelegere mută cu 


doamna sa, semnase un pact secret prin care ea se obliga să-i 
dea frumuseţea şi credinţa ei, iar el, în schimb, puterea şi slava 
de stăpân al Moldovei. Erau mulţumiţi unul de altul, şi nici prin 
cap nu le trecea să se înşele sau să strice învoiala. 

Moghilă era un om fără însuşiri deosebite. Avea însă o mare 
virtute: ştia să se plece şi să asculte. In aceasta constă secretul 
lungii sale domnii şi secretul trecerii sale la Poartă şi la curtea 
regelui Sigismund Wassa. 

Prima fiinţă de care Moghilă a ascultat până acum, cu 
supunere neabătută, este ea, Elisaveta, frumoasa şi înţeleapta 
lui soţie. Asta a şi fost marele lui noroc şi marea lui înţelepciune! 
îşi zise Elisaveta, Fără ea, ar fi rămas un boier valah oarecare, 
ce şi-ar fi irosit viaţa şi averea în pribegie şi obscuritate. Ea, 
Elisaveta Csomortany, tânăra şi frumoasa fiică a nobilimei 
secuieşti, a fost aceea care l-a ridicat, cu răbdare şi iscusinţă, pe 
treptele puterii, bogăției şi slavei! Ea, cu graţia ei de femeie 
fermecătoare, a fost aceea care l-a introdus la curţile celor mai 
puternici prinți leşi, deschizându-i multe uşi cu neputinţă de 
deschis! Ea l-a pus în legătură cu panii cei mai bogaţi şi influenţi 
ai şleahtei poloneze, ea i-a asigurat sprijinul omului celui mai 
puternic din Republică, cancelarul pe viaţă Zamoisky!... 

Şi nu numai asta. Ca o catolică pioasă şi plină de devotament 
faţă de biserica universală a lui Crist, ea l-a introdus în cercurile 
iezuite atotputernice, precum şi în cele ale înalţilor ecleziaşti 
polonezi, mergând până la cardinalul primat al Poloniei. Şi, mai 
mult, ea a fost aceea care i-a adus înalta bunăvoință şi atenţie a 
Sanctităţii Sale Papa Paul al V-lea Borghese, căruia ea i-a trezit 
multe speranţe ecumenice şi care i-a transmis de curând sfatul 
de a-l convinge pe prinţul leremia al Moldovei să treacă la 
catolicism. Bineînţeles, ea n-a băgat în seamă un asemenea 
sfat, deşi venea de la locotenentul lui Isus pe pământ, căci asta 
ar însemna ruperea domnului Moldovei de boierii săi, ortodocşi 
printr-o lungă tradiţie. „Lucrul acesta nu poate fi socotit păcat, 
căci am făcut destule pentru binele şi gloria bisericii catolice, îşi 
încheie gândurile mereu tânăra şi mereu frumoasa doamnă 
Elisaveta. Dar unde o fi Nistor Ureche? De ce o fi zăbovind 
atâta?!” 

Trimisese grabnic după învățatul şi înțeleptul ei sfetnic. Erau 
clipe de grea cumpănă pentru Moldova. Muntenii ceia 
„Sălbateci” şi nesupuşi din ţinutul Câmpulungului se răsculaseră 


şi răspândiseră sămânţa răzmeriţei în tot nordul Moldovei, 
primejduind ţara întreagă şi domnia însăşi. Nimeni nu se 
gândise că lucrurile au să ajungă atât de departe. Au luat totul 
prea uşor. Li s-a părut că vor înăbuşi pojarul răscoalei încă de la 
primele lui pâlpâiri. Dar s-au înşelat amarnic: germenul 
distrugerii s-a dovedit mai puternic ca oricând şi el s-a 
răspândit, ca molimă, peste tot. 

S-ar putea ca pe familia domnească, pe boieri şi pe curteni 
să-i aştepte clipe grele. S-ar putea să ia din nou calea pribegiei, 
ca acum şase ani... 

Gândul ăsta o cutremură, căci îi amintea de zilele cumplite ale 
acelui an de început de veac, zilele când îndrăzneţul domn 
muntean intrase triumfător în Alba lulia, alungându-l apoi de pe 
tron pe leremia Moghilă şi intitulându-se mândru şi demn, aşa 
cum a fost, domn al Tării Romaneşti, al Ardealului şi a toată ţara 
Moldovei. In acele vremuri de restrişte, ea a fost silită să 
pribegească împreună cu copiii la Camenița, în vreme ce 
bărbatul ei a fost nevoit să se închidă în Cetatea Hotinului. Si 
vai, cât de grea şi plină de primejdii i-a fost băjenia! Abia sosise 
la Camenița, că a şi izbucnit ciuma. Închipuie-ţi, să te prindă 
ciuma printre străini, într-un târg mizerabil, cu opt copii! Să auzi 
fâlfâind aripile morţii în jurul casei, să-ţi tremure inima în fiecare 
clipă!... 

Molima a păşit şi în pragul casei sale, dar spre norocul ei i-a 
ferit copiii de coasa morţii. In schimb, a pierdut-o pe biata ei 
soră Vilma, fată tânără şi frumoasă, care avea dreptul la viaţă şi 
la fericire. 

„Dar de ce întârzie atâta Ureche?“: se întrebă ea cu glas tare 

Pentru a-şi potoli nerăbdarea, trecu la clavecin. Învăţase un 
nou madrigal, care o fermeca pur şi simplu. Primise două 
volume de madrigaluri de vestitul compozitor din Mantua, 
Claudio Monteverdi. | le trimisese prietena ei din Nagykanisza, 
contesa Clementina Lucacs, care le primise de-a dreptul din 
mâna autorului, cu dedicație, acum cinci ani, când Monteverdi 
însoţise pe ducele de Mantua, Vincenzo Gonzaga, în campania 
lui din Ungaria Ducele luptase alături de trupele împăratului 
Rudolf şi apărase cu oastea sa cetatea Nagykanisza, împotriva 
turcilor. Clementina îi scrisese că Monteverdi crease un nou gen 
de muzică, opera, un fel de dramă muzicală mai complexă, în 


care muzica, alcătuită din arii, recitative şi acompaniament de 
orchestră, se împleteşte strâns cu acţiunea dramatică. 

Clementina ştia toate astea chiar de la Claudio, care îi spunea 
într-o scrisoare trimisă de Paşte, că aproape terminase opera 
Orfeu, care urmează să fie jucată în carnavalul din 1607, la 
curtea ducelui de Mantua, unde el este dirijorul orhestrei. 
Monteverdi îi mai spunea că a cântat câteva fragmente din 
Orfeu în faţa unor critici muzicali vestiți şi că aceştia i-au spus 
că opera sa se va ridica mult deasupra dramei muzicale Euridice 
a lui lacopo Peri, reprezentată la Florenţa, acum şase ani, cu 
prilejul căsătoriei regelui Henric al IV-lea al Franţei cu Maria de 
Medici, lucrare care a avut atunci un succes enorm. 

Doamna Elisaveta începu să cânte madrigalul de o frumuseţe 
fascinantă a lui Monteverdi, care fermecase toate curţile 
Europei, vestitul Ecco mormorar l’onde. Vocea ei limpede, caldă 
şi mângâioasă alinta bolțile gotice ale salonului, când doamna 
de onoare îi anunţă sosirea marelui vornic Nistor Ureche. 

Îşi potrivi cu cochetărie câteva bucle rebele, îşi strânse şi mai 
mult, din panglici, rochia pe trup, aruncă o ultimă privire în 
oglindă, se aşeză în grabă pe jilţ într-o poziţie studiată şi apoi 
încuviinţă intrarea inteligentului şi manieratului boier valah, care 
nu arăta rău, de altfel, nici ca bărbat. 

Pe uşă intră cu paşi ţanţoşi şi energici un om între două 
vârste, cu faţa oacheşă, cu ochi negri şi expresivi, cu barbă 
tunsă scurt, îmbrăcat într-o frumoasă cabaniţă de feleandrăş 
verde, cu pantaloni strânşi pe pulpe şi cizme moi de căprioară, 
cu carâmbi scurţi şi răsfrânţi. Făcu o reverență cavalerească, 
după moda sleahtnicilor leşi, şi apoi sărută prelung mâna întinsă 
cu graţie de frumoasa doamnă a Moldovei, însoţind aceste 
gesturi curtenitoare cu obişnuitele sale cuvinte: supus la 
porunca măriei tale! 

— la loc, îi spuse doamna Elisaveta, cu glas uşor cântat. Te- 
am chemat pentru treburi osebit de însemnate şi grabnice. 

— Sunt gata în orice clipă să slujesc Moldova şi pe mărita sa 
doamnă Elisaveta!... 

— Ai ghicit vel-vornice: e vorba de Moldova, de soarta 
noastră, a tuturor celor ce stau în fruntea ei. 

— Te referi, desigur, la răzmeriţa câmpulungenilor, mărită 
doamnă. 


— Fără îndoială că da, vel-vornice. Mă refer la potopul cela de 
ape, pornit de pe culmile Rarăului care ameninţă să înece 
întreaga noastră ţară, Este subiectul care ne stă pe buze şi care 
face să ne sângere inimile tuturora. 

— Cuvintele măriei tale înfăţişează cum nu se poate mai bine 
marea primejdie ce ameninţă Moldova, domnia şi boierimea 
ţării. 

— Aş vrea mai întâi, vel-vornice, să-mi explici cum de au 
ajuns lucrurile până aici, până în pragul catastrofei. 

— Nimeni n-a putut prevedea că lucrurile au să ajungă până 
aici. La început părea o răbufnire răzleaţă, un harţag al câtorva 
răzeşi câmpulungeni. 

— Ai dreptate, zise doamna Elisaveta, cu o uşoară ironie în 
glas: niciun dregător moldovean, nici chiar cei mai vrednici 
dintre ei, nu s-au ostenit să pătrundă lucrurile până în miezul 
lor, ci s-au mulţumit numai să le judece pe deasupra. 

— Aşa este, mărită doamnă. N-am mers până în adânc cu 
judecăţile noastre şi n-am simţit la vreme primejdia ce ne 
pândea. Totuşi, dacă îţi aminteşti, înţeleaptă mea doamnă, eu 
am cerut de la bun început să fim mai înţelegători cu muntenii 
aceia nesupuşi şi încăpăţânaţi. Executarea tânărului lor străjer i- 
a zguduit şi i-a mâniat pe toţi. Eu prevăzusem aceasta şi 
sfătuisem domnia să încuviinţeze răscumpărarea capului de 
către tatăl osânditului, dar se pare că n-am avut destulă putere 
de convingere... 

— Vrei să spui, vel-vornice, că n-am făcut bine că m-am 
îndârjit şi că m-au supărat prea mult bârfele nevestei lui 
Căpătici?... 

— Cinstea şi bunul renume al unei femei sunt mai presus de 
toate, mai cu seamă când e vorba de întâia femeie a ţării, de 
mărita doamnă a Moldovei. 

— Să lăsăm la o parte scuzele graţioase. Recunosc că am 
greşit îndârjindu-mă prea mult în mânia mea împotriva tânărului 
care a scăpat-o peste graniţă pe Tereza Eidely—Căpătici. Dar să 
ştii că şi domnia ta ai greşit, trimiţind la Câmpulung mai bine de 
jumătate din oastea domnească şi lăsându-ne în felul acesta 
descoperiţi în faţa năvalei mulțimilor. 

— Măria ta însăţi ai recunoscut că deşi primejdia era mare, n- 
a fost îndeajuns preţuită la început şi s-a lucrat cu uşurinţă. 
Tocmai pentru că eu mi-am dat seama din primele clipe de 


potopul ce ne ameninţa, am trimis oaste multă la Câmpulung. 
Nu în faptul că am trimis acolo mai bine de jumătate din oastea 
domnească sta greşala noastră. 

— Dar în ce anume? 

— În aceea că ne-am încrezut prea mult în priceperea 
vornicului de Câmpulung şi a hatmanului de Suceava. 

— Asta aşa este. Nimeni nu şi-a închipuit că tembelul de 
vornic va irosi fără rost atâta oaste şi că hatmanul îl va lăsa la 
nesfârşit să facă prostii, în loc să treacă el în capul armiei 
domneşti. 

Marele vornic o privi mustrător pe stăpâna Moldovei şi spuse: 

— Ca să fim cinstiţi, trebuie să recunoaştem că am greşit de 
două ori, mărită doamnă. Am judecat cu prea multă uşurinţă 
puterea oştii ţărăneşti şi priceperea căpitanilor ei şi, mai ales, 
puterea de molipsire a răzmeriţei. 

— Ai dreptate, vel-vornice, recunoscu doamna. Am greşit de 
multe ori şi cea mai mare greşeală a fost faptul că am judecat 
cu uşurinţă puterea de molipsire a răzmeriţei. Molima s-a întins 
cu repeziciune, ţăranii s-au răsculat într-o sumă de ţinuturi, al 
căror număr creşte mereu, jefuind, botjocorind şi calicind 
boierimea noastră. 

— Da, prăpădul este mare şi creşte în fiecare ceas. Din 
Câmpulung, răzmeriţa s-a întins în ţinutul Sucevei, apoi în cel al 
Dorohoiului şi al Cernăuţilor, iar acum puhoiul a început să se 
lase spre Roman şi Hârlău. 

Doamna îşi aspri fruntea, îşi strânse pumnii şi întrebă cu glas 
răstit: 

— Bine, am greşit cu toţii, şi încă am greşit prosteşte şi de 
multe ori. Dar acum ce facem?! Stăm cu braţele încrucişate?! 

— Oaste pentru a înăbuşi în sânge răzmeriţa nu avem. Avem 
însă destulă pentru a ne apăra cetatea de scaun şi ţinuturile dm 
jurul ei, până vom căpătă ajutor din afară. 

— La ajutor din afară m-am gândit şi eu. Numai asta ne poate 
mântui de marea nenorocire ce ne pândeşte. 

— Te-ai gândit în chip înţelept, mărită doamnă. Singuri nu 
vom putea zdrobi răzmeriţa. 

— Eu cred că puternicul şi viteazul meu ginere, cneazul 
Viszniewiecki, împreună cu celălalt ginere al meu, voievodul de 
Braclaw Potocki, ne-ar scoate lesne din încurcătură. 


— Fără niciun fel de îndoială: ostile lor, împreună cu a 
noastră, ar nimci până la unul pe răsculați, oricât de mulţi se vor 
fi adunat. Din nefericire, nu pare cu putinţă ca vitejii şi puternicii 
gineri ai măriei tale să vină în Moldova. 

— De ce? 

— Întâi, pentru că n-au trecut decât vreo câteva săptămâni de 
când s-a încheiat pacea de la Szitvatorok, care a pus capăt 
războiului dintre Austria şi Turcia, început încă din 1594, din 
vremea când s-au răsculat, împotriva, turcilor, Mihai-Vodă şi 
Aron-Vodă. 

— Şi ce legătură are pacea de la Szitvatorek cu Polonia? 

— Prin tratatul încheiat acolo, atât Turcia cât şi Austria s-au 
angajat solemn să respecte, printre altele, autonomia Ţării 
Româneşti şi a Ţării Moldovei. 

— Şi crede cineva în asemenea angajamente „so- lemne''?! 

— Fireşte că nu! Dar cel puţin pentru câtăva vreme, orice 
trimitere de trupe străine în Moldova sau în Ţara Românească ar 
isca mari furtuni la Viena şi la Constantinopol. Lucru pe care 
regele Sigismund, aflat într-un greu război cu ruşii, nu-l doreşte 
câtuşi de puţin 

— Chiar şi dacă noi îi cerem Poloniei ajutor în chip deschis? 

— Chiar şi aşa. Turcii vor putea invoca şi ei, la rândul lor, 
motivul ajutorării şi vor trimite şi ei trupe în Moldova, ceea ce ar 
însemna sfârşitul domniei lui leremia-vodă. 

Doamna Elisaveta chibzui o clipa şi apoi spuse: 

— Se poate să ai dreptate. Dar atunci ce facem: stăm cu 
braţele încrucişate şi ne lăsam jefuiţi şi spânzurați de ţărănoi? 

— Asta în niciun chip! o linişti Ureche. Putem însă cere şi primi 
ajutor din partea unei puteri mai mici, astfel încât să nu iscăm 
dihoniile între marile puteri ale Evropei. 

— Aha! am înţeles: mă sfătuieşti să cerem ajutorul principelui 
Ardealului, zise doamna înseninată. 

— Întocmai! Este de-ajuns doar să-i amintim lui Ştefan 
Bocskay cât de repede s-a întins în 1600 focul de la noi la ei, în 
Ardeal, când s-au răsculat ţăranii noştri, spuse marele vornic, 
fluturând un zâmbet ironic. 

— Ai dreptate. Nobilimea ardeleană nu se poate bucura că 
arde casa vecinului, căci o poate aştepta aceeaşi soartă. Dm 
această pricină, nu ne va refuza ajutorul armat cerut. 


— Numai că trebuie să convingem pe Bucskay şi Dieta 
Transilvaniei că este vorba de o primejdie cel puţin la fel de 
mare ca aceea de acum şase ani, care îi ameninţă și pe ei. 
Pentru asta avem nevoie de un om iscusit şi cu trecere în 
rândurile nobilimei ardelene. 

— Aşa este. Pe cine să trimitem? 

— Mă gândesc la nemeşul Toma Csomortany, înțeleptul frate 
al măriei tale, care, stând atâta vreme la curtea domnească, în 
mijlocul nostru, a îndrăgit Moldova şi o va sluji din toată inima, 
în aceste clipe de grea cumpănă în care ne aflăm cu toţii. 

Doamna zâmbi cu înţeles 

— Aprecierea domniei tale cu privire la fratele meu este 
perfect adevărată, cu toată subtila ironie ascunsă în ea. 

— lartă-mă, mărită doamnă... Cred că m-am exprimat cu 
stângăcie, şi din această pricină am fost greşit înţeles, se scuză 
Ureche cu jumătate gură. Cum o să-mi îngădui eu ironii la 
adresa preaiubitului frate al marei şi mărinimoasei mele 
proteguitoare? 

— Trebuie să recunoşti că deşi e cam chefliu şi afemeiat, 
frate-meu a făcut destule servicii Moldovei... 

— Tocmai de aceea l-am şi propus sol al Moldovei într-o 
chestiune de stat atât de importantă! 

— Perfect! Va pleca el! Voi sta de vorbă cu dânsul, şi cred că 
n-o să mă refuze, mai ales că-i vorba de o plimbare prin locurile 
pe unde a copilărit. 

Ureche vorbi apăsat: 

— E o plimbare de care atârnă soarta domniei şi a boierimii. 
Ar fi bine să-i daţi cât mai multe sfaturi, pentru ca solia să-i 
izbândească pe deplin. Eu cred că, printre altele, ar fi bine să-l 
sfătuiţi ca să-i ceară lui Ştefan Bocskay să ne trimită trupe de 
nobili, nu lefegii de rând. 

— De ce? 

— După bătălia de la apa Moldovei, răzvrătiţii câmpulungeni 
au slobozit o sumă de prinşi, lefegii secui, şi le-au dat drumul 
acasă, după ce i-au pus să jure că nu vor mai lupta niciodată 
împotriva răsculaților de orice neam. 

— Foarte bine, îi voi spune să-i ceară principelui Ardealului să 
ne trimită numai husari. 

— Excelent! Lăncierii călări sunt cu toţii nobili. 

— La fel de nobili, pe cât de viteji! 


— Mă bucur tot atât de mult ca şi măria ta!... Atunci rămâne 
aşa: cerem ajutorul armat principelui Ardealului, Ştefan 
Bocskay. Va trebui să adunăm Divanul pentru ca să dăm 
împuterniciri solului şi să facem rugare scrisă din partea domniei 
şi boierimii moldovene. 

— Fireşte. 

— Atunci fii bună şi adu la cunoştinţa măriei sale leremia-vodă 
va fi de părerea noastră şi va da porunci ca asta să devină 
hotărârea lui şi a sfatului domnesc. 

— Bine! Voi face aşa cum am făcut şi până acuma. leremia- 
Vodă va fi de părerea noastră şi va da porunci în felul în care am 
hotărât noi doi. Eşti slobod să pleci... 

Şi doamna Elisaveta îi întinse mâna ei albă şi parfumată 
înţeleptului şi atrăgătorului ei sfetnic şi prieten. Nistor Ureche i-o 
sărută prelung, ca şi la sosire, şi se reîntoarse mulţumit de sine, 
ştiind că de acum domnia şi tagma marii boierimi vor fi 
mântuite. 


XXIII 


După ce a pus stăpânire pe Suceava, oastea răsculaților nu s- 
a aruncat asupra laşilor, spre a sfârşi cu Moghileştii ei cu toată 
şleahta lor de jefuitori şi vânzători de ţară, ci s-a înturnat în 
grabă în ţara Câmpulungului. Această hotărâre neaşteptată 
fusese luată de către statul de război în ultima clipă, în ajunul 
plecării spre laşi, deoarece Lehaci primise veşti, prin iscoadele 
sale de la curtea Moghileştilor, despre plecarea fratelui doamnei 
Elisaveta la Alba-lulia şi despre solia ce ducea cu el. 

In cel mai scurt timp, trecătorile dintre ţara Câmpulungului şi 
Ardeal fură împânzite cu străjeri şi glotaşi. Se săpară şanţuri şi 
băşti, se ridicară pălănci, cule şi tot felul de stavile, pentru a 
primi aşa cum se cuvine pe musafirii nepoftiţi. Temeiul marei 
oşti ţărăneşti se afla la Câmpulung şi în satele din jurul târgului 
de scaun, spre a fi oricând la îndemâna lui Lehaci şi Boldur. 

Datorită acelor împrejurări, Pepelea a fost nevoit să rămână în 
oraşul lui Lehaci, deşi Oiţa ar fi vrut să fie undeva, în apropierea 


părinţilor ei. Hazliului însurăţel nu-i părea însă rău deloc, pentru 
că el ştia prea bine că pe socri e mai sănătos să-i vezi şi să-i 
iubeşti din depărtare, decât din apropiere, şi pentru că se 
împrietenise la cataramă cu Lehaci. Neamişul avea în curtea lui 
o căsuţă cu două odăi şi o cuhnie, rămasă de la bunicii săi, care 
era nelocuită, aşa că a fost bucuros să-i aibă ca oaspeţi pe 
Pepelea şi Oiţa. În felul ăsta, cei doi prieteni şi nevesticile lor 
erau mereu împreună. 

Oiţa s-a obişnuit repede cu noua ei gospodărie, mai ales că 
era frumoasă şi curată. Mai greu s-a obişnuit însă cu viaţa de 
nevastă tânără, căci fusese copilul iubit şi răsfăţat al mămucii şi 
al tătucii, şi nu se simţea prea bine când vedea că bărbatu-său, 
de teamă ca ea să nu-şi ia nasul la purtare, nu-i prea căta în 
coarne. Cu toate astea, cei doi însurăţei se împăcau destul de 
bine, fiindcă acolo unde este iubire, este şi înţelegere. Glumeau, 
râdeau, se veseleau, căci erau amândoi tineri şi, pe deasupra, 
amândoi aveau aplecare spre haz şi voie bună. 

Oiţei îi plăceau tare mult povestirile lui Pepelea, şi îi mai 
plăcea că acesta, ca orice om mucalit, nu râdea niciodată când 
îşi povestea isprăvile, dar, în schimb, făcea pe alţii să se ţină cu 
mâinile de burtă. Îi plăceau mult şi glumele lui bărbată-său, cari 
îi ţineau mereu proaspăt zâmbetul pe buze. li plăceau şi poznele 
lui, căci Pepelea nu se lăsase de şotii nici chiar după 
însurătoare, şi, ori de câte ori se ivea prilejul, punea la cale fel şi 
fel de drăcovenii, una mai năstruşnică decât alta. Era de ajuns 
ca Oiţa să facă cea mai mică greşeală de vorbire, sau să-i ceară 
ceva într-un chip mai puţin limpede, pentru ca Pepelea să-i 
împlinească porunca anapoda, răstălmăcindu-i cuvintele. Nu de 
puţine ori se trezea Oiţa cu ciorba dulce ca mierea, cu laptele 
pipărat, cu mămăliga tare ca săpunul, cu seu în loc de unt, cu 
rachiu în cofa de apă, cu acul pus la păstrare în carul cu fân (de 
unde şi zicala!), cu foarfecele prefăcut în coasă şi sabia în cosor. 
Ca să nu mai pomenim de păcălelile pe cari barbatu-său i le 
trăgea lui Lehaci, ce-o făceau pe ea şi pe Dafina să se 
prăpădească de râs. 

Deseori, porneau tuspatru în preumblări călare, căci iubeau 
cu toţii nespus de mult frumuseţile firii. Pe drum și la popasurile 
pe iarbă verde, se veseleau şi făceau tot felul de năzbâtii, 
tartorul tuturor răutăţilor fiind, bineînţeles, poznaşul ei bărbat. 


Deşi se aflau pe picior de război, atâta vreme cât duşmanul 
era departe, Lehaci şi ceilalţi cârmuitori hotărâseră ca toată 
lumea, de la oştean la căpitan, să se bucure de viaţă, fireşte cu 
ochii şi urechile la hotare, spre a porni la luptă, atunci când va 
suna ceasul, în cea mai bună stare sufletească. 

Din când în când, făceau ospeţe prieteneşti, împreună cu 
ceilalţi căpitani şi celelalte căpitănese ale oştii ţărăneşti. Aşa 
ceva îi plăcea tare mult şi îi venea tare bine la socoteală Oiţei. 
Nu pentru faptul că putea să-şi umple burta cu tot felul de 
bunătăţi, doamne fereşte!, căci nu era de fel mâncăcioasă, ci 
fiindcă pentru ea ospeţele erau prilejuri minunate de a se simţi 
deasupra tuturor căpităneselor şi frumuseţilor târgului, de a se 
simţi crăiasă între femei. Era, întotdeauna şi pe departe, femeia 
cea mai frumoasă, oriunde mergea, deşi  muntencile 
câmpulungene sunt muieri deosebit de frumoase. Şi cum asta o 
ştia şi ea, mai bine decât oricine, faptul o umplea de o bucurie 
fără margini. Numai în asemenea împrejurări, când vedea că 
celelalte femei se uitau la ea cu pizmă nestăpânită şi şoşoteau 
între ele, în vreme ce bărbaţii lor îşi scrânteau gâtul după dânsa, 
numai atunci simţea că trăieşte cu adevăiat, numai atunci era 
pe deplin fericită. 

Da, îi plăcea să fie ţinta tuturor privirilor!... Nu că ar fi fost 
muiere uşuratecă, Doamne păzeşte! Îşi iubea mult bărbatul, şi 
nici prin gând nu-i trecea să-l înşele măcar cu o privire vinovată. 
Dar îi plăcea până la patimă ca frumuseţea ei să strălucească, 
să orbească, să uimească, să farmece şi să înrobească, să 
răscolească pe toată lumea şi să facă vâlvă, căci aşa se 
obişnuise încă de când era fetişcană şi mergea la horă. Şi pentru 
că îi plăcea să fie „regină”', să fie cea mai frumoasă şi cea mai 
lăudată, îi plăcea şi să se gătească. Niciodată nu mergea la 
ospeţe cu aceleaşi veşminte, sau cu aceleaşi podoabe. Şi nici 
măcar la biserică nu se ducea îmbrăcată de două ori la fel. 

Într-un cuvânt, ca orice femeie frumoasă, sau mai vârtos 
decât oricare altă femeie frumoasă, Oiţa ţinea mult să se 
gătească, să fie fermecătoare, să fie slăvită şi pizmuită. Lucru 
pe care Pepelea nu prea îl înţelegea, ca toţi bărbaţii cu femei 
frumoase. El gândea, deseori cu glas tare, chiar prea tare, că 
Oiţa este mult prea frumoasă ca să mai aibă nevoie de găteli, că 
podoabele strică, chiar, unei femei ca ea. La urma urmei, el o 
place şi fără rochii frumoase sau podoabe!... Asta n-o face din 


zgheenie, Doamne fereşte!... nu că îl seacă la ficaţi când îşi 
deşartă chimirul pe ulițele blănarilor, găitănarilor, cizmarilor, 
mestegiilor, camucarilor, zachezarilor şi coropcarilor!... Nu, nu 
pentru asta, ferit-a sfântul! El gândeşte şi grăieşte în felul ăsta, 
numai şi numai pentru că vede limpede că Oiţa e mult mai 
frumoasă atunci când nu poartă găteli şi podoabe, deşi ea nu 
vrea să creadă nici în ruptul capului aşa ceva... „Dar aşa-s 
mulierile, din orice neam, din orice stare şi din orice ţară!“... se 
mângâia singur Pepelea. 

In afară de asta, Pepelea, cu toată isteţimea lui rar întâlnită, 
nu putea să priceapă de ce Oița voia să ia ochii tuturora cu 
frumuseţea ei. Dacă îl iubeşte pe el, cum de altfel îşi dă prea 
bine seama, de ce dracu mai vrea să placă şi altora?!... Şi, mai 
ales, de ce naiba se simte în al nouălea cer când bărbaţii îşi 
lungesc şi îşi smintesc din loc gâturile după ea?... El nu vrea să 
creadă nici în ruptul capului că Oiţa spune adevărul atunci când 
se jură că ţine să fie frumoasă nu ca să facă să ofteze bărbaţii 
după ea, ci numai şi numai ca să facă în necazul celorlalte 
femei, ca să facă să crape de ciudă nevestele celorlalţi căpitani, 
să le adumbrească, să le jignească prin harurile ei moştenite de 
la bunica sa după tată, care în tinereţe îl uimise, prin 
frumuseţea ei, până şi pe Vodă Rareş, când venise la Dorna, la 
vânătoare de zimbri... Nu, el nu ar putea să creadă aşa ceva, 
nici dacă l-ar pica cu ceară, nu poate să creadă, nici într-un chip, 
că nevastă-sa vrea să fie zâna zânelor şi crăiasa crăieselor, doar 
aşa, ca să facă în necazul celorlalte muieri din Câmpulung!... 

Oiţa însă credea aşa ceva, şi încă credea cu înverşunare. Ea 
ştia că ţine să fie întotdeauna cea mai frumoasă, oriunde se 
duce, numai şi numai pentru a face sânge rău şi venin celorlalte 
femei din târg. Dacă se întâmpla totuşi ca, pe deasupra, 
frumuseţea ei să scoată din ţâţâni şi pe bărbaţii lor, asta nu era 
vina ei!... Şi, la urma urmei, ce e rău în asta? Cu ce ar putea să-l 
facă să sufere lucrul ăsta pe bărbată-său.?! Dac-ar sta şi s-ar 
gândi bine, el ar trebui să fie fericit şi mândru că are o 
asemenea femeie, după care îşi scrântesc gâturile toţi bărbaţii 
din târg!... 

La drept vorbind, el n-are de ce să se supere pe ea. Oare 
dânsul nu face la fel ca şi ea?! Oare nu-i place şi lui ca toţi ochii 
să fie aţintiţi asupra lui?! Dacă nu-i place de ce se simte aşa de 
bine când toată lumea se adună în jurul lui, ca la urs, ca să-i 


soarbă fiecare cuvânt din gură, aşteptându-i vijeliile de vorbe de 
haz, care să-i facă să se tăvălească pe jos de râs?! Oare lui 
bărbată-său îi place să i se preţuiască frumuseţea minţii lui mai 
puţin decât îi place nevesti-si să i se preţuiască frumuseţea 
trupului ei?! Dacă nu, atunci de ce-i taler cu două feţe şi se 
desfată cu bucurie ascunsă, atunci când lumea îl arată cu deştul 
şi spune: „uite-l pe vestitul Pepelea!“, şi turbează de necaz 
atunci când aude bărbaţii murmurând: „aia de lângă el e 
nevastă-sa. Frumoasa Oiţa, mânca-o-ar neică!“. De ce?! 

Asta înseamnă că Pepelea e un pic cam făţarnic, un pic cam 
mult, ca toţi bărbaţii, de altfel. Şi zău că e prefăcut. Ea, cu ochii 
ei, l-a văzut odată cum se holba la nişte căpitănese mai de 
doamne ajută! El a tăgăduit aşa ceva, şi i-a spus că i s-o fi părut, 
dar ea n-are orbul găinilor! Şi a mai văzut ea şi altele... Nu vrea 
să şi le amintească pe toate, ca să nu-şi facă sânge rău, dare 
destul să-şi aducă aminte de faptul că întotdeauna bărbatu-său 
spune vorbe de duh şi poveşti hazlii, unele prea hazlii, deochiate 
chiar, numai în auzul femeilor cu vino-ncoace, şi niciodată al 
celor pocite... 

Dar Pepelea era cu totul de altă părere. El susţinea că toate 
astea sunt năzăreli şi aiureli d-ale nevesti-si, ba chiar mai rău: 
praf în ochii bărbatului. Lui nici prin cap nu-i trece să-şi înşele 
nevasta, măcar cu ochii sau măcar în gând! Şi asta, în pofida 
faptului că e bărbat, iar bărbaţii, după cum se ştie, s-au născut 
cu o însuşire aparte, care le îngăduie să calce strâmb fără să se 
cunoască şi care face ca acel lucru ce la femeie este ceva 
nevrednic şi ruşinos să devină la bărbat un lucru de laudă şi de 
fală şi o mare vitejie. La urma urmei, după părerea lui şi a 
tuturor prietenilor săi, bărbat adevărat este numai acela care 
mai calcă, din când în când, şi alăturea cu drumul, sau care 
păcătuieşte măcar în gând, când îi iese în cale o femeie 
frumoasă (ori, cel puţin, cu lipici!). 

Acestea însă erau vederi pe care Oiţa nu le putea îngădui 
chiar dacă i le-ar fi predicat preotul din amvon, erezii pe cari ea i 
le-a respins cu tărie, ba chiar cu străşnicie (judecând după tăria 
glasului şi străşnicia ocărilor), ori de câte ori l-a prins trăgând cu 
coada ochiului la vreo căpităneasă. 


După cum se vede, deşi se iubeau cum nu se poate iubi mai 
mult şi îşi erau credincioşi unul altuia, Pepelea şi Oiţa, aşa 


precum le stă baie soţilor tineri, mai aveau şi mici neînţelegeri şi 
buluceli, născute din năravul acela urât şi fără de leac, răspândit 
în întreaga lume, numit gelozie, despre cari unii înţelepţi spun 
că-i nărav boieresc, dar care, vă spun eu! e nărav adânc 
omenesc (mai ales bărbătesc), deşi se întâlneşte şi la orătenii şi 
dobitoace, precum cocoşul şi ţapul şi alţi bărbătuşi. 

Neînţelegerile de felul ăsta erau totuşi mărunte, neînsemnate. 
Mai mari erau însă un alt soi de neînţelegeri, cari aveau o altă 
obârşie decât gelozia. Este vorba de acelea cari porneau de la 
datina străbună, de la anumite rânduieli statornicite de oameni 
în viaţa de familie. Potrivit acelor rânduieli, Pepelea era, ca 
bărbat, stăpânul casei. Oiţa, din clipa în care se cununase, 
căpătase un stăpân, pe care trebuia să-l asculte fără crâcnire, 
să-l urmeze pretutindeni (bineînţeles, la trei paşi în spate, cum e 
obiceiul la români) şi din cuvântul căruia nu-i era îngăduit să 
iasă. Ea trebuia să fie plină de cuviinţă faţă de stăpânul casei, 
să-i spună matale, în vreme ce acesta era ţinut să spună doar tu 
sau fa. Când Oiţa vorbea despre bărbatu-său, în lipsa lui, trebuia 
să folosească cuvintele de bună cuviinţă dânsu/ şi alde bărbată- 
miu, în vreme ce lui Pepelea i se cerea să spună doar ea sau 
nevastă-mea. 

Da, aşa cerea datina strămoşească, şi n-aveai ce face! 
Pepelea ştia prea bine că era, după legea străbună, stăpânul 
casei şi că s-ar face de râsul lumii dacă s-ar afla că lucrurile 
stau pe dos, adică dacă s-ar afla că în casa lui cântă găina, nu 
cocoşul. Numai că Oiţa ştia, la rândul ei tot aşa de bine, că legea 
străbună poate fi uşor răsturnată cu capul în jos şi că femeia are 
putinţa ca să devină repede stăpâna stăpânului casei, precum si 
că aşa ceva se întâmplă în mai toate casele din Ţara Moldovei şi 
de pretutindeni. 

Aşa stând lucrurile, Oiţa făcea totul pentru a frânge cerbicia 
bărbatului său, folosind în primul rând armele ei cele mai 
puternice: frumuseţea şi farmecul ei. In faţa unor astfel de 
arme, niciun bărbat nu era prea tare, deci nici Pepelea al ei, iar 
Oiţa ştia prea bine acest lucru. Poate că tocmai de aceea ţinea 
aşa de mult să fie frumoasă, să strălucească între celelalte 
femei, să scoată bărbaţii din ţâţâni: pentru că voia să-şi înfrângă 
şi să-şi supună bărbatul. 

Fie că a înţeles acest lucru (dacă ăsta o fi fost adevărul), fie 
că nu, Pepelea tot a trebuit să bată în retragere, ba chiar să se 


lase înfrânt şi să îngăduie Oiţei să se îmbrace şi să se poarte aşa 
cum îi poftea pipota. 

Zâna Runcului mai avea un cusur, cât se poate de apăsător 
pentru bărbată-său: punea întrebări la nesfârşit, ca un copil care 
vrea să ştie tot ce e pe lume. La început, Pepelea se silise cu 
toată sârguinţa să-i potolească setea de cunoaştere. Cum însă 
nevastă-sa se încălzea din ce în ce mai tare şi punea întrebări 
din ce în ce mai des, el s-a gândit că n-ar fi rău s-o domolească 
puţin. De aceea el s-a hotărât să-i vorbească în dodii ori de câte 
ori ea va încerca să-l pună la cazna întrebărilor fără sfârşit. La 
hotărârea asta de a da răspunsuri sucite şi hazlii, l-a împins şi 
faptul că voia să veştejească o sumă de lucruri întristătoare din 
acele vremuri de împilare şi decădere. 

Nu ştiu cum se făcu dar tocmai în ziua când Pepelea luase 
hotărârea cu pricina, Oiţa avea mâncărici pe limbă mai mult ca 
oricând. Abia i se întorsese bărbăţelul de la slujbă şi sorbise 
câteva linguri de ciorbă, că ea s-a şi repezit asupra lui. 

— Ce-i aia „târfă plătită''? îşi începu dânsa şirul de întrebări. 
Am auzit astăzi în târg, pe două precupeţe, spunându-şi în felul 
ăsta una alteia. 

Pepelea se gândi o clipă, şi apoi răspunse fluturând un 
zâmbet tainic pe buze: 

— Târfa este o martiră care, prin jertfa trupului său, vădeşte, 
apără şi mântuieşte virtutea, cinstea doamnelor şi domniţelor 
noastre... 

— Dacă târfele plătite sunt apărătoarele virtuţii femeieşti, 
atunci ce băzdâganie mai e şi virtutea? întrebă Oiţa mânioasă. 

Pepelea răspunse pe nerăsuflate: 

— Virtutea femeiască este o născocire a ferelor bătrâne, a 
slutelor nemăritate: a lălâielor şi a scovergilor, a stafiilor şi a 
momâilor, a bocciilor şi a bocârnelor, a saşiilor si a ceacârelor, a 
oloagelor şi a şoldiilor, a urgiilor şi a balcăzelor, a caţelor şi a 
ţaţelor... 

— Va să zică nu crezi în virtutea femeilor, deşi ţi-ai luat 
nevastă cinstită!!... zise Oiţa straşnic de supărată. 

— Nu prea cred... spuse Pepelea, pornit să-i plătească 
nevesti-si pentru faptul că-i plăcea să răscolească pe toată 
lumea cu frumuseţea ei. 


— Spui asta fiindcă eşti gelos pe mine. Nu prea îţi place când 
mă vezi dănţuind cu alţi bărbaţi. N-am ce-ţi face; de ce nu vrei 
sa dănţuieşti cu mine? 

— Fiindcă nu-mi place danţul. 

— Şi de ce nu-ți place danţul?! 

— Fiindcă danţul este un fel de împreunare în văzul lumii. 

— Păi e firesc să fie împreunare, de vreme ce oamenii 
dănţuiesc împerecheaţi, doi câte doi. 

— Asta zic şi eu: danţul este împreunare, împerechere... 
Fireşte, este o împreunare cuviincioasă, dar tot împerechere 
rămâne, mai ales când e vorba de învârtită. 

— Şi ce-i rău în faptul că bărbaţii şi muierile se desfată 
ţopăind împerecheaţi, doi câte doi? 

— N-aş putea să-ţi spun. Astăzi toate s-au întors cu josul în 
sus, aşa că nu mai ştiu ce-i rău şi ce-i bine... 

— Ei, lasă, ştiu eu că te prefaci!... Dar, la urma-urmei, ce-i 
binele? 

— Binele înseamnă tot ceea ce făptuiesc eu atunci când îmi 
fac de cap fără să-mi pese de alţii. 

— Şi răul? 

— Răul înseamnă acelaşi lucru, dar când este făptuit de către 
vecinul meu. Mai ales dacă vecinul mi-e prieten. 

— Ce înţelegi tu prin prieten? 

— Prietenul este acea fiinţă binccuvântată fără de care 
bucatele noastre s-ar strica, vinul ni s-ar acri, banii ni s-ar rugini, 
iar nevestele noastre s-ar simţi tare rău în clipele când lipsim de 
acasă. 

— Dacă asta înseamnă prieten, atunci ce mai înseamnă 
duşman? 

— Duşmanul este acea fiinţă nemernică şi neobrăzată care 
are neruşinarea şi obrăznicia să ne spună verde în faţă adevărul 
gol-goluţ. 

— Şi adevărul gol-goluţ ce bazaconie mai e? 

— Adevărul adevărat. 

— Adică? 

— Adevărul curat... 

— Mult o să-ţi mai baţi joc de mine?! strigă Oiţa ieşită din 
pepeni. M-ai ameţit de cap! Fă bine şi spune-mi limpede ce-i 
adevărul!... 


Pornit pe şotii, Pepelea ii răspunse cu glasul cel mai aşezat şi 
mai sfătos din lume: 

— Adevărul este acea minciună care-i atât de izbutită, încât o 
crede şi cel ce-o aude, şi cel ce-o spune. 

— M-ai înnebunit!! strigă Oiţa mâniată la culme. Dacă 
adevărul e minciună, atunci minciuna ce naiba mai e?!!! 

— Minciuna este forma obişnuită sub care întâlnim adevărul, 
răspunse Pepelea cu cea mai mare seninătate şi cu 
filozoficească resemnare. 

— Asta când e vorba de boieri... spuse Oiţa. 

— Da, în primul rând când e vorba de domni şi de boieri. 

— De ce ne urăsc boierii lui Moghilă atât de mult? 

— Fiindcă suntem slobozi, mândri şi semeţi. 

— Păi de ce îi supără asta? Ei, marii dregători ai lui Moghilă şi 
curtenii lui, nu sunt mândri şi semeţi? 

— Sunt, dar la ei semeţia, mândria de om este cu totul 
altceva decât este ea la noi. 

— Anume ce-i? 

— Pentru ei, pentru boierii cei mari, semeţia sau demnitatea, 
cum îi zic ei, este un fel de ploconeală mândră, un soi de spinare 
încovoiată pe jumătate, un fel de temeneli tainice şi osanale cu 
perdea, un soi de îndârjire de o clipă şi o răscoală în genunchi. 
Asta pentru cei ce se gândesc cât de cât la mândria lor de 
oameni. Pentru lingăii de meserie, neruşinaţi şi josnici, nu poate 
fi vorba nici măcar de atâta lucru... Mai ai de pus vreo 
întrebare? 

— Nu, nu mai am. Pentru azi, te-am iertat. 

— Ce fericit aş fi dacă m-ai ierta pentru totdeauna de astfel 
de întrebări!. 

— Nu, asta nu se poate! Eu sunt încă o copilă neştiutoare, iar 
tu eşti bărbat copt la trup şi la minte, aşa că se cade să te întreb 
şi eu câte ceva... 

Acest „câte ceva” nu se mai sfârşea niciodată, dar Pepelea 
nu-şi prea făcea sânge rău din pricina asta, mai ales că era om 
sfătos şi-i plăcea să-şi dăscălească nevasta. 

Stând strâmb şi judecând drept, se poate spune că Pepelea n- 
o ducea rău cu Oliţa. Se obişnuia însă greu cu viaţa de om 
însurat, cu asprele legi ale traiului în doi, cari îl sileau să-şi 
înjumătăţească fiinţa, drepturile şi viaţa sa, pentru a putea să le 
îngemăneze cu acelea ale fiinţei iubite şi să le reunească într- 


una singură. Îi venea greu să-şi restrângă voinţa şi libertatea sa, 
gândurile şi faptele sale, vederile şi gusturile sale, spre a fi loc şi 
pentru cele ce aparţineau fiinţei cu care forma acum un tot. Îi 
venea greu, dar ce era să facă, atâta vreme cât îşi iubea 
nevasta din toţi rărunchii şi ar fi fost în stare să intre pentru ea 
rob la turc?!... 


XXIV 


Din prepeleacul de veghe, aşezat într-un pin înalt, Lehaci şi 
Pepelea priveau piscurile semeţe ale Bârgăului. Dintr-acolo, 
dinspre Ardeal, pe drumul ce venea de la Bistriţa şi Mureşenii 
Bârgăului, peste munte, dincoace de cumpăna apelor, în Valea 
Dornei, trebuia să năvălească oastea de călăreţi nobili, trimisă 
de principele Transilvaniei, Ştefan Bocskay, împotriva 
răsculaților. Şleaul cobora şerpuitor spre Ţara Dornelor, ca un 
balaur alb-verzui, atingând aici, în preajma prepeleacului, locul 
de vărsare a Dornişoarei în Dorna, numit Târnovul de la Căsoi, 
cotind apoi spre miazănoapte, de-a lungul Dornei şi însoţind-o 
până la Poiana Stampei, satul cel mai de sus şi aşezarea cea 
mai veche din cetatea Dornelor. 

Aici, în faţă, la o azvârlitură de săgeată de îmbrăţişarea dintre 
cele două Dorne, se află un loc deschis, un tăpşan fără clinuri, 
un fel de fund de găvan, acoperit cu muşchi, ferigi şi tufărişuri, 
un loc înşelător şi plin de primejdii. Sub stratul verde se ascunde 
nămol negru, turbă clisoasă, care înghite pe încetul pe cal şi 
călăreț, ori dobitocul singur. Este locul unde se află târnovul, 
rovina cea mare şi adâncă de turbă, loc primejdios, ocolit de 
drumeţii, ciobanii şi păzitorii de vite din împrejurimi. 

In aceste singurătăţi înşelătoare şi purtătoare de moarte, la 
porţile cetăţii Dornelor, Lehaci şi Pepelea, ajutaţi de oştenii 
dorneni, tocmiseră de-a curmezişul şleaului ce venea de la 
străin şi păşea în valea Dornei, întărituri puternice, palănci din 
trunchiuri de pin şi de molid, cari să oprească năvala 
duşmanului. Pepelea privi lung spre locul de bătaie ales de 


căpitanul armiei răzvrătiţilor, şi apoi vorbi lui Lehaci cu mirare în 
glas. 

— Eu nu pricep, neamişe, de ce te-ai hotărât să întâmpini aici, 
în vizuina asta strâmtă şi clisoasă, de la poarta ţării Dornelor, 
oastea nobililor, şi n-ai ales un loc larg şi deschis, pe plaiurile 
sucevene, unde să putem desfăşura oastea noastră cea mare, 
de trei ori mai mare decât cea a vrăjmaşului! 

— O să te lămuresc îndată, bunul meu prieten. E adevărat că 
dacă i-aş întâmpina pe cei şase mii de preanobili călăreţi, ai 
contelui Bethlen în câmp deschis, undeva pe plaiurile 
moldovene, cum te-ai gândit matale, l-aş dovedi uşor cu cei trei 
mii de călăreţi şi paisprezece mii de glotaşi ai mei, l-aş 
împresura şi l-aş sili repede pe conte să se dea bătut sau să 
piară împreună cu aristocratica sa oaste. Numai că eu nu 
urmăresc o izbândă strălucită care să fie scrisă cu litere de aur 
în hronice... 

— Păi dacă nu urmăreşti izbânda împotriva duşmanului, 
atunci ce altceva urmăreşti, bădie?! 

— Am zis numai că nu urmăresc o izbândă strălucitoare. O 
astfel de izbândă costă, mai întotdeauna, sânge mult, iar mie 
mi-e tare scump sângele ţăranilor şi târgoveţilor mei. Eu mă 
mulţumesc doar cu o izbândă fără strălucire, care să mă ducă 
însă la acelaşi ţel la care m-ar duce o izbândă măreaţă: 
îngenuncherea năvălitorului şi păstrarea cuceririlor răzmeriţei 
noastre. 

— Şi crezi c-o să opreşti oastea nobililor în zăgazul ăsta micut 
de la împreunarea celor două Dorne? 

— Nicidecum. Aici o să mă mulţumesc doar să-i dau contelui 
Bethlen o lovitură de ciopârlac în preanobila sa scăfârlie. 

— Acum te-am înţeles: vrei să treci oastea lui Bethlen printr- 
un şir de lovituri de măciucă, aici în strâmtoreala munţilor, spre 
a-i buimăci călăreţii. Înainte de a le da, în câmp deschis, lovitura 
de buzdugan cea ucigătoare. 

— Ai înţeles numai pe jumătate. Lucrurile stau oarecum altfel 
de cum gândeşti matale. 

— Adică cum? 

— lată cum: iscoadele mele mi-au adus veşti foarte preţioase 
despre oastea de nobili a lui Gabriel Bethlen, căpitanul cel mai 
iubit şi prețuit de bătrinul Bocskay şi urmaşul la scaunul 
Ardealului, dorit de el. În primul rând, am aflat că principele 


Ardealului şi, mai ales, Dieta nobililor s-au lăsat mişcaţi cu greu 
de milogelile lui Moghilă şi de scâncetele trimisului său, nemeşul 
Csomortany. Nobilimii ardelene nu-i prea ardea să sară într- 
ajutorul doamnei Elisaveta. 

Pepelea păru un pic nedumerit. 

— De ce? Grofilor nu li-e frică deloc că focul răzmeriţei poate 
să se întindă şi la ei? întrebă el. Ei au văzut doară, ca şi mine, 
acum şase ani, trebuşoara asta... 

— Ba da, li-e frică şi tocmai de asta s-au hotărât, până la 
urma, să dea o mână de ajutor jupanilor moldoveni, zise Lehaci. 
Dar li-e frică tot aşa de mult, poate chiar mai mult, de împăratul 
Rudolf al Austriei, care, acum, după încheierea păcii cu turcii, 
are mâinile slobode şi pe Basta dornic să se răfuiască din nou cu 
ei. De aceea le-a fost tare greu să-şi împuţineze oastea 
trimițând ajutor doamnei Elisaveta şi marii boierimi moldovene. 

— Le-a fost greu, dar au făcut-o. Se vede că doamna lui 
leremia se bucură de mare trecere în faţa lor. 

— Asta mai puţin. Nobilimea maghiară a primit, până la urmă, 
să sară în ajutorul lui Moghilă, numai pentru că fratele doamnei 
Elisaveta i-a încredinţat că cei şase mii de lăncieri unguri vor 
nimici iute oastea noastră de ţărănoi şi că se vor înapoia repede 
în Ardeal, în orice caz, mult înainte ca Basta să poată ajunge la 
porţile munţilor Apuseni, dacă i-ar veni prin cap să atace 
Transilvania. După cum vezi, ei se aşteaptă la o înfrângere şi 
nimicire grabnică a oştilor noastre. 

Pepelea privi în zări, spre părţile de unde venea oastea 
nobiliară, şi făcu cu tifla: 

— Au să aştepte mult şi bine... 

— După ştirile pe cari le am din mijlocul oastei trimisă de 
Bocskay, Dieta şi principele Ardealului i-au dat instrucţiuni lui 
Bethlen să facă tot ce poate spre a sfârşi repede cu noi. In cazul 
când nu va izbuti să ne zdrobească şi să ne înăbuşe răscoala în 
cel mult o jumătate de lună, atunci va trebui să înceapă 
negocieri cu noi, spre a potoli răzmeriţa pe cale paşnică. 

Pepelea se lumină la faţă şi spuse: 

— De acum îţi înţeleg pe deplin planul: vrei să-l ciomăgeşti şi 
să-l întârzii cât mai mult pe Bethlen, fără ă da cu el o bătălie 
hotărâloare, care să ne coste jertfe mari de sânge, şi în felul 
acesta să-l sileşti să înceapă târguiala de pace cu noi. 


— Ai ghicit! făcu glumeţ Lehaci. Chiar aşa s-a hotărât să 
facem, la sfatul de război ţinut acum cinci zile la Suceava. Acum 
cred că înţelegi mai bine ce vrem să facem aici, la Târnovul de 
la Căsoi. Dacă o să-i dăm aici, la poarta ţării Dornelor, o lovitură 
de măciucă zdravănă în cap lui Bethlen şi o să-i mai dăm şi 
altele mai înlăuntrul cetăţii domenilor, după care să-i punem o 
stavilă puternică în calea oştilor sale, la intrarea în ţara 
Câmpulungului, care să-l ţină vreme îndelungată în loc, atunci 
contelui o să-i piară pofta de bătaie, mai ales că şi aşa nu prea 
are chef de luptă, şi o să-i vină poftă să stea de vorbă cu noi. 

— Foarte bine ai chibzuit, neamişe! Eşti un căpitan de oaste 
înţelept şi iscusit. Să ni te ţie Cel-de-Sus! 

Lehaci zâmbi cu modestie. 

— Am făcut şi eu atâta cât m-a ajutat capul şi tovarăşii mei 
din sfatul de război... zise el. 

— Te-au ajutat şi ceilalţi căpitani ai oştii noastre, dar ei sunt 
ţărani de rând, şi nu cunosc prea bine meşteşugul căpitănesc. 
Brava neamişe, ai întocmit un plan tare bun! Acuma înţeleg de 
ce l-ai trimes pe Pata, împreună cu cinci sute de oşteni, dincolo 
de Vatra Dornei, la cotul Bistriţei: ca să-i mai dai încă o lovitură 
de măciucă lui Bethlen. 

— Ai ghicit din nou. Aşa este: i-am trimis acolo ca să-i 
pregătească contelui şi cavaleriei lui uşoare şi nobile o urare de 
bun venit şi un dar cu totul neaşteptat. 

— Dar mai încolo de cotul Bistriţei, ce-i pregăteşti? 

— Mai încolo de cotul Bistriţei îl întâmpin eu, la lacobeni, în 
fruntea temeiului oştii noastre şi înapoia câtorva şiruri lungi şi 
groase de pălănci. Dacă Bethlen va ţine să facă un popas de 
câteva săptămâni sau chiar de o lună, îl priveşte! Dacă nu, 
atunci o să catadicsească să stea de vorba cu noi, spre a face 
târgul împotriva voiei lui Moghilă, a doamnei sale şi a boierilor 
cei mari şi hrăpăreţi. 

— Straşnic plan, căpitane! Bine le-ai mai chibzuit pe toate! Să 
dea Domnul să meargă totul strună, iar noi să izbândim pe 
deplin! 

— N-are cum să iasă altfel. Noi suntem mult mai puternici 
decât vrăjmaşul, răbdare şi timp avem cu îndestulare, aşa că 
am câştigat izbânda din capul locului, încă înainte de a ne bate 
cu năvălitorul. 


— Brava, căpitane! Se vede de la o poştă că te pricepi 
straşnic la meşteşugul armelor. De, ai învătat în şcoli înalte şi, 
pe deasupra, mai ai şi un cap osebit de bun! 

— Hai, să ne dăm jos din prepeleac, căci iată, ne vin 
nevesticile de la Poiana Stampei, cu prânzişorul în coşuleţe. 

Coborâră în întâmpinarea tinerelor lor soţii. Oiţa şi Dafina 
veneau de mână, ca două surori bune. Erau de acum prietene 
nedespărţite, în virtutea prieteniei dintre bărbaţii lor şi pentru că 
se plăceau mult una pe alta. 

Pepelea privi lung şi cu băgare de seamă pe Dafina. Soaţa lui 
Lehaci, deşi era, ca şi Oiţa, femeie încântătoare, se deosebea 
mult de nevastă-sa. Frumuseţea ei era de un alt soi decât 
frumuseţea de zână gingaşă, şi crăiasă mândră a Oiţei. Dafina 
era o munteancă tânără, cu păr negru şi bogat, cu faţa oacheşă, 
rumenită de soare, cu bujori de sănătate în obraji, cu ochi slioşi 
de culoarea murei coapte, cu priviri de femeie blândă şi supusă. 
Trupul ei era mlădios şi plin de vioiciune, dar mersul îi era puţin 
cam legănat şi capul cam plecat, departe de graţia şi semeţia 
mersului Oiţei. Mai pe şleau spus, Dafina era o frumuseţe 
ţărănească, o îmbinare de prospeţime, sănătate şi trăsături 
regulate, armonioase chiar, dar departe de gingăşia şi 
desăvârşirea frumuseţii Oiţei sale. 

Cele două prietene se deosebeau mult şi în privinţa sufletului 
lor. Mişcările liniştite ale mâinilor şi trupului, privirile ochilor săi, 
vorba sa, toate arătau că Dafina era departe de firea furtunoasă 
şi zbuciumată a Oiţei. Cu toată liniştea şi cumpănirea ei 
lăuntrică, dragostea faţă de bărbată-său era de un fel pe care 
Pepelea îl pizmuia pe de-a-ntregul. Judecând după felul cum îi 
sorbea fiecare cuvânt, cum îi mânca din ochi fiecare mişcare, 
gest, după felul cum o fermeca şi o uimea tot ceea ce făcea şi 
spunea voinicul, înțeleptul şi învățatul ei soţ, era limpede că 
Dafina îl iubea pe Lehaci cu o dragoste nemărginită, cu 
înflăcărare şi supunere oarbă, cu simțămintele unui păgân 
habotnic care îşi proslăveşte idolul. 

Mâncară, glumiră şi râseră. Tuspatru iubeau viaţa şi veselia. 
Deodată, omul de veghe din prepeleac tulbură farmecul zilei de 
mai, strigând tunător şi stârnind clocotul văilor: „Ciuhăă... 
aprinsăă... pe Bârgăuuul!...” 

Lehaci şi Pepelea făcură semn nevestelor să strângă şi să 
plece înapoi spre sat, le îmbrăţişară şi apoi se ridicară repede pe 


scările de lemn întortochiate ale prepeleacului. Când ajunseră 
sus, văzură aprinzându-se în şirag, din creştetul muntelui până- 
n vale, zeci de făclii, brazi înveliţi în paie şi prefăcuţi în torţe 
uriaşe cu ajutorul amnarului. In curând, sus pe culmi, pe drumul 
ce luneca şerpuind spre Dorna, începu să se ridice vălurele şi 
nori albi. Semn că regimentele de cavalerie uşoară ale nobililor 
se lăsau la trap spre ţara Dornelor. 

În câteva clipe, toţi oştenii dorneni trecură la locurile lor, în 
spatele palăncilor, aflate de-o parte şi de alta a Dornei şi 
Dornişoarei, precum şi de-a curmezişul drumului şi în pădurea 
prin care drumul răzbătea spre Poiana Ştampei. Cu toţii se pitiră 
bine în frunziş şi aşteptară, în tăcere şi liniştiţi, sosirea 
duşmanului. 

Cam peste vreo două ceasuri, aproape de prânz, se iviră 
primele escadroane ale capului armiei de peste munţi. Aşa cum 
prevăzuse Lehaci, aflânau-se în locuri frământate şi păduroase, 
unde se pot petrece multe lucruri neaşteptate, Bethlen înainta 
cu vârfuri puternice. Trimisese în faţa nu mai puţin de cinci 
escadroane ceea ce însemna că avangarda sa era deosebit de 
tare. Asta însă îi cădea bine la rânză lui Lehaci, căci cu cât capul 
oştirii lui Bethlen era mai mare, cu atât putea să-l doară mai 
tare pe conte stropşirea lui. 

Cind escadroanele din vârful avangărzii ajunseră în locul 
deschis din preajma contopirii celor două Dorne, iar cercetaşii 
lor, în rânduri subţiri, se apropiară de palănci Lehaci porunci să 
nu se facă nicio mişcare şi să nu se tragă nicio săgeată sau 
vreun plumb, pentru ca să intre cât mai multă oaste duşmană în 
acele locuri primejdioase. Abia în clipa când cercetaşii ajunseră 
la câţiva paşi de palăncile care închideau calea de pătrundere a 
duşmanului, Lehaci dădu semnalul de începerea luptei. 

Indată săgețile începură să şuiere, sâneţele şi archebuzele să 
bubuie, iar oamenii să scoată strigăte năpraznice şi urlete 
îngrozitoare. Atâta le-a trebuit nărăvaşilor cai ai trupelor 
nobiliare! Se săltară pe două picioare, se răsuciră în loc şi o 
luară la fugă înapoi, înghesuind escadroanele ce veneau din 
spate. Când întreaga avangardă a oastei duşmane se strânsese 
ca o armonică, Lehaci dădu poruncă celor cinci sute de glotaşi 
dorneni, cari erau aşezaţi roată în jurul şleaului şi pădurii, să 
izbească şi să împingă caii şi călăreţii spre rovina cu turbă. 


Pepelea şi oomenii săi năvăliră spre escadroane chiuind şi 
hăulind mai avan ca până atunci şi începură să lovească aprig 
cu săbiile, lăncile, topoarele, ţapinele şi ghioagele lor, în nobilii 
călăreţi, cari încercau zadarnic să se apere cu scuturile, şi în caii 
lor. Înspâimântaţi de larma cea îngrozitoare făcută de oştenii 
dorneni şi împinşi de izbeala lor, focoşii cai de stepă ai nobilimii 
ţâşniră în galop spre tăpşanul cel întins şi verde, ca spre un loc 
de mântuire prin fugă. Dar vai! când ajunseră la târnov, 
picioarele le rămaseră împlântate în pământ, iar călăreţii fură 
azvârliţi, ca din praştie, pe întinsul de nămol. Cei aruncaţi din şa 
în picioare sau ghemuiţi se scufundau ca într-un găvan uriaş cu 
povidlă, şi pentru a se mântui, începură să se zbată în nămol, 
spre a se aşeza pe burtă, căci numai aşa nu-i înghiţeau 
adâncurile de turbă. Apoi, spre a scăpa din tăul cel noroios, 
începură să se târască pe brânci, înotând prin mâzga neagră. 
Mândrele dolmane albastre cu ceaprazuri de aur ale nobililor 
husari se acoperiră în întregime cu nămolul cel negru ca smoala, 
la fel ca şi pantalonii lor din stofă fină de Flandra, prefăcându-i 
pe toţi în nişte draci răsăriţi dintr-un iaz cu catran. 

Dornenii începură să-i culeagă cu arcanele şi prăjinile şi să-i 
tragă la mal, agăţaţi în cârlige. Pepelea pescuia pe-ntrecute şi 
făcea un haz nemaipomenit când prinşii ajungeau la mal 
buimaci, vorbindu-le într-o limbă neînţeleasă pe care o auzise în 
timpul pribegiei sale prin Ardeal; „Ce-mi făcuşi, înălţimea ta, te- 
a buşit armăsarul în băltoacă!... lartă-mă, te rog, serenisime, că 
te-am sugurumat cu laţul, dar fără arcan ai fi putrezit în nămol!“ 
„Ehei! dacă nu erai rotofei, te cufundai până la urechi în 
povidlă!” Şi aşa mai departe. 

Veselul şi poznaşul căpitan, împreună cu dornenii săi, 
pescuiră câteva sute de preanobili oşteni, îi puseră în două 
rânduri şi îi trimiseră in grabă ca plean la Poiana Ştampei, unde 
ţăranii râseră cu lacrimi de făloşii unşi cu nămol de la tălpi şi 
până dincolo de mustăţile lor cât coarnele plăvanilor. Ei mai 
pescuiră şi o parte din răniţi, precum şi câţiva cai ce se aflau 
mai la mal şi nu erau afundaţi prea tare în nămol. Ar fi mântuit 
mai mulţi, dar din urmă veniră alte escadroane, şi încăiererea 
începu din nou. Nu ţinu însă mult, căci se lăsă întunericul. 

În timpul nopţii, Lehaci şi Pepelea, în fruntea celor cinci sute 
de dorneni, se retraseră în grabă, fără a fi simţiţi de duşmani, 


spre Vatra Dornei şi apoi spre lacobeni, treaba lor la porţile 
cetăţii Dornelor fiind sfârşită. 


XXV 


A doua zi, contele Bethlen şi-a smuls părul din cap când a 
văzut prăpădul cel marc de la Târnovul de la Căsoi. Aproape 
patru sute de cai zăceau împlântaţi până la chingă în turbă, 
nechezând înfioraţi şi neputincioşi, în vreme ce stăpânii lor 
fuseseră luaţi prinşi de război de către luptătorii dorneni. 
Pierduse aproape toate cele cinci escadroane ce le trimisese ca 
avangardă la armia sa! 

l-au trebuit două zile încheiate ca să tragă cu otgonul caii 
afară din nămoluri, şi cu arcanul, ori pe podişcă de scânduri, 
oamenii răniţi sau morţi. In felul acesta, la pierderea de 
escadroane se adăugă şi pierderea de vreme, care, în acele 
împrejurări, îl durea la fel de mult ca şi pierderea de oşti şi care 
slujea cât se poate de bine tacticii de hărţuială şi întârziere pe 
care o folosea Lehaci. 

Contele era încredinţat că toată nenorocirea venea de acolo 
că se luase după uşuratecul şi palavragiul de nemeş 
Csomortany, fratele doamnei Elisaveta, care însoțea oastea 
nobililor, învinuindu-l că l-a minţit în chip grosolan, atunci când i- 
a descris armata ţăranilor ca pe o adunătură mişelnică şi fără 
cap, când de fapt era o trupă disciplinată, cutezătoare şi 
condusă de căpitani pricepuţi. El i-a spus solului lui Moghilă că a 
minţit cu bună ştiinţă Dieta şi pe principele Transilvaniei, pentru 
a-i face să dea boierilor valahi ajutorul armat cerut, şi l-a 
blagoslovit cu tot felul de vorbe de ocară. 

Abia acum, în ceasul al doisprezecelea, Bethlen îşi dete 
seama că zvonurile despre oastea ţărănească, răspândite de 
către prinşii secui sloboziţi de căpeteniile răzvrătiţilor erau 
adevărate. De aceea, ştiind de acum că oastea ţărănească este 
bine organizată, bine înarmată şi bine condusă, căpitanul oastei 
nobilimii se hotărî să fie cât mai grijuliu şi mai cu băgare de 
seamă. El puse în faţa escadroanelor din vârful avangărzii şiruri 


dese de cercetaşi călări, cu sarcina de a scotoci totul în calea 
lor. 

Cereetaşii împânziră Valea Dornei şi coastele ei împădurite şi 
scotociră fiecare tufăriş şi fiecare colţ de pădure. Ei găsiră totul 
în regulă la Dorna Cândreni şi la Vatra Dornei. Dar, după ce 
depăşiră satul Oiţei şi ajunseră la cotul Bistriţei, cereetaşii fură 
opriţi în loc de noi întărituri, din cari porneau vijelii de săgeți şi 
plumbi. 

Căpitanii escadroanelor din vârful avangărzii îşi adunară 
călăreţii buluc şi se pregătiră să cucerească palăncile printr-o 
năvală în galop, urmată de luptă pe jos în faţa şi apoi în spatele 
întăriturilor de lemn. N-apucară însă să înceapă năvala şi 
izbeala, căci, cu puţin înainte de a se da semnalul de începere, 
se treziră cu o ploaie de săgeți ce purtau în vârf câlţi muiaţi în 
răşină şi aprinşi. In câteva clipe, cetina de brad şi de molid se 
aprinse, focul se întinse pe dată la pomi şi în curând pădurea se 
prefăcu într-o torţă uriaşă, care ardea cu pocnituri de praf de 
puşcă. In acelaşi timp, pădurea luă foc şi în spatele avangărzii 
inamice, aprinsă de oamenii lui Paţa, cari se pitulaseră până 
atunci, cu iscusinţă, şi nu fuseseră descoperiţi de cercetaşii 
călări ai duşmanului. Săgeţi purtătoare de foc zburau peste tot 
şi în curând întreaga pădure ce mărginea cotul Bistriţei din 
apropiere de Vatra Dornei se prefăcu într-un rug uriaş, pe care 
se perpeleau escadroanele avangărzii armiei lui Bethlen. 
Inăbuşiţi de fum, oamenii şi animalele se prăbuşiră la pământ, 
unde pălălaele îi înghiţirii şi-i prefăcură în scrum. Numai o mică 
parte din ei izbutiră să răzbată la apa Bistriţei şi să scape de 
pârjol, dar aici fură luaţi în primire de arcaşii lui Paţa şi nimiciţi. 

Focul se apiopia de întăriturile lui Paţa, aşa că el îşi luă 
oamenii şi plecă în grabă spre lacobeni după ce prefăcuse în 
scrum câteva sute de călăreţi vrăjmaşi, cu cai cu tot. Pârjolul 
mistui şi întăriturile părăsite de dorneni şi se întinse în toată 
pădurea prin care trecea drumul spre lacobeni. 

In felul acesta, Bathlen avu două „bucurii” deodată: îşi mai 
pierdu încă vreo două escadroane şi zăbovi încă două zile, până 
ce focul se îndepărtă de şleaul ce ducea spre lacobeni şi spre 
Ţara Câmpulungului. Când, în sfârşit, ajunse în faţa lacobenilor, 
îl aşteptă cea de a treia „bucurie”: un adevărat păienjeniş de 
palănci şi oaste câtă frunză şi iarbă. Zadarnic a încercat bietul 
conte cinci zile de-a rândul să treacă de ele. A pierdut oşteni cu 


nemiluita, toţi oameni viteji şi de neam, dar n-a izbutii să facă 
măcar un pas înainte. 

Dacă a văzut câ nu poate face nimica prin izbeli date pieptiş, 
a încercat să lovească pe lături. Drept care a pus să se doboare 
uriaşii cu plete verzi şi să se deschidă drum cu toporul spre 
pasul Mestecăniş, prin inima străvechei păduri de la poalele 
Giumalăului. Insă Lehaci şedea cu ochii pe el şi, prin lovituri 
puternice şi neaşteptate ale oamenilor lui Boldur, îi nimicea 
călăreţii cari se avântau pe „pârtiile” deschise în adâncul 
codrului, după care aşeza de-a curmezişul drumului stăvili de 
palânci şi arcaşi. 

Incleştarea asta pe viaţă şi pe moarte a ţinut mai bine deo 
săptămână şi l-a costat pe conte mult sânge. De acum se cam 
apropia funia de par, căci se sfârşea răgazul pe care Dieta şi 
Bocskay i-l daseră lui Bethlen, pentru nimicirea armiei ţărăneşti 
şi înăbuşirea în sânge a răscoalei. Din această pricină, Lehaci se 
gândi că n-ar strica să-i fluture contelui, pe dinaintea ochilor, 
năframa cea albă a păcii. Trimise deci o solie de vreo zece 
oameni, în frunte cu Alburel şi Pepelea. Pictorul fusese ales 
pentru că vorbea bine latineasca, iar Pepelea, pentru a aminti 
nobililor călăreţi că aveau de a face cu o oaste de ţărani şi că 
trebuie să stea de vorbă cu ţărani neaoşi, chiar dacă nu le 
plăcea mirosul de cojoc de oaie şi cel de cizme unse cu dohot. 

Alegerea făcută de Lehaci a fost cât se poate de nimerită. 
Alburel, cu chipul lui distins şi atrăgător şi cu latina lui aleasă pe 
care o vorbea, a câştigat repede simpatia şi bunăvoința contelui 
ungur, care a primit solia ţărănească mai bine decât ar fi putut-o 
face oricare alt nobil care se respectă şi ţine la regulile 
cavalerismului. Cât despre Pepelea, venirea lui o dată cu solia 
dornenilor a stârnit o adevărată furtună de haz şi voie bună, în 
rândurile nobililor. Nu prin vorbirea lui nespus de caraghioasă, 
cu care îşi scrântea limba, ci prin hazul şi veselia ce le 
deslănţuia în drumul său. Însuşi contele, om cu multă stăpânire 
de sine, a trebuit să încline steagul în faţa „humorului natural”, 
cum a numit el hazul firesc şi molipsitor pe care îl răspândea 
Pepelea în jurul său, şi să râdă cu hohote nereţinute. El a râs şi 
mai vârtos atunci când Pepelea, bine sfătuit de Lehaci la 
plecare, l-a luat amarnic în tărbacă pe trimisul lui Moghilă, 
mincinosul de Csomortany, şi a râs cu lacrimi, când Pepelea a 


zis că „În Ţara Franciei cântă cocoşul galic, iar în Ţara Moldovei, 
găina secuică”. 

După ce au ospătat domneşte pe solii câmpulungeni, contele 
şi celelalte căpetenii ale oştii nobiliare le-au spus că primesc cu 
plăcere poftirea lui Lehaci şi a lui Boldur de a veni peste trei zile, 
cu suită şi oaste de pază câtă vor spre a negocia încetarea 
luptei şi încheierea păcii. 


În ziua sorocită, Bethlen, însoţit de o suită numeroasă de 
nobili îmbrăcaţi în haine scumpe şi strălucitoare şi păziţi de o 
gvardie de aproape cinci sute de călăreţi, au sosit la porţile 
cetăţii Ţării Zimbrilor. A fost primit cu toată cinstea cuvenită şi 
cu căldura şi ospeţia obişnuită, după datina străbună. Şoltuzul şi 
pârgarii l-au întâmpinat cu pâine şi sare şi i-au predat cheia de 
aur a oraşului. Trâmbiţele au sunat prelung în cinstea oaspeţilor. 
Lehaci şi Boldur, îmbrăcaţi în straie de sărbătoare, i-au primit 
prin plecăciuni cuviincioase şi i-au însoţit printre şirurile de 
oşteni nemişcaţi şi cu săbiile scoase şi prin faţa mulțimilor din 
târg, la palatul vornicului domnesc, unde se aşezase acum 
căpitănia oştii ţărăneşti Oaspeţii au căpătat un răgaz de un 
ceas, pentru curăţare de praf şi odihnă şi apoi au fost poftiţi la 
negocieri. 

Când au ajuns în sala cea mare şi frumoasă pentru sfătuiri, 
înainte de a se aşeza la masa cea lungă şi verde, contele i-a 
zâmbit cu înţeles lui Lehaci şi i-a spus, după o înclinare 
ceremonioasă a corpului: 

— Hic tandem stetimus nobis ubi defuit orbis... * 

La care cuvinte, Lehaci i-a răspuns îndată, într-o latină 
perfectă, cu o intonație uşor ironică, zâmbind şi el cu înţeles: 


* Ne-am oprit, în fine, aici, unde s-a sfârşit pământul. 


— In tempore opportuno!... Macte animo.!... * 

Contele a salutat subtila ripostă a căpitanului oştii ţărăneşti 
printr-un surâs uşor şi o privire prietenoasă. 

Lehaci se dovedi un diplomat iscusit. Împotriva tuturor 
uzanțelor, el începu negocierile de pace cu sfârşitul. Deprins să 
plănuiască totul dinainte, el îşi făcuse următoarea socoteală: de 


la Vatra Dornei la Câmpulung este o depărtare de o poştă şi 
jumătate. Chiar dacă contele şi suita sa vor pleca în revărsatul 
zorilor şi vor veni în fuga cailor, tot nu vor putea ajunge decât la 
amiază, sau chiar la chindie. De aceea, el poruncise să se ia 
anume măsuri, ce se dovediră osebit de înțelepte. Când contele 
şi însoțitorii săi, sosiți, aşa după cum prevăzuse Lehaci, pe la 
chindie, coborâră din trăsuri, păreau obosiţi şi flamânzi. Din 
această pricină, ei se arătară osebit de plăcut surprinşi când 
distinsul căpitan al armiei ţărăneşti îi pofti pe latineşte ca „să 
accepte încălcarea protocolului şi să înceapă negocierile cu 
sfârşitul”, adică să înceapă cu ospăţul. 

Cum totul era pregătit din vreme, masa verde fu prefăcută pe 
loc în masă de ospăț, căci toată lumea primise cu plăcere 
înţeleaptă propunere a lui Lehaci. Mâncările alese şi gustoase şi 
vinurile de Cotnari, Hârlâu 


* La timpul potrivit!... Curaj!... 


şi Nicoreşti „au constituit un admirabil preambul la tratatul de 
pace“, cum a subliniat contele în cuvântul său, la sfârşitul 
ospăţului şi începerea negocierilor. 

În timpul ospăţului, Lehaci a stat de vorbă îndelung şi în 
chipul cel mai apropiat cu Bethlen. Intr-o latină clasică aleasă, 
cum era latina folosită în mediile iezuite, mult deasupra 
stângacei latini medievale, folosită în cancelariile europene şi 
vorbită de Bethlen, el i-a înfăţişat contelui, pe larg şi în chip 
mişcător, situaţia nespus de grea a clăcaşilor, răzeşilor, 
neamişilor şi târgoveţilor moldoveni. El a veştejit cu cuvinte 
aspre nu numai lăcomia şi lipsa de suflet a boierilor şi a 
înstrăinatului Moghilă-voievod, ci şi orbirea lor politică, care i-a 
făcut să lovească în chipul cel mai samavolnic şi nemilos pe 
câmpulungeni, pe muntenii cari păzesc hotarul ţării. Lucru 
căruia contele i s-a alăturat în chip deschis, spunând că dacă 
nobilimea ardeleană şi principele ei s-ar purta într-un chip 
asemănător cu oamenii ei de margine, cu secuii, ar fi socotiți de- 
a dreptul cretini politici sau nebuni. Lehaci a ţinut să sublinieze 
că deşi este un om de margine şi apără în primul rând cauza 
oamenilor de margine, a străjerilor câmpulungeni, este, în 


acelaşi timp, şi om al societăţii umane, şi apără omenia, grav 
călcată în picioare de către despoţii ţării sale. 

Contele îl lăudă pentru căldura cu care apără cauza 
muntenilor săi şi cauza oamenilor în general şi îl numi amicus 
humani generis, mai-mult probabil pentru a-i ironiza şi potoli 
zelul său liberal (Bethlen era un conservator convins, deşi era 
protestant), decât spre a-l lăuda, căci expresia are un sens 
ambiguu, cu două înţelesuri cari se bat cap în cap. Lehaci 
pricepu îndată unde ţintea contele, căci deşi putea interpreta 
epitetul ca „iubitor dc oameni”! îl putea tălmăci, tot aşa de bine, 
şi ca „prietenul tuturora şi al nimănui”, adică „demagog”. De 
aceea el răspunse prompt printr-un splendid vers de Virgiliu, 
care explica mai bine ca orice principiile sale politice precum şi 
îndârjirea şi devotamentul cu care apăra cauza norodului cel 
mult şi obidit; Non ignara mali, miseris succurrere disco...* 

Contele îşi dădu seama că are în faţă nu numai un liberal 
fanatic, dar şi un baronet scăpătat care s-a alipit țăranilor şi 
târgoveţilor, mânat de aceleaşi interese ca şi ei: doborârea marii 
nobilimi. Acest lucru din urmă îl cam îndepărta de boiernaşul 
valah, căci era un fenomen politic răspândit pretutindeni în 
Europa şi primejdios pentru casta sa nobiliară. Cu toate acestea, 
farmecul personal al acestui tânăr talentat şi instruit şi, în felul 
lui, generos, îl atrăgeau mai mult decât îi îndepărta deosebirea 
de vederi politice dintre ei, mai ales că erau cam de aceeaşi 
vârstă. În afară de asta, ca oştean de meserie, el nu putea să nu 
preţuiască talentul şi măiestria militară, chiar atunci când le 
întâlnea dincolo de linia de bătaie, la potrivnic. De aceea, el i-a 
adus laude din toată inima capului oştii 


* Cunoscând eu însumi nefericirea mă pricep să-i ajut pe 
nefericiţi. 


ţărăneşti, numindu-l „strateg talentat” şi „oştean cu strălucite 
însuşiri şi cu înalte cunoştinţe de artă militară”, arătându-i fără 
niciun fel de reţinere prețuirea lui sinceră. 

Lehaci i-a răspuns cu cuvinte la fel de măgulitoare, fără să se 
depărteze prea mult de adevăr, căci Bethlen se dovedise un 
căpitan de oaste priceput, iar oamenii săi se vădiseră oşteni 
viteji şi fără teamă de moarte. 


Schimbul acesta de cuvinte măgulitoare şi calde, adăugat la 
primirea prietenească şi ospăţul ales dat în cinstea oaspeţilor, 
precum şi farmecul personal al lui Lehaci, au creat o atmosferă 
cu totul prielnică desfăşurării tratativelor de pace. Se putea 
spune că în clipa când s-a trecut la ele, cauza răsculaților era 
aproape dinainte câştigată. 

Bethlen s-a arătat larg şi înţelegător faţă de cererile 
reprezentanţilor răzvrătiţilor, lucru vrednic de laudă şi firesc 
pentru acela care avea să devină primul rege protestant al 
Ungariei şi căpitan de frunte al războiului de treizeci de ani. 
Lehaci şi Boldur i-au subliniat că ţăranii şi târgoveţii s-au 
răsculat numai pentru că legea şi dreptatea au fost călcate, în 
chipul cel mai grosolan şi cu bună ştiinţă, de către marea 
boierime. Răsculaţii n-ai făcut altceva decât să se repună singuri 
în drepturi, decât să-şi ia înapoi ceea ce le-a fost smuls prin silă, 
înşelăciune şi samavolnicie. „Oamenii jefuiţi şi flămânzi nu mai 
puteau răbda, oricât ar fi ţinut ei la liniştea şi buna rânduială a 
ţării" a zis Boldur în faţa celor două delegaţii de pace, în timp ce 
Bethlen încuviinţa din cap şi îngâna: malesuada fames!... 
malesuada fames! * 

Toată lumea fiind convinsă de dreptatea răsculaților, s-a căzut 
la învoiala ca primul punct al acordului de pace să prevadă 
respectarea pe deplin a drepturilor recucerite de răzvrătiți. Tot 
ce au luat răsculații înapoi de la jecmănitorii lor rămâne bun 
luat. Într-un răstimp de jumătate an, Divanul, logofeţii domneşti 
şi vornicii de ţinuturi vor trebui să consfinţească prin diresuri în 
regulă toate aceste drepturi, întocmind hrisoave şi urice cu 
pecete domnească, pentru bunurile luate înapoi de către 
răsculați. La acest punct, reprezentanţii părţii nobiliarilor 
adăugară următoarea prevedere: „împuterniciţii comuni ai 
domniei şi ai armatei ţărăneşti vor stabili la faţa locului dacă 
reintrarea în posesia bunurilor s-a făcut pe bună dreptate, şi nu 
s-au luat şi alte bunuri ce nu aparținuseră obştiei sau breslei 
înainte de răscoală", cu care partea câmpulungeană a fost cu 
totul de accord. 

Al doilea punct cuprindea o prevedere pentru care Lehaci şi 
Boldur s-au bătut vitejeşte ca s-o smulgă: nicio măsură de 
pedepsire a răsculaților din partea domniei, indiferent de faptele 
săvârşite în timpul răscoalei, adică în grai dregătoresc, 


„amnistie generală”. Argumentul hotărâtor la aprobarea acestui 
punct al acordului de pace 


* foamea-i rău sfătuitor!... foamea-i rău sfătuitor!.. 


a fost prezentat de Boldur într-ur chip cât se poate de simplu şi 
tot pe atât de convingător: „Răscoalele nu se fac după pravile, 
aşa că niciun răsculat n-a călcat pravila țarii!“ 

A treia prevedere de care Lehaci şi Boldur s-au ţinut cu dinţii 
şi n-au dat nici c-un farmac înapoi, a fost aceea că armata 
răsculaților nu va fi spartă, sau „demobilizată” cum spuneau 
reprezentanţii nobililor, decât în parte, după semnarea acordului 
şi retragerea oştii lui Bethlen. Va rămâne un trup de oaste de 
cinci mii de oameni, care nu va fi spart şi împrăştiat decât după 
o jumătate an, când se vor sfârsi trebile de consfinţire prin 
hrisoave şi urice a drepturilor câştigate de răsculați. 

In fine, ultima prevedere a tratatului era aceea că el nu va fi 
bun dacă nu va fi contrasemnat şi de domnul ţării, şi de Divan şi 
întărit cu pecetea sa cea mare, prevedere pentru care de 
asemenea Lehaci şi Boldur se bătuseră ca leii. 

Aşa stând lucrurile, căpeteniile celor două oşti au semnat 
textul înţelegerii scris pe pergament, în două exemplare, în 
limba latină, şi l-au înmânti lui Csomortany şi aghiotantului lui 
Bethlen, cari au plecat îndată la laşi, pentru a fi contrasemnat 
de Vodă şi de Divan. S-a stabilit că după o săptămână, cele 
două delegaţii să se întâlnească din nou, pentru a pune peceţile 
celor două oşti pe cele două exemplare ale tratatului de pace, 
după ce va fi fost adus de la laşi, aceasta fiind cea din urmă 
formalitate pentru încheierea definitivă a păcii. 

Peste şapte zile în cap, adică la 4 iulie 1606, cele două 
delegaţii de pace s-au reîntâlnit în cortul cel mare al lui Gabriel 
Bethlen. Contele i-a primit pe Lehaci şi Boldur şi pe însoțitorii 
lor, cu mare cinste şi s-a purtat cu ei domneşte. Csomortany şi 
aghiotantul lui Bethlen se reîntorseseră de la laşi cu o zi 
întârziere, dar aduseseră textul înţelegerii contrasemnat şi 
pecetluit de leremia- vodă şi dregătorii săi. Intârziaseră o zi, 
pentru că se petrecuse un lucru trist pentru Csomortany şi vesel 
pentru Lehaci şi Boldur: leremia Moghilă-vodă murise răpus de 
un atac de apoplexie, a doua zi după contrasemnarea şi 


pecetluirea acordului de pace. La curtea din laşi se spunea că 
atacul s-a datorat căldurii prea mari din ziua aceea şi faptului că 
Vodă era prea gras. La Vatra Dornei însă, toţi şi-au dat seama că 
pe Moghilă l-a lovit damblaua şi apoi moartea, din pricină că a 
fost silit să se plece în faţa izbânzii răsculaților şi pentru că a 
fost adânc umilit de reprezentanţii nobilimii din Ardeal, cari l-au 
silit să semneze un tratat ruşinos, după ce l-au ameninţat că ei 
se vor retrage şi-l vor lăsa pe mâna răsculaților. 

După ce s-a făcut şi ultima formalitate de semnare a păcii, a 
urmat un mare ospăț, la fel de bogat ca şi cel din Câmpulung, la 
care foştii adversari au chefuit şi s-au veselit împreună, ca nişte 
prieteni buni. 

Pepelea, care făcea şi el parte din delegaţia câmpulungeană 
de pace, s-a întrecut pe sine. Mai mult ca oricând el a făcut să 
clocotească valea şi pădurea în care se afla cortul căpitanului 
lăncierilor nobilimii de valurile şi cascadele de râs pe care le 
dezlănţuiau năzbâtiile, glumele şi povestirile sale şugubeţe, 
spuse într-o ungurească pe cât de pocită şi de caraghioasă, pe 
atât de hâtră şi de hazlie. Când contele l-a întrebat de la cine a 
învăţat el acea „,ungurească“, el a răspuns că o ştie de la un 
bun prieten al său, tot aşa de pidosnic şi năzdrăvan ca şi el,... 
„unul pre nume... Ludas Matty“, căpeteniile părţii nobiliare erau 
cât p-aci să-şi sfarme pântecele din pricina hohotelor de râs în 
cari au izbucnit. 

La plecarea spre casă, Lehaci s-a înclinat plin de cuviinţă în 
faţa lui Bethlen şi i-a spus zâmbindu-i prieteneşte: 

— Acta est fabula!...* 

La care cuvinte, contele i-a răspuns, după ce i-a strâns 
călduros mâna omului care îi nimicise floarea regimentelor sale 
de lăacieri nobili, cu vestitele cuvinte ale lui Eneas; Forsan et 
haec olim meminisse juvabit... ** 

Apoi s-au îmbrăţişat şi s-au despărţit ca doi prieteni buni 

Ce ciudate sunt regulile cavalerismului!... 


* Spectacolul s-a terminat!... 
** Poate că într-o zi, chiar şi aceste amintiri vor avea farmec 
pentru noi. 


